
LITERA 

Bucureşti 


Tatălui meu, care prin curaj, răbdare şi optimism 
mă inspiră în fiecare zi. Te iubesc, tata! 


Aceasta este o lucrare de ficțiune. Numele, 
personajele, locurile şi evenimentele sunt produsul 
imaginaţiei autoarei sau sunt folosite fictiv şi nu reprezintă 
realitatea. Orice asemănare cu evenimente, organizaţii sau 
persoane reale, în viaţă sau decedate, este în totalitate 
întâmplătoare. 


Capitolul 1 


Londra, iulie, 1892 


Lui Henry Cavanaugh îi era dor de o viaţă liniştită. În 
calitate de duce de Torquil, avusese multe responsabilităţi 
şi ar fi fost mult mai uşor de suportat o viaţă privată 
ordonată şi previzibilă. Din nefericire pentru Henry, avea 
două surori necăsătorite, un frate mai mic fără bani şi un 
cumnat fără speranţă de nepăsător. Mai avea şi doi nepoți 
cărora le plăcea la nebunie să alunge bonele şi o mamă cu 
înclinații artistice. O viaţă foarte bine pusă la punct nu 
păruse niciodată ceva ce ar fi putut avea. Henry se plângea 
în fiecare zi de acest lucru. 

Nici azi nu făcea vreo excepţie. 

— Jamie, serios, spuse el, încruntându-se la văduvul 
surorii sale Patricia, în timp ce gemenii bărbatului intrară în 
cameră, sărind ca nişte sălbatici. Este prea mult să cer un 
pic de pace şi de linişte la micul dejun? 

— Se pare că este, mai ales în această dimineaţă, 
spuse sora lui, Sarah, acoperindu-şi urechile cu mâinile. 

Jamie ridică din umeri în timp ce se întindea după 
marmeladă, părând a nu fi interesat de fiii lui în timp ce 
aceştia alergau prin spatele scaunului său în jurul mesei. 

— Bona Smith a plecat. Şi-a luat lucrurile şi s-a furişat 
înainte de răsăritul soarelui, în această dimineaţă, lăsând 
doar o scrisoare. Ce poate face un tată văduv în această 
situaţie? 

— Cu bonă sau fără, răspunse Henry, ridicând tonul 
pentru a se asigura că vocea lui răzbate peste zgomot, 
copiii tăi sunt responsabilitatea ta şi, aş putea crede, una 
foarte dificil de gestionat. 

— Spune bărbatul fără copii, răspunse Jamie în timp 
ce îşi întindea marmeladă pe pâinea prăjită. Aşteaptă până 
vei avea propriii copii, adăugă el, fluturând cuțitul înspre 
Henry. Vei spune cu totul altceva atunci. 


— Mă îndoiesc. 

— Şi ducesa ta, când o s-o găseşti, întrebă râzând din 
celălalt capăt al mesei fratele său David. Dacă se va dovedi 
dificil de controlat? 

— Asta nu va fi o problemă. Când o să mă căsătoresc, 
poţi fi sigur că voi alege o soţie ale cărei opinii sunt în 
concordanţă cu ale mele. Mai ales în ceea ce priveşte 
educaţia copiilor noştri. 

— Oh, asta s-o crezi tu. De îndată ce se va termina 
luna de miere, vei vedea că noţiunile tale de concordanţă 
sunt o iluzie. După şase ani de căsătorie, abia mai reuşesc 
să cad de comun acord cu Carlotta. 

Ar fi putut să scoată în evidenţă că puţini oameni se 
pot înţelege cu Carlotta, dar chiar atunci Colin ţipă, scoase 
două felii de pâine prăjită din bufet şi aruncă una fratelui 
său, Owen, iar Henry se hotări că dacă Jamie nu avea grijă 
de băieţi, atunci va trebui să o facă el în locul lui. 

— Ajunge, domnilor, spuse el cu o voce ducală în timp 
ce se ridică şi opri entuziasmul copilăresc al gemenilor. 
Colin, Owen, încetaţi acest zbenguit în jurul mesei imediat. 

Băieţii se opriră şi o linişte binecuvântată acoperi 
camera. 

— Veţi cobori în bucătărie, continuă el, şi o veţi ruga - 
aveţi grijă, politicos - pe domnişoara Deal să vă 
pregătească un mic dejun corespunzător. După aceea, 
adăugă el uitându-se înspre Jamie, tatăl vostru vă va duce 
la o plimbare în Hyde Park, şi eu voi începe să vă caut o 
nouă bonă. 

Mormăielile scoase de gemeni când auziră de o altă 
bonă fură întrerupte de mâna întinsă spre uşă a lui Henry. 

— Afară! ordonă el şi cei doi băieţi se supuseră 
imediat. 

Chiar reuşiră să facă o linişte respectuoasă până la 
draperiile de la capătul coridorului, însă un chicotit 
înfundat, chiar înainte ca uşa să se închidă, îi spuse lui 
Henry că această linişte binevenită nu va fi împărtăşită şi 
de cei de jos, bieţii nenorociţi. 

— Felicitări, Henry! aprobă sora lui, Angela, ridicându- 


şi privirea în timp ce întorcea pagina ziarului său de 
dimineaţă. Trebuie să se facă ceva cu băieţii aceia ai tăi, 
Jamie. 

— Fii atent, spuseră deodată Sarah şi David, şi pus în 
faţa dezaprobării generale a rudelor sale, Jamie se simţi 
stingherit. 

— Au devenit o adevărată pacoste, ştiu, spuse el, 
oftând şi lăsându-se pe spate, îşi trecu o mână prin părul 
castaniu. Patricia se pricepea mult mai bine decât mine să 
îi disciplineze. Singur, nu prea ştiu ce să fac cu ei. 

— Fă ceea ce fac majoritatea văduvilor, spuse David 
cu nepăsare. Trimite-i la şcoală. 

— Ar trebui? se uită Jamie întrebător. 

— De ce nu? spuse David în timp ce îi făcea semn 
valetului pentru o porţie în plus de ficăţei şi bacon. Şcoala i- 
ar disciplina repede. Ne-a ţinut pe noi toţi pe drumul cel 
drept. Ei bine, doi dintre noi, cel puţin, adăugă el uitându-se 
la Henry. Torquil s-a născut pe drumul cel drept şi mă 
îndoiesc că s-a abătut vreodată de la el. 

Henry făcu o pauză, gândindu-se la singura deviere 
pe care o avusese de pe drumul cel drept, o abatere despre 
care lumea şi fraţii lui nu ştiau nimic. 

— Şi nici nu mă voi abate, spuse el după câteva clipe. 
Niciodată. 

— Oricum, nu sunt convins că şcoala este o idee 
bună, murmură Jamie, revenind la subiectul la îndemână. 
Băieţii au doar opt ani. 

Lui Henry nu îi scăpă privirea întrebătoare pe care i-o 
aruncă Jamie. 

— Dacă tu crezi că este momentul ca gemenii să 
meargă la şcoală, răspunse el, voi suporta cheltuielile, 
bineînţeles. Dar după părerea mea, cred că ai dreptate să-i 
consideri încă prea tineri. Ar trebui să mai aşteptăm încă 
doi sau trei ani. Între timp... 

— Doamne, Dumnezeule! 

Exclamaţia subită a Angelei îl întrerupse pe Henry 
înainte ca acesta să poată sublinia importanţa disciplinei şi 
a rutinei pentru o casă liniştită. Şi când se întoarse spre 


sora sa, privirea ei îngrozită îi aminti că drama continuă, nu 
pacea, era rutina, cel puţin în căminul lui. 

— Nu se poate, murmură Angela şi se aplecă în faţă, 
încruntându-şi sprâncenele închise la culoare, încă uitându- 
se la pagina de ziar împăturită din mâna ei. Nu poate fi 
adevărat. Mama niciodată nu ar... 

Vocea i se stinse, dar menţiunea mamei lor fu de 
ajuns să îi trimită lui Henry un fior de nelinişte. Din câte îşi 
amintea, mama fusese mereu pentru el imaginea de 
ducesă perfectă - o gazdă graţioasă care lucra neobosită 
pentru cauze caritabile, care putea discuta cu _ isteţime 
despre orice subiect şi care îşi îndeplinea multe obligaţii cu 
o eleganţă desăvârşită. Era, de fapt, singurul membru al 
familiei sale care nu îi dăduse niciodată un motiv de 
îngrijorare. Cu toate acestea, în ultimul timp... 

— Nu ne ţine în suspans, Angela. Vocea lui Sarah îl 
readuse la realitate pe Henry. Ce ştiri a mai inventat 
Society Snippets săptămâna aceasta despre familia 
noastră? 

—  Fiţuica aceea de scandal? spuse David cu 
desconsiderare. De ce o citeşti, pentru numele lui 
Dumnezeu? 

— Eu... Angela se opri, întorcându-se către Henry, şi 
în ochii ei, având aceeaşi culoare gri-deschis ca ai lui, văzu 
reflecţia propriei înţelegeri. Acesta este ziarul mamei. Am 
văzut-o citindu-l aseară, în drum spre micul dejun, l-am 
găsit împreună cu celelalte ziare de dimineaţă, aşa că l-am 
luat. M-am gândit că poate fi amuzant să citeşti un ziar de 
scandal la micul dejun. Amuzant? repetă ea, înecându-se cu 
propriul cuvânt. Ce-o fi fost în mintea mea? 

— De fiecare dată când citeşti aia eşti foarte 
neliniştită, aşa că mai bine mi-ai spune mie, o sfătui Henry. 
Astfel, pot face ceva în legătură cu asta. 

— Imi imaginez lucruri, sunt sigură, spuse ea, dar 
vocea ei nu părea convingătoare. 

— Probabil. El îşi făcu curaj. Dar chiar şi aşa, spune- 
mi. 

— „Dragă Lady Truelove...”, dădu ea din cap, ridicând 


ziarul mai sus, şi începu să citească. 

— Opreşte-te, Angela, o întrerupse David mormăind. 
De fiecare dată când mă duc la club, pare că prietenii mei 
citesc secţiunea pentru femei - cu voce tare. Ce mai 
distracţie... 

— David, nu mai comenta, îl mustră Jamie. Mă tem că 
se întâmplă ceva serios. Continuă să citeşti, Angela. 

Angela îşi drese vocea şi începu din nou. 

— „Dragă Lady Truelove, sunt o doamnă din înalta 
societate, foarte bine plasată. Tocmai din cauza poziţiei 
mele sociale mă aflu într-o dilemă de nesuportat şi îţi scriu 
cu speranţa că mă poţi ajuta să o rezolv. Când eram tânără, 
o fată de doar şaptesprezece ani, m-am căsătorit cu un 
bărbat cu douăzeci de ani mai mare ca mine. Nu eram 
îndrăgostită de acest bărbat...” 

Angela se opri, cu obrajii în flăcări, vădit stânjenită să 
citească cu voce tare o relatare atât de personală. În pauza 
care urmă, se uită din nou la Henry, iar stânjeneala pe care 
acesta o simţi se adânci şi îi cuprinse întreg corpul. 

— Continuă, spuse el, cu o voce care şi lui i se păru 
aspră. Citeşte tot. 

Angela îşi cobori din nou privirea pe ziarul din mână. 

— „Şi”, continuă ea, „nici nu îl plăceam în mod 
deosebit. Am fost de acord cu propunerea lui doar la 
cererea familiei mele, pentru că era considerat o pereche 
excelentă pentru mine. După mulţi ani în această uniune 
fără dragoste, şi dând naştere la cinci copii, am ajuns 
văduvă, şi până recent, eram mulţumită cu situaţia mea. 
Dar acum, în amurgul vieţii, m-am îndrăgostit, sunt de- 
adevăratelea şi pe deplin îndrăgostită pentru prima dată. 
Cu toate acestea, bărbatul pentru care nutresc astfel de 
sentimente profunde nu este potrivit pentru mine. Este un 
pictor, un artist extraordinar...” 

— Cum? tresări Sarah. Deci bârfele care umblau 
despre mama şi Foscarelli sunt, de fapt, adevărate? 

Henry se uită în jurul lui şi aprecie că şocul surorii sale 
mai tinere părea să fie împărtăşit de toată lumea de la 
masă. Cât despre el, nu era deloc surprins. Oricât de mult 


nu îi plăcea să recunoască, semnele cum că mama lui era 
implicată într-o relaţie nepotrivită cu pictorul italian erau 
acolo de luni întregi, însă, cu toate acestea, alesese să 
creadă că recentele lecţiile de pictură în ulei ale mamei lui 
erau născute dintr-o dorinţă de expresie artistică mai 
degrabă decât o dorinţă de o natură mult mai primitivă. 
Suspiciuni ale unei situaţii contrare îi dădură târcoale în 
minte şi se gândi cum s-ar fi simţit tatăl lui acum zece ani. 

— Continuă, spuse el din nou în timp ce îşi puse încet 
pe masă cuțitul şi furculiţa, şi Angela se supuse. 

„Timp de multe luni, am încercat să neg 
sentimentele pentru acest bărbat, dar am ajuns să accept 
că sunt mult prea puternice pentru a fi negate. Mi-a propus 
o căsătorie onorabilă şi sufletul din mine îmi spune să 
accept.” 

— Căsătorie onorabilă? spuse Henry dându-şi ochii 
peste cap. 

Nu era nimic onorabil în legătură cu Foscarelli. Era un 
fustangiu de cea mai joasă speţă. 

— Dar ce intenţionează să facă? ţipă Sarah. Doar nu 
se gândeşte serios să se căsătorească cu el. Este italian. 

Ultimul cuvânt fusese spus ca un bocet devastator. 

— Este inutil să spun, continuă Angela, că familia mea 
nu ar fi de acord... 

— Are dreptate în legătură cu asta, murmură David. 

— Dacă mă tot întrerupeţi, spuse Angela făcând din 
nou o pauză şi oftând adânc, nu voi termina povestirea. 
Faceţi linişte şi ascultați, spuse ea şi se aplecă înainte în 
scaun, continuând: „Aşadar, dragă Lady Truelove, dilema 
cu care mă confrunt este aceasta: ar trebui să-mi înăbuş 
sentimentele şi să îl refuz pe acest bărbat, aşa cum 
dictează onoarea? Sau ar trebui să cedez dragostei, să-i 
accept propunerea şi să îmi permit să fiu fericită?” Semnat, 
„O lady din înalta societate” 

Ea cobori ziarul şi, în tăcerea care urmă, toţi se uitară 
la Henry, aşteptând ca el să vorbească, amintindu-i de 
datoria sa de cap de familie. 

— Nu ştim că această lady este mama sau că artistul 


despre care vorbeşte este Foscarelli, punctă el, încercând 
să pară rezonabil şi logic, dar numai pronunţarea numelui 
acelui bărbat în legătură cu mama lui îl indigna şi îl 
determina să nu ţină cont de rațiune şi logică. 

Şi ideea că un asemenea escroc îndrăznea să se 
considere demn să se căsătorească cu mama lor îi scotea la 
suprafaţă lui Henry toate instinctele protectoare. 

Cu toate acestea, oricât de tentant era să îl găsească 
pe bine-cunoscutul pictor şi să îl bată bine, Henry ştiu că 
prioritatea era să-şi liniştească fraţii, apoi să stabilească 
adevărul. 

— Acel bărbat a fost menţionat şi în legătură cu alte 
femei din societate în afară de mama, continuă el. Uneori 
adevărat, şi uneori nu, presupun. Cât despre scrisoarea 
către această Lady Truelove, îndrăznesc să spun ca este o 
invenţie, un produs al unui jurnalist cu o imaginaţie bogată 
şi o minte obscenă. 

— Dar asemănările sunt atât de evidente, spuse 
Sarah cu o voce stinsă. Dacă aceasta este mama, şi dacă ar 
fi să se căsătorească cu acel bărbat... 

Se opri, în mod evident mult prea copleşită de un 
asemenea scenariu oribil pentru a putea continua. 

— Orice fel de asemănare a fost luată, în mod 
evident, direct din rubrica de bârfe, Sarah, spuse el. Lecţiile 
de artă ale mamei au servit drept subiect pentru presa de 
scandal întreg sezonul, şi asta i-a folosit, în mod evident, şi 
acestei Lady Truelove drept inspiraţie pentru ultima 
scriitură de ficţiune. 

Toţi dădură din cap în semn de aprobare, dar Henry 
nu ştia dacă vreunul dintre ei era liniştit. Cu siguranţă el nu 
era. 

— Cred că ar trebui să auzim restul, spuse David cu 
un oftat, făcând un semn către ziarul din mâna surorii lui. 
Continuă, Angela. 

— Cu ce să continui? întrebă ea, uitându-se la el cu o 
privire goală. 

— Este o secţiune pentru sfaturi, nu-i aşa? Ce sfat i-a 
dat această Lady Truelove? 


— Nu contează. Henry luă ziarul din mâinile Angelei şi 
îl aşeză lângă farfuria lui pentru a fi luat de valet, care avea 
să-l arunce la gunoi, acolo unde îi era locul. Haideţi să nu o 
validăm pe această aşa-zisă jurnalistă cu încă un moment 
de atenţie din partea noastră. 

În ciuda propriilor cuvinte, Henry nu se putu abţine să 
nu se uite la ziarul de lângă farfuria lui în timp ce îşi lua 
cuțitul şi furculiţa, iar răspunsul celui mai senzaţional 
editorialist din Londra îl făcu să se simtă şi mai furios. 


Draga mea doamnă, în probleme precum acestea, ce 
putem face altceva decât să capitulăm în fata pasiunii şi să 
ne urmăm inima? Viaţa este adesea o experiență scurtă şi 
dureroasă, şi trebuie să ne luăm bucuria de unde o putem 
găsi. 


Se uită în altă parte, reprimându-şi un sunet de 
indignare. Să îţi urmezi inima şi să capitulezi în faţa pasiunii 
suna atât de palpitant, atât de atrăgător, dar aşa cum bine 
ştia, realitatea unei asemenea acţiuni dureros de diferită 
faţă de imaginea romantică pictată de scriitori de senzaţie 
precum acesta. 

Liniştea de la masă îl trezi din contemplaţie şi îşi 
ridică privirea văzând că nimeni nu mai mânca. În schimb, 
toţi se uitau la el. 

— Mama este o femeie înţeleaptă, spuse el, simțind 
nevoia de a oferi mai multe asigurări. Şi discretă. Nu ar 
permite niciodată ca viaţa ei personală să fie pusă pe tapet 
scriind o asemenea scrisoare. Şi oricât de asemănătoare ar 
fi această ficţiune cu propria ei situaţie, oricum nu ar urma 
niciodată sfatul prostesc al acestei femei. 

Abia rosti acele cuvinte şi se auzi cineva tuşind 
insistent, şi toţi cinci îşi ridicară privirea către menajeră, 
doamna Jasper, care stătea în uşă. 

— Mă scuzaţi că vă întrerup micul dejun, Excelenţa 
Voastră, spuse ea cu o privire smerită, dar Excelenţa Sa, 
ducesa văduvă, a plecat. 

— A plecat? se încruntă Henry la alegerea nefericită 


de cuvinte. Ce vrei să spui? Unde a plecat? 

— Nu ştim, Excelenţa Voastră. Dar nu este în casă. 

— Probabil că a ieşit. Este un pic cam devreme, dar... 

Se uită la menajera care dădea din cap, cu o mimă 
spăsită, şi ştiu că era vorba de mai mult decât o ieşire la 
cumpărături sau vizitarea unui prieten. 

— Doamna Norton - adică slujnica Excelenței Sale - 
nu se duce niciodată sus până când Excelenţa Sa nu sună 
din clopoțel, explică menajera. Dar când ceasul a arătat 
zece şi jumătate, doamna Norton s-a hotărât că ar fi mai 
bine să urce şi să verifice, poate Excelenţa Sa era bolnavă. 
Vedeţi dumneavoastră, când doamna Norton a intrat, a 
văzut că Excelenţa Sa nu era acolo. Aşternuturile erau 
deranjate, aşa cum erau mereu, dar nimeni nu dormise în 
pat. 

— Atunci a făcut-o, ţipă Angela. Oh, Doamne, am ştiut 
din clipa în care am citit... 

Henry opri fluxul de cuvinte al surorii sale cu o mână. 
Lipsa discreţiei, chiar şi în faţa unor servitori de încredere, 
nu era niciodată o idee bună. 

— Şi sunteţi absolut sigură, doamnă Jasper, că mama 
noastră nu este în casă? 

— Oh, da, Excelenţa Voastră. Nu am îndrăzni să vă 
îngrijorăm cu o asemenea chestiune înainte de a fi căutat în 
întreaga casă. Doamna Norton spune că lipsesc o valiză, o 
cutie pentru pălării şi câteva dintre hainele ducesei. Şi am 
găsit asta pe poliţa de deasupra şemineului Excelenței Sale. 

Henry se ridică în timp ce menajera se apropie de el şi 
scoase din buzunar o bucată de hârtie împăturită. O aşeză 
pe masă şi el o luă rupând sigiliul în timp ce se aşeza din 
nou pe scaun. În timp ce citea rândurile scrise de mama sa, 
îl cuprinse şi mai tare furia nu numai din cauza lui 
Foscarelli, dar şi a femeii care stârnea scandal dând sfaturi 
nesăbuite şi radicale, având drept singur scop crearea de 
senzaţie şi vânzarea ziarelor. 

Cu toate acestea, ştia că trebuia să îşi stăpânească 
furia de dragul fraţilor săi şi împături hârtia încet, cu o grijă 
controlată. După ce o puse în buzunarul de la piept al 


hainei, îşi săltă capul, ignorând privirea palidă a Angelei şi 
se uită din nou la menajera care se duse lângă uşă. 

— Mulţumesc, doamnă Jasper, spuse. Asta e tot. 

După ce menajera plecă din cameră, se întoarse către 
cei doi servitori aflaţi în apropiere. 

— Boothby, îi spuse el majordomului, adu-mi trăsura. 
William, adăugă el către lacheu, roagă-l pe valetul meu să- 
mi aducă pălăria şi bastonul. Voi pleca imediat după micul 
dejun. Şi închide uşa în urma ta, te rog. 

— Am dreptate, nu-i aşa? şopti Angela după ce 
majordomul şi  lacheul plecară pentru a îndeplini 
instrucţiunile lui. A plecat cu acel bărbat, nu-i aşa, Torquil? 

Henry îşi apăsă dinţii cu limba, încercând să găsească 
un răspuns acceptabil, dar în cazul acesta, nu exista aşa 
ceva. 

— Mă tem că da. Se pare că au fugit, spuse el, iar 
Sarah suspină şi îi amplifică furia pe care abia şi-o stăpânea 
şi care punea în mare pericol sănătatea lui Foscarelli. Mă 
voi ocupa de asta, spuse el. O voi găsi pe mama şi o voi 
aduce înapoi înainte de a termina aventura prostească pe 
care a început-o. 

— Dacă poţi, spuse Angela înainte ca Sarah să poată 
răspunde. Dar dacă nu reuşeşti, mama va deveni bătaia de 
joc a societăţii. 

— Nu numai mama, adăugă David. Făcând asta, pune 
întreaga familie într-o situaţie ridicolă şi ruşinoasă. 

La auzul acestor vorbe, Sarah începu serios să plângă. 

— Acesta este primul meu sezon, se tângui ea, şi 
chiar înainte de a se termina, mama mea a fugit cu un 
bărbat de două ori mai mic ca ea, un bărbat care nici măcar 
nu este un gentleman. Nu voi mai fi niciodată invitată la 
niciun bal sau petrecere importantă. Cum îmi voi mai arăta 
faţa în societate? Şi ce să mai spun despre căsătorie? 
Vorbeşte despre fericirea ei, dar cum rămâne cu fericirea 
noastră? Dacă se căsătoreşte cu acel bărbat, îmi pune în 
primejdie atât poziţia socială, cât şi viitorul, şi pe al meu, şi 
pe al Angelei. Cum a putut să ne facă asta? 

— Nu te mai necăji atât, Sarah, o sfătui Henry. Chiar 


dacă mama a fost aşa de nesăbuită cum te temi, nimeni nu 
va suferi din cauza asta. Îți promit. 

— Nici măcar tu nu vei putea să previi să nu fie bătaia 
de joc a tuturor, şi noi toţi împreună cu ea, sublinie David. 
Numai dacă poţi opri această escapadă a lor, şi se pare că 
este prea târziu pentru asta. Nu te poţi duce după ea şi 
italianul ei tocmai până la Gretna Green. 

— Mama are cincizeci de ani, spuse Henry uitându-se 
la fratele său cu o privire neliniştită. Nu trebuie să se 
furişeze în Scoţia pentru a se căsători. Foscarelli este aici, 
în Londra, aşa că probabil intenţionează să se căsătorească 
în parohia unde locuieşte acum - asta dacă are propria lui 
locuinţă. Sau poate că se vor duce la Oficiul de Stare Civilă, 
din moment ce îndrăznesc să spun că este catolic. Să 
sperăm că va fi unul din aceste două cazuri. 

— Să sperăm? se auzi vocea neîncrezătoare a lui 
Sarah. Vorbeşti de parcă ar fi o alternativă şi mai rea. 

Erau câteva alternative, dar Sarah era o copilă, astfel 
că se abţinu să dea glas unora lipsite de eleganţă. 

— Se pot gândi să se ducă în străinătate şi să se 
căsătorească acolo, spuse el în schimb, în timp ce îndesa 
scrisoarea mamei sale în buzunarul de la piept al hainei. 
Continentul este mult mai tolerant decât Anglia. Aici, legea 
cere cincisprezece zile de rezidenţă înainte de a obţine o 
licenţă, şi nu sunt sigur că Foscarelli are propria lui locuinţă. 
Bărbatul nu are familie aici şi se pare că locuieşte la 
prieteni, pendulând între o casă şi alta la câteva săptămâni 
- asta dacă te poţi încrede în ce spune lumea. 

— Bârfele pot fi vechi, spuse Jamie. Poate că şi-a 
stabilit rezidența şi deja a obţinut licenţa. 

— Poate că a făcut asta, recunoscu Henry, dar mă 
îndoiesc. Un bărbat ca el nu ar plăti niciodată taxele pentru 
o licenţă şi nu ar semna un contract de închiriere decât 
dacă ar fi sigur de intenţiile mamei. 

— Şi înainte de a fi de acord să se căsătorească cu el, 
adăugă Angela, făcând semn către ziarul de lângă farfuria 
lui Henry, clar aşteaptă să vadă ce o sfătuieşte Lady 
Truelove. 


— Atunci, femeia chiar i-a spus mamei să se 
căsătorească cu el? întrebă Jamie. 

Se întinse peste masă pentru a lua ziarul şi să 
citească singur răspunsul editorialistului, dar Henry puse 
mâna peste el înainte să îl poată lua celălalt bărbat. 

— Da, aşa a sfătuit-o, dar hai să nu înnobilăm această 
rubrică acordându-i atenţia noastră. 

Jamie fu de acord, aşezându-se încă o dată pe scaun. 

— Chiar şi aşa, indiferent de sfatul femeii, se pare că 
luăm de bună intenţia de căsătorie a lui Foscarelli, dar nu 
sunt sigur că este atât de onorabil. Poate că mama este cu 
el undeva... 

— Suficient, Jamie, interveni Henry uitându-se la 
surorile lor. Sunt domnişoare de faţă. Şi nu are rost să 
speculăm în acest moment. Acum, adăugă el, ridicându-se 
în picioare în timp ce se deschiseră uşile şi intră Boothby, 
cred că mă aşteaptă trăsura. 

începu să se îndepărteze de masă, dar se opri, 
uitându-se la ziarul care provocase atât de multă nelinişte 
tuturor. Vru să-i spună lacheului să-l arunce, dar gândindu- 
se mai bine, cel mai indicat era să-l ia el, să-l păstreze - cel 
puţin pentru moment - departe de fraţii lui necăjiţi. Şi apoi, 
ştia, în timp ce lua ziarul de pe masă, că era posibil să aibă 
nevoie să facă referire la conţinutul lui mai târziu. 

— Dar, Torquil, strigă David după el în timp ce se 
îndrepta din nou spre uşă, ce vei face? 

— O voi găsi pe mama, bineînţeles, răspunse el în 
timp ce ieşea. Asta, adăugă el printre dinţi, dacă nu este 
prea târziu. 

Indiferent cum era situaţia acum, ştia că erau câteva 
lucruri pe care le putea face pentru a rezolva situaţia sau a 
minimiza daunele şi se gândi la ele în timp ce cobora 
scările. 

Dacă, în ciuda concluziilor lui contrare, Foscarelli deja 
obținuse licenţa, răul putea fi deja făcut, dar dacă se 
întâmplase aşa, căsătoria putea fi probabil anulată. 
Făcându-şi o notă mentală să se consulte cu avocaţii săi în 
legătură cu asta, se opri pentru a-şi lua pălăria şi bastonul 


de la lacheul care aştepta în faţa uşii. Dacă anularea nu era 
posibilă, atunci mituirea mirelui pentru a se muta în 
străinătate era singura opţiune rămasă. 

Pe de altă parte, Jamie putea foarte bine să aibă 
dreptate despre adevăratele motive ale lui Foscarelli. Nu 
era greu de imaginat cum acest escroc o dusese pe mama 
într-un apartament mizerabil dintr-o zonă obscură a 
Londrei, cu nicio intenţie de a se căsători cu ea. Dacă aşa 
se întâmplase, foarte probabil că urma o cerere de bani 
pentru a ţine totul ascuns. 

Indiferent de situaţie, familia ar suporta un nenorocit 
netrebnic pentru tot restul vieţii lui dacă Henry nu putea să 
prevină asta. 

Astfel, primul pas era să-şi găsească mama, ceea ce 
necesita angajarea unor detectivi particulari. Dacă se 
stabilea că plecase în străinătate, nu se mai putea face 
nimic până nu se întorcea. Dacă însă se afla încă în Anglia, 
detectivii de la Pinkerton probabil că puteau să o găsească, 
deşi ar putea dura zile, chiar săptămâni. Doar dacă... 

Venindu-i o idee, Henry se opri lângă trăsura lui şi se 
uită din nou la ziarul pe care îl ţinea în mână. Trecu cu 
privirea peste întrebarea mamei lui şi răspunsul ridicol al 
editorialistului, oprindu-şi privirea în josul paginii. 


Suferi din cauza dragostei  neimpărtăşite? Eşti 
nedumerit din cauza comportamentului inexplicabil al 
sexului opus? Eşti chinuit din cauza unei relații de dragoste 
şi simți că nu ai la cine să te duci pentru înţelegere şi 
sfaturi? Nu te teme, Lady Truelove te poate ajuta. li poți 
scrie prin intermediul editurii sale, Deverill Publishing, 
Belford Row, numărul 12, WC1. Toate scrisorile vor primi un 
răspuns şi vor fi publicate numai cu acordul ambelor părți. 


În timp ce Henry citea acele cuvinte, se întrebă dacă 
nu cumva o metodă de a-şi găsi mama, mult mai rapidă 
chiar şi decât a detectivilor de la Pinkerton, era chiar sub 
ochii lui. 


Capitolul 2 


Publicarea unui ziar de scandal nu era pentru cei slabi 
de inimă. Cerea o minte subtilă, o inimă nesentimentală şi 
un obraz gros. Din fericire pentru familia Deverill şi pentru 
toţi cititorii avizi ai Society Snippets, lrene Deverill avea 
toate aceste trei calităţi. Era înzestrată şi cu simţul 
umorului şi erau zile când lrene găsea că această calitate 
era cea mai necesară dintre toate. Astăzi era una dintre 
acele zile. 

— Domnule Shaw, începu ea pentru a treia oară, 
sperând că putea spune cel puţin un cuvânt în mijlocul 
criticilor nervoase ale bărbatului bătrân şi irascibil care 
stătea de partea cealaltă a biroului, vă înţeleg îngrijorarea, 
dar... 

— Weekly Gazette, spuse el, referindu-se la ziar după 
fostul nume, era un ziar, tânără doamnă, şi scopul lui era 
de a transmite publicului informaţii despre evenimente 
zilnice, serioase şi importante, din Londra Centrală şi de 
Est. Dar acum? Acum, datorită dumneavoastră, nu este 
nimic mai mult decât... un transmiţător de scandal şi 
aţâţare. 

lrene încerca să nu zâmbească în timp ce se uita la 
gura dichisită a bărbatului din faţa sa. Un pic de aţâţare, 
simţi ea, i-ar face lui Ebenezer Shaw, mult mai bine decât 
pastilele de ficat vândute de compania sa, dar nu se cădea 
să spună asta. 

— Inţeleg că schimbările pe care le-am făcut sunt un 
pic perturbatoare... 

— Perturbatoare? Domnul Shaw aruncă pe biroul ei 
copia ziarului de ieri. Rubrici de bârfe, ştiri de modă, sfaturi 
pentru cei părăsiţi din dragoste... Ce urmează? Relatări 
despre casele bântuite ale Londrei şi un articol săptămânal 
de astrologie? 

Dintr-odată, imaginaţia lui Irene începu să se 
gândească la o serie de articole despre locurile cele mai 


bântuite din Londra - Jamaica Inn, poate, şi castelul Berry 
Pomeroy, Turnul Londrei... 

Se uită dincolo de domnul Shaw către sora ei, Clara, 
care stătea la uşă, cu o tablă de scris în mână. Clara, care 
avea rolul de secretară a ei, înţelesese sensul acelei priviri 
şi notă ceva pe tabla de scris. Cu aceasta, lrene era 
obligată să abandoneze frumuseţea contemplării viitorului 
număr al Society Snippets şi să-şi întoarcă atenţia către 
unul dintre aspectele mai puţin atrăgătoare ale profesiei ei: 
împăcarea sponsorilor iritaţi. 

— Poate că ziarul nu mai este aceeaşi publicaţie în 
care aţi început să faceţi publicitate acum douăzeci de ani, 
spuse ea cu cel mai împăciuitor ton, şi conţinutul poate nu 
mai este pe gustul dumneavoastră. Sau al meu, adăugă ea 
repede în timp ce el deschidea gura pentru a-şi spune din 
nou părerea despre acel lucru. Dar niciunul dintre noi nu 
poate nega rezultatele. Tirajul a crescut cu trei sute la sută 
de când am schimbat conţinutul editorial, acum zece luni. 

— Trei sute douăzeci şi şapte, pentru a fi precişi, 
spuse Clara, dregându-şi vocea. 

— lată, spuse Irene ridicându-şi mâinile pentru a 
puncta acest lucru. Pastilele de ficat Shaw trebuie, cu 
siguranţă, să vadă acest beneficiu în creşterea masivă în 
rândul cititorilor noştri. Mai mulţi oameni vă văd reclamele 
decât înainte... 

— Ne adresăm nevoilor unei anumite clientele, spuse 
el şi se ridică cu mândria rănită. Oamenii care vă citesc 
acum publicaţia nu sunt genul pe care ni-l dorim în calitate 
de clienţi. 

lrene nu putea înţelege ce diferenţă făcea pentru 
Shaw ce tip de clientelă îi cumpăra pastilele atâta timp cât 
acele pastile erau plătite în bani lichizi, dar ştia că nu se 
cădea să spună asta. Înainte de a se hotărî cum să 
procedeze, domnul Shaw vorbi din nou. 

— Contractul nostru anual de publicitate se apropie 
de reînnoire şi am simţit că înainte de a face asta trebuie 
discutate problemele pe care le observ. 

— Desigur, fu de acord lrene. Ce doriţi să fac? 


— Să faceţi? Să faceţi? Ochii domnului Shaw se măriră 
ca şi cum nu putea crede că pusese o asemenea întrebare 
exagerată. Nu este evident? 

— Nu pentru mine, răspunse cu sinceritate Irene. Cum 
vă pot linişti îngrijorările? 

— Aduceţi ziarul la cum era înainte, bineînţeles. 

lrene îşi duse mintea cu cinci ani în urmă, la moartea 
bunicului ei şi la încercările tatălui ei de a conduce de unul 
singur Deverill Publishing. Acele încercări  eşuaseră 
lamentabil, deoarece tatăl ei avea o atracţie serioasă 
pentru coniac şi niciun talent pentru afaceri. Drept rezultat, 
compania prosperă construită cu două generaţii în urmă de 
bărbaţii familiei Deverill se prăbuşise cu o rapiditate care îţi 
tăia respiraţia. În patru ani, întregul venit dispăruse, 
birourile editoriale de pe Fleet Street fuseseră obligate să 
se închidă, şi majoritatea echipamentelor şi a tiparniţelor să 
fie vândute la licitaţie la o mică parte din valoarea lor. Casa 
lor de pe Belford Row, singura proprietate care le 
rămăsese, fusese ipotecată pentru a plăti datoriile. 

În acel punct, lrene, ştiind foarte bine, din 
administrarea gospodăriei, cât de precară devenise situaţia 
lor financiară, decisese că ceva trebuia făcut. Insistând ca 
tatăl ei să aibă grijă de sănătatea lui şi să lase în spate 
grijile afacerii, preluase Week/y Gazette, singura rămăşiţă 
din ziarul odată imens al bunicului ei. Cu multe bombăneli 
din partea părintelui ei, mută Deverill Publishing în 
biblioteca familiei, adăugase o uşă spre stradă şi 
transformase biroul tatălui ei în propriul birou. Apoi 
schimbase numele ziarului din Weekly Gazette în Society 
Snippets şi îl transformase într-un ziar de scandal. În mai 
puţin de un an, datorită lui Lady Truelove şi a altor câtorva 
invenţii ale imaginaţiei lui lrene, ziarul avusese un succes 
răsunător, afacerea familiei fusese salvată şi zilele 
negustorilor nervoşi, ale creditorilor pretenţioşi şi ale 
raţionalizărilor continue la cărbune şi unt erau de domeniul 
trecutului. 

Domnul Shaw putea - pentru motive pe care ea nu și 
le putea imagina - să-şi dorească să se întoarcă la o 


perioadă în care ziarul ei săptămânal discutase evenimente 
serioase şi importante din Londra Centrală şi de Est, dar ea 
prefera în mare măsură o publicaţie profitabilă, o 
gospodărie care îşi putea plăti dările, şi rezervă în bancă. 
lrene se gândi la creşterea de trei sute douăzeci şi şapte de 
procente a ziarului în ceea ce priveşte circulaţia ziarului şi 
îşi reaminti că erau şi alţi sponsori în afară de Pastilele de 
ficat Shaw. 

— Mă tem, spuse ea, arătându-i domnului Shaw cel 
mai drăguţ zâmbet, că ceea ce solicitaţi este imposibil. 

— Poate că ar fi mai bine să vorbesc cu domnul 
Deverill despre asta, spuse el mijindu-şi ochii bulbucaţi. 

— Nici asta nu este posibil, răspunse ea cu un zâmbet 
ezitant. Vedeţi, tatăl meu este bolnav. 

— Bolnav? 

— Destul de bolnav, adăugă ea, amintindu-şi că asta 
nu era chiar o minciună. 

După mintea ei, dacă cineva îşi petrecea cea mai 
mare parte a timpului într-o stare de ebrietate, acesta 
suferea de o formă de boală. 

— Cu fratele dumneavoastră, atunci. Cu siguranţă 
Jonathan Deverill trebuie să fie acum la conducere, dacă 
tatăl dumneavoastră este bolnav. 

— Fratele meu nu este în ţară. De când a terminat 
facultatea, a fost... hm... plecat în lume. 

Asta era, presupunea ea, cea mai bună formă de a 
menţiona situaţia. Nu era necesar să precizeze că Jonathan 
şi tatăl ei nu vorbeau unul cu celălalt şi nu vorbiseră de mai 
bine de trei ani. 

— Atunci, suntem înapoi de unde am plecat, spuse 
domnul Shaw mijindu-şi ochii. Va trebui să vorbesc cu tatăl 
dumneavoastră. Chiar insist. 

lrene se încordă. 

— Uf, murmură Clara, având o presimţire. Se 
aranjează. 

Cu un efort, lrene continuă să zâmbească. 

— Shaw a promovat cu succes produsele sale în ziarul 
nostru de mulţi ani. Asemenea tatălui meu şi bunicului meu 


înaintea lui, mereu am considerat compania 
dumneavoastră cel mai important şi mai valoros client al 
nostru. Făcu o pauză, aşteptând până ce văzu o sclipire de 
satisfacţie în ochii bărbatului din faţa ei înainte de a vorbi 
din nou. Dar, continuă ea în timp ce se ridica în picioare, 
cred că ar fi timpul pentru amândoi să reevaluăm puterea 
acestei relaţii. 

— Mă scuzaţi? Uimirea lui ar fi fost amuzantă dacă nu 
era pe cale să o coste cel mai mare venit al revistei sale. Aţi 
sacrifica afacerea noastră fără nicio încercare de a adresa 
îngrijorările noastre? 

— Cred că am făcut această încercare, dar nu pare să 
fiţi de acord, aşa că nu văd ce pot face altceva. Pierderea 
afacerii dumneavoastră ar fi mare lovitură, bineînţeles, dar 
nu pot permite sponsorilor să dicteze conţinutul editorial al 
ziarului. Ar crea cel mai periculos precedent. Zâmbetul ei 
era încă plăcut în timp ce ocolea biroul şi se îndrepta spre 
uşa biroului. Nu sunt sigură că înţelegeţi, adăugă ea şi 
deschise uşa, uitându-se la sora ei. 

Clara înţelese aluzia din prima. 

— ÎI voi conduce pe domnul Shaw, spuse ea în timp ce 
punea tabla de scris deoparte şi se ridica. 

lrene bâigui un mulţumesc din toată inima către sora 
ei în timp ce Clara îl apucă ferm de braţ pe domnul Shaw, 
aşa cum ar fi făcut o bună guvernantă, şi îl conduse afară 
din birou. 

lrene privi din uşă cum Clara îl conducea pe domnul 
Shaw dincolo de tiparniţă şi de masa lungă cu maşini de 
scris. Acele maşini erau tăcute acum, deoarece cei trei 
jurnalişti din echipa ei erau ieşiţi să facă cercetările 
necesare următoarei ediţii a săptămânii, şi nu era nimeni în 
birou în afară de ea şi de Clara. Continuă să se uite cât sora 
ei îl acompanie pe domnul Shaw până în stradă, apoi, cu un 
suspin de uşurare, se întoarse şi închise uşa biroului ei. 
Ramificaţiile deciziei ei o loviră abia după ce se aşeză din 
nou la birou, şi uşurarea ei fu înlocuită de o senzaţie 
imediată de panică. 

Se aplecă în faţă cu un geamăt, punându-şi coatele pe 


biroul, gândindu-se la veniturile pe care tocmai le aruncase 
pe fereastră. 

— Oh, Doamne, şopti ea, frecându-şi faţa cu mâinile, 
ce-am făcut? 

Dacă Shaw nu putea fi înlocuit, şi repede, pierderea 

ziarului ar fi fost enormă. Poate că făceau profit acum, dar 
lrene ştia cât de repede puteau cădea în mizerie dacă nu 
avea grijă. Şi în timp ce sărăcia elegantă era un subiect bun 
pentru poveşti romantice în secţiunea de fantezii a ziarului, 
era prea mult o parte din trecutul recent al lui lrene pentru 
a găsi ceva romantic în asta. De fapt, posibilitatea ca 
decizia ei să îi poată readuce familia în acea situaţie o făcu 
să se simtă un pic rău. 
_ Cu toate acestea, ce era făcut era bun făcut. 
Intrebarea era ce avea să se întâmple acum. Cu asta în 
minte, lrene îşi ridică privirea şi se întinse după un caiet de 
notițe şi un creion. 

Notă, în trei minute, numele a douăzeci de companii 
care ar fi fost buni înlocuitori ai Pastilelor pentru ficat Shaw, 
şi începu să-i revină optimismul ei înnăscut. Avea peste 
douăzeci de posibilităţi în minte, dar înainte de a le putea 
nota, se auzi o bătaie în uşă, şi făcu o pauză, ridicându-şi 
privirea în timp ce Clara intră din nou în cameră. 

Sora ei făcu ochii mari şi îşi muşcă cu dinţii buza de 
jos. lrene se simţi imediat datoare să o liniştească. 

— Va fi bine. Deja am un plan să compensez venitul 
pierdut. Nu îi vom duce deloc lipsa acelui mocofan şi 
pastilelor lui de ficat. 

— Ştiu. 

În ciuda acelor cuvinte, sora ei nu părea liniştită. 

— Nu voi permite să ne întoarcem în sărăcie, promit... 

— Ştiu, ştiu. 

— Atunci de ce ai privirea asta de parcă ne întoarcem 
în sărăcie lucie? întrebă Irene încruntându-se surprinsă. 

Tânăra femeie se aplecă înapoi în uşă, aruncând o 
privire spre camera din spatele ei, apoi se uită din nou la 
lrene. 

— Este un domn afară, şopti ea în timp ce se apropia 


de biroul lui lrene, cu o carte de vizită în mână. Vrea să se 
întâlnească cu Lady Truelove. 

— Şi mie mi-ar plăcea să am un unicorn, şopti ea 
înapoi, zâmbind, revenindu-i buna dispoziţie. Mă tem că 
vom fi amândoi dezamăgiţi. 

— Vorbesc serios, lrene. Clara îi întinse cartea de 
vizită. Acest bărbat nu este venit de nicăieri. 

lrene se ridică, îşi puse creionul după o ureche şi luă 
cartea de vizită dintre degetele surorii ei. Simplă şi albă, nu 
era decorată, cu excepţia unei margini subţiri argintii şi a 
unei coroniţe imprimate pe suprafaţă. Nu putea diferenţia o 
coroniţă de alta, dar ştia cum se simte hârtia scumpă, de 
calitate superioară. 

— Duce de Torquil, citi ea cu voce tare cuvintele 
scrise  caligrafic cu cerneală neagră peste coroniţa 
filigranată şi, în timp ce vorbea, îi trecu prin minte rubrica 
scrisă cu o zi în urmă de Lady Truelove. Işi săltă capul, cu o 
privire îngrozită, pentru a întâlni privirea temătoare a 
surorii sale. Doamne, Dumnezeule! 

Clara dădu din cap, confirmând că amândouă 
gândeau la fel. Chiar dacă una dintre ele nu era proprietara 
unui ziar de scandal, nu era greu de ghicit identitatea 
doamnei din societate care se îndrăgostise de un artist, şi, 
după ce primise scrisoarea ei, lrene ştiu imediat cine era. 
Bârfa despre ducesa văduvă de Torquil şi faimosul pictor 
italian Antonio Foscarelli fusese deja comentată în câteva 
ziare de scandal, inclusiv al ei. 

— Chiar şi aşa... lrene făcu o pauză şi înghiţi cu 
greutate, uitându-se încă o dată la cartea de vizită. De ce 
ar vrea să mă vadă ducele de Torquil? 

— Chiar... de ce? interveni o voce apăsată, şi lrene se 
uită dincolo de sora ei pentru a vedea un bărbat stând în 
uşa biroului ei. 

Avea o faţă cu cele mai rafinate trăsături şi ochii 
albaştri-gri, dar era, în acelaşi timp, o faţă care exprima 
soluţii implacabile şi care nu accepta compromisuri. În ochii 
aceia strălucitori, deschişi la culoare, se putea observa 
reflexia furiei. 


Putea ghici foarte bine motivul şi simţi imediat un 
tremur de teamă. Cu toate acestea, în calitate de femeie 
care avea ocupaţia unui bărbat, ştia că nu îşi putea permite 
să se lase intimidată de oricine, aşa că puse cartea de 
vizită în buzunar, îşi ridică bărbia şi privirea ei hotărâtă o 
întâlni pe cea fermă a bărbatului. 

El se înclină arogant către ea în maniera atât de 
caracteristică nobilimii şi o sprânceană închisă la culoare se 
arcui în sus ca şi cum femeia din faţa lui nu era chiar ceea 
ce aşteptase el. 

— Întrebarea dumneavoastră este una excelentă, 
doamnă, şi revelatoare, spuse el scoţându-şi pălăria şi 
înclinându-se, privirea lui de gheaţă întâlnind-o din nou pe 
a ei. Şi în timp ce se îndrepta, un zâmbet sumbru i se ivi pe 
buze. Lady Truelove, presupun? 

Lui Henry i se oferise cândva onoarea dubioasă de a 
întâlni o scriitoare şi, printre amintirile vagi din mintea sa, 
presupusese că Lady Truelove era la fel - o figură grăsuţă 
îmbrăcată în catifea neagră ştearsă şi cu urme ale vârstei 
mijlocii, cu părul ciufulit, vopsit cu hena şi o gură rânjită. 

Acum, cu toate acestea, văzând-o în carne şi oase pe 
cunoscuta editorialistă a Londrei, îşi dădu seama cât de 
imprecisă fusese imaginea din mintea lui. 

În primul rând, Lady Truelove nu era de vârsta a doua. 
Avea, probabil, douăzeci şi cinci sau douăzeci şi şase de 
ani, nu mai mult. Nu era îmbrăcată în catifea şi în negru, ci 
într-o bluză albă cu nasturi, practică, o fustă gri simplă şi o 
cravată de un albastru-închis. Părul, strâns în creştetul 
capului într-un fel de coc neglijent, nu era vopsit roşcat cu 
hena, ci era de un blond bogat care strălucea în lumina 
slabă din biroul ei vechi. Statura ei, înaltă şi zveltă, nu 
semăna deloc cu a creaturii rotunde pe care şi-o imaginase 
el. În schimb, femeia aceasta era precum un tablou de 
Gibson trezit la realitate. 

Deşi încă nu fusese invitat să intre în încăpere, Henry 
intră oricum, pentru că avea puţin timp pentru politeţuri 
ordinare. În timp ce intra, micuța fată cu părul castaniu 
care îl salutase la sosire făcu o reverență, se scuză şi 


murmură ceva despre adusul ceaiului. Strecurându-se pe 
lângă el, se îndepărtă, închizând uşa în urma ei. 

Henry îşi îndreptă atenţia înspre femeia din spatele 
biroului şi, în timp ce traversa încăperea spre ea, observă 
încă o diferenţă contrastantă între ea şi scriitoarea pe care 
o întâlnise el. 

Femeia aceasta era frumoasă. 

Ochi mari şi o faţă ovală se uitau la el, ochi căprui 
înconjurați de gene dese mult mai închise la culoare decât 
părul ei. În adâncul castaniu al acelor ochi, putu vedea o 
explozie de culori care îl făcură să se gândească de îndată 
la pădurile de acasă, din Dorset, la lumina pestriță a 
soarelui căzând peste muşchi, scoarţele copacilor şi licheni. 

Îşi cobori privirea, uitându-se la ea cât putu de mult 
peste birou, şi în timp ce îi observă pieptul plin, talia subţire 
şi coapsele generoase, fu din nou surprins. O asemenea 
figură senzuală era rezultatul, de cele mai multe ori, al unor 
artificii şi al naturii, şi cu toate acesta, hainele ei nu erau în 
genul celor preferate de femeile care alegeau corsetele 
strâmte, hainele care puneau în evidenţă sânii sau alte 
asemenea accesorii inutile. 

Având în vedere frumuseţea feţei ei şi a trăsăturilor 
feminine desăvârşite ale corpului ei, lucrurile care o 
înconjurau şi ţinuta ei păreau şi mai nepotrivite. Aceasta nu 
era genul de femeie care să poarte uniforma de vânzătoare 
sau de dactilografă, muncind într-un birou. Un asemenea 
corp splendid trebuia să fie într-un budoar, formele ei să 
ispitească în mod vizibil de sub straturi de mătase. Acele 
bucle aurii trebuiau lăsate libere să alunece pe umeri, nu 
strânse la nimereală în vârful capului. Cu siguranţă nu ar 
trebui să stea în spatele unui birou, cu manşete mânjite de 
cerneală şi cu un creion pe după ureche. 

— Vă înşelaţi, sir. 

Vocea ei, rece şi dichisită, îl aduse la realitate pe 
Henry din această reverie erotică şi îi reaminti motivul 
pentru care sosise. 

— La ce neînțelegere vă referiţi? întrebă el. 

— Se pare că aveţi impresia că sunt Lady Truelove, 


sir. 

— Pare o presupunere corectă, având în vedere ceea 
ce tocmai am auzit. Negaţi? 

— Nu văd niciun motiv să confirm sau să neg ceva... 
cuiva care trage cu urechea. 

— Dacă nu doriţi şi se audă ce discutaţi, poate ar 
trebui să vă închideţi uşa. Cu toate acestea, adăugă el 
înainte ca ea şi mai poată face vreun efort să conducă 
conversaţia spre comportamentul lui, înţeleg de ce nu aţi 
dori să vă recunoaşteţi identitatea. Dacă aş oferi publicului 
britanic aceleaşi sfaturi înspăimântătoare pe care le oferiţi 
dumneavoastră, şi eu aş şovăi să recunosc. 

În ciuda efortului lui de a o provoca să se apere şi să- 
şi apere munca, terminând astfel orice argumente 
obositoare despre identitatea ei chiar înainte de a începe, 
ea nu muşcă din momeală. 

— Am fost însărcinată să vorbesc în numele lui Lady 
Truelove, spuse ea în schimb, şi de aceea secretara mea v- 
a adus la mine. 

Dacă dorea să nege că era bine-cunoscuta 
editorialistă, fie. 

— Şi dumneavoastră sunteţi... 

— Sunt editorul ziarului Society Snippets. 

Această femeie era editorul? Se aşteptase să 
găsească un bărbat în acest rol, şi trebui să-şi înăbuşe un 
râset, apreciind că, în acest punct al zilei sale, trebuia să se 
obişnuiască cu lucrurile neaşteptate. 

— Vă amuză ceva în legătură cu poziţia mea? întrebă 
ea, încruntându-se la sunetul râsului înăbuşit. 

— Nu am fost amuzat, doamnă, se grăbi el să o 
liniştească. Dar sunt momente când unui bărbat i se 
aminteşte cât de absurdă poate fi viaţa. 

— Consideraţi absurdă ideea unei femei editor, nu-i 
aşa? întrebă ea, vocea ei rece indicând că fusese ofensată, 
şi el realiză nu numai că vorbea cu o femeie editor, dar şi 
cu o sufragetă. 

— Recunosc, da. Se uită la ea şi se gândi din nou la 
mătasea transparentă. Cel puţin, în acest caz. 


Ea se enervă la auzul unor asemenea cuvinte, dar el 
abia observă, deoarece corpul lui începuse să răspundă 
înspre direcţia gândurilor sale şi era prea ocupat să revină 
la realitate pentru a mai fi atent la sensibilităţile ei. 

Dacă avea gânduri erotice despre sufragete cu 
cravată, se gândi el cu întristare, clar trecuse prea multă 
vreme de când fusese ultima dată cu o femeie. Dacă acest 
fel de gândire continua, se vedea obligat să-şi găsească o 
amantă sau să înceteze amânarea căutării unei soţii 
potrivite. 

— AŞ fi crezut că un duce ar fi mult mai manierat 
decât să se uite insistent la oameni. 

Comentariul ei acerb cu privire la manierele lui îl trezi 
la realitate din gândurile sale, cu o tresărire. 

— lertaţi-mă, spuse el, încercând din răsputeri să-şi 
amintească bunele maniere şi să ofere o scuză pentru 
atenţia pe care o acorda frumuseţii nervoase a scriiturii ei 
otrăvitoare. Puteţi atribui mintea mea absentă de mai 
devreme... hm... confuziei. 

— Confuziei? 

— Da, spuse el şi îşi puse pălăria pe marginea 
biroului, apoi scoase ediţia din seara precedentă a Society 
Snippets din buzunarul de la piept al hainei sale şi îl 
împături astfel încât să fie vizibilă prima pagină. Titlul 
principal al ziarului dumneavoastră spune că un anume 
Edwin Deverill este proprietarul şi editorul, spuse el, 
arătând spre colţul din stânga jos al paginii. Sunteţi Edwin 
Deverill? Această replică îi mai tăie elanul de sufragetă, 
observă el. Îndrăznesc să spun că sunt de modă veche, 
continuă el înainte ca ea să poată răspunde, dar pentru 
mine, Edwin pare un nume ciudat pentru o femeie, doamnă 
Deverill. 

— Domnişoară Deverill, îl corectă ea imediat, 
ridicându-şi un pic bărbia ascuţită. Sunt fiica cea mare a lui 
Edwin Deverill. 

El gândi: „O fată bătrână, şi sufragetă? Şi oferea 
sfaturi celor părăsiţi în dragoste?” Această situaţie se 
transforma dintr-o absurditate într-o farsă. 


— Tatăl meu, continuă ea, mi-a lăsat în grijă toate 
responsabilităţile publicaţiei. Puteţi împărtăşi cu mine orice 
problemă care o priveşte pe Lady Truelove, şi dacă 
consider că merită, îi voi aduce problema în atenţie. 

In ciuda acestei prefăcătorii, el ştia ce auzise. Ea era 
vestita editorialistă şi nu avea niciun rost să se contrazică 
cu ea. 

— Atunci voi trece direct la subiect, domnişoară 
Deverill. Mama mea a dispărut. A plecat din casa ei în 
mijlocul nopţii, singură, spunându-mi într-o scrisoare despre 
intenţia ei de a fugi cu un bărbat. 

— O provocare, într-adevăr. 

Ea nu mai spuse nimic şi Henry simţi cum îi revine 
furia. 

— Familia ei este îngrijorată pentru ea. 

— Bineînţeles. Cum pot Lady Truelove şi Deverill 
Publishing să vă ajute? 

— Mama mea nu a oferit niciun indiciu cu privire la 
destinaţie. Poate îmi puteţi spune unde s-a dus? 

Domnişoara Deverill se foi şi îi ocoli privirea, 
îndreptând registrul de pe biroul ei, într-o intenţie evidentă 
de a trage de timp. 

— Cum aş putea şti unde s-a dus mama 
dumneavoastră? 

El deschise ziarul la pagina potrivită şi începu să 
citească: i 

— „Lady Truelove vă poate ajuta. li puteți scrie prin 
intermediul editorului ei, Deverill Publishing, Belford Row, 
numărul 12, WC1.” Sper că în corespondența ei cu 
dumneavoastră poate a oferit câteva indicații cu privire la 
intenţiile ei sau la destinaţie, spuse el ridicându-şi privirea. 

— Nu a oferit, cel puţin nu pentru Deverill Publishing, 
răspunse ea oprindu-se din nou, de data aceasta pentru a 
aranja hârtiile de pe birou, apoi îşi ridică privirea. Lady 
Truelove este angajată de câtre acest ziar, dar 
corespondenţa este treaba ei. 

—  Domnişoară Deverill, cuvintele dumneavoastră 
către secretară acum câteva momente ar putea avea o 


singură semnificaţie, şi nu am luxul de a pretinde altfel de 
dragul sensibilităţilor dumneavoastră sau pentru a vă 
păstra anonimatul. În calitatea dumneavoastră de Lady 
Truelove, în mod evident aţi corespondat cu mama mea, şi 
trebuie să ştiu orice informaţie pe care v-a oferit-o. Sunt 
foarte nerăbdător să o găsesc şi să fiu sigur că este în 
siguranţă. 

— Găsirea unei persoane care lipseşte ar părea a fi de 
competenţa poliţiei. 

— Mama mea este ducesa de Torquil. O asemenea 
problemă nu poate fi dusă la poliţie. 

— Detectivi particulari, atunci. 

— Intenţionez să contactez serviciile unor detectivi 
particulari, dar astfel de investigaţii durează. Până când 
detectivii de la Pinkerton descoperă unde este, ar putea fi 
prea târziu. 

— Prea târziu? Se încruntă ca şi cum ar fi considerat 
acele cuvinte derutante. Prea târziu pentru ce? 

— Pentru a opri fuga, bineînțeles. Datorită 
dumneavoastră, mama mea intenţionează să facă ceea ce 
nu poate fi considerat decât o greşeală gravă, şi încerc să o 
conving să reevalueze situaţia, dacă pot. In corespondenţa 
dumneavoastră, sfatul dumneavoastră către ea include o 
locaţie recomandată pentru nunţi? V-a dat o adresă? O dată 
la care intenţionează să se căsătorească? Orice informaţie? 

— De ce consideraţi că este o greşeală căsătoria 
mamei dumneavoastră? întrebă ea, înclinându-şi capul şi 
studiindu-l cu atenţie. 

El se foi, devenind nerăbdător, pentru că nu se afla 
aici pentru a răspunde la întrebări, ci pentru a obţine 
răspunsuri. 

— Nu este surprinzător, presupun, ca un individ cu o 
poziţie socială inferioară să nu poată înţelege de ce această 
fugă ar fi dezastruoasă, dar asta nu o face să fie mai puţin 
aşa. 

— Dintre toate remarcile snoabe, arogante pe care le- 
am auzit... spuse ea încordându-se, părând jignită de ceea 
ce era un lucru evident. 


Vocea i se stinse într-un murmur, rămânând, în mod 
evident, fără adjective denigratoare, iar el profită de 
momentul de linişte. 

— Spuneţi-mi ce ştiţi. 

Ea nu răspunse. În schimb, îşi ţuguie buzele, uitându- 
se la el. 

El aruncă ziarul pe biroul ei şi se aplecă în faţă, 
punându-şi palmele pe birou, uitându-se cu ură la ea. 

— Nu vă rugam, domnişoară Deverill. 

— Păcat, răspunse ea imediat. Pentru că nu 
reacţionez foarte bine la porunci. 

— Şi eu nu răspund bine la încăpățânare inutilă. 

— Nu este vorba de încăpățânare. Chiar dacă Deverill 
Publishing ar şti unde se află mama dumneavoastră sau ar 
fi părtaşă la planurile ei, nu aş putea să vă dezvălui nimic 
din toate acestea. Society Snippets promite cititorilor săi că 
informaţiile transmise către Lady Truelove de către cei care 
îi caută sfaturile vor fi confidenţiale. Deşi înţeleg că sunteţi 
îngrijorat pentru binele mamei dumneavoastră, şi aveţi 
temeri - deşi nefondate - despre decizia ei de a se căsăt... 

—  Nefondate? o întrerupse el, râzând forţat la 
alegerea cuvintelor ei. Ştiţi ce ar însemna pentru mama 
mea căsătoria cu Antonio Foscarelli? Ce ar însemna pentru 
poziţia ei socială? Pentru poziţia familiei ei? Că tot vorbim 
despre asta, adăugă el înainte ca ea să poată răspunde, aţi 
luat vreodată în considerare consecinţele dezastruoase 
care ar putea rezulta din sfaturile pe care le acordaţi cu 
atâta nepăsare? 

— Nu este nimic nepăsător la sfaturile pe care le 
acordă Lady Truelove, şi, în numele ei, vă iau acuzaţiile în 
nume de rău, sir. 

— Puteţi să le luaţi cât vreţi în nume de rău, dar este 
evident că nu aveţi niciun pic de consideraţie faţă de vieţile 
pe care aţi putea să le distrugeţi. 

— Sau poate că nu definesc distrugerea în acelaşi fel 
ca şi dumneavoastră. 

Mintea lui Henry se duse înapoi în trecut, şi imaginea 
fiicei cu ochi negri a unui comerciant îi trecu prin minte. 


— Să fii prins într-o căsătorie pe care întreaga 
societate ar considera-o drept o ruşine, o căsătorie unde 
doi oameni nu au nimic în comun, doar pasiunea unuia 
pentru celălalt, asta nu înseamnă distrugere în opinia 
dumneavoastră? 

Obrajii i se aprinseră la menţionarea cuvântului 
pasiune, dar ea nu se referise la acel aspect din discuţia cu 
el. 

— Spre deosebire de alţii, nu vă consider opiniile sau 
tonul pretenţios drept ceva de care să îmi fac griji. 

Henry alungă înapoi în trecut, acolo unde le era locul, 
gândurile despre Elena şi propria greşeală prostească. 

— Spuneţi asta pentru că nu sunteţi conştientă de 
puterea pe care o exercităm. Nu aveţi idee ce înseamnă să 
fiţi în locul ei, cum se simte să fiţi respins... 

— Oh, dar ştiu, îl asigură ea. Inţeleg pe deplin ce 
înseamnă şi cum se simte să fii ignorat, credeţi-mă. Şi puţin 
îmi pasă. 

In ciuda declaraţiei sfidătoare, în vocea ei era o urmă 
de tristeţe. Altădată, ar fi fost destul de curios încât să 
cerceteze motivul pentru această tristeţe, dar chiar acum 
avea lucruri mult mai importante de luat în seama. 

— Chiar dacă asta este adevărat, mama mea nu este 
precum dumneavoastră. Viaţa ei nu este precum a 
dumneavoastră, şi nu aveţi nicio idee ce îi va face sfatul 
dumneavoastră. Şi suspectez că nici nu vă pasă. 

— Nu este adevărat! Eu... 

— Presupun că este un punct de vedere sensibil, o 
întrerupse el, ignorându-i protestele, dacă cineva este un 
vânzător ambulant de ziare. 

— Mai bine să fii un vânzător ambulant de ziare decât 
cineva care nu munceşte, ca dumneavoastră, îi răspunse 
ea înapoi, ieşindu-i scântei din ochii aceia castanii, arătând 
că domnişoara Deverill era nu doar încăpăţânată, dar avea 
şi caracter. 

— Cineva care nu munceşte? Henry se gândi la 
îndatoririle lui zilnice şi la nopţile pline de îngrijorare, şi 
aproape că voise să râdă. Asta sunt? 


— Nu aveţi niciun serviciu şi aveţi impresia că vi se 
cuvine să aveţi putere asupra vieților celor din jurul 
dumneavoastră. 

— Cred că sunt îndreptăţit să am această putere 
pentru că decurge din poziţia mea. Sunt un duce. Cu un 
rang înalt vin şi responsabilităţi. Aşa funcţionează lumea. 

— Nu lumea mea. 

— Sunt convins, dar putem lăsa pe altă zi o discuţie 
despre asta şi despre lumea dumneavoastră? 

— Desigur, fu ea imediat de acord, făcând un semn 
spre uşa din spatele lui. Sunt convinsă că aveţi de făcut 
lucruri importante, ducale, precum participarea la baluri şi 
la curse de cai. Cât eu, pe de altă parte, trebuie să mă ocup 
de lucruri nesemnificative pentru a-mi câştiga existenţa. 
Aşadar, vă rog să plecaţi, sir. 

—  Baluri? Curse de cai? Acestea sunt toate 
cunoştinţele dumneavoastră despre îndatoririle unui duce? 

— Ei bine, acele lucruri par a fi cea mai mare 
preocupare a celor ca dumneavoastră. Şi preocuparea cine 
se căsătoreşte cu cine, bineînţeles. 

In ciuda eleganţei drăgălaşe a acelei ultime remarci, 
resentimentele ei erau palpabile, şi el se întrebă dacă, pe 
lângă faptul că era vânzătoare ambulantă de ziare, 
sufragetă şi fată bătrână, era, de asemenea, şi marxistă. 

— Habar nu aveţi despre ce înseamnă să fii duce. 

— Şi dumneavoastră habar nu aveţi cum este să vă 
câştigaţi existenţa. 

— Şi nici nu îmi doresc. 

— O declaraţie care nu mă surprinde deloc. De la felul 
în care arată hainele dumneavoastră, nu v-ar sta bine 
muncind. 

Deschise gura să îi dea un răspuns tăios, dar oricât de 
mult şi-ar fi dorit să o pună la punct cu privire la îndatoririle 
unui bărbat de rangul lui, o privire la ceasul de pe perete îi 
aminti de priorităţile sale. Din păcate, tot nu ştia mai mult 
despre planurile mamei sale decât atunci când sosise. 

— Este clar că nu sunteţi conştientă de multe dintre 
responsabilităţile nobilimii, domnişoară Deverill, dar spre 


regretul meu, nu am nici timpul şi nici deprinderea pentru a 
vă instrui cu privire la acest subiect. Găsirea mamei mele 
este singurul lucru care mă interesează în acest moment. 

— Şi în această privinţă, aşa cum deja am spus, nu vă 
pot ajuta. 

El se uită la faţa ei şi ştiu că îşi pierde timpul. Dar nu 
era sigur dacă chiar nu ştia unde se afla mama lui sau dacă 
refuza să împărtăşească cu el această informaţie din cauza 
judecății preconcepute cu privire la clasa lui sau din cauza 
unei noţiuni absurde de integritate jurnalistică. Dar 
indiferent de cunoştinţele sau de motivele ei, era evident 
că nu avea să-i fie de niciun ajutor. 

— Atunci, vă doresc o zi bună. 

Se înclină, îşi luă pălăria de pe birou şi se întoarse. Cu 
toate acestea, ajuns la uşă, se întoarse pentru a se uita la 
ea peste umăr. 

— Dar înainte de a pleca, aş vrea să vă gândiţi la un 
lucru, dacă îmi permiteti. 

Se uită la el de parcă ar fi preferat să înghită otravă 
decât să ia în considerare ceva ce ar fi avut el de spus, dar 
se forţă să aştepte, şi, după un moment, curiozitatea se 
pare că învinse. 

— Şi care este acesta? 

— Aş vrea să vă gândiţi ce impact pot avea deciziile 
dumneavoastră asupra vieţii celorlalţi. Dacă mama mea se 
face de râs sau comportamentul îi este dezaprobat din 
cauza dumneavoastră şi a publicaţiei dumneavoastră, ce 
responsabilitate aveţi? Dacă viaţa îi este ruinată, ce 
consecinţe ar trebui să fie pentru viaţa dumneavoastră? 
Având în vedere rolul pe care l-aţi avut în căderea ei, ce 
pedeapsă meritaţi? 

— Este aceasta o ameninţare? întrebă ea, inspirând 
adânc aer în piept, ridicându-şi bărbia în semn de sfidare. 
Nu îmi puteţi face nimic, sir. 

— Credeţi că nu? răspunse el, zâmbindu-i cu milă. Oh, 
draga mea domnişoară Deverill. Cuvintele lui, calme şi 
periculoase, îi provocară un licăr de îngrijorare în ochii 
căprui, o reacţie pe care el o consideră satisfăcătoare 


având în vedere circumstanţele. Dacă mama mea 
corespondează cu dumneavoastră în viitor, continuă el în 
timp ce îşi puse jobenul, mă îndoiesc că mă veţi informa 
despre asta, dar sper că veţi avea amabilitatea de a-i spune 
că familia ei este îngrijorată pentru ea şi ar vrea să ştie 
veşti despre ea. Şi, apropo, adăugă el în timp ce deschidea 
uşa, nu sunt sir. Acel titlu este rezervat pentru cavaleri. Eu 
sunt duce, şi modalitatea de adresare adecvată de către un 
om obişnuit ca dumneavoastră este Excelenţa Voastră. 

Cu aceasta, ieşi şi închise uşa în urma lui, nelăsându-i 
nicio şansă să răspundă, ceea ce credea că putea fi doar un 
lucru bun. În interacţiunea cu o femeie precum domnişoara 
Deverill, ar fi înţelept ca orice bărbat să se asigure că are 
ultimul cuvânt. Altfel, l-ar devora pe bietul prostănac la 
micul dejun. 


Capitolul 3 


În toţi cei douăzeci şi şase de ani ai ei, lrene nu 
crezuse niciodată că avea un temperament vulcanic. Mereu 
se considerase o persoană echilibrată: calmă, liniştită şi 
rezonabil de amabilă, dar în timp ce se uita cum se 
închidea uşa în urma ducelui de Torquil, se simţi oricum 
numai calmă şi liniştită nu, şi realiză că se înşelase în ceea 
ce priveşte caracterul ei. 

Voia să se ducă după el şi să-i spună exact ce putea 
face cu formele lui de adresare inutile şi cu manierele 
condescendente, dar nu părea să se poată mişca. Picioarele 
îi păreau înfipte în podea, corpul îi ardea de parcă îi luase 
foc şi sângele îi curgea prin vene precum lava. Una peste 
alta, se simţea precum un munte în mijlocul unei eruptii 
vulcanice. Nu ar fi fost surprinsă dacă ar fi început să-i iasă 
fum din urechi. 


— Oh, spuse ea, cu un aer care părea lamentabil de 
inadecvat pentru situaţie, dar nu avea alt rezultat 
satisfăcător pentru sentimentele ei. Ştiind că furia ei era 
inutilă, doar o enerva şi mai tare. Oh, spuse ea din nou, 
strângându-şi pumnii. 

— Deja a plecat? întrebă Clara. 

— Dacă nu cumva pierde vremea în afara biroului, 
precum o iscoadă, mormăi lrene, încruntându-se, atunci da, 
a plecat. Slavă Domnului! 

Bucuria lui lrene la plecarea bărbatului nu părea să fie 
împărtăşită de Clara, care arăta inexplicabil de dezamăgită. 

— Şi am adus ceai din bucătărie şi toate cele, spuse 
ea, ridicând un pic mai sus tava în mâini, în timp ce intra în 
cameră. 

— Nu merita deranjul. 

— Irene, cum poţi spune asta? Este un duce. 

— Un duce. Ei bine, nu îmi pasă, spuse ea ironică 
ducându-şi o mână la frunte. Voi avea nevoie de sărurile 
minerale într-un minut. Atât de copleşită sunt. 

Înainte ca sora ei să poată răspunde, se auzi o bătaie 
în uşă, şi ridică ochii pentru a o vedea pe Annie, slujnica lor, 
stând în dreptul uşii. 

— Dacă îmi permiteţi, doamnă, spuse ea, făcând o 
scurtă reverență, vă transmit salutările doamnei Brandt şi 
vă comunic că ceaiul vă aşteaptă, atât pe dumneavoastră, 
cât şi pe oaspetele dumneavoastră, în camera de zi. 

lrene şi Clara se uitară uimite una la cealaltă la auzul 
mesajului menajerei, dar Clara răspunse prima. 

— Annie, deja am rugat-o pe doamna Gibson să facă 
ceaiul pentru noi. După cum bine vezi, adăugă ea, făcând 
un semn cu capul spre tava pe care o ţinea în mâini. L-am 
adus aici. 

— Vă rog să mă scuzaţi, domnişoară Clara, dar 
doamna Brandt spune că trebuia să iau tava şi 
dumneavoastră să-l aduceţi pe Excelenţa Sa în camera de 
zi. l-a ordonat doamnei Gibson să-i facă un ceai adecvat. 

— Un ceai adecvat? se auzi vocea lui Irene, furia ei 
transformându-se într-un fel de iritare  amuzată. 


Dumnezeule, asta înseamnă că am băut ceai neadecvat în 
toţi aceşti ani? Cine s-ar fi gândit? 

Clara râse, dar nu şi Annie. lroseau glumele pe 
servitoarea lor, care lua cuvintele lor în serios. 

— Doamna Brandt spune că unui duce care vine în 
vizită trebuie să i se ofere un ceai adecvat. Promite că-l va 
aduce imediat ce îl vom duce sus pe Excelenţa Sa, în 
camera de zi. 

— Ducele a plecat, Annie, îi explică lrene răbdătoare, 
făcând semn cu mâinile pentru a indica lipsa acelei 
prezenţe auguste din biroul ei. 

— Oh, doamnă, doamna Brandt va fi atât de 
dezamăgită. l-a spus doamnei Gibson să pună zahăr 
glazurat pe prăjituri şi mi-a spus să nu mă preocup cu 
servirea. || va aştepta pe duce personal, a spus. 

— Cu siguranţă voia să-l vadă personal, şopti Clara. 

— Este o mare dezamăgire pentru mine, domnişoară 
Clara, dacă nu vă supăraţi să vă spun, adăugă Annie şi 
dădu din cap, posomorâtă. 

— Nu trebuie să fii dezamăgită, Annie, o linişti lrene în 
timp ce ocolea biroul. Eşti mai norocoasă decât îţi poţi 
imagina. Te rog, du-te înapoi la bucătărie şi spune-i 
doamnei Gibson că nu este nevoie să pună glazură pe 
prăjituri... 

— Acum, lrene, să nu ne pripim, interveni Clara, 
împingându-i tava lui Annie şi luându-şi sora de braţ. Se 
pare că doamna Brandt şi doamna Gibson s-au dat peste 
cap cu pregătirea. Nu aş vrea ca eforturile lor să se 
irosească. 

lrene pufni, dar o lăsă pe sora ei să o conducă afară 
din birou, afară din fosta lor bibliotecă şi, de-a lungul 
coridorului, către scări. 

— În orice caz, cred că nici măcar zahărul glazurat al 
doamnei Gibson nu l-ar fi impresionat pe Lordul Nesuferit. 

— Oh, draga mea, râse Clara, se pare că ţi-a intrat 
deja pe sub piele. Dar lrene, nu îi poţi spune Lordul 
Nesuferit. Nu este lord. Este duce. 

— Un mic detaliu, Clara, spuse ea şi făcu un semn cu 


mâna, neavând nevoie de încă o lecţie despre formele de 
adresare corecte. Lordul Nesuferit este un titlu care i se 
potriveşte nemaipomenit acelui bărbat. 

— Cu toate acestea, este păcat de Annie, şopti Clara. 

Amândouă se uitară înapoi, însă servitoarea deja 
dispăruse în spatele draperiilor care duceau jos, spre 
bucătărie. 

— Nu aş vrea să fiu cea care să-i spună bucătăresei 
noastre temperamentale şi menajerei noastre că eforturile 
lor de a impresiona un duce au fost în zadar, continuă Clara 
în timp ce ea şi lrene urcau scările şi intrau în camera de zi. 
Acum, lrene, trebuie să-mi povesteşti totul. 

— Trebuie? întrebă ea şi se uită către sora ei cu o 
privire tristă, în timp ce se aşeza la un capăt al divanului 
din fire de păr de cal. 

— De ce a fost aşa de dezagreabil? întrebă Clara, 
aşezându-se lângă ea. 

— Mai rău. 

— A venit în legătură cu mama lui? 

— Da. Se pare că a fugit cu italianul. 

— Deci ţi-a urmat sfatul. Nu erai sigură că o va face, 
dacă-mi amintesc bine. Oh, asta nu este o ştire de senzaţie 
pentru ziar? 

— Ba da, fu de acord Irene, însă abia rosti cuvintele şi 
auzi în minte vocea ducelui de Torquil: „Dacă este 
batjocorită,  ridiculizată şi dacă suferă din cauza 
dumneavoastră sau a publicaţiei dumneavoastră, care ar fi 
consecinţele pentru dumneavoastră?” Intrebarea era 
ridicolă, bineînțeles. O femeie matură precum ducesa ar 
aprecia, cu siguranță, toate posibilele urmări ale alegerii pe 
care o făcea. Irene nu putea fi responsabilă pentru acele 
urmări. 

— Dar de ce a vrut Torquil să te vadă? 

Nu avu ocazia să răspundă pentru că doamna Brandt 
veni chiar în momentul acela cu tava de ceai încărcată şi 
lrene alungă din minte cuvintele acuzatoare ale ducelui. 

— Ceaiul, domnişoară, anunţă menajera în timp ce 
intra în cameră. Doamna Gibson a făcut astăzi nişte 


prăjituri glazurate minunate. Păcat că Excelenţa Să nu se 
va putea bucura de ele, adăugă ea, nefăcând niciun efort 
pentru a-şi ascunde dezamăgirea în timp ce punea tava pe 
măsuţa de ceai lângă scaunul lui Irene. 

— Mare păcat, fu de acord Irene bucuroasă în timp ce 
se întindea după ceainic şi strecurătoare. Dar vă rog să-i 
mulţumiţi doamnei Gibson şi să o asiguraţi că ne vom 
bucura tare mult de prăjituri. _ 

Menajera nu păru deloc mulţumită să audă asta. Incă 
părând destul de dezamăgită, părăsi camera. 

— Ei bine? întrebă Clara în momentul în care 
menajera ieşi pe uşă. De ce a vrut ducele să te vadă? 

— De ce contează? răspunse lrene în timp ce punea 
ceai în două ceşti şi adăuga zahăr. 

— Nu îmi vine să cred că mă întrebi asta, spuse Clara 
luând ceaşca şi farfurioara pe care i le întinse Irene. 
Bineînţeles că contează. Este un duce. 

— Şi? 

— lrene! Ştii că citesc în fiecare zi în Society Snippets 
ce fac aristocrații. Şi tu la fel. 

— Citesc ziarul nostru pentru că, în calitate de editor, 
aceasta este una dintre responsabilităţile mele. Este diferit 
pentru tine. Atribuţiile tale în calitate de secretară a mea 
presupun să citeşti ce publicăm. 

— Dar îmi place să citesc. Îmi place bârfa, continuă ea 
şi îşi ridică un pic bărbia rotundă în timp ce se lăsa pe 
spate, ţinând ceaşca de ceai în mână. Mai ales despre duci 
frumoşi şi mamele lor cu un comportament scandalos. 

— Este mai important cum te porţi, spuse lrene 
strâmbând din nas cu repulsie la descrierea făcută ducelui 
de către sora sa. 

— Oh, încetează. Parcă semeni cu Martha, verişoara 
lui Papa. 

Aşa şi era, un lucru pe care îl găsea foarte neplăcut, 
dar se întoarse, prefăcându-se foarte interesată de 
prăjiturile pe care doamna Gibson se străduise atât de mult 
să le decoreze. Oricum, nu l-am considerat în mod deosebit 
de atrăgător. 


— Nu încerca să mă păcăleşti! Ştii la fel de bine ca şi 
mine că era păcătos de frumos. Este atât de rigid că ar 
trebui să fie vicar, nu duce. 

— Mă îndoiesc că bărbatul acela ar recunoaşte un 
păcat chiar şi atunci când ar fi în faţa lui. 

— Dacă ar fi fost vicar, nicio femeie din parohia lui nu 
ar fi lipsit de la slujbele lui, oftă Clara, făcându-şi vânt cu 
mâna liberă. Atât de frumos, de înalt şi cu umeri atât de 
laţi. 

— Oh, Clara, nu fi sentimentală, mormăi lrene. 

— Şi ochi frumoşi, continuă Clara. Măcar asta trebuie 
să fi remarcat. 

Frumoşi sau nu, ceea ce observase la ochii lui fusese 
cât de dezaprobator o studiaseră. O cercetase în detaliu, o 
judecase şi cu siguranţă nu găsise nimic din ceea ce dorise. 
Doar amintirea privirii lui zeflemitoare o făcuse să simtă că 
ia foc şi să se agite. 

— Cât despre restul, spuse Clara, vocea acesteia 
trezind-o la realitate pe sora ei. iți place, la fel ca tuturor 
celorlalţi, să auzi bârfe despre el şi despre cei ca el, Irene. 
Ştiu asta, indiferent ce spui. Pentru că schimbarea ziarului 
într-o foaie de scandal a fost ideea ta. 

— Mă bucur că atât de multă lume citeşte despre ce 
fac ducii, crede-mă, răspunse ea, uşurată că sora ei 
abandonase discuţia despre ochii şi umerii ducelui de 
Torquil, dar în ceea ce mă priveşte, puţin îmi pasă. Şi de ce 
mi-ar păsa? adăugă ea, simțindu-se dintr-odată irascibilă. 
Nu este ca şi cum lor le pasă de noi. Sunt toţi nişte oameni 
avuţi care nu muncesc, aşa am spus. 

— lrene, nu i-ai spus asta în faţă? 

— Este posibil să fi spus, mormăi ea, eschivându-se 
un pic în faţa expresiei uimite de pe faţa surorii ei, 
trăgându-se uşor de ureche. 

Clara se uită la ea, dând din cap. 

— Ducele de Torquil este pierdut pentru tine. Dacă un 
duce frumos şi bogat va veni vreodată la mine, aş muri de 
fericire. 

— Nu, nu ai muri, pentru că ai fi obligată să asculţi 


lucrurile oribile pe care le spune, răspunse lrene şi luă o 
prăjitură de pe tavă. Ar fi trebuit să-l auzi azi, despre cum 
căsătoria mamei lui cu Foscarelli ar fi sub demnitatea ei, şi 
ar fi o lovitură atât de cruntă pentru familia ei. 

— Ei bine, acest gen de lucruri duc la scandal şi au 
urmări asupra tuturor relaţiilor ei. 

„Dacă viaţa mamei mele este distrusă ca urmare a 
sfatului dumneavoastră, ce responsabilitate aveți” 
Dumnezeule, trebuia să înceteze să mai învârtă în minte 
cuvintele acelui bărbat. Irene înăbuși un oftat şi muşcă din 
prăjitură. 

— Cu toate acestea, zise după un moment în care 
savură glazura de lămâie a doamnei Gibson, sau dacă nu 
din cauza aceasta, ducesa este capabilă să decidă pentru 
ea cu cine se căsătoreşte, nu-i aşa? 

— Ducele este, cu siguranţă, nemulţumit de alegere. 
Şi este, în mod evident, îngrijorat că Foscarelli profită de 
mama sa. 

— Poate, dar când i-am răspuns, i-am atras atenţia 
asupra acestor lucruri şi am sfătuit-o să se consulte cu 
avocaţii săi, să schiţeze un aranjament matrimonial şi să 
protejeze moştenirea. Nu ştiu dacă, în final, a făcut asta, 
dar am fost clară despre asta în scrisorile mele. Şi din ce 
mi-a răspuns, era evident că era perfect conştientă de 
urmările pe care alegerea ei le vor avea asupra familiei. În 
ceea ce îl priveşte pe fiul ei, nu văd cum dezaprobarea lui 
cu privire la alegerea ei este treaba noastră. 

— Nu cred că este, totuşi... 

— Este o femeie în toată firea, şi pare a avea o 
judecată sănătoasă şi mult bun-simţ. Cu toate acestea, 
propriul ei fiu pare să o considere incapabilă de a decide 
pentru ea cu cine să se căsătorească. Chiar ai dori ca un 
bărbat atât de autoritar să-ţi acorde atenţia lui? 

— Ei bine, începu Clara, dar lrene nu îi oferi ocazia să 
răspundă. 

— Este de înţeles că ar dori să ştie unde s-a dus 
mama sa, dar chiar şi după ce i-am explicat că ziarul nostru 
trebuie să păstreze astfel de detalii confidenţiale, tot se 


aştepta să îi spun. Nu, stai, se corectă ea imediat. Mi-a 
poruncit să-i spun. 

— Atunci este evident că nu te cunoaşte, spuse din 
uşă o voce bărbătească, sfârşită de boală, şi atât Irene, cât 
şi sora ei ridicară privirile spre tatăl lor care era adus în 
camera de zi de către valetul său. Din partea mea, adăugă 
el în timp ce Sayers împingea scaunul cu rotile lângă divan, 
am renunţat acum mult timp să-ţi mai poruncesc. Am 
recunoscut că este un efort zadarnic de pe vremea când 
învăţai şi mergi. 

— Foarte înţelept din partea ta, Papa, îl asigură lrene. 
Nu eşti de acord, Sayers? 

Servitorul, a cărui expresie lrene o asemuise mereu 
cu Falsa Broască-[estoasă a lui Lewis Carroll, se aplecă 
pentru a bloca scaunul cu rotile înainte de a răspunde. 

— Nu aş îndrăzni să spun, domnişoară Deverill, îi 
spuse el în timp ce împingea un scaun şi îi ridica piciorul 
stăpânului său pe suprafaţa catifelată, o acţiune care 
provocă un geamăt de durere din partea bătrânului. Imi 
pare rău, domnule. 

— Doar adu-mi coniacul, apoi poţi pleca, spuse 
domnul Deverill, fluturând din mână la scuzele lui. 

lrene se încruntă un pic, uitându-se la el în timp ce 
servitorul se duse spre dulapul cu băuturi alcoolice. 

— Papa, ar trebui să bei ceai la ora ceaiului, nu 
coniac. Şi oricum, doctorul Munro ţi-a interzis coniacul. A 
spus că îţi înrăutăţeşte guta. 

— Prostii. Munro este un hâtru şi nici nu bea alcool. 
Bineînţeles că ar încerca să mă ţină departe de coniacul 
meu. Acum, adăugă el înainte ca ea să-l poată contrazice, 
ducele de Torquil ar fi cel care îi ordonă lui Irene? 

— Chiar el, spuse Clara. Cum de ai ştiut? 

— Cum de aud orice în această casă? răspunse 
domnul Deverill, făcând semn cu mâna spre servitorul care 
se apropia cu coniacul. Fiicele mele nu-mi spun niciodată 
nimic, asta este cert. Din fericire, servitorii cred că stăpânul 
casei, chiar dacă este senil, ar trebui să fie informat când 
un duce vine în vizită. Pune-o acolo, Sayers, spuse el 


luându-şi paharul plin şi făcându-i semn servitorului să 
pună sticla pe masă. 

— Papa, serios, începu Irene, vrând să-i reamintească 
din nou tatălui ei despre indicaţiile medicului, dar el îi tăie 
vorba. 

— Fără prelegeri, fata mea. Am şaizeci şi doi de ani şi 
îmi voi bea coniacul dacă doresc. La fel ca şi ducesa ta, nu 
am nevoie ca fiicele mele să hotărască pentru mine. 

— Şi Papa se întreabă de unde vine încăpăţânarea 
mea? îi spuse ea Clarei, primind o privire dezaprobatoare 
de la tatăl ei. 

— Şi atunci unde este Excelenţa Sa? întrebă Papa, 
uitându-se în jur. Cu siguranţă l-ai invitat la ceai. 

— Cu siguranţă nu l-am invitat, răspunse ea indiferent 
în timp ce se aşeza mai confortabil cu ceaşca de ceai şi 
prăjitura. 

— Serios, Irene, unde îţi sunt manierele? 

— Manierele mele sunt perfect acceptabile, spuse ea, 
încă simțindu-se iritată. Ducele nu a venit în vizită sau să 
bea un ceai. 

— Având în vedere poziţia noastră socială şi faptul că 
nu l-am întâlnit niciodată, deja am concluzionat asta, 
răspunse tatăl ei, bău conţinutul paharului şi se întinse 
după sticlă să şi-l umple din nou. Deci de ce a fost aici? 

lrene explică, dar tatăl ei nu păru mai luminat. 

— Aşadar, mama lui a fugit cu un artist? Dar de cea 
venit să o caute aici? Ce îl face să creadă că ştii unde s-a 
dus. 

— Pentru că este una dintre corespondentele lui Lady 
Truelove şi scrisoarea ei a fost în ediţia de seară, explică 
Clara. Dar se pare că Irene l-a alungat dojenindu-l. 

— Minunat. Papa îşi puse deoparte sticla şi trase o 
nouă duşcă zdravănă de coniac. Acum insultăm duci şi îi 
dăm afară din casă. Asta cu siguranţă nu va fi un semn bun 
pentru eforturile mele. 

— Despre ce eforturi vorbeşti? întrebă Irene, 
îndreptându-se în scaun. Papa, ce pui la cale? 

El ridică din umeri, încercând să pară nonşalant. 


— Am corespondat cu vicontesa, asta este tot, 
sperând să-i trezesc interesul despre tine şi sora ta. 

— Serios, Papa! oftă lrene. Ce speri să reuşeşti? 

— Ar putea să-l convingă pe soţul ei să îngroape 
trecutul. Amândoi au aproape optzeci de ani, ştii, şi mama 
voastră a fost singura lor fiică. Am putea să ajungem la 
pace. 

— Pace? Cu vicontesa Ellesmere? Puțin probabil. 
Bunicului meu matern, îndrăznesc să spun, nu i-ai plăcea 
nimic mai mult decât să ne vadă pe toţi pe fundul mării. 

— Vicontesa pare deschisă posibilităţii unui armistițiu, 
şi s-a gândit că îl poate influenţa şi pe soţul ei. Dacă se va 
întâmpla asta, ar fi o realizare remarcabilă pentru voi două. 
Poate aţi putea avea un sezon, aţi putea merge la baluri, aţi 
putea să vă găsiţi soţi. 

La douăzeci şi şase de ani, lrene ştia că era, cel mai 
probabil, trecută. Clara, cu patru ani mai mică, mai putea 
avea un pic de timp rămas, dar nu prea conta. Fără zestre, 
puţin probabil ca vreuna dintre ele să găsească un soţ 
respectabil, indiferent de numărul de baluri şi de petreceri 
la care participau, dar tatăl ei vorbi înainte ca ea să poată 
sublinia acest lucru. 

— Un duce, spuse Papa, încruntându-se la ea în timp 
ce învârti paharul cu coniac şi luă o nouă înghiţitură 
generoasă, ar putea ajuta foarte mult cauzei mele, dacă i- 
am putea intra în graţii. 

— Nu vreau să îţi năruiesc speranţele pentru viitor, 
spuse Irene uitându-se la el ironică, dar este puţin probabil 
ca eu să-i intru în graţii ducelui de Torquil. 

— Ce i-ai spus? Ai fost lipsită de bună-cuviinţă, 
presupun? 

— Absolut deloc, spuse lrene cu mândrie, dar Clara îi 
strică încercarea de a ocoli adevărul. 

— Ei bine, i-ai spus că este un om de bani gata, spuse 
sora ei, provocând un geamăt din partea tatălui lor şi 
făcându-l să-şi mai pună un pahar de coniac. 

— Probabil că toate faptele mele bune sunt duse pe 
apa sâmbetei, murmură el, dând din cap. Nu va conta 


câtuşi de puţin că eşti nepoata unei vicontese dacă continui 
să le dai peste nas ducilor. Sincer, Irene, trebui să-ţi expui 
părerile cu fiecare ocazie? 

— Oh, nu m-am putut abţine. Papa! A fost extrem de 
arogant. Şi-apoi, modul în care l-am descris este foarte 
nimerit. Mă îndoiesc că munceşte ceva. 

— Şi nici nu ar trebui, spuse tatăl ei cu severitate. Ar 
fi de neimaginat pentru un gentleman, mai ales pentru un 
duce, să muncească. Este sub demnitatea lui. 

— Da, deci acest duce în mod particular mi-a amintit, 
în timp ce se uita de sus şi plin de dezaprobare, de mine şi 
de profesia mea. 

— Nu îl poţi învinui pentru asta, din moment ce o 
femeie nu ar trebui să muncească, ripostă tatăl ei, lăsându- 
se pe spate, cu paharul în mână. Ar trebui să te duci la 
baluri şi să te bucuri de atenţia bărbaţilor. Nu să munceşti 
pe brânci în biroul acela mucegăit în care ai transformat 
vechea bibliotecă. 

lrene nu răspunse, ce mai era de spus? Tatăl ei nu se 
pricepuse niciodată nici să facă bani şi nici să se descurce 
în lipsa lor, un lucru pe care fratele ei, Jonathan, încercase 
de nenumărate ori să-l remedieze fără succes. O ceartă 
puternică din urmă cu trei ani dusese la expulzarea lui 
Jonathan din casă şi ruperea oricărei scrisori trimise de el 
ulterior, până când, neprimind niciun răspuns, scrisorile au 
încetat să mai fie trimise. Fratele ei plecase în America, 
neştiindu-se acum unde era, iar tatăl lor, pentru a dovedi că 
fiul lui se înşelase cu privire la abilităţile lui, începuse să 
speculeze cu frenezie banii cu care rămăseseră. Dacă nu ar 
fi intervenit lrene, ar fi rămas săraci. 

Ea observă cum îi tremura mâna în timp ce îşi umplea 
din nou paharul şi se gândi - nu pentru prima dată - că 
dacă ar fi fost pusă mâncare pe masa lor şi dacă negustorii 
şi servitorii ar fi fost plătiţi, ea ar fi trebuit să fie cea care 
asigura mijloacele de trai. Şi mai ştia din experienţele 
trecute că încercarea de a-l face pe tatăl ei să accepte 
realitatea dură a vieţii lor de acum era destinată eşecului, 
la cum era şi cea de a-i spune să nu mai bea. 


— Aşa să fie, spuse ea în schimb, viaţa ducesei este 
problema ei, şi dacă ducelui nu-i place bărbatul cu care a 
ales să se căsătorească, va trebui să accepte. 

— Doamne, Dumnezeule, lrene! Tatăl ei se uită la ea, 
uimit. Nu i-ai spus asta. 

— În mare, ba da. 

— Ce va crede Ellesmere dacă va auzi? gemu tatăl ei. 

— Nimic din ce nu ar fi gândit deja, Papa. 

— Da, dar, Irene, interveni Clara înainte ca tatăl lor să 
poată răspundă, se pare că ducele ţine foarte mult la mama 
sa. Poate că ţi se pare arogant felul lui de a se purta, şi 
chiar nepoliticos, dar sigur este aşa din cauza îngrijorării. Şi 
nu înseamnă că trebuie să te porţi la fel. 

— Serios, Clara, spuse Irene oftând şi simțindu-se un 
pic vinovată, este foarte enervant când te hotărăşti să fii 
conştiinţa mea. 

— Cineva trebuie să fie, spuse tatăl ei. Altfel, numai 
Dumnezeu ştie ce ţi-ai pune în minte să faci. Să începi o 
revoluţie sau să te apuci să promovezi votul, sau alt lucru 
îngrozitor, continuă el şi ridică din umeri, luând o altă 
înghiţitură. 

— Intenţionez să protestez în stradă şi să promovez 
votul femeilor oriunde am ocazia, răspunse lrene. Insă 
pentru moment, administrarea ziarului îmi ocupă tot timpul. 

— Asta este un aspect favorabil, cred, mormăi Papa. 
Te ţine departe de politică. 

— În ceea ce priveşte restul lucrurilor, spuse Irene şi 
se strâmbă la el în timp ce se ridică şi se duse la masa de 
scris, nu este nevoie ca vreunul dintre voi doi să mă acuze 
că am fost insensibilă, pentru că am toate intenţiile să-i 
spun ducesei despre vizita pe care mi-a făcut-o fiul ei. 

— Deci ştii unde este? spuse Clara şi se uită la ea. 

— Ştiu. A sosit de dimineaţă o scrisoare de la ea, de la 
un hotel din Londra. Nu am apucat încă să o citesc, dar voi 
face asta acum, apoi îi voi răspunde, spunându-i despre 
vizita fiului ei şi despre temerile lui pentru ea. Îi voi 
recomanda, de asemenea, să comunice de îndată cu 
familia sa. 


— Serios, lrene, spuse tatăl ei. Nu te înţeleg. Dacă 
aveai o scrisoare de la femeie şi ştii unde este, de ce nu i-ai 
oferit ducelui informaţia. 

— Pentru că Lady Truelove a promis confidenţialitatea 
întregii ei corespondente, Papa. Ştii asta. 

— Nu aminti în prezenţa mea despre oroarea pe care 
ai creat-o, spuse Papa, strâmbându-se ca şi cum ar fi 
mâncat o lămâie. 

— Ne pune mâncare pe masă, Papa, spuse ea cât 
putu de delicat. 

— Sunt alte modalităţi de a face asta. 

lrene ar fi apreciat sfaturile lui pe această temă în 
urmă cu un an când creditorii amenințau să le ia casa şi 
toată mobila, dar când se uită la el, amintirea celor trei 
pahare de coniac pe care le băuse şi cum îl punea pe cel 
de-al patrulea anunţa că nu aducea nimic bun să reaprindă 
astfel de replici şi se potoli. 

— Oricum, spuse ea în schimb, mi-am dat cuvântul 
cititorilor să le respect confidenţialitatea, şi nu mi-l voi 
încălca. 

— Dar, lrene, este un duce. 

Începu să fie obosită de acel refren. 

— Ar îndurera-o pe mama ta să te vadă cum te porți 
atât de nepoliticos cu aristocrații. 

— Oare? răspunse lrene cu răceală. Cred că mama a 
arătat o necuviinţă admirabilă faţă de familia ei aristocrată 
când a avut curajul de a-şi urma inima şi de a se căsători cu 
un bărbat din clasa de mijloc. Şi din moment ce vicontesa şi 
toată familia mamei i-au întors spatele din ziua nunţii şi eu 
nu i-am cunoscut pe nici unii dintre ei în viaţa mea, nu văd 
de ce ar merita vreodată respectul ei. Cu siguranţă nu îl 
merită pe al meu. Sau pe al tău. 

Pe faţa tatălui ei se văzu durerea la amintirea că 
familia mamei îl considerase atât de nevrednic de ea, 
făcând-o pe lrene să-i pară rău imediat pentru cuvintele ei. 

— Nu am vrut... 

— Ştiu ce ai vrut să spui, draga mea, spuse el, 
întrerupând-o în mijlocul frazei. Şi sunt recunoscător pentru 


loialitatea pe care o arăţi pentru familia mea. Dar dragul 
meu copil, nu este bine să manifeşti o desconsiderare atât 
de evidentă faţă de aristocrație. Sunt puternici, iar influenţa 
lor este foarte mare. 

— Da, şi Excelenţa Sa s-a obosit să-mi amintească. 

— Aşa a făcut? Şi care a fost răspunsul tău? 

— Care crezi? răspunse lrene rânjind. 

— Într-una dintre aceste zile, lrene, mânaria îţi va fi 
sfârşitul, spuse tatăl ei oftând şi dând din cap. 

— Sunt convinsă că ai dreptate, spuse ea, încercând 
să pară destul de umilă. Dar serios, Papa, duce sau nu, ce 
ar putea să-mi facă? 


Capitolul 4 


Firma de detectivi a lui Pinkerton era un grup eficient 
de bărbaţi. Imediat după ce plecă de la domnişoara 
Deverill, Henry sună la birourile din Londra ale cunoscutei 
agenţii de detectivi şi, aproximativ patruzeci şi opt de ore 
mai târziu, avură motiv să-l contacteze, reuşind să-i 
îndeplinească toate solicitările de informaţii. 

În primul rând, şi cel mai important, descoperiseră că 
mama lui nu se căsătorise încă cu Foscarelli, spre uşurarea 
lui Henry. 

În al doilea rând, stabiliseră unde se afla italianul, 
care locuia acum într-un apartament cu servicii complete 
din oraşul Camden, un apartament închiriat pe numele lui 
chiar în dimineaţa în care mama lui Henry plecase de 
acasă. Vestea că acum Foscarelli avea o reşedinţă oficială 
cu scopul de a obţine o licenţă de căsătorie nu era o mare 
surpriză, dar se dovedi irelevant pentru a o găsi pe mama 
lui. | se spuse că ducesa nu locuia cu artistul, dar se 
instalase comod într-un apartament la hotelul Thomas în 
Berkeley Square. 

Imediat după plecarea detectivilor de la Pinkerton, 
Henry chemă trăsura. În timp ce aştepta, scrise o scrisoare 


către avocații săi, dându-le adresa lui Foscarelli şi 
instrucţiuni pentru a începe negocierile cu italianul. Nu 
avea niciun dubiu că dragostea mamei lui avea să fie o 
propunere costisitoare, dar pentru a evita dezastrul iminent 
ar scrie fericit cecul. 

Odată ajuns în trăsura sa, Henry ordonase birjarului 
să-l ducă la Berkeley Square şi în timpul scurtei călătorii 
citise dosarul pe care Pinkerton îl întocmise despre 
domnişoara Irene Deverill, despre familia şi ziarul ei. 
Această solicitare specială fusese un impuls din partea lui, 
deoarece conversaţia aprinsă cu femeia îi trezise nu numai 
furia, dar şi curiozitatea. Îi trezise şi alte emoţii, acelea de 
natură mai întunecată, mai erotică, dar ştia că ar face bine 
să nu exploreze prea adânc acele emoţii în mod special. 

Era abia ora unsprezece şi jumătate când trăsura lui 
trase în Berkeley Square. Hotelul Thomas era micuţ, dar 
confortabil, poziţionat în partea de nord a pieţei. Era 
considerat cumva de modă veche, dar în mintea lui Henry, 
acesta era în avantajul lui. La sosire, întrebă de mama lui, 
dându-i portarului cartea sa de vizită. 

— Vă rog să o informaţi pe ducesă despre prezenţa 
mea şi să o întrebaţi dacă mă primeşte. 

Un lacheu fu însărcinat cu solicitarea lui, şi, deşi 
Henry nu era deloc convins că mama îl va primi, lacheul se 
întoarse câteva minute mai târziu spunând că ducesa Îl 
primeşte, făcând un semn către liftul electric ascuns discret 
în spatele a trei palmieri în ghiveci. 

— Dacă doriţi să mă urmaţi, Excelenţa Voastră. 

Fu condus către un apartament de la etajul al doilea 
Şi, deşi ştia că mama lui nu luase niciun servitor cu ea, nici 
măcar o menajeră, chiar şi aşa îi păru nepotrivit când chiar 
ea îi deschise uşa. 

— Deci m-ai găsit. 

Acea întâmpinare rece nu prevestea nimic bun, 
pentru că nu era purtarea ei obişnuită. În ciuda tenului 
similar, nimeni nu se gândise niciodată că el şi mama lui 
semănau prea mult. Ducesa era minionă, drăgălaşă şi 
amabilă, şi Henry ştia că nu avea nimic din aceste trăsături. 


Însă în acest moment, pe faţa mamei lui se vedeau o 
hotărâre şi o privire precaută care îi amintiră lui Henry mult 
prea mult de propriul caracter pentru a-l linişti. Cu toate 
acestea, având în vedere circumstanţele, nu prea se 
aşteptase să-l primească cu braţele deschise. 

— Ai crezut că nu te voi găsi? 

— Nu, recunoscu ea oftând şi deschise uşa larg în 
timp ce el intra. Deşi am crezut că îţi va lua mai mult timp. 

— Îndrăznesc să spun, din moment ce nunta nu a avut 
încă loc. 

— Un lucru care sigur te umple de bucurie. 

— Nu găsesc nicio bucurie în asta, mama, o asigură el 
în timp ce ea îl conduse în camere de zi a micuţului 
apartament. Toţi am fost îngrijoraţi pentru tine. 

— Nu este cazul să fiţi îngrijoraţi, spuse ea şi făcu 
semn către o pereche de fotolii verzi, şi după ce ea se 
aşeză pe unul dintre ele, el se aşeză pe cel opus. 

Nu îi dădu nicio şansă să înceapă discursul grăitor pe 
care îl pregătise încă de când ea plecase, marţi dimineaţă. 

— Henry, ştiu că intenţia ta este să mă faci să mă 
răzgândesc în legătură cu căsătoria mea, aşa că permite-mi 
să te scutesc de deranj şi să ne cruţ pe amândoi de ceea ce 
probabil ar fi o ceartă. Nu mă voi răzgândi, indiferent de 
eforturile tale. 

— Nu sunt aici numai pentru acest motiv, mama. Sper 
să te conving şi să te întorci acasă. Un hotel nu poate fi la 
fel de confortabil precum propria ta casă, mai ales fără 
servitori care să se ocupe de tine. 

— Acum că ştii unde sunt, voi trimite după menajera 
mea. Este tot ajutorul de care am nevoie în acest moment, 
din moment ce această situaţie nu va dura mult. Antonio a 
obţinut ieri contractul pentru propriul apartament în 
Londra, şi peste două săptămâni va putea obţine licenţa de 
nuntă şi ne putem căsători. 

Deşi aceste veşti îi confirmară previziunile de mai 
devreme cu privire la acţiunile lui Foscarelli şi îi întăriră 
părerea cu privire la caracterul reprobabil al acestuia, era 
oarecum o uşurare, pentru că însemna că acum avea două 


săptămâni întregi să o facă pe mama lui să se 
răzgândească. Cu toate acestea, era conştient că trebuia să 
fie precaut, şi se hotărî că cea mai bună strategie era să se 
poarte ca şi cum nu ştia nimic despre celălalt bărbat. 

— Să-nţeleg că Foscarelli nu a avut înainte o reşedinţă 
permanentă în oraş? 

— O spui de parcă ar fi fost un nevoiaş, spuse mama 
lui strâmbând din nas la aluzia lui. 

„Henry nu intenţionase să spună nevoiaş. Ci îndeajuns 
de josnic încât să trăiască pe spatele prietenilor lui cât se 
putea de mult.” 

Fusese însă îndeajuns de înţelept să nu spună cu voce 
tare acel gând. 

— Deloc, zise el în schimb, dar probabil că nu a fost 
destul de convingător. 

— Este plin sezon, Henry. Ştii cât de dificil este să 
găseşti camere în oraş. A găsit camere doar pentru el 
numai pentru că se apropie luna august. 

— Bineînţeles, spuse Henry politicos, nevrând să 
discute subiectul. Dar dacă se poate, putem discuta despre 
stilul tău de viaţa mai degrabă decât al... hm... Făcu o 
pauză, căutând o descriere pentru Foscarelli pe care să o 
rostească fără a se îneca. Decât al cunoştinţelor tale? Nu 
este nevoie să locuieşti într-un hotel, mama, adăugă el. Ai o 
casă. 

— Unde aş fi mereu criticată de copiii mei cu privire la 
alegerea pe care am făcut-o? Cred că aş prefera să rămân 
aici. Hotelul Thomas este o locuinţă perfect respectabilă. 

— Dacă eşti turist, da. Dar nu şi dacă cineva are o 
casă confortabilă la nici cinci străzi distanţă. 

— Când o femeie a ales să fugă, nu există cale de 
întoarcere, spuse mama lui îndreptându-se. 

— Incă nu eşti căsătorită, răspunse Henry la 
declaraţia ei oarecum melodramatică, încercând să înăbuşe 
un oftat. 

— Acesta fiind motivul pentru care sunt aici şi nu 
locuind cu Antonio în noua noastră casă. 

— Noua casă? spuse Henry uitându-se la ea, năucit. 


Intenţionezi să locuieşti cu el într-un apartament în Camden 
Town? 

— De ce nu? Este un apartament cu servicii complete. 
Era un licăr de amuzament în ochii ei care îi spunea că 
încerca să râdă un pic de el, dar ea continuă înainte ca el 
să poată răspundă. Poţi fi liniştit, Henry. Antonio a închiriat 
acel apartament numai pentru a putea obţine licenţa. Il 
vom închiria, la rândul nostru. Dar nu mă pot aştepta să-l 
primeşti în reşedinţa ducală după nuntă, astfel că m-am 
oferit să cumpăr o vilă foarte confortabilă pentru noi. Este 
în Chiswick, pe malul râului. După nuntă, acolo ne vom 
începe viaţa împreună. Vom călători în Italia în toamnă, 
pentru că el îşi doreşte foarte mult ca eu să văd Florenţa, şi 
eu nu am fost niciodată... 

— Mama, te rog, interveni el, nemaiputând asculta. 
Vorbeşti de parcă tu şi Foscarelli veţi fi o pereche de tineri 
căsătoriţi în luna de miere. Ai cincizeci de ani, nu 
nouăsprezece. 

— Deci sunt prea bătrână pentru a vedea lumea? 

— Ştii la ce mă refer. 

— Ştiu. Ceea ce spui este că la vârsta mea nu ar 
trebui să fiu predispusă la fapte necugetate pe care toţi le 
facem în tinereţe. 

El deveni tensionat şi defensiv. 

— Chiar aşa. Dumnezeu ştie, când aveam 
nouăsprezece ani, eram naiv şi prostuţ, şi pasiunea m-a 
orbit spre consecinţele unei căsătorii nechibzuite cu cineva 
nedemn de mine. Dar am plătit pentru nebunia mea. 

— Te-ai căsătorit cu fata având cele mai bune intenţii. 

— Cele mai bune intenţii? răspunse el, cu o voce 
tăioasă chiar şi pentru propriile urechi. Faptul că am făcut o 
căsătorie atât de greşită încât a trebuit să o ascund faţă de 
toată lumea, inclusiv faţă de familia mea? Trimiţându-mi 
propria soţie departe, într-o cabană la ţară, furişându-mă 
de la Cambridge pentru a o vizita... da, spuse el cu 
amărăciune. Am fost perfect onorabil. 

— Ai iubit-o. 

— Oare? întrebă el dând din cap. Nu, infatuarea nu 


este dragoste. Pasiunea nu este dragoste. Dorinţa... se 
forţă să rostească cuvintele, nu este dragoste. Nu face o 
imagine romantică a acţiunilor mele, mama, sau nu îmi 
atribui onoarea pe care nu o am. M-am căsătorit cu Elena 
pentru că am dorit-o şi nu o puteam avea altfel. Vina şi 
regretul se simțeau precum o greutate pe pieptul lui, 
simțind şi mai mult că era de datoria lui să o îndepărteze pe 
mama lui de la greşeala pe care era pe cale să o facă. Se 
aplecă în faţă pe scaunul lui, alegându-şi cu grijă 
următoarele cuvinte. Nu vorbiseră niciodată deschis despre 
căsătoria lui clandestină din urmă cu zece ani, dar, deşi nu 
îi plăcea să o facă, acum era necesar. A fost nevoie de doar 
opt săptămâni ca pasiunea noastră să moară. Opt 
săptămâni, şi apoi iată-ne: două suflete disperate şi 
nefericite, cu nimic în comun decât cenuşa pasiunii noastre 
dispărute, legaţi pe viaţă în consecinţele greşelii noastre - a 
mea. Pentru că era a mea, se grăbi el în timp ce ea încerca 
să vorbească din nou. Eu aveam întreaga putere în cazul 
acela; ea nu avea deloc putere. Papa a spus că va fi 
distrugerea mea, dar... 

— Tatăl tău era un bărbat încăpățânat care nu vedea 
decât propria-i cale. Şi în ceea ce priveşte situaţia aceasta, 
s-a înşelat. 

— Ştiu asta. Elena nu m-a distrus, spuse el făcând o 
pauză şi înghițind cu greutate, întâlnind privirea mamei lui. 
Este de mirare că eram nefericiţi? 

— Încetează, Henry! ţipă ea, cu o voce tăioasă. Te 
rog, încetează cu asta. Nu mai suport să te aud cum te 
condamni în felul acesta. 

El ar fi putut continua în felul acesta. Ar fi putut să o 
întrebe ce putea avea în comun cu un bărbat atât de diferit 
de ea, ce puteau realiza şi despre ce puteau vorbi odată ce 
pasiunea se domolea şi descopereau că nu avea nicio 
fundaţie. Dar se abţinu, deoarece îşi spusese punctul de 
vedere şi nu avea rost să insiste. 

— Până când această nuntă nu va avea loc, spuse el 
în schimb, iei cel puţin în considerare posibilitatea de a te 
întoarce acasă? Avem prieteni şi cunoştinţe care locuiesc în 


Berkeley Square. Vei fi văzută intrând şi ieşind de aici, dacă 
nu ai fost văzută deja. Ce crezi că îşi vor imagina prietenii 
noştri când te vor vedea ieşind dintr-un hotel la două străzi 
de propria noastră casă? Sau, mai rău, dacă îl văd pe el 
venind aici pentru a te vizita? 

— Dumnezeule, Henry, mă faci să par scandaloasă. 

— Vei fi, în curând, te asigur de asta, dacă continui cu 
fuga ta. 

— Asta ar spune mai multe despre calitatea 
cunoscuţilor noştri decât despre mine, pufni mama lui. 
Prietenii mei adevăraţi mă vor susţine. Restul nu contează. 

Asta sună foarte asemănător cu sentimentele măreţe 
pe care domnişoara Irene Deverill le repetase la infinit 
zilele trecute. Destul de bune în teorie, se gândi el, dar 
complet nepotrivite în realitate. 

Cu toate acestea, în timp ce se uita la expresia 
hotărâtă a mamei lui, se hotări că este mai bună o 
schimbare a abordării. 

— Te-ai gândit cum va afecta asta perspectivele de 
căsătorie ale fiicelor tale? întrebă el. 

— Bineînţeles că m-am gândit. 

— Atunci ştii că mariajul tău le va scădea considerabil 
şansele de a găsi ele însele nişte perechi potrivite. 

— Asta depinde de cum defineşti „perechi potrivite”, 
nu-i aşa? Aş spune că datorită căsătoriei mele, fiicele mele 
vor putea în curând să vadă ce gentlemeni dintre 
cunoştinţele lor ţin la ele cu adevărat, şi care le doresc 
numai pentru poziţia lor socială. 

— De parcă poziţia nu este importantă. 

— Henry, chiar crezi că preocuparea ta pentru 
viitoarea mea căsătorie sau chiar cea a surorilor tale este 
grija ta cea mai importantă? 

— Bineînţeles că este importantă, spuse el fiind un pic 
luat prin surprindere. Sunteţi familia mea. 

— Dragul meu, spuse ea aplecându-se în faţă, 
îndeajuns de aproape încât să-şi pună mâinile peste mâinile 
lui, poate că, în loc să te preocupi de viitoarea mea 
căsătorie sau de cea a surorilor tale, ar trebui să te 


gândeşti la a ta. Elena a murit acum opt ani, eliberându-te 
pentru a te putea căsători din nou. David este singurul tău 
moştenitor, se grăbi ea să spună în timp ce el deschise 
gura să-i răspundă, şi este căsătorit deja de şase ani, fără a 
avea copii. Trebuie să te căsătoreşti din nou, ştii asta. 

— Sunt foarte conştient de îndatoririle mele, mama. 
Nu este nevoie să-mi reaminteşti. 

— Nu este o îndatorire să te îndrăgosteşti, Henry. 

— Ne-am întors la discuţia despre dragoste? răspunse 
el. lartă-mă, dar credeam că acum vorbim de căsătorie. 

— Oh, dragul meu, spuse mama lui şi se uită la el cu 
tristeţe, încep să mă îngrijorez că dragostea pe care ai 
avut-o cândva în inimă este iremediabil pierdută. 

— Dacă este aşa, nu pot decât să cred că este un 
lucru bun, spuse el întorcând privirea nefericită a mamei lui 
cu una implacabilă. Amândoi ştim că datoria găsirii unui 
partener pentru căsătorie este o treabă serioasă pentru cei 
ca noi, mama. Nu este o frivolitate. Căsătoria în grabă, fără 
a-ţi cunoaşte partenerul, pare să fie calea pe care tu ai 
ales-o, cât despre mine, nu voi face asta de două ori într-o 
viaţă. 

— Nu alegem pe cine iubim, Henry. Dragostea nu se 
supune voinţei. 

— Încetează, spuse el tăios. Încetează să vorbeşti 
despre căsătoria mea cu Elena de parcă nu am avut de 
ales. Am uitat cine eram, şi care era datoria mea, şi am 
permis pasiunii să-mi dicteze cursul acţiunilor. Rezultatul a 
fost unul tragic pentru toţi cei implicaţi. Nu încerca să mă 
protejezi sau să-mi găseşti scuze, pentru că eu, cu 
siguranţă nu mă voi proteja şi nici nu îmi voi găsi scuze. 

Ea se uită la el pentru o clipă, deschise gura pentru a-l 
contrazice în continuare în legătură cu acest subiect, apoi o 
închise din nou, spre marea lui uşurare. 

— Foarte bine, spuse ea încet. Care dintre 
domnişoarele pe care le cunoşti te-ar putea face să-ţi 
îndeplineşti datoria în modul cel mai lăudabil? 

— Am luat în calcul câteva, spuse el, ignorându-i tonul 
acid, dar viitorul meu matrimonial va trebui să aştepte 


până când al tău va fi decis, astfel că nu mai încerca să 
deviezi discuţia. 

— Este hotărât, dragul meu băiat, indiferent dacă îţi 
place sau nu. Peste cincisprezece zile, eu şi Antonio vom fi 
căsătoriţi, şi oricât vei încerca, nu poţi împiedica asta. 

Asta rămânea de văzut. 

— Presupun că Foscarelli are mijloacele necesare 
pentru a te întreţine? 

— De ce? Mă ameninţi că mă dezmoşteneşti dacă mă 
căsătoresc cu el? Cine se poartă acum de parcă aş avea 
nouăsprezece ani? 

— Nu am nicio intenţie să nu îţi mai acord alocaţia 
care ţi se cuvine de pe urma proprietăţii, mama, spuse 
Henry şocat. Ştiu că nu ai nevoie, dar este dreptul tău. Nu 
îmi pot imagina nicio circumstanţă în care aş putea să îţi 
neg aşa ceva. Pe de altă parte, trebuie să mărturisesc că nu 
sunt încântat că va ajunge în mâinile unui bărbat care nu 
pare să se poată întreţine singur, cu atât mai mult o soţie. 

— Serios? Acestea vor fi veşti noi pentru David şi 
Jamie. 

— Nu este acelaşi lucru, mama, după cum bine ştii. 
Jamie şi David sunt parte din familie, şi alocaţiile lor de pe 
urma proprietăţii sunt un dat, ca şi a ta. Antonio Foscarelli 
nu este familie. 

— Va fi în curând. Cu toate acestea, nu trebuie să îţi 
faci griji că va fi nevoie de alocaţia mea de pe urma 
proprietăţii pentru a-l întreţine. 

— Da, cu siguranţă se bazează pe un aranjament 
nupţial substanţial din partea mea. 

— Deloc. Nu va fi nevoie ca tu să-i dai vreun ban. 

— Nu va fi nevoie? Mama, dacă spui că nu va primi 
niciun ban, primesc cu bucurie vestea, dar am un sentiment 
bizar că nu la asta te referi. 

— Nu la asta mă refer. li voi acorda o sumă de bani lui 
Antonio din fondurile mele personale ca dotă. 

Henry nu fu surprins de veste, dar, cu toate acesta, i 
se strânse stomacul într-un nod de groază. 

— Inţeleg. Deci ai vorbit deja cu avocaţii noştri şi ai 


schiţat un acord nuptial? 

— l-am menţionat lui Antonio că tu te aştepţi să se 
facă unul, spuse ea ridicând din umeri. 

Nu era acelaşi lucru, dar Henry se abţinu de la a 
menţiona acest lucru. 

— Şi care a fost, spuse el în schimb, răspunsul lui 
Foscarelli? 

— Nu este încântat de idee. 

— Ce şocant! 

— Oamenii ca el nu cred în acest gen de lucruri, spuse 
ea, părând a nu înţelege sarcasmul lui, şi sincer, nici eu. 
Majoritatea oamenilor nu înţeleg. Este un fel de a vedea 
lucrurile modern, Henry. Documentele oficiale şi discuţiile 
despre bani... Nu pot să nu mă gândesc că sunt 
dezgustătoare. Şi apoi, legea îmi protejează proprietatea 
destul de bine. Legea privind proprietăţile femeilor 
căsătorite... 

— Mama, o întrerupse el, legea în forma ei actuală 
este foarte bună, dar este foarte dificil de pus în aplicare, 
mai ales dacă persoanele se despart mai târziu. Nu ar strica 
un acord prenupţial. 

— Refuz să îmi încep căsătoria anticipându-i moartea. 

Henry trase adânc aer în piept, amintindu-şi că era 
mai bine să ducă o luptă pe rând. Un aranjament nupţial 
devenea relevant numai dacă nu reuşea să împiedice să se 
producă căsătoria. Se gândi un pic, apoi schimbă tactica. 

— Spui că intenţionezi să îi dai o sumă de bani. Cât de 
mult? 

— Cincizeci de mii de lire. 

Enormitatea sumei puse capăt încercărilor lui Henry 
de a rămâne calm şi rezonabil. „Porcul acela”, se gândi el, 
simțind cum creşte furia în el la gândul că Foscarelli 
probabil a convins-o pentru o asemenea sumă exorbitantă. 
„Netrebnicul acela, un porc vânător de averi.” 

— Dumnezeule, mama, reuşi el să spună după un 
moment, este aproape jumătate din averea ta. 

— Sunt foarte conştientă de asta. Dar este perfect 
acceptabil să-i ofer o zestre, după cum ştii. Un bărbat nu 


poate să-i ceară soţiei bani de buzunar în fiecare lună. 

— Da, da, Doamne fereşte ca vânătorii de averi să fie 
ţinuţi sub observaţie cu o alocaţie infimă. 

— Serios, Henry, chiar trebuie să fii vulgar? 

— Da, mama, se pare că trebuie să fiu, chiar şi numai 
pentru a te împiedica să te faci de râs. Ştii că va trebui să 
îţi vinzi jumătate din acţiuni pentru acea sumă de bani? 

— Bineînţeles. 

Atitudinea ei calmă îl împiedică să se liniştească. 

— Nu te înţeleg, mama, şopti el, ducându-şi o mână 
prin păr şi încercând să se gândească. De ce nu îi dai o 
alocaţie anuală? De ce are nevoie, în definitiv, de o zestre, 
mai ales una atât de generoasă? Cincizeci de mii de lire 
este o sumă enormă. De ce ai...? 

Se opri, realizând dintr-odată, într-un moment de 
înţelegere, ceea ce făcea mama lui. 

— Dumnezeule, încerci să mă faci să mă răzgândesc. 

— Nu ştiu la ce te referi, spuse ea şi îşi feri privirea, 
uitându-se în jos la mâinile sale în timp ce trasa broderia 
complexă a divanului. 

— Ba da, ştii. Am venit aici presupunând că nu cunoşti 
adevărata natură a celor de genul lui, dar acum văd că m- 
am înşelat. Ştii foarte bine cu ce fel de bărbat te căsătoreşti 
şi nu îţi pasă, râse el cu totală neîncredere. Motivele tale 
pentru a te purta atât de prosteşte dovedesc că eşti chiar şi 
mai prostuţă. lţi dai seama de asta? 

Regretă cuvintele imediat, chiar înainte ca ea să 
vorbească. 

— Dacă mă mai insulţi o dată, spuse ea cu răceală, 
această discuţie s-a încheiat. 

Henry îşi frecă faţa cu mâinile, blestemându-se că 
fusese atât de orb că nu văzuse uneltirile italianului cu luni 
în urmă, blestemându-şi mama prea sensibilă că fusese 
atât de imprudentă şi blestemând-o pe Lady Truelove 
pentru ajutorul şi complicitatea ei. Doar după câteva 
momente fu în stare să vorbească din nou. 

— Pentru moment, să lăsăm deoparte discuţia despre 
bani, spuse el, încercând să se gândească. 


Încercarea de a o face pe mama lui să se 
răzgândească nu se putea realiza într-o singură discuţie, 
asta era clar. Avea nevoie de timp, şi tot atât de multă 
informaţie pe cât putea obţine. Doar atunci şi-ar fi putut da 
seama cum să o împiedice să continue pe drumul prostesc 
pe care o apucase. 

— Dacă pot întreba, unde va avea loc nunta? Nici 
capela ducală şi nici biserica parohiei noastre nu vor fi 
potrivite în această situaţie din moment ce el este catolic. 

— Spui asta de parcă ar fi similar cu a avea ciumă. 

— Dacă ar avea ciumă, aş sărbători, şopti Henry. Eşti 
pregătită să te converteşti? Ştii că va trebui să faci asta. 
Sau el va trebui. 

— Nu e nevoie să ne convertim. Nu ne vom căsători la 
biserică, ci la starea civilă. Eşti binevenit, deşi sunt 
convinsă că nu îţi vei dori. 

— Oh, voi fi acolo, poţi fi sigură de asta. Chiar şi 
numai pentru a obiecta când ofiţerul de stare civilă va pune 
întrebarea. 

— Henry, m-am hotărât. Aceste încercări de a mă 
intimida să mă supun sunt inutile. 

— Să te intimidez? Henry se simţi jignit de acuzaţie. 
Dumnezeule, mama, părerile sufragiste ale lui Lady 
Truelove sunt contagioase? Ce sunt aceste discuţii despre 
intimidare şi supunere? 

— Am suportat destul un comportament de genul 
acesta din partea tatălui tău, continuă ea de parcă el nici 
nu vorbise, tonul vocii devenindu-i în mod vizibil mai rece 
când aminti de răposatul ei soţ. Mai bine de douăzeci de 
ani, de fapt. Nu sunt nevoită să-l tolerez şi din partea fiului 
meu. 

— Nu este drept, mama. 

— După cum deja ai menţionat, am cincizeci de ani, 
astfel că nu văd cum alegerea mea cu privire la persoana 
cu care mă căsătoresc este treaba ta, Torquil. 

Folosirea titlului său şi răceala vocii ei erau prea mult 
de suportat. 

— Pentru că te iubesc, la naiba! De aceea este treaba 


mea. 

— Oh, dragul meu, spuse ea şi privirea i se înmuie 
imediat. 

El îşi feri privirea, simțindu-se dintr-odată inconfortabil 
şi vulnerabil, două sentimente pe care le ura cel mai mult, 
şi fu obligat să ducă discuţia într-o zonă mai sigură. 

— Este datoria mea în calitate de cap de familie, 
spuse el cu cea mai ducală voce posibilă, să mă asigur de 
bunăstarea şi siguranţa tuturor rudelor mele. Asta te 
include şi pe tine, mama, continuă el şi se uită din nou la 
ea. Ai putea aştepta mai puţin de la mine? 

— Dragul meu Henry, şopti ea. Dintre toţi copiii mei, 
tu eşti cel care m-a îngrijorat mereu cel mai mult. 

— Eu? întrebă el uitându-se fix la ea, uimit de această 
revelaţie. De ce, pentru numele lui Dumnezeu? 

— Pentru că te lupţi atât de mult împotriva propriei 
tale naturi. 

El se încordă. Cam atât despre o discuţie pe un teren 
sigur. 

— Habar nu am la ce te referi, minţi el. 

— Ba da, ştii. Chiar de când erai copil, ai încercat din 
răsputeri să fii fiul pe care şi-l dorise tatăl tău. Dar el a fost 
un bărbat neînduplecat, cu un simţ al datoriei rigid, o inimă 
rece şi un compas moral puritan. Şi-a dat silinţa să te educe 
la fel, şi orice influenţă aş fi avut asupra copilăriei tale, a 
fost estompat de el cu fiecare ocazie. Când el şi cu mine ti- 
am descoperit secretul, că ai fugit şi te-ai căsătorit cu fiica 
unui tutungiu, a fost şocul vieţii lui. Eu, pe de altă parte, nu 
am fost deloc surprinsă. Vezi tu, ai moştenit ceva de la 
mine, spuse ea zâmbind. Mereu am ştiut asta. 

— Şi crezi că partea aceea a noastră este un lucru 
bun? Mama, pasiunea mea pentru Elena a fost un lucru 
dezastruos. 

— Ştiu că asta crezi. Dar nu sunt de acord cu tine. Ai 
iubit-o, ştiu asta. Indiferent ce spui tu sau de cum îţi 
defineşti sentimentele, ai iubit-o, şi în mintea mea 
dragostea nu este niciodată o greşeală, chiar dacă aduce 
durere, chiar dacă nu durează. 


— Poate că aşa este, mama, spuse el trăgând adânc 
aer în piept, dar căsătoria nu este precum dragostea. 
Căsătoria este permanentă. Dacă se dovedeşte a fi o 
greşeală, nu există cale de scăpare, nu pentru cei ca noi. 

— Da, dar este posibil şi le ai pe ambele - şi dragoste, 
şi căsătorie, dragul meu. 

— Da, ei bine, acesta este trucul, nu-i aşa, spuse el, 
râzând amuzat. 

— Elena a murit acum opt ani, spuse ea aplecându-se 
spre el şi luându-i mâna în mâna ei, tatăl tău aproape la fel. 
Ştiu că te temi să ai încredere în propria judecată în ceea 
ce priveşte această situaţie, dar nu poţi acum să-ţi deschizi 
inima din nou către emoţiile mai blânde ale vieţii? Pentru că 
mă tem că dacă nu o faci curând, nu vei mai putea să o faci 
deloc. 

Henry se hotărî că această discuţie nu ducea nicăieri. 

— Se pare că ne învârtim în cerc, spuse el, trăgându- 
şi mâna şi ridicându-se. Astfel, voi pleca. 

— Oh, Henry, nu pleca încordat şi iritat de parcă ai 
avea gheaţă în vine. Te cunosc mult prea bine pentru a mă 
lăsa înşelată. Tot ceea ce încerc să-ţi spun este că, deşi ştiu 
că nu vei fi niciodată genul de om care să laşi să ţi se vadă 
sentimentele, nu le îngropa atât de adânc încât să le omori. 

— Inima mea, din moment ce vorbim despre ea, 
suferă în acest moment. Din cauza ta, mama. Nu, stai, 
spuse el în timp ce încerca să continue. Mai avea o carte de 
jucat şi trebuia să o joace cât avea ocazia. Permite-mi să 
termin. Aşa cum am spus, dacă locuieşti aici pentru 
următoarele două săptămâni, oameni pe care îi cunoaştem 
te vor vedea intrând şi ieşind din acest hotel. Vor veni să-mi 
spună; te vor întreba pe tine. 

— Nu le voi spune nimic. 

— Apoi vor trage propriile concluzii şi vor răspândi 
acele concluzii drept fapte adevărate. Şi poţi fi sigură că 
indiferent de ceea ce se vorbeşte, nu va reflecta o lumină 
favorabilă asupra ta, asupra fiicelor tale sau a oricăror alte 
rude ale tale. Nu ar fi mai bine, în schimb, să vii acasă? Să 
stai în propria locuinţă până când... făcu o pauză, încercând 


cu greu să spună cuvintele. Până la nuntă? 

— Şi să te aud cum mi-l vorbeşti de rău pe Antonio cu 
fiecare ocazie, în încercarea de a mă face să mă 
răzgândesc în privinţa lui? 

— Nu voi face asta. Îți dau cuvântul meu că nu îl voi 
vorbi de rău în prezenţa ta. Şi mă voi asigura ca şi ceilalţi 
membri ai familiei să facă la fel. 

Poate că mama lui se purta prosteşte în acel moment, 
dar nu era naivă, aşa cum dovediră următoarele ei cuvinte. 

— Poate că nu îl vei vorbi de rău pe Antonio în 
prezenţa mea, dar cu toate acestea sunt sigură că vei face 
tot ce îţi stă în putinţă să mă faci să mă răzgândesc. 

— Voi face asta, mama, spuse el, neavând niciun rost 
să nege, chiar dacă vii acasă sau dacă rămâi aici. 

— Este adevărat, răspunse ea şi făcu o pauză, iar 
după câteva clipe, dădu din cap, spre marea lui uşurare. 
Prea bine, atunci, mă voi întoarce acasă. 

— Şi îmi promiţi că vei fi discretă în ceea ce priveşte 
planurile tale de căsătorie până când nunta nu va fi avut 
loc? 

— Nu are rost să vorbim de asta acum, din moment 
ce toată lumea va afla din editorialul scris de Lady Truelove 
că eu sunt femeia care i-a scris despre el. 

— Oamenii pot ghici, dar până la nuntă nu vor şti. Şi 
între timp, aş vrea ca Sarah şi Angela să se bucure de cea 
mai rămas din sezon. 

— Prea bine. Poţi fi sigur de discreţia mea. Voi veni 
acasă mâine-seară, la timp pentru vinul de dinainte de cină. 

Ar fi vrut să o sfătuiască în ceea ce priveşte şederea 
ei atât de lungă la hotel, mai ales dacă Foscarelli ar fi 
vizitat-o cu siguranţă între timp, dar era mult prea uşurat 
pentru a obiecta. 

— Atunci ne vedem mâine-seară, spuse el şi se 
înclină, întorcându-se să plece, însă abia ajunse la uşă că 
ea îi vorbi. 

— Henry? 

— Da? spuse el şi se opri, uitându-se peste umăr. 

— Presupun că nu ar avea niciun efect asupra 


punctului tău de vedere cu privire la această situaţie, sau 
cu privire la părerea ta proastă despre el, dar Antonio mă 
face foarte fericită. 

— Dacă aşa este, sper să găsesc un pic de consolare 
în asta. 

Acestea fiind spuse, ducele plecă, şi, deşi îşi 
îndeplinise unul dintre obiectivele pentru care venise aici, 
celălalt încă se contura ameninţător asupra viitorului lor 
precum o furtună iminentă, şi nu avea nicio intenţie să 
renunţe. 

Pe de altă parte, se îndoia că scoțând în evidenţă, 
acasă, multele păcate ale italianului, arătându-i mamei lui 
rapoartele detectivilor particulari şi spunându-i despre 
activităţile trecute ale lui Foscarelli din ziarele de scandal ar 
fi fost un lucru bun. Ştia ce fel de escroc era, şi cu cât 
insista el mai mult, cu atât era probabilitatea mai mare ca 
ea să se încăpăţâneze şi mai mult. Dar ce alte opţiuni avea 
pentru a o face să se răzgândească în privinţa acestei 
căsnicii? 

— Excelenţa Voastră? 

— Hmm? 

Smuls din gânduri, ridică privirea şi îl văzu pe birjarul 
său. Fusese atât de pierdut în gânduri încât nu îşi aminti să 
fi luat liftul înapoi în foaier sau să fi ieşit din hotel, dar 
probabil că le făcuse pe ambele, pentru că acum era pe 
trotuar, cu cupeul în faţa lui şi vizitiul care îi ţinea uşa 
deschisă. 

— Îmi pare rău, Treves, spuse el şi urcă, cu mintea 
încă la ce urma să facă. 

Din fericire, abia se aşeză că îi veni o idee. 

Nu părea a avea mult succes în a o convinge pe 
mama lui să se răzgândească cu privire la alegerea pe care 
o făcuse, dar nu era singura persoană pe care ea ar fi 
ascultat-o. 

— Du-mă la avocaţii mei, Treves, spuse el. Asgarth şi 
Hopwood, Norfolk Street, numărul 17. 


Capitolul 5 


— Nu, nu, asta nu va funcţiona deloc. Folosind un 
creion de cărbune, lrene mai tăie un paragraf al 
editorialului scris la maşină, care îi fusese dat cu puţin timp 
în urmă de către tânăra care stătea în faţa ei. Nimănui nu-i 
pasă despre papagalul de companie al lui Lady Godfrey. 
Eşti Delilah Dawlish, cel mai cunoscut editorialist din Londra 
al rubricii de scandal. Ar fi trebuit să-ţi acaparezi cititorii, nu 
să-i omori de plictiseală. 

Tânăra care stătea de cealaltă parte a biroului, al 
cărei nume real nu era Delilah Dawlish, ci unul mult mai 
prozaic precum Josie Blount, se strâmbă la criticile ei. 

— Este un gunoi, ştiu, spuse ea, dar nu se întâmplă 
nimic interesant acum. Sezonul este aproape gata. Până pe 
doisprezece august când încep petrecerile... Vocea i se 
stinse şi îşi ridică mâinile în semn de zădărnicie. Nu este 
nimic nou despre care să se vorbească. 

— Trebuie să fie ceva mai interesant decât moartea 
unui papagal. Irene lovi cu creionul peste paginile de pe 
biroul ei, concentrându-se. Ce-ai zice de petrecerile de- 
acasă, din moment ce tot vorbim despre ele. Este ceva ce 
merită menţionat acolo? 

Înainte ca Josie să poată răspunde, o bătaie la uşă 
întrerupse discuţia şi lrene ridică privire văzând-o pe Clara 
în uşă. 

— Ducele de Torquil este aici să te vadă. 

— Pentru numele lui Dumnezeu, ce mai vrea bărbatul 
acela acum? mormăi lrene. 

— Acum? Josie se îndreptă în scaun, mijindu-şi ochii 
iscoditori în timp ce se uita la patroana sa, trezindu-i-se 
instinctele de investigator. Ducele de Torquil este aici? A 
mai fost aici înainte? 

— A venit alaltăieri, în jurul orei ceaiului, spuse lrene 
ridicând din umeri în încercarea de a minimaliza situaţia. 

— Ducele de Torquil în vizită la editorul acestui ziar, 


spuse Josie, cu un entuziasm în voce pe care Irene îl 
observă imediat. 

— Oh, nu, spuse ea, dând din cap. Vizita ducelui aici 
nu va ajunge subiect în editorialul tău. 

— Priveşte situaţia în felul următor. Este mult mai 
interesat decât moartea papagalului lui Lady Godfrey. 

— Niciun cuvânt în plus, Josie. Niciunul. 

— Oh, prea bine, oftă jurnalista, dar de ce 
secretomania asta? Făcu o pauză, uitându-se peste umăr la 
uşa deschisă din spatele Clarei, apoi înapoi la Irene, privirea 
devenindu-i speculativă. Este vorba de mama lui, nu-i aşa? 
Asta trebuie să fie. Ce ar dori altceva? 
` — Capul meu, răspunse ea imediat. Pe un platou. 
Inainte să mai poată pune şi alte întrebări cealaltă femeie, 
ea se ridică, ţinând în mână hârtiile. Avem noroc că mai ai 
două zile până la tipar. Dă-mi ceva despre care merită să 
se vorbească, Josie. 

— Da, domnişoară Deverill. 

Jurnalista se îndepărtă, trecând de Clara, şi apoi ieşi 
din birou, şi lrene se întoarse către sora ei. 

— Presupun că trebuie să îl primesc, spuse ea fără 
entuziasm. Deşi nu îmi pot imagina de ce s-a întors din nou. 
Trimite-l înăuntru, dar pentru numele lui Dumnezeu, lasă 
uşa deschisă de data asta. 

Ultimele instrucțiuni fuseseră complet  irosite 
deoarece, deşi Clara făcu întocmai, ducele anulă încercarea 
ei închizând uşa după ce Clara plecă. 

lrene deschise gura pentru a-i cere să o deschidă, dar 
apoi el veni către ea şi orice gând despre uşă dispăru în 
timp ce îşi aminti cuvintele Clarei din ziua precedentă. 

„Păcătos de frumos.” 

Cu acele cuvinte în minte, Irene nu se putu abţine să 
nu observe eleganța atletică cu care se mişca, felul perfect 
în care hainele bine croite i se potriveau pe picioarele lungi, 
coapsele puternice şi lăţimea acelor umeri pe care Clara îi 
admirase atât de mult. In timp ce el se opri în faţa biroului 
ei, lrene observă culoarea deschisă a ochilor lui gri şi 
genele negre care îi înconjurau ochii, gene mult prea 


bogate pe care niciun bărbat nu ar fi trebuit să le aibă. Cum 
de nu observase asta ieri? Poate că lucrase prea mult. 

El tuşi discret, amintindu-i lui Irene că se uita 
insistent. Nu că întreaga ei cercetare îi aduse vreun 
beneficiu pentru că, în timp ce el ridică o mapă mică din 
piele neagră şi o puse pe biroul ei, realiză că nu îşi dăduse 
seama până în acel moment că bărbatul avea aşa ceva la 
el. 

lrene îşi scutură un pic mintea pentru a reveni la 
realitate din contemplarea aceasta imediată şi foarte 
enervantă a harurilor masculine ale ducelui. 

— Prefer ca uşa biroului meu să rămână deschisă. 

— După cum eu o prefer închisă. 

Cu aceasta, orice apreciere temporară a aspectului 
său plăcut se evaporă şi i se reaminti că, deşi putea fi cel 
mai frumos bărbat dintre cunoştinţele ei, acest aspect abia 
conta, din moment ce înfăţişarea lui plăcută se poziţiona pe 
locul al doilea, la mare distanţă de aroganţa lui. 

— Sunt o femeie necăsătorită, punctă ea. Nu este 
oarecum nepotrivit ca uşa să fie închisă? 

— Într-adevăr, dar din moment ce aţi precizat foarte 
clar în conversațiile anterioare ce puţin contează pentru 
dumneavoastră părerea celorlalţi, de ce ar conta? Şi, 
adăugă el înainte ca ea să poată răspunde, pe lângă sora 
dumneavoastră, mai sunt alte trei tinere care stau de 
cealaltă parte a acestei uşi, femei care nu mă îndoiesc că 
sunt editorialiste de senzaţie. 

— Jurnaliste. 

El ridică din umeri ca şi cum aceasta era o distincţie 
minoră. 

— Aş prefera să nu asculte, spuse el. 

— Înţeleg. Aşadar, trasul cu urechea la conversațiile 
altora este permis numai când o faceţi dumneavoastră. 

— Rangul, spuse el, zâmbind un pic, are privilegiile 
sale. 

— Dacă despre bârfă vă faceţi griji, vă asigur că nu 
am nicio intenţie să le ofer cititorilor mei informaţiile cu 
care aţi venit pentru a mă vedea, cu atât mai puţin detaliile 


discuţiei noastre. 

— Chiar şi aşa, aş prefera să nu risc. 

— De ce aţi venit să mă vedeţi? întrebă Irene cu un 
oftat, renunțând la a încerca să-l convingă. 

— Am o problemă pe care aş dori să o discut cu 
dumneavoastră, spuse el făcând semn către scaunul de 
lângă el. Luăm loc? 

Ea vru să refuze, dar nu se putu abţine să nu fie un 
pic curioasă. 

— Aş spune nu, răspunse ea în timp ce se aşeza, dar 
mă îndoiesc că ar conta. 

— Începeţi să dezvoltați o cunoaştere cu privire la 
duci, domnişoară Deverill. Trase scaunul de lângă ea şi se 
aşeză, apoi puse mapa lângă el. 

— Indiferent care este motivul pentru care sunteţi 
aici, spuse ea, uitându-se la ceasul de pe perete, ar fi bine 
să nu dureze mult pentru că am un prânz la ora unu. Aveţi 
douăzeci şi cinci de minute să îmi spuneţi. 

— Timpul va fi mai mult decât necesar, dar înainte de 
toate, am vrut să vă spun că de la vizita mea de acum două 
zile am primit veşti de la mama mea şi m-am gândit că 
poate aţi dori să le auziţi. Făcu o pauză, ridicând o 
sprânceană castanie în felul acela arogant al lui. Sau poate, 
spuse el după o clipă, interesul dumneavoastră cu privire la 
cei care vă scriu se termină odată ce poveştile lor sunt 
publicate? 

— Bineînţeles că nu! spuse Irene simțind cum faţa şi 
temperamentul îi iau foc, şi se întrebă cu exasperare cum 
acest bărbat este capabil să o facă să îşi piardă cumpătul 
atât de uşor. Indiferent care era motivul, ar fi preferat să nu 
îl lase să vadă că avea vreun efect asupra ei şi Irene se 
chinui să pară impasibilă. Confundaţi dezinteresul cu 
cunoaşterea. Deţin un ziar, astfel că probabil ştiu orice veşti 
doriţi să-mi spuneţi. 

— Şi cu toate acestea, nu aţi putut să-mi spuneţi ceea 
ce ştiaţi acum două zile? răspunse el fără a aştepta un 
răspuns, ci continuă, în orice caz, atunci trebuie să 
cunoaşteţi că nu v-a urmat încă sfatul şi nu s-a căsătorit cu 


Foscarelli. 

— Sunt, recunosc, un pic surprinsă de întârziere, 
spuse Irene. De obicei, atunci când cineva fuge, căsătoria 
are loc imediat. Întârzierea se datorează eforturilor 
dumneavoastră? _ 

— Mă tem că nu îmi pot asuma meritele. Inainte de 
alaltăieri, domnul Foscarelli a fost un om fără reşedinţă. 
Acum că a reuşit să închirieze un apartament în oraş, 
trebuie să aştepte cincisprezece zile pentru a putea obţine 
licenţa. 

— Înţeleg. În orice caz, nu cred că aţi venit aici cu 
scopul de a mă ţine la curent cu privire la situaţia 
matrimonială a mamei dumneavoastră. Poate aţi dori să 
treceţi la subiectul vizitei? 

— Sunt încântat să fac asta, dar înainte de toate aş 
dori să vă pun o întrebare, una la care aş dori un răspuns 
fără echivoc. 

lrene aşteptă o clipă pentru a-şi face curaj înainte de 
a răspunde. 

— Ce doriţi să ştiţi? 

El căută în mapa de lângă el şi scoase o copie a 
Society Snippets. 

— Văd că în răspunsul dumneavoastră către mama 
mea aţi sfătuit-o să-şi urmeze inima şi pasiunea şi să nu 
lase lucruri superficiale precum poziţia socială sau clasa să 
îi stea în cale spre dragostea adevărată şi fericire. 

Ea se strâmbă la tonul lui sec, deoarece făcu ca sfatul 
ei să pară precum vorbe goale. 

— Nu credeţi că dragostea este importantă în 
căsnicie? 

El nu răspunse imediat, şi faptul că întrebarea ei i se 
păru dificilă, când răspunsul era atât de evident pentru ea, 
aproape o făcu pe lrene să vrea să râdă. 

— Poate că este, spuse el într-un final. Dar cred că 
sunt lucruri care contează mai mult pentru ca o căsătorie 
să fie fericită. Lucruri precum compatibilitatea, minţile 
asemănătoare, poziţii sociale similare - lucruri pe care 
dumneavoastră, cu siguranţă, le consideraţi superficialităţi. 


— Aţi spus că doriţi să mă întrebaţi ceva, îi reaminti 
ea. Asta nu a sunat a întrebare. 

— În tot acest aşa-zis sfat pe care l-aţi oferit mamei 
mele, spuse el aruncând ziarul pe masă, nu aţi putut sugera 
cel puţin să se asigure financiar? 

— Dar am făcut asta, spuse Irene uitându-se uimită la 
el. Am sfătuit-o ca avocaţii ei să pregătească o propunere 
de acord nuptial. 

— Această parte a sfatului dumneavoastră nu apare 
în editorial. 

— Nu, pentru că acordurile prenupţiale nu sunt foarte 
romantice şi cititorii vor romantism. Vor să fie captivaţi de o 
fantezie. În plus, avem spaţiu limitat. Un anumit sfat pe 
care îl acord trebuie invariabil să fie editat. Dar am fost 
foarte clară în corespondenţa noastră privată. 

— Şi cum rămâne cu toţi cei care vă citesc editorialul 
şi văd o similaritate cu propria lor viaţă. Dacă urmează 
ceea ce au citit fără să fi avut privilegiul unei 
corespondențe private cu dumneavoastră? 

— Nu pot fi trasă la răspundere pentru deciziile pe 
care adulţii le iau cu privire la viaţa lor personală ca 
rezultat a ceea ce citesc în ziarul meu. Cât despre restul, 
continuă ea înainte ca el să o poată contrazice, am sfătuit-o 
pe mama dumneavoastră să îi dea lui Foscarelli o mică 
sumă de bani drept dotă, să îi dea o alocaţie anuală şi să 
păstreze controlul asupra propriilor bunuri. Mi-am spus 
sfatul în cei mai clari termeni cu puţină. 

— Şi cu toate acestea, acei termeni nu au fost 
îndeajuns de clari, domnişoară Deverill, pentru că a hotărât 
să nu aibă niciun acord prenuptial şi să îi dea lui Foscarelli 
jumătate din acţiunile sale personale. 

lrene era îngrozită, pentru că aceea era o abordare 
foarte imprudentă având în vedere circumstanţele. 

— Oh, îmi pare rău să aud asta, pentru că asigurarea 
resurselor financiare a fost unul dintre punctele pe care le- 
am subliniat cel mai puternic în corespondenţa noastră, 
continuă ea şi apoi făcu o pauză, venindu-i dintr-odată un 
gând în minte. Dar nu înţeleg de ce îmi spuneţi această 


informaţie mie, având în vedere ocupaţia mea. Nu vă 
temeţi că va apărea pe paginile ziarului meu? 

— Nu, răspunse el, zâmbind un pic, un zâmbet care 
nu o făcu decât să se simtă şi mai stânjenită. 

Nu a continuat pe acel subiect, şi Irene înghiţi cu 
greutate, înăbuşindu-şi temerile. 

— Mama dumneavoastră are dreptul să decidă 
singură cu privire la persoana cu care se căsătoreşte sau 
cât de mult îi oferă din propriii bani. 

— Nu, nu are, nu în întregime. Este ducesă de Torquil, 
şi dreptul de a face cum doreşte se termină când afectează 
datoria pe care o are faţă de familia ei, titlul şi poziţia ei. 
Din cauza dumneavoastră, a ales să lase deoparte acele 
obligaţii. 

— Nu înţeleg cum faptul că a făcut ceea ce a simţit o 
împiedică să-şi îndeplinească obligaţiile familiale. 

— Atunci permiteţi-mi să vă luminez, spuse el încet. 
După cum bine ştiţi deja, având în vedere profesia 
dumneavoastră, Foscarelli este un aventurier care s-a 
implicat în nenumărate aventuri amoroase, mai ales cu 
femei cu o poziţie socială înaltă. Mama mea nu este singura 
lui cucerire. Este, de asemenea, cu şaptesprezece ani mai 
mic decât ea. Nu este, nici prin naştere şi nici prin fapte, un 
gentleman, şi nu are propriile resurse financiare. 

— Şi cu toate acestea, mama dumneavoastră este 
perfect conştientă de toate aceste lucruri şi îl iubeşte. În 
plus, m-a asigurat că are un caracter mult mai bun decât 
ştie toată lumea. 

— Da, da, sunt convins că doar suferă şi este 
neînțeles. 

— Cu toate acestea, continuă lrene, neluându-i în 
seamă sarcasmul tăios, nu vorbim despre o fetişcană care 
nu ştie nimic despre lume. Mama dumneavoastră este o 
femeie matură, perfect capabilă să decidă singură asupra 
caracterului lui Foscarelli. Poate foarte bine să fie un 
dezmăţat, dar are tot dreptul să încurajeze un dezmăţat 
dacă asta doreşte. 

— Realizaţi că, măritându-se cu el, va fi evitată de 


toate cunoştinţele şi de toţi prietenii ei. 

— Realizez. Mai important, şi ea realizează asta, dar 
pare să aibă aceeaşi părere ca şi mine, şi anume că lipsa 
unor prieteni atât de superficiali nu este o aşa mare 
pierdere. 

— Fiicele ei, al căror întreg viitor se bazează pe 
posibilitatea de a face o căsătorie bună, îi vor împărtăşi 
ruşinea, prin asociere, şi le vor scădea şansele de a găsi 
parteneri de dorit pentru căsătorie. Şansele lor erau deja 
destul de mici, având în vedere toate moştenitoarele 
americance care ne invadează continentul, fluturând dote 
monstruoase în faţa bărbaţilor eligibili dintre cunoscuţii 
noştri... | 

— Asta este un indiciu cu privire la caracterul acelor 
tineri, că îşi permit să fie cumpăraţi cu atâta uşurinţă. Dar 
vă înţeleg punctul de vedere. Nu vă deranjează faptul că 
Foscarelli este un vânător de averi. Ci că este un vânător 
fără titlu. 

Acei ochi despre care Clara spusese că sunt atât de 
frumoşi se strânseră pentru o fracțiune de secundă. 

— Nu vă prefaceţi că nu înţelegeţi motivul furiei mele, 
domnişoară Deverill, spus el, cu o voce calmă şi apăsată. 
Indiferent de situaţia lui, a ales să nu îşi manifeste interesul 
într-o manieră deschisă şi onorabilă. În schimb, s-a folosit 
de ascunzişuri şi de subterfugii pentru că ştie că intenţiile 
sale sunt dezagreabile şi legătura este nepotrivită. Doar 
pentru asta, ar trebuie să fie legat în spatele unui cal şi 
târât pe burtă către John O'Groats şi înapoi. 

— O pedeapsă dură. 

— Da. Şi una pe care orice bărbat, egal sau nu, ar 
primi-o într-o astfel de situaţie. Dumnezeu ştie, eu... 

Se opri, şi pe faţa dură şi frumoasă i se citi un 
sentiment atât de puternic de tristeţe şi de deprimare, încât 
lrene se uită uimită. Omul acesta părea să fie ultimul de pe 
faţa pământului capabil de sentimente evidente. 

Cu toate acestea, dispăru într-o secundă, şi lrene nu 
se putu gândi decât că ceea ce văzuse era regret şi vină că 
nu îi aplicase încă bietului italian pedeapsa descrisă. 


— Este de ajuns să spun, continuă el, că dacă 
Foscarelli îmi era egal, m-aş fi aşteptat la câteva reţineri 
date de buna educaţie, dintre care una ar fi fost să îşi 
aleagă o femeie de o vârstă mai apropiată de a lui. 

— Oh, da, pentru că cei ca dumneavoastră mereu fac 
asta. Ducele de Plenderith, de exemplu. El are cincizeci şi 
patru, dacă îmi amintesc bine, şi tocmai s-a căsătorit cu 
pupila lui de şaptesprezece ani. A urmat excelent regulile 
societăţii dumneavoastră, nu-i aşa? 

— Aceasta este o cu totul altă situaţie. 

— De ce? Pentru că bărbatul este mai în vârstă şi nu 
femeia? 

— Da, oricât de nedrept ar suna. Plenderith este un 
văduv fără niciun moştenitor, şi este puţin probabil să aibă 
acest moştenitor căsătorindu-se cu o femeie de vârsta lui. 
Dar bănuiesc că deja îi cunoaşteţi motivele, adăugă el sec, 
şi nu sunt sigur de ce sunteţi în mod deliberat nesinceră, fie 
pentru a apăra drepturile femeilor, sau pentru a justifica 
acţiunile lui Foscarelli, sau doar pentru a încerca să-mi 
dovediţi că mă înşel. 

— Poate toate trei, deşi, recunosc, ultimul oferă cea 
mai satisfăcătoare perspectivă. 

El îşi strânse buzele la auzul cuvintelor ei, dar când 
răspunse, vocea avea obişnuita răceală. 

— Nu contează, ne-am abătut de la subiect, şi anume 
că mama este pe cale să se căsătorească cu un bărbat cu 
care nu are nimic în comun pentru a susţine o căsătorie 
fericită. 

— Are dragoste, se pare că o dragoste adâncă şi 
pasională. 

— Chiar şi aşa, răspunse el scurt şi politicos, arătând 
cât de nesemnificativ considera acel aspect. Rezultatul 
acelei dragoste va fi o viaţă de ruşine, şi - foarte probabil - 
deziluzii romantice. Surorile mele poate nu se vor mai 
căsători niciodată acum, pentru că, indiferent de zestrea pe 
care le-o ofer, niciunul dintre cei ca noi nu va dori să-l 
recunoască pe Foscarelli în calitate de tată vitreg cu atât de 
multe domnişoare disponibile pentru căsătorie. 


— Sunt căi în viaţă pe care o femeie le poate alege, 
care să nu implice căsătoria. 

— Nu pentru fiica unui aristocrat. Destinul ei este 
stabilit în funcţie de succesul în ceea ce priveşte căsătoria. 

— Un aspect care nu prea recomandă instituţia 
căsătoriei. Scuzaţi-mă, dar dacă Foscarelli este atât de 
nepotrivit pentru mama dumneavoastră, dacă sunteţi atât 
de convins că această căsătorie a lor îi va aduce doar 
nenorocire, de ce nu îl mituiţi? Dacă este atât de rău, aşa 
cum îl consideraţi, asta ar trebui să fie uşor de făcut. 

Expresia îi deveni şi mai deprimată, dacă era posibil 
un asemenea lucru. 

—  Acordaţi-mi un pic de încredere, domnişoară 
Deverill. Am încercat manevra acum două zile. Avocaţii mei 
mi-au spus că a refuzat banii. 

— Foarte bine pentru el. 

— Consideraţi refuzul lui admirabil? spuse Torquil cu 
un râs ironic. Nu este, credeţi-mă. 

lrene ştia că orice discuţie despre caracterul lui 
Foscarelli era inutilă, pentru că era limpede că Torquil era 
hotărât să aibă o părere proastă despre el. 

— În orice caz, în acest punct, situaţia are puţin de-a 
face cu mine. 

— Nu? Intervenţia dumneavoastră a fost catalizatorul, 
dacă nu cauza, ruşinii familiei mele. Sunt aici pentru că 
înainte să se întâmple asta, mă aştept să îndreptaţi 
situaţia. 

— Într-adevăr? 

— Da, spuse el şi se întinse din nou spre mapa de 
lângă el, şi din interior scoase un teanc de hârtii. Trebuie să 
fiţi pregătită, domnişoară Deverill, pentru consecinţele 
faptelor dumneavoastră. 

Amuzamentul lui lrene dispăru imediat, cuvintele lui 
amenințătoare trimiţându-i fiori pe şira spinării. 

— Ce anume... spuse ea, apoi făcu o pauză, 
pierzându-şi vocea, înghiţi cu greutate, uitându-se la 
hârtiile din mâna lui. Ce anume vreţi să spuneţi? 

El se aplecă în faţă şi puse documentele pe biroul ei. 


— Acesta, spuse el înainte ca ea să poată întreba, 
este un acord de cumpărare semnat de mine şi de tatăl 
dumneavoastră. 

Inţelegerea ei se transformă în teamă. 

— Un acord de cumpărare pentru ce? întrebă ea, dar 
chiar pe măsură ce punea întrebarea, începu să se teamă 
că deja cunoştea răspunsul. 

„Society Snippets“ 

Dacă nu ar fi stat deja jos, probabil că picioarele i s-ar 
fi înmuiat. 

— Te oferi să cumperi ziarul familiei? 

— Oferta a fost deja făcută, termenii acceptaţi. De 
îndată ce banca mea face transferul, afacerea este 
încheiată. 

— Nu vă cred, şopti Irene încercând să-şi înăbuşească 
teama şi să gândească, dar capul i se învârtea. Nu este 
posibil. 

— Nu numai că a fost posibil, domnişoară Deverill, a 
fost şi uşor. 

— Nenorocitule! spuse ea printre dinţi, uitându-se la 
el. Din dorinţa de răzbunare faţă de această aşa-zisă jignire 
asupra familiei dumneavoastră, aţi lua singura sursă de 
venit a familiei mele? 

— Deloc, spuse el şi împinse hârtiile mai aproape de 
ea şi se lăsă pe spate pe scaun, arătând exasperant de 
confortabil, în timp ce ei îi era rău de la stomac şi era 
nervoasă ca naiba. Suma cu care am cumpărat ziarul este 
generoasă, îndeajuns pentru a oferi o dotă substanţială 
pentru căsătoria dumneavoastră şi a surorii dumneavoastră 
şi a-i permite tatălui dumneavoastră să plătească ipoteca 
pusă pe aceste proprietăţi. In plus, îi va rămâne suficient 
pentru a avea un venit respectabil pentru tot restul vieţii 
sale. 

— Deci pentru că sunteţi un duce bogat, credeţi că 
puteţi cumpăra orice doriţi? 

— Din păcate, viaţa nu este niciodată atât de simplă, 
nici măcar pentru cei îndeajuns de norocoşi ca noi să avem 
avere. Nu pot cumpăra reputaţia familiei mele dacă este 


pătată. Nu pot plăti oamenii să nu chicotească despre 
mama mea şi să spună despre ea că este ridicolă. Averea 
mea nu le poate scuti pe surorile mele de ruşinea şi 
durerea pe care le vor simţi ca rezultat al căderii sociale a 
mamei mele. Dar cu banii mei pot, dacă doresc, să împiedic 
acest ziar să mai distrugă viaţa altcuiva prin bârfa, aluziile 
şi sfaturile date prost. 

— Deci intenţionaţi să-l cumpăraţi numai pentru a-l 
închide. 

— Chiar aşa. 

— Dar nu puteţi. Society Snippets este singura urmă 
rămasă din afacerea gazetărească a familiei mele, o 
afacere pornită de bunicul meu. Familia Deverill a publicat 
ziare timp de mai bine de cincizeci de ani. 

— Spre deosebire de dumneavoastră, tatăl 
dumneavoastră nu pare îngrozit de această situație. Din 
contră, a acceptat imediat şansa de a-şi îndepărta fiicele de 
la o viaţă de corvoadă, şi a fost fericit pentru oportunitatea 
de a putea din nou să aibă grijă de ele şi să le ofere zestre 
aşa cum ar trebui să o facă un tată responsabil. A avut o 
singură rugăminte suplimentară la propunerea mea. 

— Care a fost aceasta? 

— M-a rugat ca dumneavoastră şi sora 
dumneavoastră să fiţi introduse în societate. Am fost de 
acord. 

Spusese acum câteva clipe că acest aranjament 
fusese uşor, şi ea văzu acum cât de uşor trebuie să fi fost. 
Tot ceea ce dorise Papa pentru fiicele sale i se dăduse pe o 
tavă de argint, şi tot ce ceea ce fusese nevoit să lase în 
schimb era ceva ce nu îl interesase din capul locului. 

— Nu sunt fiicele unui vânzător ambulant de ziare 
mult prea jos pentru cei de seama dumneavoastră? 

— Unii ar putea spune asta, da, recunoscu el, părând 
să nu vadă sau alegând să ignore resentimentul din vocea 
ei. Dar nepoatele unui viconte nu sunt. 

Ea râse trist, nefiind surprinsă că aflase de familia 
mamei ei. 

— Chiar dacă fiica vicontelui s-a căsătorit cu cineva 


sub demnitatea ei? 

— Din moment ce propria mea mamă este posibil să 
facă asta în curând, nu sunt deloc în poziţia de a-mi da cu 
părerea despre ceea ce a făcut mama dumneavoastră, nu-i 
aşa? 

— Pare că ştiţi multe despre familia ei, spuse ea 
încruntându-se. 

— Detectivii particulari pot descoperi multe lucruri. 

— A, înţeleg. Înainte să exploateze cineva 
vulnerabilităţile altcuiva trebuie să afle care sunt acestea. 

Dacă cuvintele ei treziră vreun sentiment, el nu lăsă 
să se vadă asta. Nicio urmă de vinovăţie nu trecu pe faţa 
despre care Clara spusese că este atât de frumoasă. Nicio 
scuză sau regret. Nici măcar nu clipi. 

— Dumnezeule, se  înecă ea, prin inima 
dumneavoastră trece sânge sau gheaţă? Sau poate că nu 
aveţi deloc inimă. 

Un alt licăr de emoție trecu peste faţa aceea 
implacabilă, dar dispăru într-o secundă, şters de răspunsul 
lui rece. 

— Inima mea, domnişoară Deverill, nu este treaba 
dumneavoastră. 

— Îi mulţumesc lui Dumnezeu pentru asta, şopti ea, 
dar dacă îl atinsese cumva, nu ştia, pentru că se uită în altă 
parte, fiind cuprinsă de un sentiment de tristeţe. 

Dacă acest bărbat făcea ceea ce voia, totul ar fi fost 
la fel cum fusese când murise bunicul ei, prosper, 
confortabil şi îngrozitor de plictisitor. Ziarul Society 
Snippets era creaţia ei, viziunea ei. li dedicase nenumărate 
ore lucrând din răsputeri să îl facă solvent. Sperase să-l 
facă un ziar de succes. Nu se aşteptase să-l iubească. 

Şi acum va fi împăiat, iar ea se va ocupa din nou de 
treburile casnice şi va coase pentru tot restul zilelor ei sau - 
mai rău - se va mărita cu cineva din lumea pe care o voia 
tatăl ei pentru ea, una în care trăise mama ei şi din care 
fugise. Tot ceea ce realizase aici va fi uitat, datorită unui 
bărbat privilegiat care a trebuit doar să scrie o propunere 
de contract şi să facă câteva prezentări pentru a obţine 


ceea ce-şi dorise. Nu putea lăsa să se întâmple asta, dar 
cum putea să o oprească? 

lrene se uită din nou la el şi în timp ce întâlni acei 
ochi, la fel de reci şi de nepătruns precum Marea Nordului, 
se simţi atât de nervoasă şi de neajutorată, încât nu ştiu 
dacă să izbucnească în plâns sau să sară peste birou la 
gâtul lui. 

— Ar putea fi, spuse el, uitându-se la ea, o alternativă. 

Delicateţea vocii lui îi şterse orice urmă de lacrimi. 
Deschise gura, dar chiar în momentul când cuvintele „du-te 
la naiba” îi erau pe buze, ştiu că nu le putea spune. 

— Vă ascult, spuse ea în schimb. 

El se întinse, arătând cu degetul spre colţul 
documentelor pe care le pusese pe biroul ei. 

— După cum am spus, nu am transferat încă banii. 
Contractul menţionează că am paisprezece zile pentru a 
face asta. Dacă nu fac asta, înţelegerea este anulată şi voi 
fi nevoit să-i plătesc tatălui dumneavoastră zece procente 
din preţul tranzacţiei pentru că mi-am încălcat cuvântul dat. 

— In ce condiţii nu v-aţi respecta cuvântul? 

— Sfatul dumneavoastră a adus dezastrul asupra 
familiei mele şi, după părerea mea, este responsabilitatea 
dumneavoastră să reparaţi răul făcut. Mama mea 
intenţionează să se căsătorească cu domnul Foscarelli în 
două săptămâni de-acum, de îndată ce el a obţinut acordul 
pentru căsătorie. Asta va dă paisprezece zile. 

— Să fac ce anume? 

— Să o faceţi pe mama să se răzgândească şi să 
anuleze nunta. 

Mintea lui lrene se strădui din răsputeri să găsească o 
cale să refuze, dar nu văzu nicio cale prin care să nu piardă 
tot ceea ce muncise. 

— Dacă reuşiţi, continuă el, voi rupe acest document, 
îi voi plăti tatălui dumneavoastră suma cerută şi totul va fi 
uitat. Veţi putea continua să îi sfătuiţi pe cei părăsiţi în 
dragoste, din Londra, să-şi urmeze inimile până la sfârşitul 
zilelor dumneavoastră. Dar dacă nu reuşiţi, dacă mama se 
căsătoreşte cu acest bărbat, ar fi bine să renunţaţi la 


aspiraţiile dumneavoastră jurnalistice şi la dorința 
dumneavoastră de a vă băga în vieţile altora. Voi da curs 
acestei achiziţii a ziarului dumneavoastră şi îl voi închide, şi 
dumneavoastră va trebui să începeţi căutarea unui soţ 
potrivit căruia să-i oferiţi noua dumneavoastră zestre 
generoasă. 

— Dar ziarul este viaţa mea! Nu am nicio dorinţă să 
fiu introdusă în lumea dumneavoastră şi cu siguranţă nu să 
mă şi mărit cu cineva de-acolo. 

— Sincer, domnişoară Devenii, ceea ce vă doriţi are 
puţină importanţă pentru mine în acest moment. 

Frustrată, prinsă în cursă, lrene încercă o altă tactică. 

— Este absurd! Cum aş putea să o conving pe mama 
dumneavoastră să acţioneze chiar împotriva sfatului pe 
care i l-am dat? 

— Las asta în seama ingeniozităţii dumneavoastră. 
Mama a fost de acord să se întoarcă acasă până la nuntă şi 
am aranjat ca dumneavoastră şi sora dumneavoastră să 
veniţi să locuiţi la noi în tot acest timp. Cu mama şi cu 
cumnata mea acolo, dumneavoastră şi sora dumneavoastră 
veţi fi ghidate corespunzător şi am şi două surori 
necăsătorite, astfel că nu veţi duce lipsă de companie şi 
amuzament. 

— Vă aşteptaţi să locuiesc în casa dumneavoastră? 
întrebă lrene uitându-se la el, îngrozită de idee. Timp de 
două săptămâni? 

— Da. Asta vă va oferi mai multe şanse să vă folosiţi 
puterea de convingere asupra mamei mele. Nimeni nu va 
şti de înţelegerea noastră. 

— Nici măcar tatăl meu? Dacă reuşesc, are aşteptări 
pentru Clara şi pentru mine, aşteptări pe care 
dumneavoastră i le-aţi băgat în cap, pentru că nu cred că 
va continua o împăcare cu familia mamei mele dacă rămân 
editorul unui ziar de scandal. 

— Dumneavoastră şi vicontesa Ellesmere va trebui să 
rezolvaţi asta singure. Cât despre tatăl dumneavoastră, va 
fi compensat corespunzător. Taxa de zece procente i-a fost 
deja acordată dacă reuşiţi şi vă păstraţi ziarul. 


— Cu compensație sau nu, îi creaţi speranţe false cu 
privire la o împăcare cu familia mamei mele. Nu merită 
asta. 

— Oare? spuse Torquil şi se aplecă în faţă, în fotoliul 
său, punându-şi mâinile pe documentul de pe biroul ei. 
Domnişoară Deverill, haideţi să vorbim franc. Tatăl 
dumneavoastră bea. 

lrene îşi strânse pumnii pe sub birou şi avea obrajii în 
flăcări. Acest bărbat nu numai că o făcea să se gândească 
că avea un temperament vulcanic, dar îi şi arăta cât de 
mult putea uri un alt om. 

— Vai, vai, reuşi ea să spună. Detectivii 
dumneavoastră particulari au fost ocupați, nu-i aşa? 

— Nu am avut nevoie ca detectivii de la Pinkerton să- 
mi ofere acea informaţie, ci doar de ochii mei. Timp deo 
oră şi jumătate pe care am petrecut-o cu el în această 
după-amiază, discutând această afacere, tatăl 
dumneavoastră a băut o sticlă întreagă de coniac şi a 
deschis-o pe cea de-a doua. 

—  Înclinaţia... tatălui meu pentru coniac nu este 
subiectul... spuse Irene simțind furie şi ruşine în egală 
măsură. 

— Este şi un fapt cunoscut public că afacerea 
gazetărească a bunicului dumneavoastră, odată foarte de 
succes, a fost forţată să intre în faliment din cauza 
managementului prost al tatălui dumneavoastră. 

— Sunt motive pentru asta... 

— Bineînţeles. Aşa cum am spus, bea. Ideea mea este 
că a eşuat în datoria lui principală ca bărbat, aceea de a-şi 
proteja familia şi de a avea grijă de ea. Drept urmare, nu 
pot simţi foarte multă compasiune pentru el, şi cu siguranţă 
nu mă voi simţi vinovat că-i voi distruge speranţele, aşa 
cum spuneţi dumneavoastră. 

— Vă minţiţi şi propria familie, inclusiv pe mama 
dumneavoastră. Nu simţiţi nici un fel de vină faţă de ele? 

— Este o înşelăciune, sunt de acord cu 
dumneavoastră, o înşelăciune prin omisiune. 

— O minciună prin omisiune este tot o minciună! 


El se foi în scaun şi se uită în altă parte, arătând că 
poate această remarcă îl atinse. Dar, când se uită din nou 
la ea, orice semn că ar fi ajuns la conştiinţa lui ar fi putut fi 
la fel de bine o plăsmuire a imaginaţiei ei. 

— Este regretabil, dar nu văd nici o altă cale. Dacă 
mama ar şti că i-am făcut tatălui dumneavoastră o ofertă 
de a-i cumpăra ziarul, nu ar crede niciodată că am făcut-o 
numai din raţiuni financiare. Ar deveni dintr-odată 
suspicioasă şi orice efort aţi face de a o face să se 
răzgândească în legătură cu Foscarelli ar fi, în cele din 
urmă, în zadar. Nu îmi permit privilegiul adevărului direct. 

— O adevărată dilemă morală pentru dumneavoastră. 

Dacă el observase sarcasmul, îl ignoră. 

— Doar dumneavoastră, tatăl dumneavoastră şi cu 
mine - şi sora dumneavoastră, dacă alegeţi să îi spuneţi - 
vom şti despre această ofertă de cumpărare. Dacă spuneţi 
altcuiva ceea ce am discutat, sau scoateţi la iveală situaţia 
mamei mele şi a italianului, voi pune în aplicare termenii 
acestei înţelegeri imediat, şi calitatea dumneavoastră de 
editor al acestui ziar se va termina imediat. Sper că este 
clar? 

— Perfect. Irene îşi încleştă atât de tare maxilarul 
încât abia rosti cuvintele. Ce veţi spune familiei 
dumneavoastră? 

— Am fost să vorbesc cu tatăl dumneavoastră despre 
editorialul acestei Lady Truelove şi am plecat uimit de 
neglijenţa ruşinoasă pe care Ellesmere o arată faţă de 
nepoatele sale, cunoscând tentativele de împăcare ale 
tatălui dumneavoastră, spuse el ridicând din umeri. Am fost 
fericit să pot ajuta în stabilirea unui armistițiu. 

— Din bunătatea inimii dumneavoastră. 

— Tatălui dumneavoastră nu îi place că deţine un ziar 
de scandal şi l-ar închide fericit dacă ar şti că fiicele sale ar 
fi protejate de către rudele lor. Scăparea societăţii din 
Londra de un ziar de scandal care tipăreşte bârfe despre 
familia mea este un alt efort pe care mă bucur să-l susţin, 
şi o circumstanţă pe care o mare parte a familiei mele nu ar 
deplânge-o. 


Acesta era probabil adevărul gol-goluţ. Ea înghiţi cu 
greutate. 

— Se pare că aţi pus totul la punct. 

— Da. Dar alegerea de a duce sau nu la îndeplinire 
acest plan vă aparţine în întregime. 

Acea afirmaţie o provocă peste măsură. 

— Alegere? spuse ea, sărind în picioare. Este o 
alegere în care iau totul sau nimic, ceea ce înseamnă că nu 
este nicio alegere. Şi cum va funcţiona ziarul meu timp de 
două săptămâni în timpul în care eu socializez prin Londra, 
fiind prezentată cunoştinţelor dumneavoastră? 

— Acesta este un alt lucru pe care îl voi lăsa în seama 
ingeniozităţii dumneavoastră. Dacă Society Snippets 
încetează să mai funcţioneze în lipsa dumneavoastră, nu 
voi deplânge situaţia, spuse el şi luă acel contract de 
cumpărare oribil şi se ridică în picioare. Două săptămâni nu 
este un timp îndelungat, adăugă în timp ce înlocuia hârtiile 
în mapa sa. Vă sugerez ca, împreună cu sora 
dumneavoastră, să veniţi la noi cât mai repede după ce aţi 
făcut aranjamentele aici. Să spunem, în jur de ora ceaiului? 

— Astăzi? întrebă lrene şi râse neîncrezătoare. Doar 
nu vă aşteptaţi să venim azi? 

— Ba pot, şi o fac. Dacă sosiți la ora ceaiului, vă puteţi 
aranja dacă doriţi şi tot veţi fi instalate în camerele 
dumneavoastră înainte de cină. Nu ştiu dacă mama mea se 
va fi întors acasă până la ora ceaiului, sau ce alte 
angajamente au stabilite pentru această după-amiază 
ceilalţi membri ai familiei mele, dar vă asigur că cumnata 
mea este acasă pentru a vă întâmpina cum se cuvine, şi voi 
fi şi eu acolo pentru a face prezentările necesare. 

— Oh, ce bine, şopti Irene. Ce răsfăţ! 

— Dacă nu sosiți, continuă el ca şi când ea nu vorbise, 
îi voi prezenta tatălui dumneavoastră o propunere de 
contract mâine-dimineaţă şi nu va mai fi nevoie să veniţi 
deloc. După cum am spus, alegerea este a dumneavoastră. 
Locuinţa mea se află în Park Lane, la Upper Brook Street, 
numărul 16. Să aveţi o zi frumoasă, domnişoară Deverill! 

Cu aceasta, se înclină şi plecă, lăsând-o pe Irene să îi 


arunce priviri ucigătoare în spate în timp ce se îndepărta. 
Paisprezece zile sub acoperişul lui nu erau o perioadă prea 
lungă de timp pentru el, dar pentru ea, se prefigura precum 
eternitatea iadului. 


Capitolul 6 


Ducele abia plecă din biroul ei înainte ca lrene să fie 
şi ea la uşă. Trecu în grabă pe lângă biroul Clarei, şi ceva 
de pe faţa ei trebuie să-i fi dat de gol emoţiile pe care le 
simţea, deoarece sora ei o urmă, strigând-o în timp ce 
traversa foaierul. 

— lrene, ce este? Ce s-a întâmplat? 

— Nu acum, Clara, îi răspunse ea în timp ce urca 
scările. Nu acum, te implor. 

ÎI găsi pe tatăl ei în camera de zi, bându-şi coniacul şi 
citind o carte, cu piciorul afectat de gută sprijinit pe perne. 
El ridică privirea în timp ce ea intră, şi probabil că toată 
puterea furiei ei i se reflectă pe faţă, pentru că la vederea 
ei, tatăl ei se făcu mic. 

— Este adevărat? întrebă ea, oprindu-se lângă 
scaunul lui cu rotile. Este? 

— Temperează-ţi tonul, copilă, spuse el încruntându- 
se, dar fără a se uita la ea, şi aminteşte-ţi cu cine vorbeşti. 

— Este adevărat? 

— Dacă mă întrebi dacă am fost de acord să vând 
ziarul ducelui de Torquil, răspunsul este da. Chiar a fost de 
acord să ajute la împăcarea cu familia noastră. Îl cunoaşte 
pe Ellesmere şi a promis că va face tot ce va putea pentru 
a ajuta. Nu este grijuliu din partea lui? 

— Oh, foarte grijuliu, răspunse ea. Cum ai putut face 
asta, Papa? Cum? 

El se întinse după paharul său şi îi sorbi conţinutul 
dintr-o înghiţitură. Abia apoi se uită la ea. 

— Serios, Irene, nu trebuie să te uiţi de parcă tocmai 
am ajuns sclavi, când realitatea este exact invers. Acum, nu 


va mai fi nevoie să munceşti precum o vânzătoare 
obişnuită. 

Ea îi ignoră încercarea de a face ca acţiunea lui să 
pară atât de nobilă. 

— Imi place munca mea. De ce nu poţi înţelege asta? 
spuse ea şi se uită la el dând din cap, fiindu-i foarte clar că 
el încă refuza să creadă acest lucru, şi vorbi în continuare 
cu repeziciune înainte ca discuţia să fie distrasă de la 
lucrurile evidente spre o discuţie despre drepturile femeilor. 
Am readus la viaţă afacerea familiei şi am făcut-o din nou 
profitabilă. Am creat Society Snippets şi l-am transformat 
într-un ziar de succes. Şi acum, după tot ce am realizat, mi 
l-ai vândut fără ca măcar să mă întrebi. 

— Sunt tatăl tău. Nu am nevoie de permisiunea ta 
pentru a face ceva dacă consider că este în interesul tău. În 
spatele tonului său iritat, ea observă un sentiment de vină, 
dar el nu îi oferi nicio şansă să se agaţe de ea. În ceea ce 
priveşte restul, am făcut ceea ce orice tată are obligaţia să 
facă. 

— Ce obligaţie este aceasta? 

— Să asigure viitorul copiilor săi, bineînţeles. L-am 
asigurat pe al tău, şi pe cel al Clarei, şi pot doar spera că 
asta compensează dezastrul deplorabil pe care l-am creat 
în trecut. 

Furia ei se disipă cu acele cuvinte, pentru că ştia că el 
credea din tot sufletul că ceea ce făcuse era spre binele ei. 

— Oh, Papa, de câte ori trebuie să vorbim despre 
asta? Ceea ce ai asigurat este viziunea ta despre viitorul 
meu, dar nu este genul de viitor pe care mi-l imaginez 
pentru mine. 

— Doar pentru că nu ştii cum este, spuse el dând din 
cap, cu un aer înţelept şi contemplativ. Ai răbdare. Când vei 
pleca, bucurându-te de evenimentele sezonului, luând cina 
în casa unui duce, ducându-te la baluri, făcându-ţi prieteni, 
te vei simţi atât de bine încât nu vei mai dori să te întorci 
acasă deloc, cu atât mai puţin să te întorci la ziarul acela al 
tău. Vei vedea. 

Ca de fiecare dată când aveau această discuţie, lrene 


se simţea ca şi cum se izbea cu capul de un perete de 
cărămizi, dar continuă. 

— Nu vreau baluri şi petreceri. Nu am niciun interes 
să iau parte la sezon şi nu vreau să vânez un soţ. Vreau să 
public ziare. 

— Şi sora ta? Îşi doreşte ca viitorul ei să însemne să 
fie secretara ta şi să rămână o fată bătrână? 

Pentru a doua oară în acea zi, lrene se simţi ca şi cum 
fusese lovită în stomac. Deschise gura pentru a răspunde, 
dar nu reuşi să spună nimic. 

— Ţie îţi place să munceşti pe brânci în acel birou, dar 
îi place şi ei? întrebă el. Este fericită, ştiind că viaţa ei va 
însemna să noteze corespondenţa, să dactilografieze şi să 
îţi stabilească întâlnirile? Nu îi dădu nicio şansă să 
răspundă. Ea vrea să-şi trăiască viaţa acum, cât este 
tânără. Tânjeşte după distracţiile sezonului la fel ca oricare 
altă fată. 

lrene se foi, fiind cuprinsă de vină. 

— Clara ştie că este liberă să se ducă la ce petreceri 
doreşte. Mătuşa Martha ar fi bucuroasă să facă 
aranjamentele printre cunoştinţele noastre şi să îi fie 
însoţitoare. 

— Clarei i-ar fi dificil în societate fără prezenţa ta 
lângă ea pentru a o ajuta. Amândoi ştim cât este de timidă 
şi de rezervată. Şi verişoara mea, deşi este o femeie 
vrednică, ar face-o pe Clara să se simtă şi mai timidă şi mai 
rezervată. În acest fel, tu ai putea să o linişteşti. 

— Sunt bucuroasă să mă duc cu Clara oriunde suntem 
invitate, îl asigură ea imediat. Dar niciuna dintre noi nu se 
grăbeşte să se căsătorească. 

— Ei bine, tu nu, cel puţin, îi răspunse tatăl ei scurt. Şi 
țestoasele sunt mai grăbite ca tine. Şi de ce, mă rog? 
Pentru că preferi să conduci un ziar în loc să-ţi găseşti un 
soţ. 

— Doar pentru că societatea mă forţează să fac acea 
alegere. 

— Nu numai societatea. Dragul meu copil, niciun 
bărbat nu ar permite soţiei lui să aibă o carieră. 


— Oricum, nu vorbim despre mine. Vorbim despre 
Clara. 

— Aşa este. Cum va întâlni sora ta pe cineva când ea 
îşi petrece cea mai mare parte a timpului muncind pentru 
tine? Are douăzeci şi doi de ani, nu mai are mult timp la 
dispoziţie. Am aranjat lucrurile cu ducele astfel încât să 
aibă parte de un pic de distracţie. Se poate duce la baluri şi 
la teatru, poate dansa, poate flirta şi se poate bucura de 
sezon aşa cum ar trebui să o facă o tânără, înainte de a fi 
prea târziu. 

— Două săptămâni nu este cine ştie ce sezon. 

— Dar cu ajutorul ducelui, vicontele poate îi va acorda 
Clarei - şi ţie, nu că tu ţi-ai dori asta - un sezon întreg anul 
viitor. Ar putea ierta şi rana din familia noastră poate se va 
vindeca. 

— Şi vom trăi toţi fericiţi până la adânci bătrâneţi. 

— Clara va avea ocazia de a întâlni tineri demni de ea 
şi să se îndrăgostească, continuă tatăl ei fără a părea să fi 
auzit replica ei seacă. Apoi se va putea căsători şi va putea 
avea copii şi o casă a ei. l-ai nega toate aceste oportunităţi 
doar pentru că tu nu le vrei pentru tine? l-ai sacrifica 
tinereţea pe altarul ambiţiei tale? 

— Nu e drept, şopti Irene simțind o înţepătură în ochi 
şi imaginea tatălui ei devenindu-i neclară. 

— Nu, fu el de acord şi se întinse după sticla de pe 
masa de lângă el. Dar viaţa rareori este dreaptă, draga 
mea. 

Ea îl privi cum toarnă ultimele picături din decantor în 
pahar. Nici măcar nu era prânzul şi el deja golise prima 
sticlă. 

— Ai dreptate, Papa, spuse ea, simțind cuvintele 
amare pe buze. Viaţa rareori este dreaptă. 

Irene vorbise cu tatăl său în speranţa că va putea fi 
convins să anuleze înţelegerea pe care o făcuse cu ducele, 
dar privind în urmă, ea îşi dădu seama că, probabil, să-l 
confrunte imediat ce aflase vestea, nu fusese cea mai bună 
strategie pentru a atinge un asemenea ţel. Şi cu prelegerea 
lui despre viitorul surorii ei, îi tăie orice urmă de speranţă, 


pentru că ştia cât de mult tânjea Clara după societate şi 
distracţii. 

Resemnată, ea cobori, o chemă pe Clara în biroul ei şi 
îi explică ce se întâmplase. Se aşteptă ca sora ei să 
întâmpine vestea că vor fi introduse în societate cu un 
amestec de fericire şi groază, poate cu un pic de indignare 
pentru ea cu privire la acţiunile nedrepte ale ducelui şi ale 
tatălui lor. Cu toate acestea, bocetul de uimire al Clarei nu 
se potrivi cu niciunul dintre răspunsurile pe care le 
aşteptase. 


— Oh, nu, nu, nu, suspină Clara, aplecându-se în faţă 
pentru a-şi sprijini coatele pe biroul lui Irene şi pentru a-şi 
îngropa faţa în mâini. Nu pot să cred că ai fost de acord cu 
asta. 

— Dar am crezut ca îţi va plăcea ideea de a ieşi în 
societate. 

Clara dădu din cap fără a-şi ridica privirea, şi lrene 
ocoli biroul şi o luă cu compasiune de după umeri. 

— Dacă îţi faci griji pentru sentimentele mele, atunci 
nu trebuie. Nu am nicio intenţie să-l las pe acest bărbat să 
îmi cumpere ziarul şi să-l închidă, îţi promit. 

— Nu despre asta este vorba, răspunse Clara, cu 
vocea acoperită de mâinile pe care le ţinea peste faţă. 

— Oh. Simţindu-se un pic descurajată de această 
aparentă lipsă de grijă pentru mult iubitul ei ziar, lrene se 
îndreptă, uitându-se la capul plecat al surorii ei în timp ce 
încerca să înţeleagă ce găsea Clara atât de supărător. 

— Vei fi în regulă, ştii, indiferent cum se termină asta. 
E adevărat, Torquil este genul de bărbat care crede că 
poate cumpăra orice îşi doreşte, dar până şi eu trebuie să 
recunosc că este dispus să plătească generos pentru acest 
privilegiu. Şi vei fi protejată indiferent ce... 

Ea se opri în timp ce Clara dădu din nou din cap şi se 
ridică. 

— Nu fi prostuţă, Irene. Ştiu că vei avea grijă de noi, 


indiferent de ce se întâmplă. Nu asta mă supără. Şi sunt 
convinsă că vei găsi o cale de ieşire din această 
încurcătură. Mereu faci asta. 

— Dar atunci, ce te-a supărat atât de tare? Ideea de a 
întâlni oameni noi? Ştiu cât de intimidant poate să fie asta 
pentru tine, draga mea, dar voi fi chiar acolo lângă tine. 

— Nici despre asta nu este vorba, lrene. Avem o 
problemă mult mai urgentă decât timiditatea mea 
prostească. De-acum în cinci ore, vom sta în casa unui 
duce, ne vom învârti în înalta societate, vom întâlni 
aristocrați şi doamne, şi cine ştie ce altceva. 

— Da, şi...? 

— Uită-te la noi. Cuvintele se terminară într-un bocet, 
în timp ce Clara făcu un semn către fusta ei maronie din 
lână. Vor fi angajamente sociale în fiecare zi, baluri şi 
petreceri în fiecare noapte, şi noi nu avem nimic potrivit de 
îmbrăcat pentru astfel de ocazii. 

Uimită, lrene clipi. 

— Dumnezeule, nu m-am gândit niciodată la asta. Dar 
este o problemă care se poate rezolva uşor, adăugă ea, 
obligată să-şi consoleze sora, care era pe cale să 
izbucnească în lacrimi. Ziarul face bani zilele astea, astfel 
că ne permitem că cheltuim un pic pentru noi. Ne repezim 
la Debenham şi Freebody în această după-amiază şi ne 
cumpărăm câteva rochii înainte de a merge în Grosvenor 
Square. 

— Să purtăm rochii gata făcute în casa unui duce? 
spuse Clara şi se uită la ea îngrozită. Ce vor crede despre 
noi? 

— Dacă îşi formează părerile după hainele noastre, 
atunci părerile lor nu trebuie băgate în seamă, răspunse 
lrene cu hotărâre. Şi puţin îmi pasă. 

Un sentiment bun, în teorie, dar câteva ore mai târziu, 
stând în cel mai somptuos salon de zi pe care îl văzuse 
vreodată, pusă în faţa unor haine elegante şi a privirii 
neîncrezătoare a lui Lady David Cavanaugh, până şi lrene 
şi-ar fi dat la schimb, fericită, principiile pentru o rochie 
făcută pe măsură. În timp ce cumnata ducelui se uita la 


costumul cu dungi gri pe care lrene îl cumpărase de la 
Debenham şi Freebody în drum spre reşedinţa ducală, nu 
spuse niciun cuvânt, dar nici nu era nevoie. Uşoara ridicare 
a sprâncenelor roşcate spunea foarte clar ceea ce îi trecea 
prin minte. Imediat, obrajii lui Irene luară foc şi aruncă o 
privire ostilă către bărbatul înalt, cu părul închis la culoare, 
care se afla lângă Lady David şi care tocmai făcuse 
prezentările. Aceasta era numai vina lui. 

Dacă Torquil îi simţi resentimentele, nu o arătă. 

— Boothby vă va duce lucrurile în camerele 
dumneavoastră, spuse el uitându-se la bărbatul în vârstă 
care le condusese în camera de zi şi care le anunţase 
sosirea. 

Boothby, în mod evident valentul, înţelesese imediat 
ordinul care îi fusese dat şi, fără niciun cuvânt, se înclină şi 
ieşi din cameră. 

lrene îl privi cum pleacă cu o urmă de invidie. Şi-ar fi 
dus bucuroasă propriul cufăr sus dacă asta însemna că 
putea să scape de privirea atât de condescendentă a lui 
Lady David. 

— Aţi dori ceai? 

Întrebarea celeilalte femei o forţă pe lrene să-şi ia 
privirea de la uşă şi să revină la micuța roşcată elegantă 
care făcu un gest către tava de ceai. 

— Nu, mulţumesc. Am luat deja ceaiul. 

— Inţeleg. 

Urmă o pauză atât de ciudată încât lrene aproape 
tresări. 

Torquil rupse tăcerea într-un mod în care - din fericire 
- nu o făcu pe lrene să dorească să-i sară la gât. 

— Poate că doriţi, împreună cu sora dumneavoastră, 
să vă odihniţi înainte de cină? 

— Am dori, spuse lrene fără a se sinchisi să se uite la 
Clara. Dacă ea se simţea stânjenită, îşi putea doar imagina 
cum trebuie să se fi simţit sora ei. Un pic de odihnă ar fi 
binevenită. 

Lady David păru la fel de uşurată ca şi ea de această 
turnură a situaţiei. 


— Bineînţeles, spuse şi se întinse imediat să sune 
clopoţelul de pe peretele de lângă ea. 

Un lacheu în livrea apăru în uşă cu o viteză pe care 
lrene nu putu decât să o admire. 

— Ah, Edward, iată-te, îl salută Lady David pe lacheu. 
Le conduci pe domnişoara Deverill şi pe sora ei în camerele 
lor, şi le trimiţi pe cameriste lor să le ajute? 

— Oh, nu avem cameriste, spuse cu bucurie lrene. Va 
trebui să ne descurcăm singure cât suntem aici, mă tem. 

— Nu aţi adus o cameristă? întrebă uimită Lady David, 
îngheţându-i pe faţă zâmbetul politicos. Musafirele fără 
cameriste sunt un lucru rar în această casă. 

Irene nu o ajută, astfel că Torquil trebui să sară în 
ajutorul ei. 

— Camerista mamei va fi încântată să vă ajute, 
bineînţeles, spuse el. 

Această ofertă, observă lrene, nu îi plăcu deloc lui 
Lady David, un lucru care aproape că otentă să accepte. 

— Nu îndrăznim să o privăm pe Excelenţa Sa de 
camerista personală. 

— Nu va fi o privare, domnişoară Deverill, vă asigur. 

— Poate că nu, dar ne putem descurca singure. 

— Singure? întrebă Lady David, dând de gol că râdea 
de lipsa lor de sofisticare. Cu toate acestea, probabil că 
simţise că îşi manifestase amuzamentul prea evident, 
pentru că apoi continuă: Nu, nu. Torquil are dreptate. 
Desigur că trebuie să aveţi o cameristă care să vă ajute. Nu 
ne putem permite să ne lăsăm oaspeţii să se descurce 
singuri. 

Acest gest, un aranjament şi nimic mai mult, era prea 
mult pentru mândria lui Irene. 

— Eu şi Clara nu suntem doar surori, suntem şi 
prietene. Nu ne deranjează să ne ajutăm una pe cealaltă. 
Vă rog, nu vă faceţi griji în legătură cu asta. Dacă vă veţi 
preocupa, ne veţi face să ne simţim destul de incomod. 

— Ei bine, nu se poate să facem asta, şopti Torquil 
înainte ca Lady David să poată răspunde, şi închise 
subiectul înclinându-se în faţa lui lrene şi a surorii ei. Ne 


vom revedea spre seară. Cina este la ora opt, dar familia 
începe să se strângă, de obicei, cu o jumătate de oră 
înainte în bibliotecă. Făcu o pauză, arătând cu mâna către 
două uşi care duceau spre camera vecină. Vă rog, vă puteţi 
alătura când sunteţi gata. Edward, condu-le pe musafirele 
noastre în camerele lor, te rog. 

Irene şi Clara îl urmară pe lacheu afară din 
somptuoasa camera de zi de culoarea ivoar, urcând scările 
până la cel de-a doilea etaj, acolo unde fuseseră cazate în 
camere alăturate. 

Camera lui lrene nu era atât de ostentativă precum 
camera de zi. Amenajată cu verde pal şi alb, era luminoasă 
şi aerisită, şi, deşi nu era dispusă să-i acorde ducelui sau 
casei lui vreun credit, trebuia să admită că, într-adevăr, 
avea o cameră frumoasă. Cuferele lor fuseseră aduse sus, 
şi cele două ale ei erau puse acum pe podea la piciorul 
patului ei, deschise şi în mod evident aşteptând să fie 
despachetate de o cameristă care nu venea. 

Sunetul unei uşi care se deschidea îi distrase atenţia 
de la aspectul camerei şi se întoarse în timp ce Clara intra 
pe uşa alăturată. 

— Oh, lrene, nu este minunat? Şi avem o baie care 
este numai pentru noi. Vino să vezi! 

lrene îi permise surorii ei să o tragă pe uşa spre o baie 
care era îndeajuns de spațioasă nu numai pentru a avea 
două uşi, dar şi două lavabouri din marmură cu apă la 
robinet, o toaletă cu apă curentă şi o cadă din email cu 
conducte de apă caldă şi margini de mahon. 

— Dumnezeule, spuse Irene, râzând a neîncredere. 
Suntem într-un hotel? 

— Dacă suntem, este Savoy. Clara făcu o pauză, 
uitându-se la ea. Nu am avut ocazia să vorbim foarte multe 
despre asta ieri, dar ştiu că nu eşti fericită cu situaţia, şi nu 
te învinuiesc. Trebuie să fii foarte îngrijorată în legătură cu 
ziarul. 

— Nu sunt încă pregătită să mă dau bătută în această 
privinţă. Mai ales în faţa acelui bărbat. Nu te deranjează că 
mă lupt să-l păstrez, nu-i aşa? întrebă ea. Dacă reuşesc, ar 


însemna o mică dotă pentru tine. Şi Ellesmere nu va putea 
fi convins să susţină o nepoată când cealaltă conduce un 
ziar de scandal. 

— Nu mă aştept la niciun fel de dotă, aşa că sunt 
fericită să primesc şi una mică. Şi ziarul înseamnă totul 
pentru tine, ştiu. Nu mi-aş dori niciodată să-l pierzi. 

— Eşti o drăguță. Dar mă tem că pierderea lui este cel 
mai probabil rezultat al acestei situaţii, în acest punct, 
pentru că nu văd cum aş putea să o fac pe ducesă să se 
răzgândească. Şi recunosc, nu sunt fericită la gândul de a 
încerca să o fac. 

— A fost foarte dur din partea ducelui să te oblige să 
faci asta, bineînţeles, dar acţiunile lui par să pornească 
exclusiv din îngrijorarea pentru viitoarea fericire a mamei 
lui. Şi chiar dacă se căsătoreşte cu italianul într-un final, cu 
siguranţă ducele nu te va învinui pentru asta. 

— Nu? întrebă lrene uimită. Mă tem că nu sunt la fel 
de optimistă ca tine în această privinţă. 

— Este supărat, desigur, dar de îndată ce va înţelege 
profunzimea sentimentelor mamei lui pentru acel bărbat, 
să sperăm că va accepta mai uşor căsătoria ei, sau vei găsi 
o cale să o convingi să facă o pauză şi să se mai 
gândească. In orice caz, sper să poţi să te simţi bine un pic, 
cât suntem aici? 

Se gândi la aroganta Lady David, la întunecatul, 
arogantul Torquil şi la misiunea care i se ceruse, şi se îndoi 
că avea să fie o mare distracţie în asta. Dar se uită la sora 
ei şi se abţinu să exprime o asemenea părere posomorâtă. 

— Voi încerca, spuse ea în schimb. Chiar şi doar 
pentru a-ţi face pe plac. 

— Bine, spuse Clara zâmbind, deja mulţumită, în timp 
ce făcea un semn la ceea ce era în jurul lor. Te deranjează 
dacă fac baie prima? 

— Deloc. Voi despacheta. Până la urmă, adăugă ea în 
timp ce se întorcea şi se uita înapoi la propria cameră, din 
moment ce avem un statut social atât de jos şi nu avem 
cameristă, trebuie să facem noi această treabă. Oh, oroare! 

Lăsând-o pe Clara râzând, se întoarse în camera ei şi 


puse în dulap costumele pentru plimbare, rochiile pentru 
ceai şi pentru baluri, şi lenjeria de corp de care Clara insistă 
că ar avea nevoie. Puse pe raftul de jos cutiile cu papucii şi 
pantofii ei, iar pe cele cu pălării le puse sus. Folosi, de 
asemenea, sertarul şifonierului pentru bluzele cu nasturi, 
fuste şi lenjerie. 

Puse deoparte pe pat rochia de seară albastră, din 
mătase, apoi se duse spre baie, unde bătu, dar nu Îi 
răspunse nimeni. Uitându-se înăuntru pe furiş, observă 
camera goală, dar încă plină de aburi, semn că sora ei 
folosise din belşug apa caldă. Se hotări să facă la fel, şi în 
timp ce lrene se scufundă, un pic mai târziu, în apa caldă, 
trebui să recunoască că locuitul în casa lui Torquil timp de 
două săptămâni avea un aspect favorabil. 

— Ah, suspină ea de plăcere, lăsându-se pe spate şi 
închizând ochii, în timp ce tensiunea dintre umerii ei 
dispărea încet. Cu asta aş putea să mă obişnuiesc. 

Cumva gândurile începură să-i rătăcească, un lucru 
de care îşi dădu seama abia când Clara bătu la uşă, trezind- 
o din apatia plăcută. 

— lrene? 

Ea se îndreptă imediat în cadă, dându-şi seama că 
acum apa era rece şi avea vârfurile degetelor încreţite. 

— Ce s-a întâmplat? întrebă Clara, şi chiar şi prin uşa 
închisă, lrene o putea auzi pe sora ei râzând. Ai adormit? 

— Bineînţeles că nu, minţi ea, ridicându-se în picioare. 
Cât este ceasul? 

— Şase şi jumătate. 

Dumnezeule, rămăsese acolo mai bine de trei sferturi 
de oră. Se şterse, acţiune care nu dură mult, pentru că 
prosopul era fabricat din cel mai moale, mai luxos bumbac 
pe care îl simţise vreodată, şi absorbea apa de pe corp 
foarte uşor. Când se îmbrăcă în halatul de casă, câteva 
clipe mai târziu, muselina nici măcar nu i se lipi de piele. 

Işi adună hainele cu care fusese îmbrăcată şi se 
întoarse în camera ei. Se îmbrăcă cu lenjeria de corp, 
ajutându-se de mânerul de alamă al dulapului pentru 
pantofi pentru a se închide la corset îndeajuns de strâns, 


apoi se îmbrăcă cu fusta şi cu corsajul rochiei ei de seară, 
îşi prinse părul sus şi trecu prin baie pentru a bate la uşa 
surorii ei. 

— Clara, am nevoie de ajutor cu nasturii. La 
încurajarea surorii ei de a intra, ea deschise uşa. Sunt 
convinsă că şi tu ai nevoie, continuă ea în timp ce intra în 
camera, dar abia rosti cuvintele şi observă că sora ei nu 
avea deloc nevoie de ajutor. 

Clara stătea în faţa oglinzii în cămăşuţă şi în 
pantalonaşi, cu cele trei rochii de seară abia cumpărate în 
faţă. Celelalte două erau întinse pe pat, împreună cu o 
multitudine de jupoane, corsete şi ciorapi. 

— Ce sunt toate acestea? 

— Prea multe opţiuni! se întoarse Clara, întinzând 
rochia din brocart de culoarea verde pal pe care o ţinea în 
mână. Ce părere ai? 

— Foarte frumoasă. 

— Este exact acelaşi lucru pe care l-ai spus în această 
după-amiază la Debenham şi Freebody. 

— Şi încă este adevărat. Toate rochiile pe care le-ai 
cumpărat sunt frumoase. 

— Dar care rochie de seară este cea mai frumoasă? 
Vreau să fac cea mai bună impresie posibilă în prima 
noastră seară. 

— Cea roz, atunci. Rozul întotdeauna ţi-a venit foarte 
bine. 

Clara puse deoparte rochia din brocart verde pal şi 
ridică la oglindă fusta şi corsajul din mătase roz. După un 
moment, dădu cu satisfacţie din cap şi începu să se 
îmbrace. După ce termină de îmbrăcat, Clara închise 
nasturii de pe spatele rochiei lui Irene, apoi se întoarse 
astfel încât sora ei să poată face acelaşi lucru pentru ea. 

— Gata, spuse Irene în timp ce încheia ultimul nasture 
şi netezea cutele de pe spatele rochiei Clarei. În orice caz, 
cine are nevoie de o servitoare? Hai să mergem jos. Putem 
să vedem ce cărţi sunt în biblioteca ducelui. 

— Du-te tu, spuse Clara întorcându-se şi dând din cap. 
Mai trebuie să-mi aranjez părul. 


— Te voi aştepta, spuse ea fără a avea vreo intenţie 
să-şi lase sora să coboare singură. 

— Pentru Dumnezeu, lrene, spuse ea exasperată, 
poate că sunt un pic timidă, dar sunt capabilă să cobor 
câteva trepte şi să merg singură pe un coridor, chiar şi în 
casa unui duce. Nu am nevoie să mă veghezi peste umăr. 
Mă voi alătura vouă în bibliotecă peste puţin timp. 

— Bine, dacă eşti sigură, renunţă ea şi se întoarse 
către camera ei. Doar să nu întârzii prea mult aici. 
Dumnezeu ştie la ce se vor gândi dacă vei întârzia la dnă. 
Cu siguranţă va fi o ofensă majoră. 

Spunând acestea, ea se întoarse în camera ei, îşi puse 
mânuşile lungi, albe de seară şi se îndreptă spre uşa 
dinspre coridor, dar în timp ce trecea prin faţa oglinzii, îşi 
aminti faţa neîncrezătoare a lui Lady David şi se opri, 
simțind imediat un spasm care nu-i era caracteristic. Făcu 
un pas înapoi, se întoarse spre oglindă şi, imediat, îşi dori 
să nu fi făcut asta, pentru că rochia ei plină de cute sublinia 
motivele privirii neîncrezătoare a lui Lady David. 

Cu toate acestea, deşi problema putea fi rezolvată a 
doua zi, nemaiputând să facă nimic acum, Irene ridică din 
umeri, îşi aranjă părul şi ieşi din cameră. Cu trei sferturi de 
oră înainte de cină, în casă era linişte, niciun servitor nu se 
putea vedea în timp ce se întoarse la primul etaj şi se uită 
în jos pe coridorul pe care ea şi sora ei veniseră mai 
devreme. 

Nu era încă şapte şi jumătate, şi nu se auzi bătând 
gongul, astfel că lrene nu se gândi că mai era altcineva jos, 
dar în timp ce se apropia de camera de zi şi de biblioteca 
din spate, sunetul unor voci îi dădură de înţeles că unii 
dintre membrii familiei ajunseseră înaintea ei. Uşile de la 
ambele camere pentru oaspeţi erau închise şi tonul vocilor 
era scăzut, dar având în vedere după-amiaza înăbuşitoare, 
traversele de pe uşi care ajutau la ventilarea casei erau 
larg deschise, şi astfel auzi destul de bine vocea lui Lady 
David din bibliotecă. 

— Dragii mei, trebuie să le fi văzut hainele! Direct din 
magazin, sunt absolut convinsă. 


Irene se opri în faţa uşii, cu mâna deasupra clanţei pe 
care era pe cale să apese. 

— Nu că cineva chiar s-ar aştepta ca fetele din clasa 
de mijloc să se îmbrace bine, continuă Lady David. Dar e de 
aşteptat ca măcar fiicele unui vânzător ambulant de ziare 
să aibă haine făcute pe măsură, şi să aibă cutele rochiilor 
netezite înainte de le purta în public. 

Irene simţi cum îi ard obrajii şi îşi netezi cu mâna 
cutele rochiei, dar era o încercare zadarnică, şi văzu cât de 
mare dreptate avusese sora ei despre hainele lor. Venind 
aici direct de la Debenham şi Freebody, nu avuseseră timp 
să-şi calce noile haine, dar asta nu făcu mult să alunge 
disconfortul de a fi ridiculizată. 

„Dacă mama mea se face de râs sau comportamentul 
îi este dezaprobat din cauza dumneavoastră şi a publicaţiei 
dumneavoastră, ce responsabilitate aveţi?” 

Cuvintele lui Torquil de la prima lor întâlnire îi veniră 
în minte parcă pentru a râde de ea, şi îşi dădu seama că nu 
îşi permisese niciodată să ia în calcul acea întrebare. Şi nici 
nu avea timp să se gândească la ea acum, pentru că vocea 
unei a doua femei se alătură conversaţiei care avea loc de 
partea cealaltă a uşii. 

— Chiar dacă rochiile lor proveneau dintr-un magazin, 
de ce nu au fost modificate de slujitoarea lor când le-au fost 
aduse? O bună servitoare pentru doamne poate face chiar 
şi o rochie gata cusută să se potrivească bine. Şi poate 
călca şi cutele. 

— Draga mea Sarah, tocmai asta este. Nu au o 
servitoare, sau dacă au, nu au adus-o cu ele. 

— Şi ce dacă? întrebă o voce bărbătească 
necunoscută. Mulţi oameni vin să stea fără a-şi aduce 
servitorii personali. 

— Nu şi doamnele, David, spuse fata care fusese 
numită Sarah, nu în timpul sezonului. 

— David poate nu înţelege ce înseamnă să nu ai 
servitoare, continuă soţia lui, dar noi ştim, nu-i aşa, 
surioară? Ne-ar crea mari probleme, dar mă îndoiesc că 
aceste fete au idee ce probleme ne creează nouă lipsa 


servitoarelor lor. 

Ea nu înţelesese cum refuzul de a avea o servitoare şi 
faptul că se îmbrăca singură ar fi fost un inconvenient 
pentru cineva. Nu se putu abţine să nu simtă asta. Le-ar 
face un pic bine acestor oameni. Din nefericire, acea 
concluzie nu făcu decât să-i reamintească şi mai mult din 
cuvintele ducelui: „Aş vrea să vă gândiţi ce impact pot avea 
deciziile dumneavoastră asupra vieţii altor oameni”. 

Sincer, vocea bărbatului aceluia în capul ei devenea 
din ce în ce mai exasperantă. O alungă din nou. 

— Nu mă deranjează câteva probleme, spuse Lady 
Sarah, vocea ei trezind-o din gândurile ei pe lrene. Dar nu 
văd cum se pot descurca. Pentru că, aici în oraş, ne 
schimbăm hainele de cel puţin patru ori pe zi. Ce tânără 
domnişoară ar încerca să participe la sezon fără ajutorul 
unei servitoare? 

— Ti-ai răspuns la propria întrebare, draga mea, 
răspunse Lady David. Nicio tânără domnişoară nu ar face 
asta. 

Comentariul acid al lui Lady David stinse orice suflare 
de conştiinţă pe care ar fi avut-o lrene. Voia să deschidă 
larg uşa şi să-i spune acelei femei odioase că spre 
deosebire de domnişoarele din înalta societate, femeile din 
clasa de mijloc nu îşi schimbau hainele într-un ritm ridicol 
de patru ori pe zi şi aveau cu siguranţă abilitatea de a se 
îmbrăca şi de a se dezbrăca fără ajutorul unei servitoare. 
Nu va fi nevoie de servitoarea ducesei şi nimeni nu va avea 
niciun fel de neplăceri, mulţumesc foarte mult. Daro a treia 
femeie vorbi şi curiozitatea o ţintui pe Irene pe loc. 

— Cred că eşti foarte nedreaptă. Torquil deja a 
explicat că nu au intenţionat să ia parte la sezon. A fost o 
surpriză de ultim moment din partea tatălui lor, şi bărbaţii 
niciodată nu înţeleg astfel de lucruri. Şi oricum, magazinele 
vând destule rochii în fiecare zi, cât de urâte să fie rochiile 
domnişoarelor Deverill? 

— Nu ai fost acolo, Angela, răspunse Lady David. Nu 
le-ai văzut când au venit. Nu pot să găsesc cuvintele pentru 
a descrie cum arătau. 


— Atunci te-aş sfătui să nu o faci, interveni vocea lui 
Torquil, şi pentru prima dată, Irene fu recunoscătoare să-i 
audă cadenţa rece şi penetrantă. 

Sunetul vocii lui o trezi la realitate, alungând orice 
ruşine cu privire la hainele ei şi îi readuse buna dispoziţie. 
Cu o atenţie deliberată, deschise uşa larg, cu obrajii încă în 
flăcări, dar cu bărbia sus. 

Ducele stătea la un birou care era poziţionat cu faţa 
spre uşă şi, văzând-o, puse jos stiloul şi se săltă în picioare. 
Începu să se încline, dar apoi se opri, încruntându-se un pic 
în timp ce se uita la faţa ei roşie ca focul. Işi ridică privirea 
un pic şi dacă traversa deschisă de deasupra capului ei îl 
făcu să-şi dea seama că auzise conversaţia lui nu lăsă să se 
vadă, pentru că atunci când se uită din nou la ea, expresia 
lui era la fel de nepătruns ca de obicei. 

— Domnişoară Deverill, o salută el şi se înclină până 
la final. Intraţi, vă rog. 


Capitolul 7 


Un gentleman, tatăl lui Henry îl învățase pe acesta 
încă de pe vremea când era mic copil să nu-şi arate 
adevăratele gânduri şi sentimente şi, deşi mama lui 
considerase influenţa tatălui său asupra educaţiei lui prea 
rigidă, Henry era bucuros că răposatul duce fusese atât de 
strict. 

Chiar dacă observă traversa deschisă de deasupra 
capului ei, obrajii care îi erau în flăcări şi felul mândru în 
care îşi ţinea bărbia îi sugeraseră cu certitudine că auzise 
ceea ce se spusese, şi vederea ei îl făcu să simtă un 
amalgam de emoţii: furie pentru Carlotta pentru că fusese 
atât de rece, frustrare pentru el că nu i-a pus la punct mai 
devreme, şi - cel mai rău dintre toate - ruşine, o senzaţie 
arzătoare şi dureroasă pe care Henry rareori avea motiv să 
o simtă. 

Cu toate acestea, să arate ceva din ce simţea nu era 


doar un lucru de neimaginat, nu ar fi servit decât să 
înrăutăţească o situaţie deja stânjenitoare, şi în timp ce 
ocoli biroul, fu recunoscător pentru stăpânirea de sine care 
îi fusese insuflată în copilărie. 

Carlotta  chicoti ruşinată şi nu făcu decât să 
înrăutăţească situaţia, amplificându-i instinctele protective 
şi instigându-l să se poziţioneze între femeia maliţioasă de 
pe canapeaua de lângă el şi femeia mândră de lângă uşă. 

— Domnişoară Deverill, o salută el şi se opri înaintea 
ei. Este o plăcere să vă găzduiesc. Sunteţi binevenită! 

El îşi ridică sprâncenele, în timp ce ea avea o expresie 
în mod evident sceptică, dar dacă ea intenţionă să îl 
contrazică, destinul nu îi oferi această oportunitate. Sora ei 
apăru în dreptul uşii, în spatele ei, şi, spre marea uşurare a 
lui Henry, expresia angelică a fetei nu arăta niciun semn 
din resentimentele simţite de Irene. Ea, cel puţin, nu părea 
să ştie ce tocmai se întâmplase. 

— Şi pe sora dumneavoastră, de asemenea, continuă 
el, înclinându-se în faţa fetei. Bună seara, domnişoară 
Clara. 

— Duce, răspunse ea, făcând o reverență rapidă, ceea 
ce o determină pe sora ei să se apropie de ea, şi bărbatul 
îşi dădu seama că nu doar el avea instincte protective. Sper 
că nu am întârziat? 

— Deloc, răspunse el. Este cu mult înainte de ora opt. 
Şi mama încă nu a coborât, şi nici cumnatul meu. Dar vino, 
adăugă el, întorcându-se să-i ofere braţul surorii mai mari a 
familiei Deverill. 

În timp ce făcea prezentările, începu să se simtă din 
nou că deţine controlul asupra situaţiei, dar când ajunseră 
la Carlotta, i se reaminti că, indiferent cât de mult credea 
că deţine controlul cu privire la domnişoara Deverill, totul 
nu era decât o iluzie. 

— Trebuie să vă mulţumesc că ne faceţi să ne simţim 
atât de binevenite încă de la sosirea noastră, în această 
după-amiază, spuse cu exagerare către cumnata lui. Nu 
cred că am mai avut parte de atât de multă căldură şi 
consideraţie exprimate cu privire la un oaspete. 


Carlotta se înroşi de ruşine şi, deşi Henry nu se putu 
abţine să nu se bucure de această binemeritată replică, 
neruşinarea domnişoarei Deverill îl făcu să-şi dea seama că 
următoarele paisprezece zile nu aveau să fie ca o plimbare 
în parc, din moment ce mama lui încă nu avea de gând să 
se răzgândească. 

O luă deoparte imediat ce veni în această după- 
amiază şi îi explică situaţia aşa cum i-o prezentase şi 
domnişoarei Deverill, de dimineaţă, şi, deşi mama fusese 
dispusă să le introducă pe domnişoarele Deverill în 
societate în decursul următoarelor două săptămâni fără a 
lăsa să se vadă că îi înţelesese interesul mai profund cu 
privire la familia Deverill, Henry se simţise foarte expus. 
Atitudinea cu privire la el era tot rece şi un pic prudentă, şi 
ştiu că orice tentativă de a o face să se răzgândească ar fi 
fost ineficientă. Putea doar să spere că domnişoara Deverill 
ar putea să o facă mai bine, deşi era probabil o slabă 
speranţă. Nu părea capabilă să se poată ascunde, era 
evident că nu era dispusă să accepte să fie umilită, şi după 
cum ştia din propria experienţă, nu avea nicio problemă în 
a-şi spune părerea fără niciun fel de menajamente. Era şi 
cea mai încăpăţânată şi mai independentă femeie pe care o 
întâlnise, calităţi care nu îi făceau bine aici. Ce avea să 
rezulte din toate acestea nu îşi putea imagina, şi se întrebă 
de ce nu putea obţine mult dorita ordine din viaţa sa. 

Cu toate acestea, avea foarte puţin timp pentru astfel 
de dorinţe, pentru că în acel moment mama sa intră în 
cameră la braţul lui Jamie. Se împăcaseră, dar - deşi 
înfăţişarea ei revenise la cea de dinainte, care era caldă şi 
tandră -, Henry se temea că această prietenie pe care o 
arăta nu îi era adresată lui. 

— Mamă, o salută el şi făcu semn către oaspeţii aflaţi 
în apropiere. Domnişoară lrene Deverill, domnişoară Clara 
Deverill, vi-i prezint pe mama mea, ducesa de Torquil, şi pe 
cumnatul meu, lordul James St. Clair. 

— Ducesă, şoptiră domnişoarele Deverill la unison în 
timp ce făcură o reverență. Lord James. 

Jamie se înclină, se oferi să aducă vin pentru 


domnişoare şi se duse spre barul cu băuturi în timp ce 
mama se întoarse către oaspeţi. 

— Sunt încântată să vă cunosc pe amândouă, spuse 
ea, dar mai ales pe dumneata, domnişoară Deverill. Imi 
place atât de mult să vă citesc ziarul. 

Henry fu uşurat să audă că spusele mamei lui 
sensibilizează dintr-odată poziţia defensivă a domnişoarei 
Deverill. 

— Vă mulţumesc, ducesă. Sunteţi foarte amabilă să 
spuneţi asta. X 

— O spun pentru că este adevărat. Imi place să citesc 
mai ales editorialul lui Lady Truelove. Este momentul 
culminant al după-amiezii mele, spre dezaprobarea fiului 
meu mai mare. Chiar cred că s-ar simți mult mai confortabil 
dacă domnişoarele din această casă şi-ar limita lecturile la 
Court Circular. 

— Serios, mama, se amestecă Henry. 

— Lui Torquil nu îi place să fie tachinat, domnişoară 
Deverill, îi tăie ea vorba făcând un semn cu mâna înspre el. 
Dar eu oricum o fac, spre binele lui. Fără un pic de 
tachinare din când în când ca să mai fie adus un pic la 
realitate, ar deveni cumva dictatorial. 

— Sunt perfect de acord, dar... interveni domnişoara 
Deverill aruncându-i o privire plină de înţeles. Mă tem că nu 
l-aţi tachinat îndeajuns, ducesă. 

Această replică agilă o făcu pe mama lui să râdă de 
plăcere. 

— Poate ai dreptate, draga mea, şi cred că ai putea fi 
de mare ajutor în acest sens, dacă doreşti asta. Acum, 
domnişoară Clara, continuă ea înainte ca Henry să le 
reamintească faptul că era prezent în cameră şi că nu era 
nevoie să vorbească despre el ca şi cum nu ar fi fost, sper 
că te vei simţi confortabil cu noi în timpul şederii aici şi că 
te vei distra. Aveţi deja întâlniri stabilite? 

Fata, cu ocazia vizitei la biroul ziarului, îi crease lui 
Henry impresia de a fi foarte tăcută, acum păru mută de-a 
dreptul, pentru că, deşi deschisese gura să vorbească, nu 
reuşi să spună ceva. 


Sora ei se apropie ca şi cum i-ar fi venit în ajutor, dar 
mama, o gazdă excelentă, i-o luă înainte. 

— Ah, văd că ginerele meu a fost atras în cursă de 
Sarah în drumul spre sherry. Domnişoară Clara, noi două 
trebuie să-i amintim de responsabilităţile lui în calitate de 
gentleman. Haide, draga mea. Lord James, după cum 
probabil ştii, este cel de-al doilea fiu al marchizului de 
Rolleston, al cărui bunic... 

Vocea nu i se mai auzi în timp ce se îndepărta, cu 
domnişoara Clara alături, şi, deşi domnişoara Deverill porni 
să le urmeze, Henry o opri. 

— Lăsaţi-le să se ducă, o sfătui el. Dacă sora 
dumneavoastră va ieşi în societate, adăugă el în timp ce ea 
părea înclinată să protesteze, nu puteţi fi mereu pe urmele 
ei, chiar dacă este vorba de numai două săptămâni. 

— Dacă simt nevoia să o supraveghez, mai ales în 
această companie, poate cineva să mă învinuiască, având 
în vedere ce am auzit mai devreme? spuse ea, revenindu-i 
expresia de amărăciune de mai devreme. 

— Nu, recunoscu el. Sper că nu a auzit şi sora 
dumneavoastră. 

— Din fericire, nu. Pentru ea, această vizită este cel 
mai emoţionant, magnific şi terifiant lucru care s-a 
întâmplat în ani buni, şi dacă ar fi auzit ce am auzit eu, ar fi 
dezastruos pentru ea. 

— Nu trebuie să vă faceţi griji în această privinţă, 
pentru că odată ce am vorbit cu membrii familiei mele pe 
acest subiect, o discuţie de genul celei pe care aţi auzit-o 
nu se va mai repeta, vă promit. Până atunci, adăugă el în 
timp ce ea mai aruncă o privire pe lângă el, mama mea va 
avea grijă de sora dumneavoastră. Nu trebuie să vă faceţi 
griji. 

— Ducesa este foarte amabilă, spuse ea, dând din cap 
cu satisfacţie, dar oricum am bănuit că aşa va fi. Cu toate 
acestea, nu arată deloc aşa cum mi-am imaginat. 

— Bănuiesc că este ceva de aşteptat. Când ai o idee 
preconcepută despre cum arată cineva, realitatea chiar se 
potriveşte. Eu, spre exemplu, mi-am imaginat-o pe Lady 


Truelove corpolentă, roşcată şi acoperită cu mărgele de jad. 
El îşi cobori privirea, iar mişcarea îi aminti încă o dată 
cât de greşită fusese imaginea lui despre ea. Imaginea 
domnişoarei Deverill în rochie de seară era una 
atrăgătoare, într-adevăr, şi îi aţăţă imaginaţia chiar mai 
puternic decât o făcuseră bluzele ei cu nasturi şi cravatele, 
în stilul celor purtate de sufragete. In timp ce privirea îi 
aluneca pe pielea ivoar a pieptului ei şi îi observa decolteul 
ascuns, imaginea ei în mătase îi trecu prin faţa ochilor mai 
viu ca niciodată. Corpul îi răspunse imediat, simțind cum 
este cuprins de dorinţă şi, pentru că era vorba de lrene 
Deverill, nu era un lucru uşor să-şi păstreze controlul. 

— Nu cred că imaginea pe care mi-am făcut-o despre 
dumneavoastră, spuse el forţându-se să-şi ridice privirea 
către faţa ei, putea să fie mai greşită. Cuvintele erau destul 
de inocente, dar se temu că vocea îi trădă o parte din ceea 
ce simţea, pentru că ea făcu ochii mari de uimire. Dar 
spuneţi-mi, se grăbi el, disperat după o temă de discuţie 
sigură, cum v-aţi gândit că arată mama mea? 

— Corpolentă, roşcată şi acoperită cu mărgele de jad. 

— Văd că aţi luat în serios cuvintele mamei, spuse el 
zâmbind. 

Asta chiar îi câştigă un zâmbet. Abia dacă era o 
curbare a buzelor, dar se mulţumi cu ce primea. 

— Aşa cum a subliniat şi ea, cineva trebuie să o facă. 
Şi dacă scopul este vă mai reducă un pic din mândrie, sunt 
fericită să încerc. 

— Nu am niciun dubiu în legătură cu asta. 

— Dar ca să vă răspund sincer la întrebarea 
dumneavoastră, mi-am imaginat-o pe mama 
dumneavoastră înaltă, apatică, nu mică şi energică. Deci 
aşa cum aţi spus, ideile preconcepute ale cuiva despre 
cineva pot fi adesea greşite. Cu toate acestea, în afară de 
înfăţişare, este aşa cum mi-am imaginat-o. Bineînţeles, am 
corespondat prin intermediul a câtorva scrisori timp de mai 
multe săptămâni. 

— Şi în aceste scrisori... spuse el şi se întrerupse, 
uimit de sine. lertaţi-mă. Corespondenţa dumneavoastră cu 


mama mea nu mai este treaba mea. Ar fi complet 
nepotrivit acum din partea mea să vă chestionez. 

— Şi dumneavoastră nu sunteţi niciodată necivilizat, 
spuse ea, cu o voce suspect de ternă. 

— Incerc să nu fiu. Deşi, adăugă el, încercând să nu 
zâmbească, pentru că un asemenea răspuns nu ar fi făcut 
decât să o încurajeze, uneori chiar nu mă pot abţine. 

— Rangul are privilegiile sale? 

Obrăznicătură indolentă, să-i citeze propriile cuvinte 
arogante de ieri. 

— Chiar aşa, spuse el, refuzând să se retragă. Dar 
rangul meu are responsabilităţi enorme, precum şi 
privilegii, domnişoară Deverill. Principala mea 
responsabilitate este familia mea, pentru care mi-aş da 
viaţa ca să o protejez. Asta, adăugă el, uitându-se la ea de- 
aproape, îmi acordă cel puţin o trăsătură de caracter pe 
care mă gândesc că o puteţi aprecia? 

— Dacă mi-ar fi spus cineva de dimineaţă că avem un 
lucru în comun, i-aş fi recomandat un sejur la Bedlam! 
spuse ea cu o faţă tristă. 

— Cred că şi eu aş fi făcut acelaşi lucru. 

Descoperirea că aveau ceva în comun era pentru 
amândoi ceva la care trebuiau să se gândească, pentru că, 
descoperind asta, niciunul nu ştia ce să spună. 

Fu nevoie de câteva secunde înainte ca el să poată 
rupe tăcerea. 

— Camera este confortabilă? întrebă el, hotărându-se 
că discuţiile despre subiecte neutre ar fi cele mai bune 
pentru ceea ce începea să semene a armistițiu. 

— Foarte confortabilă, mulţumesc. Dar camera mea 
nu se compară cu baia. De fapt, am fost impresionată de 
cada de baie, încât a trebuit să fac o baie imediat. 

Henry se încordă, acele cuvinte aducându-i în minte 
mai multe imagini provocatoare cu ea şi alungând orice 
urmă de siguranţă care ar fi putut fi în simplele conversații. 
Baia, îşi aminti el, nu era un subiect potrivit de discuţie cu o 
tânără domnişoară. Trebuia să îndrepte conversaţia spre 

ceva mai adecvat - vremea, poate, sau sănătatea cuiva. 

— Şi v-a plăcut baia? întrebă el în schimb, 
demonstrând că scenele erotice ale imaginaţiei lui nu se 
supuneau regulilor bunelor maniere. 

Dacă ea suspectă ceva din toate acestea, nu o arătă. 

— Cum să nu? răspunse ea, părând a-i lua întrebarea 
în serios. Să te cufunzi într-o cadă imensă, să te acoperi cu 
săpun franțuzesc, să te usuci cu prosoape turceşti de 
mărimea păturilor - este dumnezeiesc. 

Poate că se referea la o versiune pământească a 
raiului, dar gândurile lui Henry erau mult mai puţin 
cuviincioase, făcând să-i crească excitarea pe care o 
simţea, în ciuda eforturilor de a o controla. 

— Instalaţia centrală, reuşi el să spună, disperat, este 
foarte convenabilă. 

— Oh, într-adevăr. 

— De fapt, avem... spuse el şi făcu o pauză de câteva 
momente binecuvântate, trăgând adânc aer în piept, patru 
băi în această casă. ŞI... şapte - cred - la proprietatea 
noastră din Dorset. Una la casa noastră de vânătoare din 
Scoţia şi cinci la vila de la Torquay. Le-am instalat pe toate 
în urmă cu patru sau cinci ani. 

— Şapte băi? întrebă ea râzând. Cât de delicios de 
decadent din partea dumneavoastră! Se pare, dacă pot 
spune aşa, că vă este atât de necaracteristic. Vă credeam 
un bărbat cu gusturi mult mai reţinute. 

Dacă ar fi ştiut ce simţea el acum, cu greu l-ar fi 
asemuit unui puritan. Cu toate acestea, în ciuda haosului 
din corpul lui, Henry nu se putu abţine să nu fie un pic 
satisfăcut de reacţia ei. 

— Se pare că am reuşit, într-un final, să vă 
impresionez, domnişoară Deverill. Familia mea, din păcate, 
nu a avut aceeaşi reacţie favorabilă ca dumneavoastră 
atunci când au fost montate băile, toată lumea fiind foarte 
enervată. 

— Dar de ce? Cu iernile noastre reci şi mohorâte, cine 
s-ar putea împotrivi îmbăierii... 

— Suntem o familie de stil vechi. Întreruperea fusese 


nepoliticoasă, dar era disperat. Familiile de stil vechi par a 
nu îmbrăţişa ideile moderne. A avea apă caldă şi apă rece 
doar rotind de un robinet este o idee foarte modernă. 

— Poate că aveţi inima unui hedonist, duce, spuse ea 
zâmbind pe neaşteptate. 

Nu ştia adevărul nici pe jumătate. Zâmbetul ei - 
primul zâmbet sincer pe care îl văzuse din partea ei -, era 
năucitor, şi avu efect imediat asupra lui. Disperat, Henry se 
uită în jur, şi când îl văzu pe Edward în apropiere, cu sherry, 
fu atât de uşurat încât nici măcar nu se scuză înainte de a 
se întoarce şi de a înşfăcă două pahare de pe tavă. 

— Ah, sherry. Mulţumesc, Edward. Sincronizarea ta, 
spuse el pe nerăsuflate, este impecabilă. 

Ignorând privirea confuză a lacheului, se întoarse 
către domnişoara Deverill şi îi întinse unul dintre pahare. 

— Doriţi nişte sherry? 

— Mulţumesc, spuse ea şi luă paharul, ridicându-l 
pentru a lua o înghiţituri, dar se opri, privindu-l uimită în 
timp ce el înghiţea întregul conţinut al paharului său dintr-o 
singură înghiţitură. 

Lui Henry nu îi mai păsa, în acest moment, de 
politeţurile banale. Cu toate acestea, licoarea îşi făcu 
efectul,  alungându-i din minte imaginile erotice cu 
domnişoara Deverill stând într-o cadă, purtând nimic 
altceva decât un strat subţire de clăbuc. Puse paharul 
înapoi pe tavă şi îi făcu lacheului un semn să plece, şi apoi, 
având un pic mai mult control asupra propriului corp, se 
uită din nou la oaspetele său şi se hotări că era momentul 
să abordeze un subiect delicat, unul pe care ştia că îl 
impune rolul său de gazdă. 

— Din moment ce am vorbit despre familie, 
domnişoară Deverill, spuse el în cele din urmă, aş vrea să 
spun ceva despre familia mea înainte de a merge la cină. 

— Da? 

Făcu o pauză, alegându-şi cuvintele cu grijă. 

— AŞ dori să vă rog, spuse el în cele din urmă, să 
iertaţi ce tocmai aţi auzit înainte de a veni aici în această 
seară. Surorile mele bârfeau despre dumneavoastră, este 


adevărat, dar nu au intenţionat să fie nepoliticoase. 

— Nu? spuse ea gândindu-se o clipă, apoi simţi un 
nod în gât. În ceea ce le priveşte pe surorile 
dumneavoastră, vă voi crede pe cuvânt. 

— Sunteţi genul de femeie cu care nu au mai avut 
deloc de-a face, vedeţi dumneavoastră, şi nu ştiu ce să 
creadă despre dumneavoastră. Amândouă sunt foarte 
tinere, nici nu au douăzeci de ani, şi au avut o viaţă 
ocrotită. Ultima este exclusiv din vina mea şi sper că le veţi 
ierta orice nechibzuinţă din remarci, pentru că au fost 
spuse din naivitate şi nu din răutate. 

— Şi Lady David? întrebă ea. Cum se explică 
comportamentul ei? 

— Nu înţeleg. 

Se blestemă pentru răspunsul lui impulsiv şi se 
întrebă ce avea această femeie de îl făcea să vorbească în 
mod direct şi să aibă gânduri necurate. Era, de obicei, mult 
mai circumspect. Cu toate acestea, nu avu timp să-şi 
cântărească propriu-i comportament necaracteristic, pentru 
că domnişoara Devenii se uita la el, aşteptând o explicaţie. 

— Carlotta, spuse el cu mare reticenţă, s-a căsătorit 
cu fratele unui duce, când de fapt tot ce-şi dorea era să se 
căsătorească cu un duce. 

Ea clipi, uitându-se la el, fiind atât de uimită încât, 
dacă Henry ar mai fi avut vreun pic de aroganță, aceasta ar 
fi dispărut în acel moment. 

— A vrut să se căsătorească cu dumneavoastră? 

— Oricât este de greu de imaginat, da. 

Răceala răspunsului lui nu îi scăpă lui lrene. Îşi muşcă 
buza, arătând contrariată. 

— Nu a sunat cum trebuie... Nu am încercat să 
sugerez nimic denigrator despre felul în care arată... 
adică... nu aş putea să le critic pe surorile dumneavoastră 
în privinţa acestui lucru şi să fac apoi acelaşi lucru cu 
dumneavoastră... nu am intenţionat... Se opri şi trase 
adânc aer în piept printre această încâlcitură de fraze 
incoerente. A fost foarte îndrăgostită de dumneavoastră? 

—  Indrăgostită? întrebă el râzând, dar fără a fi 


amuzat. Era un sunet atât de cinic, încât amândoi făcură o 
grimasă. Cu greu, spuse el. 

— Şi dumneavoastră? continuă ea, fără ca răspunsul 
lui să o descurajeze. Aţi fost îndrăgostit de ea? 

— De Carlotta? întrebă el şi se cutremură la idee. 
Dumnezeule, nu. Dar am învăţat acum mult timp... spuse el 
şi se întrerupse, uitându-se la uşă, căutând un fel de 
diversiune. Unde naiba este Boothby? Cu siguranţă este 
trecut de ora opt. 

— Ce aţi învăţat? insistă ea, arătând că nu era genul 
care să fie uşor distrasă. 

— Sunt multe femei care ar fi fericite să se 
căsătorească cu mine, domnişoară Deverill, continuă el, 
obligat să-i explice, dar mereu am ştiut că ambiția şi nu 
dragostea este, de obicei, motivul. 

Dacă el sperase că ea va combate acea părere cu un 
compliment şoptit cu tact cu privire la felul lui de a arăta, 
ea îl dezamăgi, şi tăcerea ei îi reaminti că această femeie 
nu spunea banalităţi nesincere de dragul politeţei. Acest 
lucru o făcea să fie diferită faţă de aproape toate celelalte 
cunoştinţe ale lui. 

— O controversă cinică, spuse ea. Şi cu toate acestea, 
una pe care pare că o regretaţi. 

— Chiar o regret, spuse el zâmbind un pic. Păreţi 
surprinsă, domnişoară Deverill. 

— Ei bine, da. Nu ar trebui să fiu? spuse ea, zâmbind 
la rândul ei, în mod vizibil derutată. Având în vedere 
discuţiile anterioare cu dumneavoastră, mereu mi s-a părut 
că este evident că dragostea romantică nu înseamnă nimic 
pentru dumneavoastră. 

„A însemnat cândva”, vru el să spună. „De aceea m- 
am căsătorit cu o fată săracă dintr-o familie obscură şi ne- 
am distrus vieţile amândurora. A însemnat totul.” 

Dintr-odată se simţi îngrozitor de vulnerabil, aproape 
ca şi cum ar fi recunoscut cu voce tare, şi se grăbi să 
spună: R 

— Nu mă înţelegeţi greşit. In timp ce poate regret că 
majoritatea dintre cunoştinţele mele de sex feminin s-ar 


căsători cu mine fără să mă iubească, nu le condamn 
pentru asta. Cum aş putea? Datoria mă obligă să fac o 
căsătorie potrivită, şi dragostea nu poate fi lăsată să joace 
niciun rol în alegerea miresei mele. Un duce, adăugă el, 
citându-şi tatăl, trebuie să se căsătorească cu o femeie 
demnă de poziţia lui. 

— Şi cu toate acestea... Ea făcu o pauză, îşi aplecă 
capul şi se uită la el cu ochi speculativi. Şi cu toate acestea, 
trebuie să vă doriţi uneori să nu fi fost aşa? 

— Deloc, negă el, simțind o tresărire de teamă. 
Accept faptul că, pentru mine, dragostea este - trebuie să 
fie - un aspect secundar. Să-mi doresc să fie altfel ar fi o 
pierdere de vreme. 

— Inţeleg. 

El se temea că ea înţelege, că acei ochi castanii 
frumoşi şi pătrunzători intraseră pe sub carapacea lui 
netedă, creată cu atenţie şi îl văzuseră aşa cum era în 
realitate: un bărbat care dorise odată o fată atât de mult, o 
dorise cu atât de multă pasiune, că ar fi renunţat la totul 
din lumea lui pentru a o avea, cu rezultate catastrofice. Se 
temu că îşi arătase adevărata faţă: un bărbat ale cărui 
maniere controlate, viaţă disciplinată şi minuţioasele reguli 
de viaţă erau mai mult decât cerinţe ale poziţiei sale. Erau 
liniile vieţii, de care se agăța astfel încât să nu mai fie 
distrus de propriul apetit. 

Tăcerea păru asurzitoare, determinându-l să spună 
ceva pentru a schimba situaţia. 

— Astfel, iată că ştiţi, domnişoară Deverill, se forţă el 
să spună cu un ton mai uşor. Adevărul despre dragoste şi 
duci. Teribil de realist, vă garantez, dar aşa este. 

— Tot este un lucru pe care nu îl înţeleg. 

— Şi care este acesta? 

— Aţi spus că printre cei ca dumneavoastră dragostea 
este, cel mult, un element secundar în căsnicie. 

— Şi? 

— Cum puteţi dumneavoastră, spuse ea şi îşi ridică 
mâna liberă, făcând un gest care cuprindea mai mult decât 
camera - sau tatăl meu, în cazul acesta - să vă gândiţi că 


lumea aceasta, unde hainele sunt mai importante decât 
bunătatea, şi alianțele sunt mai apreciate decât dragostea, 
este o lume în care aş vrea să trăiesc vreodată? 

Nu avea nicio idee cum să răspundă la acea întrebare, 
pentru că femeile ca ea, femeile pentru care lumea lui nu 
era atrăgătoare, erau foarte rare. El, cu siguranţă, nu 
întâlnise niciodată vreuna. Din fericire însă, vocea 
pătrunzătoare a lui Boothby interveni înainte ca el să poată 
spune ceva. 

— Excelenţele Voastre, doamnelor şi domnilor, anunţă 
majordomul din capătul uşii cu toată grandoarea obişnuită, 
cina este servită. 


Capitolul 8 


Poate că ducele de Torquil o surprinsese pe Irene cu 
băile lui moderne, dar descoperi curând că atunci când 
venea vorba de sala unde se servea cina, nu făcuse rabat 
de la modernitate, şi rezultatul era dincolo de aşteptări. Era 
uimitor. 

Argint vechi şi cristal străluceau pe o faţă de masă de 
bumbac, imaculată, servitori eleganţi îmbrăcaţi în livrea 
aşteptau să servească şi zeci de lumânări fuseseră puse în 
sfeşnice pe masă şi în candelabrele de deasupra, luminând 
camera cu o strălucire caldă, diafană. 

Bineînţeles că mai luase cina în locuri bogate înainte. 
Când ajunsese la vârsta în care putea ieşi în lume şi putea 
lua cina cu părinţii ei, imperiul jurnalistic al bunicului ei le 
oferise privilegiul de a se bucura de o serie de lucruri 
luxoase, inclusiv un bucătar excelent şi o masă bine 
aranjată. Şi cu toate acestea, nici măcar în zilele cele mai 
prospere ale familiei ei, cina nu fusese luată într-o 
ambianţă atât de elegantă cum simţise aici. Strălucitoarea 
argintărie Tass şi cristalurile irlandeze de pe masă, 
tablourile Reynolds şi Gainsborough de pe pereţi, covorul 
Axminster gros, în culori pale, de la picioarele ei - lucruri la 


fel de rare, costisitoare şi elegante ca acestea ar fi putut fi 
cumpărate de orice nou îmbogăţit, şi cu toate acesta, 
cumva, încăperea nu ar fi arătat ca aceasta. Diferenţa era 
imperceptibilă, însă, cu toate acestea, de negreşit. Oricine 
ar fi intrat în această încăpere ar fi ştiut imediat că aceste 
comori fuseseră moştenite din generaţie în generaţie, nu 
cumpărate la o licitaţie. 

In timp ce Irene se aşeză la locul ei de lângă gazdă, la 
masa lungă şi ovală, văzu în faţa ei un şir de farfurii, pahare 
şi tacâmuri mult mai sofisticate decât ar fi avut vreodată 
familia ei. 

Îşi scoase mănuşile şi le puse pe genunchi, apoi se 
întinse după şervet, uitându-se peste masă către sora ei 
căreia i se făcu rău în faţa expunerii nebuneşti de pahare şi 
tacâmuri. 

Stând între lordul David şi ducesă, Clara deja îşi 
scosese mâănuşile şi acum se uita la Irene cu ochi rugători, 
căutând, în mod evident, ghidare. Amintindu-şi cuvintele 
guvernantei ei din urmă cu mult timp despre cum trebuia 
să înceapă cu tacâmurile dinspre exterior spre interior, 
lrene bătu discret cu degetul arătător spre tacâmul cel mai 
îndepărtat din partea dreaptă a farfuriei ei, o lingură mică şi 
delicată făcută în întregime din sidef, la a cărei utilitate nu 
se putea gândi. 

Era, descoperi ea curând, o lingură pentru caviar. 
Câteva tacâmuri la fel de necunoscute erau lângă aceasta; 
cu toate acestea, uitându-se cu atenţie la duce şi la Lady 
Angela, dar şi făcând un pic de conversaţie, lrene se 
descurcă nu numai cu lingura pentru caviar, dar şi cu 
furculiţa pentru melci şi cleştele şi cuțitul pentru pate. Cu 
toate acestea, când aperitivele făcură loc supei, nu se putu 
abţine să nu se simtă uşurată. Era convinsă că şi Clara se 
simţea la fel. 

De îndată ce supa fu servită, lrene se simţi îndeajuns 
de confortabil cu accesoriile mesei ei încât îşi putu dedica 
atenţia conversaţiei care avea loc în jurul ei, la masă, şi 
putu spune mai mult decât câteva cuvinte monosilabice pe 
care le rostise în timpul primului fel. 


— Ce vom face mâine? întrebă Lady Sarah. Nu avem 
stabilită nicio întâlnire, aşa că unde ne vom duce oaspeţii? 
La cumpărături? 

— Cred că deja ai câteva întâlniri, Sarah, spuse 
ducesa. Din câte îmi amintesc, Carlotta ţi-a făcut program 
pentru întreaga săptămână. 

— Am anulat totul săptămâna aceasta. Nu am ştiut 
dacă... Lady Sarah nu mai continuă, uitându-se stânjenită la 
Lady David. Am crezut - adică, am spus tuturor că nu te 
simţi bine. Vezi tu, ne-am temut... încercă ea să spună, dar 
vocea i se stinse, explicaţiile ei bâlbâite terminându-se într- 
o linişte stânjenitoare. 

— În lumina evenimentelor de luni, interveni Torquil, 
cred că tinerele domnişoare s-au gândit că este mai bine să 
rămână aproape de casă. 

— Oh, dragii mei, spuse ducesa, uitându-se la fiicele 
ei, apoi către nora ei, nu era necesar să vă anulaţi 
planurile. 

— Probabil că nu, spuse Torquil, şi, deşi murmurul 
aprobator fusese slab, îi acaparară dintr-odată atenţia 
mamei lui. Dar cred că niciunul dintre noi nu a ştiu foarte 
bine ce să facă, mama. Toţi am fost un pic confuzi 
săptămâna aceasta. 

In spatele acelui comentariu era o urmă clară de 
dojană. Ducesa se uită în altă parte, simțindu-se un pic 
vinovată, şi Irene se foi pe scaun, simțindu-se stânjenită 
pentru ea. 

— Ideea este, spuse Lady Angela, intervenind în timp 
ce un alt moment de tăcere stânjenitoare se profila la 
orizont, că avem o întreagă zi la dispoziţie, nu avem nimic 
plănuit şi avem oaspeţi pe care să îi facem să se simtă 
bine. Deci, ce vom face? 

— Ce-ar fi să facem o excursie în afara oraşului? 
sugeră lordul David. Am putea face un picnic, să profităm. 

Gazdele ei, realiză ea, nu îi cunoşteau programul, şi 
ştiu că nu îi putea lăsa să continue să facă planuri pentru 
ea, planuri la care ea nu putea lua parte, însă lordul James 
vorbi înainte ca ea să aibă şansa să o facă. 


— Am o idee. Vasul Mary Louisa este ancorat la 
Queen's Wharf. Dacă mâine este o zi frumoasă, am putea 
ieşi cu el în larg, să navigăm până la Kew şi să facem 
picnicul acolo. 

— Nu ar trebui să le scoatem pe domnişoarele Deverill 
aici, în oraş? întrebă Sarah. Cum le putem introduce 
cunoştinţelor noastre dacă suntem pe un iaht întreaga zi? 

— Aveţi un iaht? Derutată, lrene se întoarse către 
gazda ei, şi haina care îi venea ca turnată şi impecabila 
lavalieră albă îi reamintiră că întrebarea ei era un pic 
aberantă. Ce tot spun? murmură ea. Bineînţeles că aveţi un 
iaht. 

— Sunt surprins că nu ştiaţi deja asta, domnişoară 
Deverill, spuse Carlotta înainte de a-i putea răspunde 
cumnatul ei. Până la urmă, se pare că Society Snippets a 
considerat familia noastră destul de interesantă anul trecut. 
Sunt uimită că această informaţie a scăpat atenţiei 
dumneavoastră. 

lrene fu tentată să spună că dacă Lady David 
continua să fie atât de al naibii de enervantă, ziarul ar 
putea să o găsească pe ea drept cea mai interesantă 
persoană din întreaga societate, dar de dragul Clarei, se 
abţinu, şi Torquil vorbi înainte ca ea să se poată gândi la un 
răspuns mai diplomat. 

— Sunt convins că domnişoara Deverill este perfect 
conştientă de ceea ce se tipăreşte în propriul ziar, Carlotta, 
spuse el, luându-i apărarea într-un mod atât de neaşteptat 
încât Irene nu se putu abţine să nu se uite la el uimită. Și 
majoritatea ziarelor din Londra ne consideră un subiect de 
ştiri. Este parte din viaţa noastră să se vorbească despre 
noi. Aş fi crezut că ai fi deja resemnată cu această situaţie. 

— Bineînţeles, şopti Carlotta, îndreptându-şi atenţia 
către supa ei. 

— Cât despre Mary Louisa, domnişoară Deverill, 
continuă Torquil, întorcându-se către lrene, este un iaht mic 
- aproape treizeci şi trei de metri -, dar este bine dotat. Are 
o bucătărie complet utilată şi o sală de mese, un antreu şi 
patru dormitoare. Are chiar şi... spuse el şi făcu o pauză ca 


să ia o gură de vin. O baie. 

— Atunci aţi numărat greşit, duce, glumi ea. Aveţi opt 
băi. 

— Dumnezeule, Torquil, spuse Sarah, râzând. Ce v-a 
făcut pe tine şi pe domnişoara Deverill să numărați băile pe 
care le avem? 

— Am vrut să ştiu, spuse lrene înainte ca ducele să 
poată răspunde. Şi am fost atât de impresionată de număr, 
încât l-am considerat un om dedicat plăcerilor. 

Absurditatea acelei descrieri fu minimalizată de un 
rând de râsete în jurul mese, apoi Angela vorbi. 

— Cu toate acestea, numărul tot este greşit, spuse ea. 
Sunt zece băi, dacă puneţi la socoteală ambele iahturi. 

— Aveţi două? spuse lrene şi se uită pieziş la duce. 
Două iahturi şi tot spuneţi că nu sunteţi un bărbat dedicat 
plăcerilor? 

El zâmbi în timp ce un alt rând de râsete se auzi în 
jurul mesei. 

— Fiecare vas are propria sa menire, explică el. Mary 
Louisa este, aşa cum am spus, destul de mic, cu un catarg 
îndeajuns de mic pentru a trece pe sub toate podurile din 
Londra. O folosim pentru a naviga mai ales pe Tamisa şi pe 
canale. Endeavour este un vas mult mai mare, pentru 
ocean. Şi Angela are dreptate în legătură cu numărul băilor, 
pentru că pe Endeavour sunt două. 

lrene se întinse după paharul ei cu vin, începând să se 
simtă uluită de toată această opulenţă. La crearea unui ziar 
de scandal, ştiuse instinctiv că această lume strălucitoare 
ar fi fost atrăgătoare pentru o bună parte a societăţii, şi 
succesul publicaţiei i-a dovedit că a avut dreptate, dar nu 
împărtăşise niciodată fascinația publicului pentru aristocrați 
şi capriciile lor. Venise aici convinsă că nimic despre aceşti 
oameni, sau bogăţia lor, sau stilul lor de viaţă nu ar fi putut 
să o impresioneze, dar în acest ambient elegant, lrene 
începu să se teamă că nu era atât de morală cum se 
considerase. Două iahturi, trebui ea să recunoască, suna a 
foarte multă distracţie. lar în ceea ce-l privea pe bărbatul 
de lângă ea, nu îl plăcea, deloc. Nu îi dăduse foarte multe 


motive să simtă asta. Dar cu toate acestea... 

Se uită într-o parte şi descoperi, spre uimirea ei, că el 
se uita la ea, şi, deşi înfăţişarea lui era la fel de impasibilă 
ca întotdeauna, era ceva în privirea lui de necitit care o 
făcu să mai ia o înghiţitură de vin şi hotărî că unul dintre 
lucrurile cele mai supărătoare la el era capacitatea lui de a 
ascunde atât de bine ceea ce gândea şi ce simţea. Dar 
poate că nu era nimic de ascuns. Poate chiar era atât de 
rece cum crezuse prima dată, fără emoţii, aşa cum părea 
să fie mereu. 

Dorind să rupă tăcerea, lrene se chinui să-şi 
amintească despre ce vorbeau. 

— Dacă aveţi două iahturi, trebuie să vă placă foarte 
mult să navigaţi, spuse ea, un comentariu atât de fără sens 
încât îşi dori imediat să-şi dea o palmă sigură. 

— Suntem o familie căreia îi place să navigheze, fu el 
de acord, şi, deşi vocea lui era la fel de rece ca 
întotdeauna, era evident că o tachina. 

lrene se strâmbă la el, dar înainte de a-i răspunde cu 
aceeaşi monedă, interveni o altă voce. 

— În societate, sunt două tipuri de familii, domnişoară 
Deverill, spuse Carlotta, simțind nevoia, în mod evident, de 
a-i da lecţii pe astfel de subiecte. Familii cărora le place 
vânătoarea şi familii cărora le plac plimbările pe apă. 

— Ei bine, noi suntem cu siguranţă în cea de-a doua 
categorie, spuse Angela, râzând. Aşa că, Torquil, le putem 
invita pe domnişoarele Deverill pe Mary Louisa. 

— Depinde, răspunse el. Poate oaspeţilor noştri nu le 
plac plimbările cu iahtul. 

— Sunteţi un bun marinar, domnişoară Deverill? 
întrebă Angela, mutându-şi privirea de la fratele ei către 
lrene. 

— Nu ştiu, răspunse ea. Nu am fost niciodată pe un 
vas, cu excepţia unei bărci pe lacul Serpentine. Contează? 

— Nu, dacă îl întrebaţi pe fratele meu. Crede că dacă 
nu are pânză, este sub demnitatea lui. 

— Nu este adevărat, obiectă ducele. Am vâslit la 
Cambridge, ştii. Şi am mers cu barca pe lacul Serpentine o 


dată sau de două ori, draga mea soră. Dar recunosc, nu 
prefer bărcile cu vâsle. De ce să faci tu treaba când poţi 
lăsa vântul să o facă pentru tine? 

— De parcă navigația nu este muncă! spuse Angela. 
Dacă mergem cu barca, domnişoară Deverill, fratele meu 
ne va testa pe toţi. Mary Louisa a fost la docuri întregul 
sezon, pentru reparaţii, şi a fost pusă pe apă abia acum 
câteva zile, ceea ce înseamnă că nu a fost timpul necesar 
pentru a o pregăti. Dacă o scoatem mâine în larg, va trebui 
să ajutăm toţi să o punem pe apă - cu excepţia mamei, 
bineînţeles. Mă îndoiesc că veţi fi scutită doar pe motiv că 
sunteţi oaspetele nostru. Cred că Torquil vă va da de lucru 
amândurora imediat ce veţi pune piciorul pe punte. 
Probabil că vă va da o cârpă şi o cutie pentru lustruit 
metalul şi vă va spune să vă apucaţi de treabă. 

— Nu voi face aşa ceva oaspeţilor noştri, răspunse el. 
Nu vă faceţi griji, domnişoară Deverill, domnişoară Clara, 
pentru că nu va trebui să faceţi nimic. În ceea ce o priveşte 
pe sora mea cea obraznică, asta este cu totul altă treabă. 

— Vedeţi, spuse Angela, uitându-se urât la el, pe 
lângă lrene. Ce v-am spus? 

— Vorbeşti de parcă aşa va fi şi pentru tine, spuse 
amuzat lordul James. Torquil te va pune să-l ajuţi până când 
vasul va fi lansat la apă, Angie. După aceea, nu îţi va mai 
cere nimic nici ţie şi nici altor domnişoare, în afara faptului 
de a sta pe scaune pe punte, de a vă desface umbrelele şi 
să beţi şampanie. Domnii vor fi cei care vor cârmi vasul şi 
vor schimba velele. 

— Dar dacă domnişoarele vor dori să cârmească şi să 
schimbe velele? nu se putu abţine Irene să nu întrebe şi se 
uită la Torquil. Dacă vrem să conducem vasul? Ce se va 
întâmpla atunci? 

Îl provoca, ştia, dar dacă voia să intre în competiţia pe 
care tocmai o pornise, nu avea nicio şansă. 

— O femeie la cârmă? spuse Carlotta animată de 
uimire. Cât de absurd! Torquil nu ar permite niciodată. 

— Nu văd de ce nu, spuse lrene întorcându-şi privirea 
de la Carlotta către Torquil. 


— Nu, spuse cealaltă femeie, cu caracteristica-i milă 
în zâmbet. Nici nu văd de ce nu aţi înţelege dece nu. 

— Aş îndrăzni să spun că lrene ar dori să fie la cârmă, 
spuse Clara, cu un ton un pic mai ridicat decât de obicei. 
Şi... şi eu aş dori. Cum este? întrebă ea, întorcându-se către 
bărbatul de lângă ea. Lord David? Ce este atât de atrăgător 
la sportul care vă face să fiţi o familie care iubeşte 
plimbările pe mare? 

Irene se uită uimită că timida ei soră pusese o 
întrebare atât de lungă în preajma unor oameni pe care 
abia îi cunoştea, dar înainte de a-şi reveni din acel şoc, 
Torquil vorbi cu ea. 

— Văd, domnişoară Deverill, şopti el, aplecându-se 
spre ea, că nu numai pe Carlotta doriţi să o provocaţi în 
această seară. 

— Nu înţeleg ce vreţi să spuneţi, spuse ea întorcându- 
se către el cu o expresie inocentă. 

— Eu cred că ştiţi. lar în ceea ce priveşte cârmuirea 
vasului meu, adăugă el, aplecându-se pe spate şi abordând 
un ton mai informal, mă îndoiesc că aţi dori să faceţi asta. 

— Şi de ce nu aş dori? 

— Ar însemna că faceţi parte din echipajul meu, şi 
dacă aceasta ar fi situaţia, aţi fi obligată să-mi ascultați 
ordinele. Făcu o pauză, coborându-şi privirea către gura ei. 
Fără comentarii. 

Inima îi bătu dintr-odată cu putere în piept şi se simţi 
ţintuită de acea privire precum ar fi fost ţintuită de o 
săgeată, neputându-se mişca nici măcar după ce el îşi 
ridică privirea către ochii ei. Cuvintele lui ar fi trebuit să-i 
insufle oricărei bune sufragete dorinţa de a-l lovi cu un 
candelabru peste faţă, şi, cu toate acestea, Irene nu ar fi 
găsit furia necesară pentru a da curs unui asemenea 
comportament. Simţi cum buzele îi luară foc şi cum inima îi 
bătea cu putere, dar nu cu furie, ci cu... dorinţă. Fu o 
dorinţă atât de neaşteptată încât îi trebuiră câteva 
momente pentru a-şi reveni şi a răspunde. 

— Atunci prefer un scaun pentru a sta pe punte, 
spuse ea în cele din urmă, dacă alternativa este să-mi 


spuneţi ce să fac. 

— Foarte înțelept din partea dumneavoastră, 
domnişoară Deverill, spuse Angela, râzând. Fratele meu 
este un supervizor foarte dificil. 

— Foarte dificil, fu de acord Torquil care încă avea 
privirea fixată asupra lui Irene în timp ce vorbea, expresia 
feţei lui sobre şi educate contrastând cu tumultul pe care îl 
simţea ea în interior. 

Cel mai ciudat lucru în legătură cu acestea era că nu 
avea nicio idee în legătură cu ce o făcuse să simtă asta. Nu 
îi plăcea să i se spună ce să facă în nicio circumstanţă şi 
deja ştia că era enervant mai ales din partea lui. Dar chiar 
acum ceea ce simţea nu era deloc enervant. In schimb, era 
exaltată. 

După câteva clipe, îşi luă ochii de la ea, astfel că lrene 
putu să-şi recapete stăpânirea de sine. 

— Şi dacă Angela continuă să se plângă cu privire la 
ce i se cere, spuse el, aplecându-se spre lrene pentru a se 
uita la sora ei, nu va avea un scaun pe punte şi o cupă de 
şampanie. În schimb, le voi spune lui Andrew şi lui Fitz şi 
restului echipajului să-şi ia o vacanţă, şi ea va curăța 
punţile. 

— Oh, oftă Clara, totul sună minunat. Nu partea cu 
frecatul punților, adăugă ea imediat, făcându-i pe toţi să 
râdă. Dar restul ar fi minunat. 

— Atunci să punem mâine în aplicare planului lui 
Jamie? întrebă Angela în timp ce lacheul începu să 
debaraseze farfuriile de supă şi să servească peştele. 

— Nu putem, spuse Lady David. Chiar dacă ne-am 
anulat toate întâlnirile pentru mâine, dacă suntem văzuţi 
plimbându-ne pe apă, vom crea cea mai nefavorabilă 
impresie. 

— Oh, dar planurile noastre pentru mâine erau oricum 
neoficiale, răspunse Angela. Doar prânzul la Savoy cu Lady 
Billingsley şi ceaiul cu Lady Stokesbury. Acele două doamne 
sunt precum familia noastră. Cu siguranţă vor înţelege 
dacă... 

— Carlotta are dreptate, interveni Torquil. Aceste 


lucruri trebuie făcute aşa cum se cuvine, indiferent cât 
suntem de apropiaţi. Cred că eşti de acord, nu-i aşa, 
mama? 

— Da, din păcate aşa cred şi eu. Mi-aş dori ca regulile 
noastre sociale să nu fie atât de pretenţioase, dar Henry şi 
Carlotta au avut dreptate să ne amintească de datoria 
noastră acolo. Vom face aranjamente să mergem cu barca 
în altă zi. Între timp, fetelor, trebuie să vă onoraţi 
angajamentele sociale. Le voi scrie lui Lady Billingsley şi lui 
Lady Stokesbury mâine la prima oră, explicându-le că am 
avut o simplă durere de cap şi să îmi cer scuze pentru 
întâlnirile noastre anulate. 

Se opri în timp ce lacheul îi oferi o tavă cu calcan în 
sos. După ce servi o bucată de file de pe tavă, lacheul 
merse mai departe şi ea continuă. 

— Cred că voi menţiona că nepoatele lordului 
Ellesmere sunt musafirele noastre pentru următoarele două 
săptămâni şi le voi da cartea mea de vizită, exprimându-mi 
intenţia de a le vizita după-amiază. Apoi vom merge cu 
domnişoarele Deverill la prânz şi la nişte cumpărături pe 
Bond Street pentru a putea fi văzute cu noi în public. Apoi 
vom merge în vizită la oricine a fost neplăcut surprins de 
absenţa mea. 

lrene ştiu că trebuia să spună clar care îi erau 
propriile obligaţii înainte ca şi mai multe planuri să fie 
făcute în numele ei. 

— Totul sună minunat, ducesă, spuse ea, simțind o 
urmă de regret în timp ce vorbea, dar mă tem că o parte 
dintre aceste angajamente nu vor putea fi posibile pentru 
mine. 

Toată lumea se opri din mâncat şi, dintr-odată, Torquil 
nu mai era singurul care se uita la ea cu toată atenţia. 

— Am obligaţiile mele la ziar, pe care trebuie să le 
îndeplinesc, explică ea, uitându-se în jur cu un zâmbet 
smerit. Obligaţii care mă fac indisponibilă înainte de ora 
unu. 

Urmă o nouă tăcere, de data aceasta atât de lungă 
încât până şi lrene se simţi stânjenită. Chiar avea o carieră, 


una la care nu putea să renunţe şi pe care să o reia oricând 
voia. 

— Draga mea domnişoară Deverill, spuse Carlotta 
prima, bineînţeles, lăsându-şi jos furculiţa şi cuțitul cu un 
clinchet delicat, înţelegeţi motivul planurilor pe care ducesa 
le-a prezentat pentru a vă introduce pe dumneavoastră şi 
se sora dumneavoastră cunoştinţelor noastre? 

— Desigur, zâmbi Irene, clipind inocent la femeia de 
peste masă, prefăcându-se că nu îşi dă seama de tensiunea 
subită din încăpere. Dar trebuie să mă gândesc şi la cititorii 
mei. Am nişte obligaţii faţă de ei şi faţă de ziarul meu. 

— Dar ce vor crede prietenii noştri? întrebă Sarah. Cu 
siguranţă nu vor fi de acord... 

Se întrerupse în timp ce se uita la fratele ei mai mare, 
şi probabil că privirea acestuia o preveni pentru că îşi 
muşcă buza şi se întoarse înapoi la farfuria ei. 

— Sarah are dreptate, continuă Carlotta care, în 
schimb, nu era la fel de reţinută. Acest lucru nu va da bine. 
Dumnezeu ştie că lui Ellesmere nu îi va plăcea. 

— Lady David, spuse Irene care nu mai putu răbda, 
am o profesie de ceva timp de-acum şi mi se pare ciudat 
că, în ciuda dezaprobării lui, lordul Ellesmere nu a ales să 
ne reproşeze nici mie şi nici familiei mele modul în care ne 
petrecem timpul. Şi nici nu şi-a arătat îngrijorarea cu privire 
la modul în care ne întreţinem, şi cu siguranţă nu ne-a 
oferit niciodată o alternativă viabilă la meseria pe care o 
avem pentru a ne câştiga traiul. Astfel că, vă rog să mă 
iertaţi dacă nu îi consider prea importantă părerea pe care 
o are despre meseria mea. 

Lady David se uită la ea, evident fără să ştie ce să 
spună la această răbufnire. 

— Bineînţeles, şopti ea după câteva clipe. Aşa este. 

— Ei bine, cred că este foarte greşit din partea lui 
Ellesmere, spuse Angela. Poate atunci când Torquil îl va 
vizita, îi va putea spune vicontelui că trebuie să-şi facă 
datoria faţă de nepoatele lui. 

— Bineînţeles, spuse ducele. Aceasta era intenţia 
mea. 


— Nu avem nevoie de ajutorul lui, spuse Irene 
orgolioasă, încordându-se pe scaun, sau... se opri atunci 
când simţi cum Clara îi dă un ghiont pe sub scaun, 
avertizând-o că era pe cale să exagereze. Adică, se corectă 
ea, nu dorim să creăm probleme. Ducele nu trebuie să-şi 
facă griji cu mica noastră dispută familială. 

— Nu este o chestiune de a-mi face griji, domnişoară 
Deverill, spuse Torquil. L-am asigurat pe tatăl 
dumneavoastră că voi încerca să-l ajut să vindece prăpastia 
dintre el şi socrul său, şi sunt fericit să pot face asta. Dar 
dacă consideraţi că ajutorul meu direct este nepotrivit, 
trebuie doar să spuneţi asta. 

Ar fi putut face exact asta, însă se uită la Clara, ai 
cărei ochi mari şi albaştri se rugau de ea de peste masă. 

— Apreciez încercarea tatălui meu de a realiza un 
armistițiu, spuse ea în schimb, deoarece probabil acesta 
este lucrul cel mai bun pentru toţi cei implicaţi. Dacă acest 
armistițiu înseamnă că vicontele se va aştepta ca eu să 
renunţ la obligaţiile mele faţă de cititorii mei şi faţă de 
sponsorii ziarului mei, pot spune cu regret că nu îi pot 
îndeplini dorinţa. 

— Ocupaţia nepoatei lui poate fi un lucru greu de 
acceptat pentru Ellesmere, interveni ducesa, dar este în 
mare parte vina lui. Şi dacă Ellesmere doreşte ca nepoata 
lui să renunţe la interesele sale jurnalistice, tot ceea ce 
trebuie să facă este să ajute la prezentarea nepoatelor lui 
în societate. 

lrene dori să spună că nu avea nicio intenţie să 
renunţe la ziarul ei, dar nu dori să o facă pe Clara să se 
simtă stânjenită, astfel că nu mai spuse nimic. 

— Sunt convinsă, continuă ducesa, că de îndată ce 
Torquil îi va transmite vicontelui dorinţa sinceră a ginerelui 
său de a face pace, va pune lucrurile în ordine. Între timp, 
nu este în poziţia de a protesta că domnişoara Deverill nu 
este dispusă să rişte mijloacele de trai ale familiei sale 
pentru că i-au fost ofensate sentimentele. 

— Dar cum rămâne cu societatea? întrebă Sarah. Cu 
ce va spune lumea? 


— Vor fi şocaţi, spuse Carlotta. Cum ar putea fi altfel? 

— Chiar dacă sunt, spuse ducesa, din cauza 
intransigenţei vicontelui, domnişoara Deverill a fost nevoită 
să lucreze, având în vedere că tatăl ei este bolnav şi nu se 
poate ocupa personal de afacerea familiei. Domnişoara 
Deverill cu greu poate fi blamată că şi-a asumat 
responsabilitatea tatălui ei. Mă îngrijorează cât de rupţi de 
realitate pot fi unii dintre cei ca noi cu privire la realităţile 
financiare pe care le întâmpină atât de mulţi oameni, spuse 
ea şi, făcând o pauză, întâlni privirea fiului ei peste masă. 
Cum altfel decât prin muncă sau prin căsătorie poate avea 
un venit cineva care nu a moştenit o avere consistentă? 

lrene privi la bărbatul de lângă ea, dar acesta se uita 
la mama lui nepăsător, fără a răspunde. 

— Oh, minunat, şopti lordul David. Mai întâi, profesii 
pentru femei, apoi viaţa privată a unei alte familii, acum 
bani. Ce subiecte încântătoare de discuţie la cină! 

— Ei bine, oricum nu văd de ce ar conta, spuse 
Angela. Cred că ar trebui să existe mai multe lucruri pe 
care femeile să le facă. Ei bine, de ce nu? adăugă ea în 
timp ce toţi fraţii ei oftară. Bărbaţii au cu mult mai multe 
ocupaţii şi distracţii disponibile decât au femeile. 

— Cu toate acestea, să muncească pentru a-şi câştiga 
traiul nu este printre ele, răspunse lordul James. Nu pentru 
cei ca noi, nu pentru sexul opus. 

— Nu, dar Jamie, cu siguranţă ai fi de acord că 
bărbaţii chiar au la îndemână mai multe activităţi decât 
avem noi, tinerele domnişoare. Vizitele şi cumpărarea de 
haine şi ieşitul în societate cu ocazia sezonului sunt foarte 
frumoase, dar, în rest, poate fi atât de plictisitor şi uneori 
de-a dreptul inutil. Nici măcar nu putem vota. 

— Uf, oftă David. 

— Ar fi minunat, continuă ea, ignorându-l, să faci ceva 
semnificativ cu timpul tău. 

— Da, interveni Lady David chicotind, pentru că este 
atât de semnificativ să publici un ziar de scandal. 

Irene înlemni, strângând în mâini cuțitul şi furculita, 
însă când se uită la femeia din faţa ei, se asigură că 


afişează un zâmbet larg pe faţă. 

— Nu însă atât de important precum atenţia detaliată 
pentru ceea ce poartă oamenii, îndrăznesc să spun. 

De data aceasta, liniştea era nu numai stânjenitoare, 
dar şi dureroasă, şi părea că va continua la nesfârşit, în 
timp ce se schimbau priviri în jurul mesei - unele ruşinate, 
şi unele, precum cea a Clarei, îngrozite pe bună dreptate. 

În timp ce sora ei se uita ea, fiind nu numai confuză, 
dar şi rănită, Irene se simţi vinovată şi îi pieri satisfacția pe 
care o simţise pentru că ţinuse piept răutăţilor Carlottei. 

— Ei bine, desigur, spuse Clara după câteva clipe, 
rupând tăcerea. Moda este un subiect fascinant pentru 
toate doamnele. 

— Este, nu-i aşa? interveni imediat Sarah. Aţi văzut 
noile mâneci „picior-de-oaie”? Sunt enorme. 

Cu o uşurare care se simţi în întreaga încăpere, 
subiectul conversaţiei se schimbă către noile tendinţe în 
modă, aproape toată lumea exprimându-şi părerea, cu 
excepţia lui Irene, care consideră că cel mai bine era să 
pretindă că acordă o importanţă deosebită peştelui ei şi să 
intervină cât mai rar cu putinţă. 

— Spuneţi-mi, domnişoară Deverill, întrebă Torquil 
care părea că îi împărtăşeşte dezinteresul faţă de mânecile 
hainelor pentru doamne, aprindeţi lucrurile oriunde vă 
duceţi sau doar în familia mea? 

— Eu... răspunse ea şi făcu o pauză pentru a lua o 
înghiţitură de vin. Nu ştiu la ce vă referiţi. 

— Nu ştiţi? spuse el şi făcu o pauză, iar după un 
moment ea se forţă să se uite la el. 

— Presupun că vă gândiţi că ar fi trebuit să-mi ţin 
gura, spuse ea. 

— Consider că este mai înţelept să urmaţi acea cale. 
Carlotta este exasperantă, şi poate fi uneori răutăcioasă, 
dar nu vă uşuraţi situaţia dacă o criticaţi. 

— Oh, dar am crezut că ea mă critică pe mine. 

— Asta şi făcea, şi aşa cum v-am promis înainte de 
cină, voi pune punct unui astfel de comportament imediat 
ce voi putea vorbi singur cu ea. Grija mea în acest moment 


nu este ea, ci dumneavoastră. Veţi merge în înalta 
societate, domnişoară Deverill, un loc unde nu sunt 
acceptate mereu, cu amabilitate, părerile controversate. 
Aceasta poate fi un eşec, nu ştiu, dar pentru binele 
dumneavoastră, v-aş sfătui să fiţi precaută. lar în ceea ce 
priveşte intenţia dumneavoastră de a vă continua 
obligaţiile faţă de ziar în următoarele două săptămâni, nu 
are niciun rost ca subiectul să fie discutat acum, dar va 
trebui să ajungem la un fel de înţelegere înainte ca seara să 
se fi terminat. 

Tonul său nu lăsă niciun dubiu care considera că 
trebuia să fie acea înţelegere. 

— Nu văd ce ar fi de discutat. 

— Între timp, spuse el, refuzând să răspundă, ar fi mai 
bine să ştiţi ceea ce vreţi să spuneţi. O femeie născută în 
această lume poate emite uneori o părere scandaloasă - 
spre exemplu, comentariul Angelei cu privire la vot -, dar 
până când nu are loc împăcarea cu Ellesmere, sunteţi 
vulnerabilă şi puteţi fi criticată din toate părţile. Şi aşa este 
şi sora dumneavoastră. Dacă deveniți defensivă, oamenii 
vor simţi că există ceva ce trebuie apărat. Pe de altă parte, 
dacă nu reacţionaţi la comportamentul Carlottei, ea va fi 
cea care va decădea în ochii celorlalţi, nu dumneavoastră. 

— Nu mi se pare deloc surprinzător faptul că 
consideraţi dreptul de vot pentru femei un lucru scandalos, 
dar de ce să vă pese cum voi fi văzută în ochii celorlalţi? Cu 
siguranţă nu am nicio importanţă pentru dumneavoastră. 

— Aşa să fie? 

Întrebarea fu neaşteptat de degajată, aproape 
nepăsătoare în exprimare, însă ochii lui, uitându-se în ochii 
ei, parcă deveniră mai întunecaţi, transformându-se din 
culoarea gri pal a unui ghețar în riul tulbure al norilor de 
furtună. Transformarea fu atât de bruscă şi de intensă, 
părând complet contrară a tot ceea ce ştia despre el. 

Intrase în biroul ei şi în viaţa ei în urmă cu două zile 
precum o furtună polară, părând a fi cel mai rece om pe 
care îl întâlnise vreodată, dar în ciuda aparenţelor, o 
cuprinse o căldură ciudată şi simţi furnicături pe piele, 


simțindu-se stânjenită. Era îndeajuns de aproape de ea 
încât, atunci când trase aer în piept, îi simţi mirosul de 
săpun de Castilia şi al loţiunii de după ras Bay Rum. 
Aproape că îi auzea respiraţia. Timpul păru că se suspendă 
în timp ce mirosul ei îi cuprindea simţurile cu o cunoaştere 
nouă şi diferită. Cunoaşterea unui bărbat. 

lrene nu avea multă experienţă cu astfel de lucruri şi 
o luă cu totul prin surprindere. Nu fusese genul care să fie 
cuprinsă de emoţii puternice - nu până să-l întâlnească pe 
el, oricum. Şi în ceea ce-l privea pe el, aceste emoţii cu 
greu fuseseră unele plăcute, fiind mai ales furie, frustrare şi 
resemnare. Cu siguranţă nu îl plăcea, astfel că nu înţelegea 
acest sentiment nou care o ţintui pe loc şi o ardea precum 
un foc? 

El vorbi înainte ca ea să-şi poată reveni, cu vocea lui 
rece, cadenţa indiferentă iritând-o din nou. 

— Contează pentru că sunteţi în casa mea şi, astfel, în 
grija mea. M-ar întrista să vă văd, pe dumneavoastră şi pe 
sora dumneavoastră, triste şi stânjenite, domnişoară 
Deverill. 

Cu aceasta, el privi în altă parte, luând din nou parte 
la conversaţia care se desfăşura în jurul lor ca şi cum 
ascultase, în tot acest timp, tot ce se discutase, când ea nu 
auzise nici un singur cuvânt. 

— Băieţii trebuie să vină cu noi, sau nu vom auzi 
niciodată sfârşitul. Le place să se plimbe cu barca. 

— Ceea ce este foarte bine, cu excepţia faptului că nu 
au bonă acum. Din câte îmi amintesc, o anumită persoană 
de la această masă a promis că se va interesa la Agenţia de 
Forțe de Lucru Merrick şi le va găsi una nouă şi, deşi au 
trecut două zile, nu am niciun semn despre această 
persoană importantă. 

— La naiba, spuse Torquil iritat, am uitat complet de 
bonă. Mă voi duce mâine. 

— De ce nu te duci tu, Jamie? spuse Sarah. Până la 
urmă, sunt băieţii tăi. 

— Da, însă insuccesul meu în alegerea unei bone a 
vorbit de la sine. 


— Asta pentru că mereu le alegi pe cele drăguţe, 
complet ineficiente, spuse Angela. Voi merge cu mama, 
pentru că mi-ar plăcea foarte mult să fac ceva important, şi 
găsirea pentru Jamie a unei bone potrivite ar fi foarte 
satisfăcător pe mine. Nepoţii mei, îi spuse ea lui Irene, sunt 
nişte mici bătăi de cap. 

— Nu, Angela, vorbi Torquil peste ea, voi merge eu 
pentru că am promis că aşa voi face. Cu toate acestea, 
dacă chiar tânjeşti să faci lucruri satisfăcătoare, sunt sute 
de cauze de caritate pe care ţi le pot recomanda care au 
mare nevoie de ajutor. Inceperea propriei acţiuni caritabile 
pentru cei mai puţin norocoşi ar fi îndeajuns de 
satisfăcătoare pentru tine? 

— Ar putea fi, spuse fata cu înflăcărare. Chiar aş 
putea să-mi încep propria acţiune de caritate în loc doar să 
o ajut pe mama cu toate ale ei? 

— De ce să nu poţi, dacă mama nu are nimic 
împotrivă. 

— Absolut deloc, spuse ducesa făcând un semn cu 
mâna prin aer. Cred că este o idee foarte bună. 

— Fără eschivări, spuse ducele, odată ce începi. 
Poate, adăugă el, uitându-se la Irene, ai putea să o rogi pe 
domnişoara Clara să te ajute? 

lrene se uită la sora ei, a cărei faţă se lumină la 
această propunere. 

— Oh, aş putea? întrebă ea. Doar dacă nu ai nevoie 
de mine la ziar, lrene. 

— Mă descurc. Chiar dacă este posibil ca eu să fiu 
acolo zilnic, cu siguranţă tu nu trebuie să fii. 

— Dumnezeule, domnişoară Deverill, spuse Lady 
David, chiar sunteţi foarte muncitoare. 

Irene presupuse că era o insultă la adresa feminităţii 
ei, dar îi aruncă o privire surorii ei şi tăcu. Aşa cum spusese 
Torquil, nu avea niciun sens să vorbească despre asta 
acum. 

— Rezist, Lady David, spuse ea, zâmbind. 

— Este foarte curajos din partea dumneavoastră, 
domnişoară Deverill, interveni Sarah, aprobând-o un pic 


forţat. Eu nu aş putea face asta. 

— Mai bine, şopti Torquil. 

— Va fi extenuant, continuă Sarah, nepărând să-l fi 
auzit. Vă avertizez, domnişoară Deverill, să lucraţi la ziarul 
dumneavoastră şi să şi participaţi la sezon. Chiar dacă ne 
apropiem de final, încă mai sunt multe evenimente la care 
să participăm. Nu îmi pot imagina cum vă veţi descurca. 

— Sunt sigură că voi găsi timpul necesar pentru a mă 
odihni. 

— Mă îndoiesc, spuse Carlotta, într-o încercare de a 
minimaliza încercarea cumnatei ei de a îmbunătăţi 
lucrurile. leşim aproape tot timpul până la apusul soarelui. 
Cum veţi participa? Veţi merge din sala de bal direct în 
redacţie pentru a pregăti tiparul? spuse ea râzând şi se 
întoarse către duce înainte ca lrene să poată răspunde. 
Este absurd. Nimeni nu s-ar descurca cu un asemenea 
program. Nu-i aşa că eşti de acord cu mine, Torquil? 

Carlotta zâmbi în timp ce se uita la cumnatul ei, mai 
degrabă precum o pisică ce ajunsese la smântână, şi cine 
ar fi putut să o învinuiască? lrene se pregăti pentru 
dezaprobarea inevitabilă a ducelui. 

— Indiferent care ar putea fi obligaţiile domnişoarei 
Deverill, programarea lor nu stă câtuşi de puţin în puterile 
mele, spuse el şi lrene fu atât de surprinsă încât aproape 
căzu de pe scaun. În orice caz, continuă el, uitându-se la 
cumnata lui cu o privire dură pe care Irene începuse să o 
cunoască, din moment ce îţi petreci cea mai mare parte a 
timpul de dinainte de prânz în pat, Carlotta, nu văd de ce ar 
fi asta problema ta. 

Acele cuvinte erau precum o uşă care i se trântise în 
faţă. Carlotta, pedepsită cum se cuvine, se concentră la 
masa ei şi Irene, încă un pic uimită de această dovadă 
neaşteptată de susţinere, se aplecă mai aproape de gazda 
ei. 

— În astfel de cazuri, şopti ea, am crezut că e mai 
bine să nu vorbesc? 

— Există limite, domnişoară Deverill, răspunse el, la 
fel de încet. Chiar şi pentru mine. 


— Dacă cineva vă testează limitele, probabil că eu 
sunt aceea. 

— Da, recunoscu el şi se uită în altă parte, luând 
paharul cu vin. În moduri pe care nu vi le puteţi imagina. 


Capitolul 9 


Când cina se termină, bărbaţii rămaseră pentru a 
servi vinul de Porto, doamnele trecură prin camera de zi 
pentru cafea, iar ducesa îi oferi lui lrene prima şansă de a 
începe greaua misiune care îi fusese încredinţată. 

Aşezându-se pe unul dintre scaunele ivoar de mătase, 
ducesa zâmbi spre lrene şi îi făcu semn să se aşeze lângă 
ea. 

— Draga mea domnişoară Deverill, adu-ţi cafeaua şi 
aşază-te lângă mine. 

lrene se supuse, dar în timp ce făcea asta, îşi aminti 
încă o dată cât de grea îi va fi misiunea. De când ducele o 
obligase să accepte această situaţie, Irene se chinuise să 
găsească cea mai bună soluţie pentru a-şi salva ziarul mult 
iubit fără a-şi compromite propriile principii şi crezuri, şi, în 
acelaşi timp, fără a distruge fericirea altei femei. 

Începuse să o placă sincer pe ducesă în timpul scurtei 
lor corespondente, iar acum, că o întâlnise, Irene o plăcea 
şi mai mult. Avea o căldură şi o prietenie reală, cărora nu te 
puteai abţine să nu le răspunzi. În plus, întâlnirea lor îi întări 
lui lrene părerea despre ea ca fiind o femeie inteligentă şi 
sofisticată, care era perfect capabilă să ia propriile decizii în 
privinţa persoanei cu care să se căsătorească şi cum să se 
descurce apoi. 

Şi cum, se gândi lrene, putea ea să o facă să se 
răzgândească? Şi era oare etic să încerce? 

— Sunt atât de bucuroasă că ai venit, împreună cu 
sora dumitale, să locuieşti cu noi, spuse ducesa înainte ca 
lrene să se poată gândi la cum să abordeze situaţia. Aşa 
cum am spus şi mai devreme, editorialul dumitale cu Lady 


Truelove este unul din momentele importante ale zilei 
mele. 

Lângă Irene, Lady Angela chicoti ca şi cum nu s-ar fi 
simţit confortabil vorbind despre acest subiect. 

— Angela, draga mea, spuse mama ei observând-o, 
cred că avem nevoie de nişte muzică. Vrei să cânţi pentru 
noi? Cânţi atât de frumos. 

— Oh, dar eu... spuse fata şi se opri, dându-şi seama 
că mama ei nu prea o ruga. Bineînţeles, mama. 

Se ridică şi se duse la pian unde sora ei, împreună cu 
cumnata ei, se uitau pe diferite partituri, lăsându-le singure 
pe Irene şi pe ducesă pe canapea. 

— Angela este o drăguță, spuse femeia zâmbind şi 
privind cum pleacă fiica ei. 

— Pare minunată, o aprobă fericită Irene amintindu-şi 
cum o auzise pe cealaltă fată apărându-le pe ea şi pe sora 
ei înainte de cină. 

— Este. Atât în interior, cât şi în exterior. Chiar sper... 
spuse ducesa şi se opri, zâmbetul de pe faţă fiindu-i înlocuit 
de o încruntătură. Este îngrijorată pentru viitorul ei acum, 
în lumina evenimentelor recente. Toţi sunt, spuse ducesa şi 
se întoarse către lrene, cu o privire gânditoare. Ştii, cu 
siguranţă, de ce? 

— Cred că toată lumea vă cunoaşte situaţia, ducesă, 
spuse lrene considerând că nu avea sens să se prefacă. Eu, 
desigur... Se opri, simțind că bâjbâie prin întuneric, dar 
după ce se gândi un pic, simţi că era cel mai bine să fie cât 
mai sinceră şi onestă. Trebuie să vă mărturisesc ceva, 
ducesă. Lady Truelove a... ah... mi-a arătat corespondenţa 
cu dumneavoastră. Lady Truelove îmi arată toate scrisorile 
pentru a-mi îndeplini cât mai bine rolul de editor. 
Spunându-vă asta, sper că nu consideraţi că v-a trădat 
încrederea. 

— Dacă aş fi vrut ca situaţia mea să rămână secretă, 
domnişoară Deverill, nu ar fi trebuit să scriu unui editorialist 
al unui ziar, chiar şi unuia care promite că-mi păstrează 
secretul. _ 

— De ce aţi făcut-o? Imi cer scuze, adăugă ea imediat. 


Nu vreau să fiu indiscretă, dar recunosc, sunt curioasă. 
Majoritatea celor care îi scriu lui Lady Truelove nu pot fi 
uşor identificaţi de către public. Nici măcar cei mai 
apropiaţi şi cei mai dragi nu îi recunosc. Dumneavoastră 
sunteţi diferită. Numele dumneavoastră a fost legat de 
domnul Foscarelli de ceva vreme. Trebuie să fi ştiut că, 
citindu-vă scrisorile şi detaliile pe care le-aţi oferit, mulţi ar 
fi ştiut că dumneavoastră sunteţi „O lady din îna/ta 
societate” 

— Chiar aşa. Dar cred că motivul meu pentru a-i scrie 
lui Lady Truelove a fost acelaşi cu al majorităţii oamenilor. 
Eram foarte abătută şi nu am simţit că există cineva căruia 
să mă pot confesa, cel puţin nu cineva care ar asculta fără 
a mă judeca şi care ar oferi un sfat nepărtinitor. 

— Niciun prieten apropiat sau rudă? 

— Viaţa aristocraților, domnişoară Deverill, poate fi 
adesea superficială şi alienată, în ciuda faptului că mereu 
suntem înconjurați de oameni. Familia mea, este de înţeles, 
a dorit să se ascundă şi să se prefacă că mama lor nu avea 
un iubit italian mai tânăr! Ar fi fost deranjant pentru ei şi 
ruşinos pentru noi toţi să vorbesc cu oricare dintre ei. În 
ceea ce-i priveşte pe prietenii mei, eram perfect conştientă 
de ceea ce vor spune dacă le ceream părerea: „Nu fi 
prostuţă, Harriet. Ai aventura ta, dacă trebuie, dar fii 
discretă.” 

— Inţeleg. 

— Când m-am gândit la căsătoria mea cu Antonio, am 
fost foarte conştientă de impactul pe care l-ar avea asupra 
vieţii mele şi a copiilor mei. Pe de altă parte, am ajuns să- 
mi dau seama că pentru a fi în continuare cu el, căsătoria 
este singura posibilă, spuse ea zâmbind un pic. Mereu m- 
am considerat o femeie a societăţii, domnişoară Deverill, 
dar cred că o legătură de dragoste clandestină, oricât de 
captivantă, nu este chiar ceea ce îmi doresc. 

— Intrebarea mea nu era de ce i-aţi scris lui Lady 
Truelove pentru a-i cere sfatul, spuse lrene zâmbindu-i 
înapoi, ci de ce aţi fost de acord să vi se publice scrisorile. 
Lady Truelove oferă tuturor corespondenţilor ei posibilitatea 


de a refuza publicarea. Chiar şi aşa, v-ar fi sfătuit oricum 
cât ar fi putut de bine. 

— La început, m-am gândit să nu mi se publice 
scrisoarea, dar în timp ce corespondam cu Lady Truelove, 
am simţit din ce în ce mai tare că ar fi cel mai bine pentru 
toţi cei implicaţi ca vestea căsătoriei mele să fie cunoscută 
mai degrabă înainte să se întâmple decât după. Altfel, 
membrii familiei mele ar fi simţit, probabil, că i-am trădat şi 
mi-ar fi păstrat ranchiună. Făcând ca totul să iasă la iveală 
înainte, au posibilitatea să se pregătească pentru ceea ce 
va urma şi poate să mă ierte mai uşor. Şi până când se va 
întâmpla, sper că societatea va trece peste şocul iniţial şi 
va privi căsătoria mea precum o iminentă nefericire în loc 
de un scandal îngrozitor. 

— Să tăiaţi avântul tuturor, ca să spun aşa? Dar nu aţi 
dorit să spuneţi personal familiei despre hotărârea 
dumneavoastră? continuă ea când ducesa dădu din cap. 

— Nu. Va fi foarte greu pentru ei, ştiu, dar sunt 
anumite momente în viaţa unei femei când trebuie să fie 
îndreptăţită să ia în considerare propriile nevoi, precum şi 
pe cele ale copiilor ei. Toţi îmi sunt foarte dragi, dar habar 
nu au cât de singuratică mi-a fost viaţa. 

— Inţeleg. 

— Având în vedere că mama dumitale a făcut o 
alegere similară, cred că probabil ştii. Cu toate acestea, 
dacă aş fi spus familiei mele că simt aşa ceva, ar fi fost 
foarte nefericiţi şi ar fi considerat-o drept o acuzaţie a 
sentimentelor mele la adresa lor. Mai ales Torquil ar fi 
crezut aşa. 

— Pare să acorde foarte mult interes problemelor 
dumneavoastră personale. Nu este supărătoare uneori o 
astfel de atenţie exagerată? 

— Adică vrei să spui că ar trebui să-i spun să-şi vadă 
de treburile lui? întrebă ea râzând. 

— Ei bine, cred că asta vreau să spun. 

— Nu ar conta dacă aş face asta, spuse ea dând din 
cap. Henry îşi ia rolul de cap al familiei foarte în serios şi l- 
ar răni foarte tare lipsa şansei de a încerca să mă convingă 


să nu fac ceea ce consideră a fi o căsătorie dezastruoasă. 

lrene se foi pe scaun, neplăcându-i faptul că ea era 
instrumentul prin care el dorea să îndeplinească acea 
misiune. Se afla într-o poziţie foarte inconfortabilă. 

— Dar imediat ce nunta va avea loc, continuă ducesa 
senină, se va resemna ştiind că a făcut tot ce a putut 
pentru a mă opri. Aşa cum toţi copiii mei vor simţi asta. 
Pentru că mă aştept ca fiecare dintre ei să aibă diferite 
tentative de a mă face să mă răzgândesc în următoarele 
două săptămâni. 

— Deci întârzierea căsătoriei cu domnul Foscarelli a 
fost intenţionată din partea dumneavoastră? întrebă Irene, 
lăsând la o parte, pentru moment, rolul pe care îl avea în 
această situaţie. Mi s-a spus - adică, se corectă ea imediat, 
am crezut că motivul pentru care nu v-aţi căsătorit este 
pentru că domnul Foscarelli nu are cele două săptămâni de 
rezidenţă pe care le solicită licenţa de căsătorie. 

— Oh, nu. Îndrăznesc să spun că asta este ceea ce 
crede Torquil, pentru că l-a considerat pe Antonio drept un 
escroc lipsit de valoare, a cărui singură intenţie este să 
profite de mine. 

— Ar putea fi o interpretare a situaţiei, nu credeţi? 

— Oh, draga mea, spuse ducesa abia părând 
surprinsă, bietul Antonio te-a făcut şi pe dumneata să ai o 
părere preconcepută? Mă întreb ce crede Lady Truelove 
despre asta? 

— Spre deosebire de Lady Truelove, spuse Irene 
rezistând tentaţiei de a se foi din nou, eu pot vedea... hm... 
cel puţin un pic, punctul de vedere al fiului dumneavoastră. 

— Punctul de vedere al lui Torquil a fost modelat de 
viaţa lui şi de responsabilităţile poziţiei lui, domnişoară 
Deverill, şi a simţit nevoia să-şi cultive un scut dur, lustruit. 
Sub el, bineînţeles, este un romantic incurabil. 

Pentru Irene nu exista un „bineînţeles” în ceea ce 
privea acel aspect. Probabil că i se văzu pe faţă o parte din 
acel scepticism, pentru că ducesa râse. 

— Este greu pentru cineva din afara familiei să 
creadă, cu toate acestea, este adevărat. Totuşi, nu poţi să-i 


spui că i-am divulgat secretul, pentru că se întoarce 
împotriva tuturor eforturilor lui de a fi un cinic dur şi trecut 
prin viaţă. 

— Nu voi sufla un cuvânt, promise ea şi îşi spuse în 
gând: „Din moment ce este clar că nu vă cunoaşteţi deloc 
fiul”. Insă în ceea ce-l priveşte pe domnul Foscarelli, 
continuă ea, nu vă întrebaţi niciodată dacă Torquil ar putea 
avea dreptate? Că ar putea fi doar un vânător de averi? 

Se schimbă la faţă, ştiind că fusese foarte 
impertinentă, dar ducesa râse din nou. 

— Ei bine, bineînţeles că este un vânător de averi, 
draga mea. Ce ar putea fi altceva? 

Irene clipi, un pic luată prin surprindere. Nu că ar fi 
fost surprinsă de cuvintele ducesei; din contră, confirmară 
ceea ce ea suspectase tot timpul - că Foscarelli era 
motivat, cel puţin în parte, de aspecte financiare. Cu toate 
că nu văzuse în asta un motiv în sine pentru a condamna 
flirtul, fusese motivul pentru care făcuse atât de multe 
eforturi pentru a sublinia riscurile şi a accentua nevoia de a 
asigura banii. 

— Tăcerea dumitale îmi spune că te-am şocat, 
domnişoară Deverill. Dar sunt perfect conştientă că Antonio 
este un vânător de averi. Oricum aş fi, nu sunt fraieră. 

— lertaţi-mă, spuse Irene îngrozită de teamă să nu o fi 
insultat. Nu am vrut niciodată să sugerez... 

— Ştiu ce ai vrut să spui, reluă cealaltă femei, 
întrerupând-o, şi o bătu uşor pe genunchi, şi este foarte 
drăguţ din partea dumitale să fii îngrijorată. Îl iubesc foarte 
mult pe domnul Foscarelli, după cum bine ştii din 
corespondenţa mea cu Lady Truelove, dar nu îmi fac iluzii 
cu privire la situaţia lui. Dacă nu aş fi avut bani, nu am fi 
putut să ne căsătorim. Este atât de simplu. 

— Nu sunt şocată, ducesă. Doar că majoritatea 
oamenilor nu ar fi atât de sinceri cu cineva pe care abia l- 
au cunoscut. 

— Nu sunt, de obicei. Dar când vorbesc cu dumneata, 
este ca şi cum vorbesc cu însăşi Lady Truelove. 

Irene se simţi sufocată, ruşinată şi foarte stânjenită. 


Era greu să spună ceva, dar nu văzu decât o singură 
metodă de a o face să se deschidă, şi se forţă să continue. 

— Sunt conştientă că Lady Truelove era îngrijorată cu 
privire la lipsa de venituri a domnului Foscarelli. 

— Cu siguranţă era. 

lrene rămase fără replică. 

— Să-nţeleg, atunci, că aţi făcut... spuse ea şi se opri, 
neputând să continue, întrebarea rămânându-i în gât, 
înroşindu-se la faţă, şi îl blestemă pe Torquil pentru că o 
pusese în această situaţie imposibilă. O întâlnise pe 
această femeie acum mai puţin de trei ore. Cine era ea să 
pună întrebări impertinente şi să cerceteze motivele unei 
alte femei? Ce drept avea ea să creeze probleme între 
ducesă şi bărbatul pe care îl iubea? lertaţi-mă, spuse ea, 
luând o înghiţitură de cafea. Nu am vrut să pun întrebări 
indiscrete. 

Din fericire, ducesa nu păru să-i observe disconfortul. 

— Deloc. Ai fost un bun observator al situaţiei mele 
prin intermediul editorialistului dumitale. Este de înţeles să 
fii curioasă. 

Cu toate acestea, alesese să nu-şi satisfacă acea 
curiozitate cu detalii privind dota enormă sau lipsa 
înţelegerii prenupţiale, şi Irene nu găsi puterea să 
cerceteze şi mai mult în intimitatea ei. Când ducesa 
schimbă subiectul, întrebând-o ce distracţii sociale i-ar 
plăcea ei şi surorii ei, lrene se simţi uşurată, deşi foarte 
conştientă că era înapoi de unde plecase. Şi când ducesa se 
scuză, câteva minute mai târziu, că pleca de lângă ea şi se 
duse lângă fiicele ei la pian, Irene nu o urmă. In schimb, se 
uită morocănoasă în ceaşca ei de cafea, gândindu-se la ce 
aflase. 

Nimic uimitor - ei bine, cu excepţia faptului că 
ducesa, binecuvântat fie sufletul mamei sale, îl considera 
pe Torquil drept un romantic, o informaţie atât de absurdă 
că-i provoca râsul. Cât despre restul, tot simţea că îi 
dăduse sfatul potrivit celeilalte femei. 

Deci ce trebuia să facă acum? 

— Vreun pic de noroc? 


— Mă tem că nu, spuse Irene ridicând privirea în timp 
ce sora ei se aşeză lângă ea, pe canapea. 

— Ei bine, presupun că nu te poţi aştepta la un succes 
imediat în astfel de situaţii. Ai... Clara se opri, uitându-se în 
jur pentru a se asigura că nu puteau fi auzite de celelalte 
doamne. Dar erau toate în cealaltă parte a camerei, 
adunate în jurul pianului, şi piesa pe care o cânta Angela le 
acoperea uşor conversaţia şoptită. l-ai reamintit că poate fi 
un vânător de averi? 

— Am încercat. Dar este atât de greu să vorbeşti 
direct despre asemenea subiecte când eşti faţă în faţă. Era 
mai simplu să comunic cu ea în scris, când încă nu o 
întâlnisem. Are vreo noimă? 

— Mai ales că înainte de a veni aici, nu înţeleseseşi 
consecinţele pe care căsătoria ei le-ar avea asupra familiei 
ei, spuse Clara dând din cap, arătând reconfortant de 
înţelegătoare. Pe când acum... 

— Acum sunt prinsă la mijloc. Când i-am spus prima 
oară ducesei părerea mea, nu m-am gândit, este adevărat, 
la urmările pe care le-ar avea decizia ei asupra rudelor, 
spuse ea încet. Dar, chiar şi aşa, tot este hotărârea ei. 

— Dar ceva te preocupă, lrene. Te cunosc prea bine 
pentru a nu-mi da seama. 

— Nu a asigurat banii aşa cum am sugerat. Mă întreb 
de ce. 

— Poate că Foscarelli nu a vrut ca ea să facă asta. 

— Asta mă îngrijorează şi mai tare, spuse Irene 
țuguindu-şi buzele şi uitându-se la sora ei cu o privire tristă. 
Dacă este un bărbat onest, de ce nu ar accepta o înţelegere 
prenupţială? 

— Poate că nu l-a întrebat. Indiferent de motiv, 
trebuie să fie foarte îndrăgostită de el. 

— AŞ spune că da. Clar, spuse Irene şi se lăsă pe 
spate pe canapea, oftând. Cum o pot convinge pe mama lui 
să nu urmeze sfatul pe care i l-am dat? O asemenea sarcină 
mă face să întreb lucruri care nu mă privesc. 

— li poţi scrie din nou în calitate de Lady Truelove? 

— Şi ce să-i spun? Că mi-am schimbat părerea şi că 


nu ar trebui să se căsătorească deloc cu el? Şi ce scuză să-i 
ofer că mi-am schimbat părerea? Şi s-a hotărât acum, astfel 
că mă îndoiesc că ar mai conta. Şi-apoi, tot cred că face 
ceea ce consideră că este cel mai bine pentru fericirea ei 
viitoare, spuse cu absolută exasperare. Intreaga situaţie 
este imposibilă. Bărbatul acela, adăugă ea, uitându-se la 
uşa deschisă şi la Torquil care intra în camera de zi 
împreună cu ceilalţi domni, vrea imposibilul! 

— Dumnezeule, lrene, chiar te provoacă, nu-i aşa? 

— E puţin spus. Oh, draga mea, adăugă ea, 
îndreptându-se, având în vedere că subiectul conversaţiei 
lor venea spre ele. Mă tem că voi fi interogată cu privire la 
progresul meu, continuă ea şi zâmbi în timp ce Torquil se 
opri în faţa lor, înclinându-se. 

— Domnişoară Deverill, mi-aţi văzut biblioteca? 

— Nu, spuse ea, dar avu sentimentul că urma să i se 
ofere acea oportunitate, chiar dacă dorea sau nu. 

— Am foarte multe cărţi bune. Îmi permiteţi să v-o 
arăt? 

— Desigur. 

Zâmbind în continuare, îşi puse alături ceaşca de 
cafea şi farfurioara şi se ridică. Când el îi oferi braţul, ea îl 
luă, dar niciunul nu vorbi în timp ce mergeau pe lângă 
grupul din jurul pianului şi prin uşa deschisă către 
bibliotecă. 

— Sunt sigură că doriţi un raport asupra progresului 
meu, spuse ea în timp ce el o conducea de-a lungul 
camerei. Dar, pentru moment, nu este mult de spus. 

— Nu mă aştept să faceţi vreun progres în doar o 
seară, spuse el, oprindu-se într-un colţ îndepărtat. Voiam să 
vorbesc cu dumneavoastră despre altceva şi cred că ghiciţi 
la ce mă refer. 

Avea o idee foarte bună. Irene se desprinse de braţul 
lui, întorcându-se cu faţa către el. 

— Dacă este vorba despre munca mea, trebuie să 
înţelegeţi că nu se poate opri tiparul unui ziar când se 
doreşte. 

— Înţeleg. Ceea ce înseamnă că trebuie să hotărâți 


cărui membru al echipei dumneavoastră ar fi cel mai bine 
să-i încredinţaţi responsabilităţile dumneavoastră până vă 
întoarceţi. 

— Chiar când încep să mă gândesc că aţi putea avea 
unele calităţi pe care le respect şi le admir, spuse ea 
aproape râzând, arătaţi o aroganță atât de uluitoare încât 
îmi dau seama că probabil mă înşel. Este incredibil. 

— Vă veţi prezenta în societate, domnişoară Deverill, 
un loc foarte neiertător cu privire la profesii, mai ales ale 
femeilor. Poate Carlotta a greşit să sublinieze acest fapt la 
masă, cu toate acestea, îngrijorarea ei era reală. Ellesmere 
nu va fi îngăduitor cu dumneavoastră dacă continuaţi să 
lucraţi, cum nu vor fi nici alţi oameni care au fost subiectul 
bârfei în ziarul dumneavoastră. 

— Aşa cum aţi spus, cei ca dumneavoastră ar trebui 
să fie obişnuiţi să se vorbească despre ei. 

— Dar nu le place asta, mai ales nu în ziare, şi cu 
siguranţă nu din partea cuiva care se aşteaptă să fie primit 
în cercul lor. 

— Nu mă interesează dacă sunt primită în cercul 
dumneavoastră. 

— Dar surorii dumneavoastră îi pasă, şi ceea ce faceţi 
o afectează. 

lrene îşi strânse buzele, refuzând să fie manipulată 
prin vină. 

— Nu pot face nimic. Şi sora mea înţelege bine 
afacerea ziarului. Înţelege cât timp îmi solicită ziarul şi că 
nimeni nu îl poate conduce în locul meu aşa cum îl conduc 
eu, mai ales acum când ne-am pierdut cea mai importantă 
sursă de venit din publicitate. Şi mai ştie că nu pot şi nu voi 
risca sursa noastră de venit de dragul sensibilităţilor altor 
persoane, mai ales când nu am primit nicio asigurare de 
sprijin din partea bunicului meu. Aş fi fericită să văd că face 
ceva pentru Clara - o zestre, poate, dar oricum, dacă voi 
avea succes în ceea ce mi-aţi cerut, atât eu cât şi sora mea 
ne vom întoarce la Belford Row, acolo unde voi continua să- 
mi conduc ziarul aşa cum voi putea mai bine, pentru că nu 
am nicio intenţie să mă bazez pe sprijinul lui Ellesmere. 


— Este bunicul dumneavoastră şi, deşi poate nu este 
uşor să acceptaţi ajutorul lui... 

— Uşor? A renegat-o pe mama, a dezmoştenit-o, a 
refuzat să-i dea dotă şi nu a mai vorbit niciodată cu ea 
pentru restul vieţii ei. 

— Fapte pe care poate a ajuns să le regrete foarte 
tare acum. 

— Nu îmi pasă. Credeţi că l-aş lăsă vreodată pe 
bărbatul acela să mă întreţină pe mine sau familia mea? 

— Mândria dumneavoastră este mare, înţeleg asta, şi 
dorinţa dumneavoastră de a îndrepta lucrurile pentru cei 
dragi este lăudabilă. Nu vă cer să renunţaţi la ziarul 
dumneavoastră, domnişoară Deverill. Dacă aţi face-o, nu 
aţi mai avea niciun motiv să mă ajutaţi. Dar nu cred că 
ziarul sau familia dumneavoastră sunt puse în pericol dacă 
delegaţi sarcinile de zi cu zi unei alte persoane pentru 
următoarele două săptămâni. 

— Care ar fi motivul? 

— Nu înţeleg ce vreţi să spuneţi. 

Dar îşi luă privirea de la ea prefăcându-se dintr-odată 
interesat în titlurile care erau aliniate pe cel mai apropiat 
raft, contrazicându-şi spusele. 

— Ştiţi ce vreau să spun. Dumneavoastră sunteţi, 
duce, cel care m-a pus în situaţia de a-mi vedea sora cum 
se uită cu tânjală la viaţa strălucitoare pe care i-o fluturaţi 
în faţă, o viaţă pe care probabil că nu o va avea vreodată. 

— Ar putea avea acest gen de viaţă dacă şi l-ar dori, 
cu legăturile potrivite şi cu sprijinul bunicului ei. 

— Oh, ar putea? spuse Irene împreunându-şi mâinile. 
Chiar şi dacă sora ei conduce un ziar de scandal? 

El îşi strânse buzele, confirmându-i că avea dreptate. 

— Chiar şi atunci, ar fi posibil, dacă aţi face ce vă 
sugerez şi aţi fi discretă cu privire la deținerea lui. 

— Deci ar trebui să angajez oameni care să-l conducă 
pentru mine, să iau profiturile - discret, bineînţeles - şi să 
mă prefac în faţa lumii că nu am nicio legătură cu el? Ar 
trebui să-mi ascund profesia, să mă relaxez şi să mă bucur 
de distracţiile pe care legăturile dumneavoastră şi cele ale 


bunicului meu mi le-ar facilita? Asta vreţi să spuneţi? 

— Da, cred că asta vreau să spun, zise el în timp ce se 
uita în ochii ei. 

Ea dădu din cap în semn că refuză o asemenea 
situaţie chiar înainte ca el să termine de vorbit. 

— Niciodată. Eu am creat Society Snippets. Este 
copilul meu, munca mea, sângele meu. Este la fel de mult 
parte din mine cum vă sunt proprietăţile dumneavoastră. 

— Asta este o mică exagerare, nu credeţi? 

Cu acea întrebare, orice simpatie pe care o simţise în 
timpul cinei pentru el se fărâmă. Temperamentul ei - un 
lucru pe care nu ştia să-l aibă înainte de a-l cunoaşte pe 
acest bărbat - începu să se aprindă. 

— De ce? întrebă ea cu pasiune. Pentru că sunt 
femeie? 

— Nu este asta, nu în întregime. Lăsând la o parte 
cauza sufragetelor, domnişoară Deverill, nu se poate spune 
că proprietăţile mele nu reprezintă responsabilităţi mai 
mari decât un ziar de 16 pagini. 

— Mai mari, poate, dar nu mai importante. Nu mai 
importante. Sunt convinsă, adăugă ea înainte ca el să 
poată răspunde, că acum veţi arăta acelaşi dispreţ faţă de 
ziarul meu pe care l-a arătat cumnata dumneavoastră la 
masă şi, asemenea ei, veţi considera creaţia mea prea 
puţin importantă. 

— Dacă aş face-o, aş putea fi blamat? răspunse el cu 
o voce la fel de nervoasă ca a ei. Nu am dreptul la un pic de 
desconsiderare pentru o publicaţie care tipăreşte bârfe şi 
insinuări despre familia mea şi prietenii mei şi le numeşte 
ştiri? Sunt nedrept cerându-vă să nu vă lăudaţi în casa mea 
cu acel ziar sau cu faptul că îl întreţineţi cu munca 
dumneavoastră? Mai ales la cina cu familia mea - o familie 
despre care ştiţi foarte bine că acum este profund afectată 
de ceea ce aţi scris în paginile lui? 

— Nu mă laud cu nimic, spuse ea cu înverşunare. 
Mama dumneavoastră făcea planuri pentru mine şi pentru 
sora mea, fiind astfel necesar să o informez care planuri nu 
vor fi posibile pentru mine. Cât despre ziarul meu, refuz să 


simt vreo vină sau ruşine pentru că am creat ceva care mi- 
a salvat familia de la faliment şi care ne-a furnizat un venit. 
Mai mult, adăugă ea înainte ca el să poată spune un 
cuvânt, îmi iubesc munca. Nimic pe lumea asta nu îmi oferă 
mai multă plăcere sau satisfacţie decât să tipăresc ziarul şi 
să continui afacerea publicistică prin care familia mea şi-a 
câştigat traiul timp de cincizeci de ani. Sunt mândră - da, 
mândră - de ceea ce fac şi de ceea ce am creat, şi ştiu că şi 
celălalt bunic al meu, cel căruia chiar i-a păsat de mine şi 
de binele meu, ar fi mândru de mine. Nu voi ascunde ceea 
ce fac şi ceea ce am realizat ca şi cum mi-ar fi ruşine de 
asta pentru a obţine aprobarea unei rude care nu a arătat 
nici cea mai mică grijă faţă de mine. Nu o voi face nici 
pentru a-i asigura dragii mele surori o poziţie mai înaltă în 
viaţă. Şi cu siguranţă nu o voi face pentru că mi-o cereţi 
dumneavoastră! 

Se opri, respirând cu greutate. Sunetele uşoare, 
plăcute ale unei sonate inundau camera în timp ce ea şi 
Torquil se uitau unul la celălalt, cu priviri furioase. Când 
muzica se opri, niciunul nu se mişcă şi nici nu spuse 
altceva. 

— Foarte bine, Angela, spuse Sarah peste bruma de 
aplauze. Lasă-mă pe mine să cânt. Vreau să fac acest duet 
cu Torquil. Chiar, unde este? Torquil? 

Ducele se uită spre uşă, apoi spre ea, şi făcu un pas 
înapoi, înclinându-se, şi când se îndreptă, pe faţa lui nu se 
mai văzu nimic, nicio urmă de furie. Era ca şi cum nimic nu 
se întâmplase. 

— Domnişoară Deverill, spuse el atât de politicos 
încât nimeni nu şi-ar fi imaginat că avuseseră un schimb 
nervos de replici. Vă rog să mă scuzaţi. 

Se întoarse şi plecă, lăsând-o pe Irene singură cu furia 
ei, ceea ce era probabil cel mai bine. Dacă ar fi rămas, 
probabil că ar fi aruncat cu o carte în el. 


Capitolul 10 


În timp ce Henry se îndepărtă de Irene Deverill şi ieşi 
din bibliotecă, simțind în egală măsură dorinţă şi furie, văzu 
o latură a caracterului său pe care nu o cunoscuse înainte. 
În timp ce trecea pe lângă membrii familiei lui strânşi în 
jurul pianului şi plecă din camera de zi, neauzind vocile lor 
care îl strigau, văzu această latură perversă a naturii sale 
cu o claritate pe care nu o avusese înainte. 

Era irezistibil atras de femei imposibile. 

Era un lucru deranjant de acceptat. Până acum, 
fusese capabil să vadă pasiunea lui pentru Elena drept 
tragică, un incident care se întâmplă o dată în viaţă, o 
nebunie născută din dorinţa tinereţii şi din idealuri 
romantice, care nu va mai fi niciodată repetată. Crezuse că- 
şi învățase lecţiile, că devenise nu doar mai matur, dar şi 
mai înţelept, şi că trecuse de faza în care era atras de 
femei pentru care viaţa lui nu era atrăgătoare. 

Cu toate acestea, Irene Deverill îl forţa să admită că 
se minţise singur timp de o decadă întreagă. Pentru că, 
deşi ea dispreţuise politeţurile şi amabilităţile care erau 
norme ale societăţii, chiar dacă el simţise furie şi se 
comportase defensiv, simţise însă şi dorinţă. Era o realizare 
cutremurătoare, degradantă, să ştie că doreşte din nou o 
femeie care nu are nevoie de el sau de lumea în care trăia. 

Henry merse de-a lungul coridorului, cobori scările şi 
ieşi din casă, confruntându-se cu adevărul despre el. Ce îl 
făcea, se întreba el cu disperare în timp ce ieşea în noaptea 
frumoasă de primăvară, să dorească femei care era atât de 
evident că nu erau potrivite pentru el? 

La naiba cu toate, cunoştea sute de fete potrivite, fete 
care ar fi fost fericite să îl aibă, fete care îi înțelegeau viaţa 
şi care o puteau împărtăşi cu el. De ce nu putea să o 
dorească pe una dintre ele? De ce această atracţie pentru 
femei care erau sub nivelul său, atât de afară din cercul lui, 
atât de greşite pentru el? 

Poate, se gândi el cu o urmă de disperare, era doaro 
atracţie fizică. Dacă era aşa, se gândi că trebuia să-şi 
găsească o amantă. Ideea nu îl atrase. Avusese două de 


când murise Elena, dar amândouă fuseseră relaţii de scurtă 
durată, fără emoţii, născute din dorinţa de eliberare şi 
nimic mai mult. Dar chiar dacă spera că aşa era şi acest 
caz, se temea că nu era aşa. Aceasta părea o dorinţă mai 
adâncă, una care pândea din locuri întunecate ale sufletului 
său. O dorinţă pentru... ceva mai mult. 

Se opri pe alee, blestemându-şi propria dorinţă. 
Doamne, Dumnezeule, deja fusese binecuvântat cu mai 
multe daruri la care majoritatea oamenilor doar visau să le 
aibă. Să fie nemulţumit arăta o nerecunoştinţă crudă faţă 
de cei care nu fuseseră la fel de norocoşi ca el. Şi cu toate 
acestea, chiar în timp ce Henry scruta întunericul din Hyde 
Park care se afla dincolo de lampadarele de pe stradă şi îşi 
reamintea să fie recunoscător pentru ceea ce avea, simţi în 
el acea atracţie spre altceva, ceva ce dorise şi nu putuse 
avea niciodată. Şi nici măcar nu prea ştia despre ce era 
vorba. 

Indiferent care era motivul, domnişoara Deverill 
trezise în el pasiuni de care se temea că i-ar putea duce pe 
amândoi pe un drum pe care mai fusese înainte, un drum 
care nu putea aduce decât nefericire pentru amândoi, un 
drum pe care nu avea nicio intenţie să meargă din nou. 

Işi frecă faţa cu o mână şi încercă să vadă lucrurile 
într-o perspectivă potrivită. Această situaţie avea să dureze 
doar două săptămâni. Cu siguranţă putea rezista chiar şi 
celor mai întunecate dorinţe timp de două săptămâni. 

Având acest lucru în minte, Henry îşi reluă plimbarea, 
paşii purtându-l pe Park Lane, traversând Mount Street, în 
sus pe Duke Street şi în jurul Grosvenor Square. Nu ştia cât 
timp se plimbase, dar atunci când ajunse din nou pe Upper 
Brook Street şi reveni acasă, dorinţa din el era acoperită de 
masca lui obişnuită, politicoasă, şi era din nou stăpân atât 
pe mintea, cât şi pe corpul său. 

Cu toate acestea, se gândi el, făcând o pauză pe 
trotuar pentru a se uita în sus la camera de zi foarte bine 
luminată şi la o faţă zâmbitoare, de neconfundat printre 
celelalte din cadrul ferestrei, poate că ar fi bine, dacă era 
posibil, să evite să fie singur cu domnişoara Deverill. Doar 


pentru a fi sigur. 


* 


În dimineața următoare, ziua lui Irene începu în 
acelaşi fel în care începea mereu - cu o bătaie uşoară la 
uşă şi cu un clinchet al vaselor de porțelan pe o tavă. 
Deschise ochii, dar când făcu asta, descoperi priveliştea un 
pic derutantă, pentru că fata slăbuţă cu bonetă şi şorţ care 
venise cu ceaiul de dimineaţă nu era cu siguranţă slujnica 
lor, Annie, şi lui Irene îi trebuiră câteva clipe pentru a-şi 
aminti unde era. 

În casa ducelui. Of. Se rostogoli pe spate cu un oftat, 
amintindu-şi evenimentele care o aduseseră aici. Părea un 
vis oribil, dar, din nefericire, era totul mult prea real. 

— Bună dimineaţa, domnişoară, spuse fata cu o voce 
blândă, aşezând tava pe masa de sub fereastră şi trăgând 
perdelele cât pentru a lăsa să intre un pic mai multă 
lumină. 

— Bună dimineaţa, răspunse lrene, frecându-se cu 
mâinile la ochi. Se simţea îngrozitor de ameţită, ceea ce era 
de înţeles, având în vedere că adormise la jumătatea nopţii, 
auzind în minte cuvintele dispreţuitoare ale acelui bărbat. 
Cât este ceasul? 

— Opt şi un sfert, domnişoară, spuse, întorcându-se, 
fata care era deja la uşă. 

— Dumnezeule, murmură lrene, uimită şi se răsuci, 
dădu la o parte cuvertura şi se ridică, uitându-se spre 
şifonier. Este îngrozitor de târziu. Trebuie să mă îmbrac. 

— Prea bine, domnişoară. Să o trimit pe domnişoara 
Norton la dumneavoastră? 

— Care domnişoară? întrebă lrene oprindu-se în timp 
ce deschidea dulapul şi se îndrepta, uitându-se peste umăr 
la fată, uimită. 

— Domnişoara Norton, domnişoară. Este camerista 
ducesei. Excelenţa Sa a dat instrucţiuni ca domnişoara 
Norton să vă ajute în cele două săptămâni cât veţi sta aici, 
având în vedere că nu v-aţi adus propria slujnică cu 


dumneavoastră. 

— Nu, nu, este în regulă, spuse Irene şi se întoarse 
către dulapul din faţa ei. Mulţumirile mele ducesei, adăugă 
ea, scoțând o cămaşă albă cu nasturi şi o fustă albastră, 
dar nu aş îndrăzni să o privez de slujnica ei. 

— Nu doriţi deloc ajutorul ei? întrebă biata fată 
confuză. 

Sincer, se gândi lrene cu un amuzament disperat, în 
timp ce închidea uşa dulapului şi deschidea o alta, ce 
găseau aceşti oameni atât de confuz în faptul că te 
îmbrăcai singur? Nu era atât de dificil. 

— Nu, răspunse ea, adăugând lenjeria la teancul de 
haine de pe braţe. S-a trezit sora mea? 

— Nu ştiu, domnişoară. V-am adus ceaiul mai întâi 
dumneavoastră, bineînţeles. Când sunteţi gata pentru micul 
dejun, îl veţi găsi în camera unde se serveşte micul dejun. 
Lacheii încep să-l aducă începând cu ora opt şi jumătate, 
dar veţi găsi farfuriile calde pe dulap până la zece şi 
jumătate. 

Lui Irene îi chiorăi stomacul la auzul micului dejun, dar 
ştiu că nu are timp pentru aşa ceva. 

— Mulţumesc, spuse ea punând hainele pe pat. Poţi 
pleca. 

— Prea bine, domnişoară. 

Slujnica plecă şi lrene se duse în baie pentru a se 
spăla pe faţă, pe mâini şi pe gât. incepu să se îmbrace, 
bucuroasă că pentru uniforma ei zilnică nu trebuia să se 
încorseteze atât de strâns cum făcuse cu o seară înainte 
pentru rochie. Rochiile la modă trebuiau să fie atât de 
strâns legate şi ea nu mai era obişnuită cu aşa ceva. 

După ce termină să se îmbrace, bău ceaiul cu 
repezeală, îşi strânse părul şi îşi puse o jachetă subţire 
albastră peste cămaşă, îşi legă o cravată la gât, îşi puse o 
pălărie din paie pe cap şi o fixă cu un ac de păr, apoi trecu 
din nou prin baie, intenţionând să-şi ia la revedere de la 
Clara. Dar cu mâna ridicată pentru a bate la uşă, lrene se 
răzgândi. De mulţi ani nu mai avuseseră luxul de a dormi 
până târziu şi nu era ca şi cum sora ei trebuia să traverseze 


oraşul în mai puţin de o oră. De ce să o deranjeze? 

lrene se întoarse, părăsi camera luându-şi geanta şi 
mănuşile şi merse pe coridor şi pe scări în ritm alert. Cu 
toate acestea, când ajunse la parter, abia făcu doi paşi spre 
foaier înainte de a simţi mirosul de neconfundat al 
baconului prăjit. 

Stomacul îi chiorăi din nou şi se opri, extrem de 
tentată. Ce spusese slujnica? Ceva de vase calde pe dulap. 
Poate, dacă era prima jos, putea împături într-un şerveţel 
nişte pâine prăjită şi bacon şi să le mănânce în omnibuz? 

lrene ezită, dar când văzu un lacheu ieşind de după 
nişte draperii din apropiere cu o tavă încărcată cu mâncare 
caldă, se decise şi îl urmă pe coridorul scurt într-o cameră 
cu pereţi galbeni luminoşi, cu sculpturi în ipsos şi mobilier 
de mahon închis la culoare. 

Lacheul o observă în urma lui şi se dădu imediat la o 
parte pentru a o lăsa să intre prima, dar ea abia făcu un 
pas peste pragul uşii înainte de a observa că nu era prima 
sosită. Torquil era aşezat în capul mesei, cu furculiţa şi cu 
cuțitul în mâini, citind ziarul împăturit de lângă farfuria lui. 

— Oh, spuse ea şi se opri brusc. 

El îşi ridică privirea, şi la vederea ei se ridică imediat 
în picioare, punându-şi tacâmurile şi şerveţelul pentru a se 
pleca. 

— Domnişoară Deverill. 

După schimbul dur de replici din seara precedentă, ea 
nu îl mai văzuse din nou şi nici nu avusese vreo dorinţă să 
facă asta. Văzându-l acum, amintindu-şi disprețul lui faţă de 
profesia ei şi de propria frustrare mocnită, care o ţinuse 
trează jumătate din noapte, Irene se simţi foarte stânjenită 
şi îşi dori să fi rămas la hotărârea ei iniţială de a sări peste 
micul dejun. 

Părea că şi el avea sentimente similare, pentru că îşi 
schimbă greutatea de pe un picior pe altul şi se uită pe 
după ea, ca şi cum spera că şi alţii începeau să vină. 

— Duce, spuse ea şi făcu o reverență, dând superficial 
din cap şi îndoindu-şi uşor genunchii. Tocmai veneam în 
căutarea mâncării. 


Se strâmbă în sinea ei la cuvintele pe care le alesese, 
considerând că tocmai se descrisese drept ceva similar cu 
un animal sălbatic, dar dacă Torquil observase, nu o arătă. 
În schimb, îi făcu semn să ia un loc în dreapta lui. 

— Luaţi loc? întrebă el când ea nu se mişcă. 

— Eu... nu... eu doar... făcu o pauză, neputând să 
găsească o explicaţie pentru intenţia de a lua mâncarea cu 
ea. 

Ideea ei părea, dintr-odată, îngrozitor de stângace. 
Ceasul din spatele ei, de pe coridor, bătu o dată, şi ea 
profită de sunet ca de o scuză perfectă. 

— Dumnezeule, spuse ea cu o voce gâtuită, deja este 
opt şi jumătate? Nu am timp pentru micul dejun acum. 

Făcând din nou o reverență rapidă, se întoarse, dar 
vocea lui o opri. 

— Dacă prezenţa mea este cea care vă necăjeşte, voi 
pleca, desigur. 

Ea tresări la asemenea cuvinte şi se forţă să se 
oprească şi să se întoarcă. 

— Nu, vă rog, terminaţi-vă micul dejun. Nu sunt 
necăjită. Nu chiar. Adică... Se opri din nou, conştientă că se 
pâlbâia, neputându-se abţine, şi astfel simțindu-se ca o 
prostuţă. Doar că sunt... sunt atât de în întârziere. Sunt... 
sunt mereu la birou la această oră. Mereu, termină ea 
lamentabil. 

— Contează dacă sunteţi un pic în întârziere? întrebă 
el  încruntându-se puțin. Dumneavoastră conduceţi 
afacerea. 

— Este adevărat, spuse ea râzând, un râs care îi sună 
un pic disperat. Dar angajaţii mei vor ajunge în orice 
moment la lucru, şi nu mă vor găsi acolo. Vor fi îngrijoraţi. 

— Dar din moment ce nu puteţi traversa oraşul pe un 
covor magic, o întârziere de jumătate de oră pentru a lua 
micul dejun cu greu va face o diferenţă. Trebuie să 
mâncaţi, domnişoară Deverill, adăugă el înainte ca ea să 
poată răspunde. lar în ceea ce priveşte îngrijorarea 
dumneavoastră că alţii se vor întreba unde sunteţi şi se vor 
îngrijora pentru dumneavoastră, aceasta este o problemă 


care se rezolvă uşor. Boothby le poate telefona. 

— Aveţi un telefon? Imediat ce puse întrebarea, oftă. 
Bineînţeles că aveţi. 

— Este un instrument la îndemână. 

— Nu foarte la îndemână. Majoritatea oamenilor nu au 
unul. 

— Îndeajuns să-l facă să-şi merite osteneala. Clubul 
meu, avocaţii mei, casa mea din Dorset toate au telefoane, 
aşa cum au şi câţiva dintre prietenii noştri, inclusiv 
dumneavoastră. Am văzut telefonul din birourile 
dumneavoastră când am fost acolo. Vă rog, luaţi loc. 

— Prea bine, atunci, spuse Irene politicoasă, 
rămânând fără scuze. Mulţumesc! 

— Hugh? spuse el întorcându-se către lacheul care 
era la dulap, aranjând vasele calde. 

— Excelenţă? răspunse servitorul venind imediat 
lângă el. 

— Roagă-l pe Boothby să telefoneze la birourile 
domnişoarei Deverill şi să le spună că va întârzia şi că va 
ajunge în aproximativ o oră. Numărul dumneavoastră 
este... 

— Holborn 7244, spuse ea la privirea lui întrebătoare, 
întorcându-se către lacheul de lângă el. 

Lacheul plecă, şi lrene acceptă scaunul pe care 
Torquil îl trase pentru ea. 

— Doriţi ceai? întrebă el, făcând un semn către 
bufetul de lângă el. Sau cafea? 

— Pot aştepta ceaiul meu, spuse ea în timp ce se 
întoarse să ia o ceaşcă, manierele lui foarte meticuloase 
făcând-o să se simtă şi mai inconfortabil. Nu este nevoie să 
mă serviţi dumneavoastră, duce. 

— Din contră, spuse el peste umăr în timp ce îi turna 
ceai din ceainicul de pe bufet. Datoria mea în calitate de 
gazdă este să vă servesc, din moment ce niciun servitor nu 
este prezent. Şi nu îmi ignor niciodată datoria. Lapte şi 
zahăr? 

— Un pic din fiecare, mulţumesc. 

Se întoarse la masă câteva clipe mai târziu, aşezându- 


i în faţă ceaşca de cafea şi farfurioara. 

— Doriţi ouă şi bacon? Sau poate preferaţi porridge? 

— Ouă şi bacon ar fi minunat, mulţumesc, spuse 
lrene. 

Îşi scoase mănuşile şi despături şerveţelul în timp ce 
el îi umplu o farfurie şi i-o aduse, iar faptul că era servită de 
un duce făcu ca acest întreg episod din viaţa ei să pară şi 
mai nerealist. 

— De fapt, mă bucur că am această ocazie să vorbesc 
cu dumneavoastră, spuse ea în timp ce el se aşeza din nou. 
Am de făcut o cerere. 

— Mă voi strădui să o îndeplinesc. 

— Se pare că slujnica mamei dumneavoastră a 
devenit cumva a mea. 

— Da, desigur, spuse el fără să pară surprins. Aşa se 
întâmplă mereu când o musafiră nu-şi aduce propria 
cameristă. Nu vă place de ea? Putem... 

— Nu, nu, nu despre asta este vorba. Nu am 
cunoscut-o încă. Dar nu avem nevoie de ea. De fapt, nu 
avem nevoie de nimeni. Am vorbit serios aseară. Eu şi sora 
mea suntem obişnuite să ne îmbrăcăm una pe cealaltă. 

— Sunteţi o femeie foarte mândră, nu-i aşa? spuse el 
cu totul neaşteptat, după ce se uită la ea câteva clipe. Mă 
scuzaţi. Nu am vrut să vă stânjenesc, spuse el când Irene 
se înroşi la faţă. 

— Am partea mea de mândrie, cred, recunoscu ea 
după câteva clipe şi se uită în jos, prefăcându-se foarte 
interesată de micul dejun. Consideraţi că este un lucru rău, 
presupun. 

— Deloc. Şi eu sunt foarte mândru. Am adus vorba 
numai pentru că aş vrea să vă sfătuiesc fără a vă jigni, şi 
având în vedere ce s-a întâmplat aseară, mă tem că am 
făcut asta fără să vreau. 

— Continuaţi, vă rog, spuse ea uitându-se la el şi 
foindu-se în scaun, considerând că după cearta lor, el ar 
putea avea dreptate. 

— Vă sugerez să acceptaţi ospitalitatea mamei mele 
cu bucurie. Să faceţi altfel ar arunca o lumină foarte 


proastă cu privire la calitatea ei de gazdă şi sunt sigur că 
nu aţi dori asta. 

Irene era confuză. Uneori, aristocrația chiar era 
derutantă. 

— Nu am înţeles că ar fi o lipsă de politeţe să refuz 
ajutorul servitoarei mamei dumneavoastră. Am făcut chiar 
opusul. 

— Mama mea este o gazdă mult prea atentă pentru a 
vă lăsa să vă descurcaţi fără o servitoare. Ar întrista-o 
foarte tare să vadă două tinere domnişoare în timpul 
sezonului care se ocupă singure de ele. 

— Dar ea ce ar face atunci? 

— În astfel de cazuri, va decide ordinea de precădere. 
Mama mea va lua camerista Carlottei. Angela şi Sarah, care 
sunt necăsătorite şi deci împart o servitoare, vor ceda 
camerista lor Carlottei şi o alta va veni să le ajute pe ele. 

— Acum înţeleg ce a vrut să spună Lady David despre 
faptul că eu şi sora mea am crea tuturor probleme. Atunci 
am crezut doar că este răutăcioasă. 

— Nu trebuie să o luaţi în seamă pe Carlotta, sincer. 
Am luat-o deoparte aseară şi nu mă aştept să mai fie 
probleme în ceea ce o priveşte. 

— Dar sună ca şi cum avea dreptate. Dacă lipseşte o 
servitoare din personal, ceilalţi servitori vor trebui să-i 
acopere sarcinile, nu-i aşa? spuse ea şi oftă. A fost o decizie 
dictată de mândrie, recunoscu ea. Nu m-am gândit ce 
urmări va avea alegerea mea asupra altor oameni. 

Dacă el îşi dădu seama că ea îi înţelege punctul de 
vedere pentru prima dată de când se cunoscuseră, era prea 
politicos pentru a se lăuda cu asta. 

— În acest caz, este perfect de înţeles. Gospodăria 
dumneavoastră este destul de mică, îndrăznesc să spun. 

— O bucătăreasă, o slujnică, o menajeră şi valetul 
tatălui sunt toţi. 

— În timp ce noi avem un personal de peste cincizeci 
de servitori, dintre care jumătate dintre ei ne însoțesc în 
oraş pe durata întregului sezon. Aţi crede că într-o 
asemenea casă, o decizie atât de mică nu ar conta, dar 


este exact contrariul. Într-o gospodărie mare, îndatoririle 
arată rangul, şi rangul înseamnă totul, chiar şi pentru cei de 
jos. Niciun servitor nu este fericit să facă un serviciu 
considerat a fi sub demnitatea lui. Nu aţi crede ranchiuna 
pe care o poate genera chiar şi cea mai mică hotărâre. 

— Un motiv în plus, atunci, să nu vă privez de 
menajera mamei dumneavoastră, pentru că noi suntem 
clar sub poziţia socială a ducesei. Nu poate fi convinsă să-şi 
ia înapoi menajera? 

— Mă îndoiesc. Şi, deşi nu ştiţi încă, cele două 
săptămâni ale dumneavoastră în societate vor fi mult mai 
uşoare dacă veţi avea pe cineva care să vă ajute. Făcu o 
pauză, apoi tuşi. Imi permiteţi să fac o sugestie? Voi merge 
la Agenţia de Forțe de Lucru Merrick astăzi pentru a angaja 
o dădacă pentru nepoţii mei. Aş putea să angajez o 
servitoare care să vă ajute pe durata şederii 
dumneavoastră. Asta dacă sunteţi dispusă să-mi acordaţi 
încrederea unei asemenea alegeri. 

— Oh, nu, vă rog să nu vă deranjaţi. 

— Nu va fi niciun deranj, domnişoară Deverill, pentru 
că aşa cum am spus, voi fi oricum la agenţia Merrick. 
Nepoţii mei trebuie pur şi simplu să aibă o bonă, pentru că 
au fost în grija servitoarelor şi a lacheilor de câteva zile de- 
acum. Dacă vreţi să vorbim de servitori nefericiţi, să vorbim 
despre asta! Nicio servitoare şi niciun lacheu nu ar trebui să 
aibă grijă de nepoţii mei, credeţi-mă. Sunt nişte copii buni, 
dar sunt năzdrăvani. Familia mea a devenit de-a dreptul 
exasperată din cauza lor. Şi la fel şi personalul meu. Dacă 
nu găsesc curând o bonă, mă aştept la o revoltă. 

— Nu ar trebui ca fratele dumneavoastră să fie cel 
care să le găsească copiilor lui o bonă? 

— Ba da, cu excepţia faptului că atunci când a făcut 
acest lucru în trecut, eforturile lui au fost mai puţin decât 
încununate de succes. Când m-am oferit să ajut, a fost 
bucuros să mă lase să o fac. 

— Vă simţiţi mereu obligat să rezolvaţi problemele 
altora? întrebă ea, curioasă. 

— Aşa este, de cele mai multe ori, spuse el ridicând 


din umeri, ca şi cum această obligaţie particulară era 
inevitabilă. Sunt ducele. 

— Greu este capul care poartă coroana, spuse ea cu 
seriozitate simulată. Sau coroniţa, în acest caz. 

— ÎI citați greşit pe Shakespeare, spuse el cu o privire 
ironică. Dinadins, mă aştept. 

— Ei bine, da, spuse ea cu un rânjet. Vi se potriveşte 
mai bine în acel fel. 

— Pentru că doriţi să mă tachinaţi, adică? Nu este 
foarte plăcut, mai ales când tocmai v-am oferit o favoare. 

— Scuze, spuse ea fără niciun semn de regret. Dar 
păreaţi atât de extraordinar de solemn, încât nu m-am 
putut abţine să nu vă tachinez. 

— Îmi iau în serios poziţia, mărturisesc. Şi rezolvarea 
problemelor este o mare parte din ceea ce fac. Dintre toţi 
oamenii, dumneavoastră ar trebui să înţelegeţi asta, din 
moment ce rezolvarea problemelor este ceea ce face şi 
Lady Truelove, nu-i aşa? i 

— Nu chiar, spuse ea după ce se gândi. In cele din 
urmă, sfaturile pe care le oferă Lady Truelove fac o foarte 
mică diferență. Ştiu că nu credeţi asta, având în vedere ce 
urmări a avut asupra familiei dumneavoastră decizia 
mamei dumneavoastră, dar este adevărat, vă promit. 
Majoritatea oamenilor nu îi scriu lui Lady Truelove pentru că 
vor sfaturi. 

— Atunci ce doresc? 

— Reasigurări. Până când ajung să-mi scrie, ei ştiu - 
chiar dacă nici ei nu îşi dau seama - ceea ce vor face. Tot 
ceea ce doresc de la mine este să le spun că alegerea pe 
care au decis să o facă este cea corectă. 

Arătă de parcă era tentat să o contrazică în acea 
privinţă, dar înainte de a putea face asta, se auzi un strigăt, 
urmat de un râs şi de zgomot de paşi alergând pe coridor. 

Câteva clipe mai târziu, doi copii de şapte sau opt ani 
intrară în cameră. În timp ce se opriră din alergat, unul 
lângă celălalt, lângă scaunul lui Torquil, Irene crezu pentru 
o clipă că vede dublu, atât erau de asemănător îmbrăcaţi în 
pantaloni bufanţi albaştri şi jachete, cu părul roşcat identic 


şi bruma de pistrui. Cu toate acestea, imediat ce clipi, lrene 
putut să vadă o diferenţă vizibilă între ei. Unul dintre băieţi 
avea în mâini un coş de picnic acoperit şi celălalt strângea 
resturile mototolite a ceea ce cândva fusese un zmeu. 

— Unchiule Henry, slavă Domnului că te-ai trezit, 
spuse băiatul cu zmeul. Am avut o mică problemă şi avem 
nevoie de ajutorul tău. 

— Hmm, spuse Torquil uitându-se la ei. Da, înţeleg. 
Dar este nevoia voastră atât de urgentă încât necesită să 
ne întrerupeţi micul dejun mie şi oaspeţilor mei? Nu păreţi a 
sângera, nu păreţi bolnavi. Şi de ce este nevoie să alergaţi 
şi să ţipaţi aşa? Sunteţi urmăriţi de câini sălbatici de vă 
purtaţi aşa? 

— Nu, domnule, şoptiră ei chicotind, împreună. 

Mai mulţi paşi grăbiţi se auziră şi un lacheu intră în 
cameră. 

— Îmi pare atât de rău, Excelenţă, spuse el, răsuflând 
în timp ce se opri în spatele băieţilor. Îi voi lua de aici. Doar 
că... nu prea am putut... să-i prind, spuse el şi făcu o pauză, 
încercând în mod evident să-şi recapete respiraţia. 

— Este în regulă, Samuel. Sunt convins că nu ţi-a fost 
uşor cu ei, pentru că par hotărâți să încalce regulile azi, 
purtându-se precum nişte barbari în loc de gentlemeni şi 
fără niciun pic de consideraţie faţă de ceilalţi care locuiesc 
aici. 

Acest discurs dur îi făcu pe băieţi să-şi plece capetele 
şi lui lrene chiar îi păru rău pentru ei. 

— Îmi pare rău că v-au deranjat la micul dejun, 
Excelenţă, se scuză din nou Samuel, încă respirând cu 
greutate. Îmi pare rău, domnişoară Deverill. Au vrut să 
înalte zmeie, astfel că am împachetat micul dejun pentru ei 
şi am mers în parc. Zmeul lui Owen s-a lovit de un copac şi 
s-a zdrobit, şi în timp ce încercam să-l repar, zmeul lui 
Colin... ah... s-a pierdut, spuse el din nou şi apoi se opri, 
arătând îndurerat. Astfel că ne-am întors, însă înainte de a- 
mi putea căpăta suflul, au decis că trebuie să vă vadă şi au 
venit alegând aici înainte de a-i putea reţine. Din nou, îmi 
cer scuze că v-au deranjat. 


— Te rog, nu îţi face griji, Samuel, spuse Torquil. Nu 
este deloc vina ta. Este a mea. Până mâine, vor avea o 
bonă nouă şi nu va mai trebui să-i alergi de colo colo, îţi 
promit. Poţi pleca. 

Lacheul se îndreptă, dând din cap, dar în loc să plece, 
el ezită, deschizând gura ca şi cum ar fi dorit să zică mai 
multe. Cu toate acestea, se uită la băieţi şi păru că se 
răzgândeşte, pentru că îşi închise din nou gura, dădu din 
nou din cap şi plecă. 

— Domnişoară Deverill, spuse Torquil, arătând spre 
băieţii care stăteau de cealaltă parte a mesei, îmi permiteţi 
să vi-i prezint pe nepoţii mei, doi dintre cei mai buni 
pungaşi din Londra? Colin, Owen, aceasta este domnişoara 
Deverill. 

— Ce mai faceţi, şoptiră ei, fără să se uite la ea, ştiind 
bine că aveau probleme. 

— Îmi face plăcere să vă cunosc, răspunse ea, 
încercând să nu zâmbească. 

— Ei bine, domnilor, spuse Torquil, dându-şi la o parte 
şervetul, aţi avut o dimineaţă foarte interesantă. Se ridică 
şi se duse în faţa celor doi băieţi, cu mâinile pe coapse. Aţi 
pierdut un zmeu, aţi rupt un altul, l-aţi epuizat pe Samuel, 
aţi ţipat şi aţi alergat prin casă şi ne-aţi deranjat micul 
dejun mie şi domnişoarei Deverill. Ce aveţi să spuneţi în 
apărarea voastră? 

Ei plecară capul, tăcuţi şi ruşinaţi. Irene, care ştia prea 
bine cum era să fii certat de el, se uită cu compătimire la 
gemeni. 

— Colin, ce s-a întâmplat cu zmeul tău? spuse Henry 
întorcându-se către băiatul care ţinea coşul de picnic. 

— S-a prins într-un copac. M-am urcat şi am încercat 
să-l iau... 

Băiatul se opri dintr-odată şi îşi muşcă buza, ochii 
albaştri mărindu-i-se când realiză că tocmai spusese ceva 
neînţelept. 

— Te-ai urcat într-un copac? Chiar şi din profil, faţa 
dezaprobatoare a lui Torquil părea mai degrabă 
intimidantă, dar chiar atunci, colţul buzei i se ridică în sus, 


făcând-o pe lrene să realizeze că nu era chiar atât de critic 
pe cât părea să fie. Nu avem o regulă cu privire la asta încă 
de vara trecută când Owen şi-a rupt mâna? Fără căţărări în 
copaci până la ce vârstă? 

— Doisprezece, spuse Colin. 

— Exact, şi ai împlinit doisprezece ani de când am 
stabilit regula aceea? 

— Nu, domnule. Colin îşi ridică privirea, faţa 
luminându-i-se ca şi cum tocmai îi venise o ideea. Dar am 
avut un motiv întemeiat să mă urc în copac, unchiule 
Henry. Nu a fost numai pentru a lua zmeul. 

— Într-adevăr? spuse Torquil zâmbind imperceptibil. 
Şi ce motiv ar putea justifica încălcarea regulii cu privire la 
urcatul în copaci? 

Colin puse coşul jos şi se aplecă peste el, dispărând 
din ochii lui lrene. Când se ridică, ţinea în mână o minge de 
blană albă şi gri pe care o ridică spre unchiul lui pentru 
verificare. 

— A trebuit să iau asta. 

Irene îşi înăbuşi un râset cu şerveţelul, şi Torquil îşi 
strânse buzele, în mod evident încercând să facă acelaşi 
lucru. Avu nevoie de câteva clipe pentru a vorbi. 

— Ai salvat un pisoi din copac? 

— Era prins acolo şi plângea, şi a trebuit să-l salvez. 
Nu puteam să îl las, speriat şi singur, unchiule Henry, nu-i 
aşa? 

Pisoiul clipi la Torquil şi mieună uşor. 

El se înecă uşor. Presându-şi pumnul de buze, se 
întoarse cu spatele la băiat şi la pisoi, şi doar Irene îi văzu 
expresia feţei. 

Râdea. Ea se uită la el, uimită, pentru că nu îl mai 
văzuse râzând până atunci. Nu se uita la ea, ci în jos, la 
farfuria lui. Nu scoase niciun sunet, dar îşi înăbuşea 
zâmbetul larg cu pumnul şi din mişcarea umerilor se vedea 
că încerca cu disperare să nu se dea de gol. Văzându-l aşa, 
avu un efect bizar asupra ei; uimirea îi fu înlocuită cu un alt 
sentiment, o senzaţie plăcută şi în acelaşi timp dureroasă 
pe care o simţea în piept şi care o făcea să respire cu 


greutate. 

După câteva clipe, el îşi ridică privirea, tuşi şi îşi 
cobori mâna. 

— Salvarea unui animal este un lucru lăudabil, spuse 
el grav, întorcându-şi atenţia către nepotul său, fără nicio 
urmă de amuzament pe faţă. Dar dacă astfel de situaţii mai 
apar în viitor, vei chema un adult să te ajute în încercările 
tale de salvare. Regula cu privire la urcatul în copaci 
rămâne valabilă. Este clar? 

— Da, domnule, spuse Colin şi lăsă animalul jos, 
strângându-l la piept. II putem păstra? 

Torquil se încruntă, dar deşi Irene ştia prea bine cât 
de intimidantă putea fi acea încruntătură, nu i se mai părea 
la fel după ce fusese martoră la ceea ce se întâmplase. 

— Cu toate regulile pe care le-ai încălcat azi, nu văd 
niciun motiv ca să fii încredinţat cu responsabilitatea 

Bieţii băieţi păliră şi Irene îşi puse mâna la gură 
pentru a nu scoate un sunet de compătimire pentru ei. 

— Pe de altă parte, continuă el, aţi salvat viaţa 
animalului, ceea ce înseamnă că acum sunteţi responsabili 
pentru binele lui viitor. Astfel, dacă tatăl vostru nu are 
nimic împotrivă şi dacă promiteţi sincer că veţi avea grijă 
cum se cuvine de el - să aveţi grijă să fie hrănit şi dacă vă 
purtaţi cu grijă şi respect când vă jucaţi cu el -, îl puteţi 
păstra. 

Cu un sunet de fericire care fu imediat înăbuşit, o 
serie de promisiuni că mereu vor avea grijă de el şi că nu 
vor mai încălca niciodată regulile, cei doi băieţi plecară spre 
bucătărie cu noul lor prieten pentru a face rost de nişte 
lapte şi fiertură. 

În clipa când ieşiră cu bine din încăpere, Torquil nu se 
mai putu abţine să nu râdă. Se prăvăli în scaun şi râse 
copios. 

lrene râse cu el, dar după câteva clipe, râsul ei 
dispăru. Şi al lui, în timp ce întoarse capul pentru a se uita 
la ea, şi lrene simţi că i se opreşte inima în piept. | se păru 
că şi timpul se opreşte, şi, aşa cum se întâmplase seara 


trecută, camera păru învăluită în linişte, la fel de tensionată 
ca şi înainte, dar într-un mod diferit. 

El abordă aceeaşi nepăsare obişnuită, şi ea nu avu 
nici cea mai vagă idee la ce se gândeşte, dar chiar atunci 
nu părea că era prea important. Il văzuse râzând. Inima 
începu să îi bată din nou, din ce în ce mai repede, până 
când o simţi cum îi bubuie în piept, atât de tare că se temu 
că el ar fi putut să o audă. 

— Deci, spuse el, rupând tăcerea agonizantă şi tuşind, 
i-aţi cunoscut acum pe infamii mei nepoți, domnişoară 
Deverill. 

După ceea ce tocmai se întâmplase, folosirea numelui 
ei de familie părea ciudat de impersonal, aproape 
dezamăgitor, ceea ce era absurd. Nu se putea referi la ea 
altfel, pentru că nu se cuvenea ca un bărbat să i se 
adreseze unei femei pe care abia o cunoscuse pe numele 
mic, şi Torquil era foarte cuviincios. 

Irene îşi alungă din minte acest sentiment de 
dezamăgire fără noimă şi se forță să reia conversaţia. 

— Realizaţi faptul că motivul pentru care Colin a urcat 
în copac a fost să ia zmeul, apoi a văzut pisoiul şi l-a folosit 
drept scuză pentru încălcarea regulii cu privire la căţăratul 
în copaci pentru a nu avea probleme? 

— Bineînţeles, dar dacă cineva doreşte să facă o 
observaţie, trebuie să sune un pic sever, spuse Torquil 
râzând din noi, scuturându-se în scaun în timp ce se lăsa pe 
spate cu ceaiul, şi lrene simţi din nou bizara senzaţie 
înţepătoare din piept. Recunosc că mi-a fost peste puteri să 
fac acest lucru în acel moment. 

— Ce-au fost tipetele acelea? întrebă o voce din 
cadrul uşii, şi amândoi îşi ridicară privirile în timp ce Angela 
intră. Băieţii, presupun? l-am auzit tocmai de sus. Ce vom 
face cu ei? 

— Nu îţi face griji, Angie, răspunse Torquil. Aşa cum 
am promis, voi angaja o bonă astăzi. 

Se uită la lrene cu o privire întrebătoare, şi când ea 
dădu din cap în semn afirmativ, nu mai avu nevoie să 
ghicească la ce se gândea. El zâmbi şi lrene simţi din nou 


înţepătura bizară din piept. 

— Ar trebui să plec, spuse ea, părând dintr-odată 
imposibil să mai rămână acolo, şi, luându-şi geanta de jos, 
de lângă ea, se ridică în picioare. Deja sunt în întârziere. 

— Bineînţeles, spuse el şi se ridică imediat. Să îl rog 
pe unul dintre lachei să vă cheme o trăsură? 

— Pot face uşor asta. Suntem în Park Lane, până la 
urmă, trăsuri sunt peste tot. Şi-apoi, mă tem că veţi avea 
nevoie de toţi servitorii pentru a-i supraveghea pe băieţi. La 
revedere. 

Se ridică, realizând abia când ajunse afară că îşi 
uitase mănuşile înăuntru. Nu se întoarse după ele. li era 
greu să-i fie în preajmă atunci când se purta urât, însă 
atunci când se purta frumos, îi era imposibil. 

În ziua de dinainte de tipar erau mereu foarte multe 
de făcut, dar de când ajunsese la birou şi începuse să 
lucreze, lui lrene îi fusese imposibil să se concentreze la 
sarcinile ei timp de mai mult de câteva minute la rând. La 
fiecare rotire a paginilor, mintea tinerei insista să se 
întoarcă la Torquil şi la scena la care asistase la micul 
dejun. 

Deja notase cât de bine arăta, dar asta nu ajutase să 
crească prea mult în ochii ei, pentru că încă îl considera 
fără speranţă de rigid, snob şi dictatorial, chiar neîndurător. 
Şi cu toate astea... 

lrene se uita la paginile din faţa ei, liniile tipărite 
pălind, luându-le locul înfăţişarea lui, luminată de un râs 
suprimat. În acel moment, masca de politeţe rece îi căzu de 
pe faţă, scoțând la iveală un bărbat, şi dintr-odată, deveni 
mai mult decât ducele arogant şi arătos. Deveni uman. 

Chiar şi acum, imaginea lui în mintea ei era suficientă 
pentru a o întoarce cu susul în jos, şi dacă cineva o întreba 
în acel moment ce părere are despre caracterul lui, nu ar fi 


ştiut ce să spună. 

Putea fi atât de enervant, atât de afurisit de rigid. Și 
cu toate acestea, nu îi putea nega dragostea pentru familia 
sa. Era, ştia acum, absolută şi cuprinzătoare - centrul lumii 
lui. Până acum, nu apreciase îndeajuns cât de bine era 
întipărită în el acea calitate, sau cât de atractivă putea fi. 
Adevărul era că nu ştia că astfel de bărbaţi chiar existau. 

Işi iubise tatăl, şi fratele, de asemenea, dar niciunul 
dintre ei nu putea fi descris drept protector în vreun fel. 
Jonathan, cu cinci ani mai mic decât ea, era în partea 
cealaltă a lumii, şi cine l-ar fi putut învinui? Încercase să-l 
avertizeze pe tatăl lor că afacerea se ducea spre faliment, 
dar Papa refuzase să-l asculte şi respinsese ideea de a 
schimba direcţia, iar după multe certuri îngrozitoare pe 
acest subiect, Papa îl alungase pe Jonathan din casă. 
Fratele ei plecase să-şi facă un rost în lume aşa cum putuse 
mai bine, şi, deşi întrebase despre ei în scrisorile lor, nici ea 
şi nici Clara nu îi spuseseră vreodată cât de disperată era 
situaţia. Nu s-ar fi schimbat nimic, în afară de a veni acasă, 
ceea ce l-ar fi făcut pe tatăl lor doar şi mai iritat şi mai puţin 
înclinat să se poarte rezonabil. 

Cât despre tatăl ei, avea o idee fixă despre viitorul 
fiicelor lui, şi nimic altceva. Era convins - probabil pe bună 
dreptate - că introducerea lor în societate era singurul mod 
în care le putea ajuta. Mintea îi era alterată de băutură şi 
de durere, nu avea să le ofere alte soluţii sau abilităţi, nu 
avea o altă viziune pentru viaţa lor. lar Irene se resemnase 
acum mult timp cu faptul că, din cauza dragostei tatălui ei 
pentru coniac, ea va trebui să fie cea care să-l protejeze, nu 
invers. 

Torquil era un cu totul alt gen de bărbat, un bărbat pe 
care îl simţise complet în afara înţelegerii ei. Era obişnuită 
ca ea să fie cea care să-i ţină pe toţi laolaltă. Era, aşa cum 
arătase el, o trăsătură pe care o împărtăşeau. Era un lucru 
frustrant pentru ea să nu deţină controlul. Nu era obişnuită 
cu asta, nu îi plăcea şi o irita enorm că Torquil reuşise să o 
atragă într-o situaţie unde nu deţinea controlul. Şi cu toate 
acestea, acum... 


— Putem să-i dăm drumul? întrebă Josie, băgându-şi 
capul cu părul negru pe uşa deschisă a biroului lui lrene. 

— Poftim? spuse Irene clipind, trezită uşor din reverie, 
ca şi cum ar fi ieşit dintr-un vis. 

— Editorialul meu. Putem să-i dăm drumul? 

— Oh, corect, confirmă lrene îndreptându-se în scaun, 
răsfoind paginile din faţa ei cu un aer vioi. Despre asta... 

Nu mai spuse nimic, ofensată pe ea pentru că nu îşi 
putea aminti dacă citise ultimul editorial Delilah Dawlish al 
lui Josie, şi o privire la prima pagina îi spuse că, deşi poate 
o făcuse, nu se obosise să facă vreo corectură. 

— Mai lasă-mă câteva minute, Josie, mormăi ea, 
frecându-şi patru degete peste frunte. Nu am ajuns încă la 
bucata ta. 

Cealaltă femeie parcă simţi că ceva nu era în ordine, 
şi asta, bineînţeles, îi trezi excelentele ei instincte de 
detectiv. 

— Nu ai fost atentă întreaga dimineaţă. Ce s-a 
întâmplat? o întrebă ea pe Irene privind-o cu subînţeles 
peste ochelarii cu rame aurii de pe nas. Durere de cap de la 
prea multă şampanie? O viaţă prea extravagantă şi prea 
multe nopţi târzii fără somn suficient? 

— Abia a trecut o noapte, îi reaminti Irene cu o privire 
dojenitoare. Şi dacă aflu că şederea mea în casa ducelui a 
fost menţionată în editorialul tău, voi scoate ştirea şi te voi 
concedia. 

— Nu trebuie să-ţi faci griji. Toţi vom păstra tăcerea, 
din moment ce ne-ai ordonat aşa, deşi nu înţelegem de ce. 

— Îmi place ca ziarul nostru să vorbească despre alţi 
oameni. Nu despre mine. 

— Ei bine, va fi în toate celelalte ziare despre 
societate până la finalul săptămânii. Society Snippets va fi 
singurul care nu va scrie despre asta. 

Acesta era un lucru dezgustător asupra căruia prefera 
să nu zăbovească. 

— În acest caz, sunt fericită că este aşa. 

— Prea bine, dar sper că vei reveni din acest sejur cu 
nişte informaţii interesante pe care să le împărtăşim cu 


cititorii noştri. 

„Nu am dreptul la un pic de desconsiderare pentru o 
publicaţie care tipăreşte bârfe şi insinuări despre familia 
mea şi prietenii mei şi le numeşte ştiri?” 


* 


Irene îşi aruncă creionul exasperată, iar gestul 
neaşteptat o făcu pe cealaltă femeie să-şi ridice o 
sprânceană. 

— Scuze, scuze, spuse Josie. Nu e nevoie să fii atât de 
sensibilă. 

— Nu eşti tu de vină, spuse ea, alungând din minte 
cuvintele lui Torquil din seara precedentă. Dar hai să ne 
înţelegem. Nu îi spionez pe aceşti oameni. Nu de aceea 
sunt acolo. 

— Ştiu că este pentru Clara şi pentru reuniunea 
familiei, şi toate astea. Deşi nu îmi pot imagina cum a 
reuşit tatăl tău să obţină o favoare din partea ducelui după 
editorialul nostru cu Lady Truelove. 

lrene nu o lumină. 

— Dar cu toate acestea, continuă Josie când ea nu 
vorbi, acest sejur în casa ducelui ar fi o oportunitate 
perfectă, Irene. Foarte mult în stilul lui Robert Burns, spuse 
ea cu un aer cunoscător şi cită un vers din Burns. 

— Ajunge, Josie. Nu voi lua notițe, aşa cum spui tu, 
aşa că încetează să-l citezi pe Burns şi fă-mi o favoare. 
Citeşte poveştile Elsei şi ale lui Hazel şi asigură-te că sunt 
gata până mâine. Am tergiversat foarte mult lucrurile azi, 
astfel că mă tem că nu voi avea timp mâine, din moment 
ce trebuie şi fiu înapoi în Upper Brook Street la timp pentru 
a mă schimba pentru cină, şi este aproape ora cinci. 

— Stai, spuse Josie cu ochii negri măriţi de uimire. 
Vrei să editez poveştile Elsei şi ale lui Hazel pentru tine? 

— Da, dacă crezi că te poţi descurca. 

— Doar uită-te la mine! Dumnezeule, adăugă ea, încă 
arătând uimită, mă laşi să corectez. Cine ar fi crezut asta? 
Cred că planetele s-au oprit în orbitele lor. 


— Da, fu de acord Irene cu un oftat în timp ce o 
imagine cu zâmbetul devastator al lui Torquil îi trecu prin 
minte din nou, trezindu-i aceleaşi emoţii care înainte, care îi 
opreau bătăile inimii. Cred că s-au oprit. 


* 


Era şase fără un sfert când Irene ajunse în Upper 
Brook Street. Se duse direct în camera ei, sperând că va 
avea timp de o baie în acea cadă magnifică înainte de cină, 
dar imediat ce intră în cameră, planul îi fu aruncat pe 
fereastră. 

Uşile către camera Clarei erau deschise şi abia îşi 
aruncă geanta pe un scaun şi îşi scoase pălăria înainte ca 
sora ei să vină din camera ei, deja schimbată pentru cină 
într-o rochie din brocart verde. 

— Slavă Domnului că te-ai întors. Am crezut că vei 
veni mult mai devreme. 

— Totul a durat foarte mult azi. Nu m-am putut... 
hm... nu m-am putut concentra. Şi apoi, traficul a fost 
îngrozitor. A durat secole să găsesc o trăsură, şi când am 
găsit, s-a târâit în jurul pieţei Trafalgar, absolut înţesată... 

— Nu mai contează asta acum, îi întrerupse Clara 
explicaţiile. Trebuie să te schimbi numaidecât, pentru că 
trăsurile ducelui vor veni de la grajduri în mai puţin de 
jumătate de oră pentru a ne lua. leşim, spuse ea şi făcu un 
semn cu mâna către pat. Am avut grijă să ţi se calce rochia 
şi am aranjat totul în speranţa că vei veni la timp pentru a 
ne însoţi. 

lrene se uită peste umăr şi îşi văzu rochia de seară 
din mătase albastră întinsă pe pat, împreună cu diferite 
piese de lenjerie alături. 

— La timp pentru ce? întrebă ea, dându-şi jos jacheta. 
Unde mergem? 

— Mai întâi, luăm o gustare la Criterion, apoi la teatru, 
apoi cina la Savoy. Nu este minunat? 

— Merge toată lumea? întrebă lrene gândindu-se la 
duce, şi nu era sigură că minunat era cuvântul potrivit. 


— Doar doamnele, spuse Clara dând din cap. 

lrene răsuflă uşurată. După seara de ieri şi dimineaţa 
din acea zi, era confuză şi era bucuroasă să găsească o 
ocazie să se adune, fără el prin preajmă pentru a-i întuneca 
gândirea. 

— Ce piesă vedem? 

— Oscar Wilde. O femeie fără importanță. Nu mai 
vorbi, lrene, şi grăbeşte-te. 

Urmară douăzeci de minute de nebunie în care, cu 
ajutorul Clarei, se schimbă în hainele de seară. Cu şalurile 
de mătase în mână, alergară pe coridor, întâlnindu-se cu 
Angela şi cu Sarah care erau, de asemenea, în întârziere. 
Toate patru ajunseră în foaier, fără respiraţie şi râzând, 
chiar în momentul când Boothby anunţă sosirea trăsurilor 
de la grajduri. 

Graba nebună cu care începuseră seara continuă 
pentru următoarele şapte ore. Strălucitorul şi zgomotosul 
Criterion, umorul inteligent al lui Oscar Wilde, entuziasmul 
de a sta în loja ducelui şi cina privată elegantă de la Savoy 
- toate se petrecuseră cu o viteză ameţitoare, lăsând-o pe 
Irene extenuată, fericită şi un pic ameţită atunci când 
reveniră în Upper Brook Street, chiar înainte de ora unu şi 
jumătate. 

— Oh, Doamne, spuse lrene şi căzu pe pat cu un oftat, 
în timp ce Clara o urmă în camera ei şi închise uşa. Aceasta 
a fost o avanpremieră a lucrurilor care vor urma? 

— Cred că da, răspunse Clara, venind să se aşeze pe 
margine patului lângă ea. Ţi-a plăcut? 

— Trebuie să recunosc că mi-a plăcut. Mai ales la 
Criterion. O mâncare atât de bună. Şi la Savoy, mormăi ea 
şi îşi duse mâna la stomac. Mă tem că nu ar trebui să mai 
mănânc zile bune. 

— A părut că te-ai simţit bine, spuse Irene întorcându- 
se spre sora ei. V-am văzut pe tine şi pe Lady Angela 
vorbind foarte aproape una de cealaltă de câteva ori. 

— Vorbeam despre acţiunea de caritate pe care vrea 
să o înceapă, deşi nu am putut vorbi foarte mult - Criterion 
este atât de gălăgios, şi nimeni nu doreşte să vorbească în 


timpul unei piese de teatru. 

— Chiar acum, gemu lrene, simt că nu mai pot vorbi 
deloc. Nici nu mai pot respira. Se întoarse, încercând să se 
ridice în timp ce Clara se mută. Trebuie să mă ajuţi să ies 
din acest corset înainte de a exploda. Apropo, adăugă ea, 
întorcându-se astfel încât sora ei să-i poată desface nasturii 
de pe spatele rochiei, am uitat să-ţi spun mai devreme - 
vom avea o cameristă cât vom sta aici. 

— Da, camerista ducesei. M-a ajutat să mă îmbrac de 
trei ori azi. Mi-a fost de foarte mare ajutor. 

— Sunt convinsă. De aceea vom avea propria noastră 
cameristă, printr-o agenţie. 

— Da? Ai angajat pe cineva? Ce idee bună! 

— Nu îmi pot asuma meritele, îmi pare rău să spun 
asta. A fost sugestia ducelui. Se opri pentru a-şi scoate 
mănuşile, îşi aruncă corsajul şi se dezbrăcă de fustă. Am 
încercat, la micul dejun, să-i dau înapoi servitoarea ducesei, 
dar, în schimb, mi-a recomandat această soluţie, pentru a 
nu o jigni - cel puţin acesta cred că a fost motivul, spuse ea 
încruntându-se şi apoi ridică din umeri. Chiar nu înţeleg 
aristocrația şi ce îi ofensează, sincer. Ah, spuse ea cu 
uşurare în timp ce corsetul i se slăbi. Este mult mai bine. 
Cum se strâng femeile aşa în fiecare zi? 

— Mănâncă mai puţin homar cu smântână la cină, 
spuse Clara râzând şi o îmbrăţişă, sprijinindu-şi obrazul de 
umărul lui lrene. 

— Mănânc prea mult? Probabil că le-am şocat pe 
toate doamnele de la masă, oftă ea şi se întoarse în timp ce 
Clara o elibera din îmbrăţişare. Eşti norocoasă să fii o 
persoană atât de liniştită şi de retrasă. Chiar şi dacă ai 
încerca, mă îndoiesc că ai putea jigni pe cineva. Cât despre 
mine, se pare că ofensez cu fiecare ocazie. 

— Mă îndoiesc de asta. 

— Cu toate acestea, cu cât mai repede îmi îndeplinesc 
sarcina şi mă întorc la vechea noastră viaţă, cu atât mă voi 
simţi mai confortabil. 

— Ei bine, petreci foarte mult timp vorbind despre 
ducesă, o atenţionă Clara în timp ce Irene îşi desfăcu 


corsetul şi aruncă haina ofensatoare pe pat. Eşti... spuse ea 
şi făcu o pauză, înclinându-şi capul şi ciupind vârfurile 
degetelor mănuşilor ei. Faci vreun progres? 

— Din nefericire, nu. Întoarce-te să te ajut. Nu am 
putut vorbi deschis despre Foscarelli, bineînţeles, continuă 
ea în timp ce sora ei se întoarse, din moment ce eram 
înconjurate de familia ei. 

— Presupun că este precum elefantul din cameră, 
spuse Clara. 

— Da, exact, râse lrene. Toată lumea ştie despre el, 
dar nimeni nu vrea să recunoască. De fiecare dată când am 
avut ocazia să spun un cuvânt sau două de îngrijorare cu 
privire la el, tot ce mi-a mărturisit a fost cât de minunat 
este, sau cât de frumoasă este casa pe care ea a cumpărat- 
o pentru ei, sau cât de emoţionant este să vrei să te 
căsătoreşti în loc să tărăgănezi lucrurile. Înţeleg că primul 
ei soţ a fost un bărbat aspru, spuse ea şi făcu o pauză, cu 
mâinile încă pe şnururile corsetului surorii ei. Nu sunt sigură 
că o pot face să se răzgândească chiar dacă îmi doresc să 
încerc. Pare atât de fericită. Oh, Clara, ce să fac? 

— Trebuie să faci... ceva? spuse încet sora ei, după ce 
se gândi un pic. 

— Bineînţeles că trebuie. Ştii ce este în joc pentru 
mine. 

— Dacă nu reuşeşti, spuse Clara, întorcându-se şi 
punând o mână pe braţul ei, ar fi chiar aşa de îngrozitor? 

— Da! Aş pierde definitiv ziarul. 

— Adevărat, dar... spuse Clara în timp ce făcea un 
semn la lucrurile din jur. Chiar ar fi o alternativă atât de rea 
o viaţă precum aceasta? 

— Nu ar fi aşa, nu pentru noi, indiferent ce se 
întâmplă. Nu vom mânca la Criterion şi nu vom merge la 
teatru tot timpul. Ellesmere nu este nici pe departe atât de 
bogat precum ducele. Dacă nu eşti îndeajuns de isteaţă să 
pui mâna pe un aristocrat extrem de bogat, nu vom avea 
niciodată o viaţă precum aceasta. 

— Ştii la ce mă refer. 

— Ştiu. Dar... făcu o pauză, încercând să găsească o 


metodă prin care să-i explice punctul ei de vedere. O viaţă 
plină de întâlniri şi distracţii, participând la sezon şi 
strângând fonduri pentru cauze sociale şi organizând 
petreceri acasă - este o viaţă ocupată, cu siguranţă, dar nu 
este... îndeajuns de satisfăcătoare pentru mine. În urmă cu 
un an sau doi, ar fi fost, dar acum? Nu. Îmi place ceea ce 
fac. Îşi înclină capul, uitându-se la faţa surorii ei. Ştiu că 
pentru tine este diferit. Visezi la o astfel de viaţă. 

— Voi fi fericită să mă întorc la viaţa noastră aşa cum 
era înainte, minţi Clara, muşcându-şi buzele, spunându-i 
astfel adevărul lui lrene. 

— Dar nu la fel de fericită cum ai fi dacă ai avea un 
loc în societate. 

— Nu sunt sigură. Mă îndoiesc că aş avea curajul să 
fac asta fără tine lângă mine, spuse Clara îndurerată. Este 
egoist din partea mea să-mi doresc asta pentru amândouă, 
ştiind că tu nu îţi doreşti deloc? 

— Bineînţeles că nu. Dar nu pot să mă împac cu ideea 
că viaţa mea va fi una în care voi observa reguli care par 
atât de triviale, sau chiar de-a dreptul prosteşti, şi să fiu 
preocupată doar de rochiile cu care mă îmbrac la o anumită 
oră şi pentru un anumit bal, şi cine stă lângă cine şi să asist 
la modul în care conversațiile se opresc când cineva - 
probabil eu - spune ceva controversat. Totul să fie stabilit 
pentru mine, să nu am niciun pic de control. Inţelegi ce 
vreau să spun? 

— Cred că da. 

— Cu toate acestea, adăugă ea imediat, voi face tot 
ce voi putea ca tu să nu suferi din cauza alegerilor mele. 
Poate că lui Ellesmere nu îi place ca nepoata lui cea mare 
să publice un ziar, dar dacă poate trece peste acest aspect 
şi te sprijină să intri în societate, eu voi fi încântată. Tu, 
draga mea soră, meriţi toate balurile şi piesele de teatru şi 
cinele de la Criterion la care poţi participa. 

— Şi petreceri pe apă, sper? Ţi-a spus ducesa despre 
asta? 

— A menţionat că urma să aibă loc, dar atât. 

— Torquil lucrează la asta de cinci zile. Dacă este o zi 


frumoasă, vom pleca din Queen's Wharf la ora 10, vom 
merge la grădinile Kew şi vom lua prânzul la un picnic, apoi 
ne vom întoarce. Anunţi că îţi iei liber şi mergi cu noi. Va fi 
minunat. 

— Doar dacă nu vom avea rău de mare, spuse ea 
rânjind. Asta ar strica petrecerea. 

— Ducesa m-a avertizat că se poate întâmpla asta, 
dar a mai spus şi că este puţin probabil să se întâmple pe 
râu. Navigatul pe mare este, într-adevăr, îngrijorător. Dar în 
această situaţie, a spus că ar trebui să mănânc nişte 
biscuiţi cu bicarbonat înainte de a mă urca la bord. Şi m-a 
asigurat că dacă mi se va face rău, barca va acosta 
imediat. Vei veni, nu-i aşa? 

— Întrebarea cea mai importantă este dacă ai nevoie 
de mine să vin. 

— Nu este vorba de asta. Mi s-a spus că nu vor mai fi 
alţi oaspeţi. Doar noi şi familia, şi mă voi descurca destul de 
bine în compania lor, acum că am ajuns să-i cunosc un pic. 
Lady Angela şi Lady Sarah sunt mereu foarte drăguţe. Dar 
ar trebui să vii şi tu. 

lrene era tentată. Să meargă cu un iaht, cu scaune 
frumoase pe punte, cu pahare de şampanie şi cu râul în jur 
suna la fel de tentant acum cum sunase şi ieri. Şi cât de 
des avea şansa unei astfel de excursii? Cu toate acestea, 
înainte de a se decide, Clara vorbi din nou. 

— Mai este ceva ce ar trebui să ştii. Torquil a vorbit cu 
Ellesmere, şi vicontele a fost de acord să fie la Kew la prânz 
la aceeaşi oră ca şi noi. Casa lui, mi s-a spus, este foarte 
aproape de acel loc, la Brentford, astfel că Kew ar fi la o 
distanţă mică pentru el. A promis că va face o plecăciune 
când ne vom întâlni, acceptându-ne. 

— Cât de amabil din partea lui, pufni lrene. Ştiu, ştiu, 
continuă ea în timp ce Clara începu să vorbească. Înţeleg 
cum se fac astfel de lucruri. Mai întâi se înclină, apoi au loc 
introducerile, apoi vizitele, apoi invitaţiile... înţeleg toate 
astea, spuse ea în timp ce vocea i se stinse cu un oftat, 
amintindu-şi vorbele lui Torquil de la micul dejun. Oh, Clara, 
doar că sunt atât de al naibii de încăpăţânată. Urăsc faptul 


că un bărbat căruia nu i-a păsat niciodată de noi este acum 
înclinat să facă asta pentru că un seamăn de rang superior 
i-a cerut-o. 

— Ştiu. Dar dacă bunicul nostru se înclină în faţa 
noastră, ti-ar fi atât de greu să faci la fel? 

— Oh, îngrozitor, spuse ea veselă. O voi face, 
bineînţeles, de dragul tău. 

— Atunci este stabilit şi vei veni cu noi? întrebă sora 
ei zâmbind, făcând să pară un sacrificiu mic pentru mândria 
sa. 

— Presupun că trebuie să fac asta, acum. Josie se 
poate descurca o singură zi. 

— Nu ai putea să o laşi mai mult? Să spunem... două 
săptămâni? 

— Eu... spuse ea şi îşi aminti cuvintele lui Torquil din 
noaptea precedentă. Făcu o pauză şi înghiţi cu greutate, 
neputând întreba ceea ce voia să întrebe, fiindu-i teamă de 
răspuns. Te stânjeneşte faptul că vreau să continui cu ziarul 
cât suntem aici? 

— Să mă stânjenească? Oh, nu. 

— Dar după aceea? Dacă lucrurile vor merge bine, 
speri că nu voi continua, nu-i aşa? Ai fi fericită să renunţ de 
tot la el. 

— Nu m-am gândit atât de departe. Doar mă simt 
bine. Şi singurul lucru pe care îl ştiu este că aş prefera să îţi 
acorzi un pic de timp şi te simţi bine cât ai ocazia. Lady 
David are dreptate, şi ştii. Să fii în ambele lumi, timp de 
două săptămâni, va fi epuizant. 

— Lady David este un motiv în plus pentru mine să 
găsesc o metodă să o fac pe mama lui Torquil să se 
răzgândească pentru a putea pleca de aici. Dar, în orice 
caz, nu trebuie să-ţi faci griji pentru viitorul tău. Dacă 
reuşesc, ducele tot trebuie să-i plătească lui Papa o parte 
din bani, care vor fi folosiţi pentru zestrea ta. Nu mă 
contrazice, adăugă ea în timp ce sora ei începuse să 
protesteze, pentru că sunt decisă. 

— Dar sună ca şi cum şi ducesa este hotărâtă, Irene. 
Nu văd cum ai putea vreodată să o convingi. 


Dintr-odată, lui lrene îi veni o idee, o soluţie atât de 
simplă încât rămase uimită că nu se gândise la asta 
dinainte. 

— Asta este, spuse ea bucuroasă. Am privit situaţia 
aceasta dintr-o perspectivă greşită. Ducesa nu trebuie 
convinsă de nimic. 

— Nu înţeleg... spuse Clara uitându-se la ea, pe bună 
dreptate uimită. 

— Nu va fi un lucru uşor de făcut, şopti ea, gândurile 
alergându-i prin minte în timp ce ideea prindea contur. Dar 
va fi mult mai uşor pentru conştiinţa mea. Îmi voi lua timpul 
necesar. Făcu o pauză, mustăcind. Cum voi putea găsi 
asta? 

— Aşa cum am încercat să-ţi spun, ai putea să-ţi iei 
timpul necesar. O vacanţă de două săptămâni... 

— O vacanţă? Dumnezeule, ai perfectă dreptate. O 
vacanţă este exact ceea ce am nevoie, spuse Irene 
chicotind la uimirea evidentă a surorii ei. Vei fi încântată să 
afli că m-am răzgândit. Nu voi mai munci atât de mult pe 
cât îmi propusesem. Va trebui să mă întorc acasă în fiecare 
zi pentru o oră, bineînţeles, doar pentru a mă asigura că 
lucrurile merg cum trebuie şi că Papa nu a transformat 
biroul ziarului înapoi în bibliotecă în lipsa noastră, dar în 
afară de asta, îi voi delega lui Josie toate atribuţiile pentru 
următoarele două săptămâni şi îmi voi petrece timpul 
rămas ieşind în lume cu tine. 

— Vei face asta? 

— Da. Şi mă voi strădui să mă port frumos cu ducele, 
continuă ea neputându-se abţine să nu râdă la expresia 
uimită a surorii lui. Trebuie. Este singurul lucru de făcut, nu 
înţelegi? 

Era evident că sora ei nu înţelegea nimic şi că arăta 
foarte confuză. 

lrene râse din nou şi o pupă zgomotos pe obraz pe 
sora ei. 

— Şi tu eşti cea care m-a făcut să-mi dau seama de 
asta. Oh, Clara, este nemaipomenit! 

— Nu am nici cea mai vagă idee despre ce vorbeşti, 


dar... Clara făcu o pauză, căscând. Dar mă tem că va trebui 
să explici totul de dimineaţă, pentru că mă duc la culcare. 
Şi după ce ai muncit toată ziua, şi tu ar trebui să mergi la 
culcare, adăugă ea în timp ce îşi aduna lucrurile împrăştiate 
şi se îndrepta spre camera ei. 

— Mă voi duce, mă voi duce, o aprobă lrene, dar cu 
mintea încă în altă parte chiar şi după ce se îmbrăcă cu 
cămaşa de noapte şi se băgă în pat. 

Mai trecu ceva timp înainte de a adormi, rămasă cu 
ochii în tavan şi gândindu-se la cea mai potrivită abordare. 
Avea să fie la fel de dificil precum calea pe care Torquil o 
dorise pentru ea, sau poate chiar mai dificil. Dar, urmând-o, 
va avea o conştiinţă curată, pentru că nu va interveni în 
fericirea unei alte femei şi nu ar acţiona împotriva a ceea 
ce simţise a fi un sfat corect. 

Dar cum să se descurce? lrene se întoarse pe o parte, 
gândindu-se. Ar fi ca şi cum ar escalada un ghețar. Poate 
nu imposibil, dar cu siguranţă nu uşor. 

Aceasta era provocarea, dar, deşi lrene rareori era 
intimidată de ceva, chiar şi ea trebui să admită că găsea 
această provocare în mod particular un pic descurajantă. 
De fapt, cu cât se gândea mai mult la ea, cu atât devenea 
mai descurajantă, ţinând-o trează şi mai mult. 

In cele din urmă, lrene cedă. Fie că era ideea care nu 
îi dădea pace, fie pentru că mâncase prea gras, sau era 
bucuria serii, pur şi simplu nu îi era somn. Dând la o parte 
aşternuturile, cobori din pat. Poate că o carte ar fi ajutat-o, 
se gândi ea în timp ce aprindea lampa. Ceva foarte 
plictisitor. Predicile lui Fordyce, poate, sau o versiune 
completă a Poveşti/or din Canterbury a lui Chaucer. Acestea 
ar adormi pe toată lumea. 

Se schimbă de cămaşa de noapte cu o rochie pentru 
ceai, în cazul în care paznicul nu era adormit la postul său, 
apoi ridică lampa şi ieşi din cameră, mergând pe coridor în 
picioarele goale. 

Nu trebuia să-şi fi făcut griji pentru paznic, pentru că 
acesta era picat într-o parte în scaunul lui de lângă scări, cu 
ochii închişi şi cu gura deschisă, sforăind încet. Trecu tiptil 


pe lângă el şi cobori la etajul următor, dar, în timp ce se 
îndrepta spre coridorul unde era biblioteca, lumina slabă 
care se vedea prin uşa camerei îi dădu de înţeles că nu era 
singura persoană din casă care încă era trează. 

Irene se opri, ezitând. Nu era, ştia, un lucru 
recomandat să bântuie la ora aceea. Pe de altă parte, deja 
era acolo şi nu voia să se întoarcă la etaj şi să se uite la 
tavan pentru tot restul nopţii. 

Porni din nou, dar când ajunse la bibliotecă, fu nevoită 
să se oprească iar când văzu că în faţa ei era chiar ghețarul 
pe care îşi propusese să-l cucerească în dimineaţa 
următoare. 

Torquil stătea cu faţa la uşă, la biroul lui şi scria o 
scrisoare, la fel cum fusese şi cu o seară în urmă, deşi 
îmbrăcat mai puţin formal, într-o haină brodată şi cu o 
cămaşă în loc de costumul pentru cină şi lavaliera albă. 
Preocupat cu sarcina sa, încă nu o văzuse stând acolo, şi 
Irene ştiu că ar trebui să se întoarcă înainte ca el să o vadă. 
Era mijlocul nopţii. Nu se cădea. 

Se mişcă pentru a pleca, dar chiar atunci îi atrase 
atenţia şi el îşi ridică privirea, înlemnind şi cu o expresie de 
stupoare pe faţă. Asta, se temea ea, nu era bine. Trebuia să 
plece, dar părea că privirea lui o ţinea în loc. 

— Nu am putut dormi, îi scăpă ei. Am coborât după o 
carte. 

El se ridică, şi, dacă simţi vreun pic de uimire văzând- 
o, îi dispăru imediat de pe faţă, luându-i locul o politeţe 
dezinteresată. 

— Domnişoară Deverill, spuse el şi făcu o plecăciune. 

— Sper că nu vă deranjez, se scuză ea dregându-şi 
vocea. 

— Deloc, zise ducele şi întinse un braţ către rafturile 
de cărţi aliniate pe pereţii de lângă el, invitând-o să-şi 
aleagă orice carte doreşte. 

Ea ezită, ştiind că avea două opţiuni. Putea mormăi o 
scuză jalnică şi apoi să plece precum un iepure speriat sau 
putea începe căţărarea acelui ghețar. Irene îşi ridică bărbia, 
trase adânc aer în piept şi păşi înainte. 


Capitolul 12 


Henry nu fusese niciodată genul care să creadă în 
soartă. Destinul, simţise mereu, era în puterea omului, prin 
prisma voinţei, poate cu puţin sprijin divin din când în când. 
Cu toate acestea, în seara asta, cu Irene Deverill stând în 
faţa lui în rochia-i largă şi părul auriu căzându-i pe umeri, 
începu să se teamă că voinţa era inutilă şi că divinul avea 
un simţ afurisit a ceea ce era util. 

După plimbarea lui din seara precedentă, avusese un 
somn bun şi se trezise în această dimineaţă convins că era 
din nou pe teren sigur. Chiar şi la micul dejun cu ea fusese 
îndeajuns de bine, şi întreaga dimineaţă şi aproape toată 
ziua fusese capabil să-şi alunge din minte imaginea feţei ei 
superbe, luminată de râs. Dar apoi organizase plimbarea pe 
apă şi se întrebase dacă i-ar plăcea să meargă cu barca. Il 
sunase pe Ellesmere, un lucru care îl forţase să vorbească 
despre ea. Mai rău, apoi se dusese la agenţia Merrick şi îi 
alesese o servitoare, lucru care îl făcuse să-şi imagineze 
lucruri despre hainele şi lenjeria ei, un teren foarte nesigur, 
şi se hotărî că ar fi cel mai bine să nu meargă cu ele la 
teatru în seara aceea. În astfel de cazuri, o direcţie clară 
era singura cale onorabilă pentru un bărbat. 

Negândind la aceasta acum, se forţă să aibă o 
expresie politicoasă, dezinteresată, care i se cerea unui om 
civilizat şi se ridică în picioare. 

— Domnişoară Deverill, spuse el şi se înclină, dar în 
timp ce făcea asta, îi văzu picioarele goale pe sub mătasea 
roză şi corpu-i începu o răscoală împotriva civilizaţiei, şi 
atunci se smuci, stând drept. 

— Sper că nu vă deranjez, spuse ea dregându-şi 
vocea. 

„Deranjat”, consideră el, era un fel de a descrie cum 
se simţea. 

— Deloc, minţi el şi se forţă să-şi amintească de ce 


venise ea acolo. 

Se întoarse uşor, făcând un gest cu braţul, invitând-o 
să cerceteze rafturile cu cărţi. 

Ea trecu pe lângă el şi, în timp ce el se întorcea, se 
pregăti să se scuze şi să fugă înainte ca imaginaţia lui mult 
prea bogată să-l ducă şi mai mult în agonie sau, mai rău, să 
facă ceva ce ar regreta. 

— Mă bucur că v-am întâlnit, de fapt, spuse ea. 
Acesta ar putea fi un moment excelent pentru noi să 
vorbim. 

— Să vorbim? 

Acea noţiune imposibilă îi dădu un impuls să 
acţioneze. Incepu să se gândească şi îşi pregăti o scuză - 
ora târzie sau cât de obosit era. Dar când se întoarse, nu îşi 
mai aminti nicio scuză de a pleca. 

Ea era aplecată, căutând printre rafturile de jos, cu 
lampa pe podea, lângă ea. El îngheţă, uitându-se la formele 
de neconfundat ale coapselor şi ale fundului ei, vizibile prin 
stratul subţire de mătase roz, făcându-l perfect conştient că 
nu avea nimic pe dedesubt. Nu avea pantalonaşi, nu avea 
chiloţi, nu... 

„Oh, Dumnezeule, ai milă...” 

Pironit, se uita fix la ea, simțind cum îi creşte dorinţa 
şi cum îi slăbeşte curajul. 

— Pare că aveţi ceva important pe care doriţi să-l 
discutaţi. 

— Poate aştepta, dacă doriţi. Doar că... spuse ea şi se 
aplecă şi mai mult, întinzându-se să ia o carte, şi el ştiu că 
nu pleacă nicăieri. Această întâlnire este oarecum 
accidentală. 

— Predestinată, aţi putea spune, afirmă el în timp ce 
traversa camera către ea, cu privirea aţintită asupra 
coapselor ei, cu fantezii în minte. 

— Exact, spuse ea şi se îndreptă, întorcându-se către 
el în timp ce el se opri lângă ea. Toată lumea este în pat, 
deci nu ne va auzi nimeni. 

Natura mai primitivă a lui Henry era foarte conştientă 
de acest lucru. 


— Şi ceea ce vreţi să discutăm este un subiect 
interzis? 

Dintr-un motiv anume, ceea ce spuse el o făcu să 
râdă. 

— Interzis? Oh, nu. Doar că este mai uşor de vorbit 
despre mama dumneavoastră dacă nu există nicio şansă să 
ne audă. 

— Mama mea? spuse el şi se simţi ca şi cum tocmai 
fusese stropit cu apă rece. Vreţi să vorbim despre mama 
mea? 

Vorbitul, mai ales despre mama lui, părea ridicol chiar 
atunci, dar era un subiect de discuţie mult mai sigur decât 
cel la care se gândise el. Neştiind dacă să fie uşurat sau 
dezamăgit de acest lucru, Henry îşi calmă dorinţa şi se 
resemnă cu conversaţia. 

— Ce este cu ea? 

— De fapt, aş vrea mai degrabă să vorbesc despre 
Foscarelli. Presupun că l-aţi întâlnit? 

— Ce Dumnezeu v-a făcut să credeţi asta? spuse el 
clipind uimit. 

— Ei bine... am presupus. Mi-aţi spus că aţi încercat 
să-l mituiţi. 

— Aşa am făcut. Prin intermediul avocaţilor mei. 

— Avocaţi? spuse ea şi se uită uimită la el, dând din 
cap în timp ce râdea ca şi cum nu-i venea să creadă ce 
auzea. 

— Asta vă amuză, domnişoară Deverill? 

— Evaluarea dumneavoastră cu privire la caracterul 
acestui om şi adecvarea lui sunt bazate pe ceea ce aţi 
auzit, nu din ce aţi aflat din propria cunoaştere şi 
experienţă. Imi condamnaţi bietul ziar că lansează bârfe 
când este vorba despre familia dumneavoastră, şi cu toate 
acestea, păreţi dispus să îmbrăţişaţi cu inima deschisă 
bârfele când este vorba despre cineva pe care nu doriţi să-l 
plăceţi. Un pic ipocrit, nu credeţi? 

— Asta este ridicol. 

— Este? Pretindeţi că dispreţuiţi bârfa şi zvonurile, cu 
toate acestea, acele criterii par să stea la baza întregii 


dumneavoastră păreri despre acest bărbat. 

— Şi? 

— Nu credeţi că ar trebui să-l întâlniți personal înainte 
de a-i evalua caracterul? 

— Nu pot face asta, spuse el, întreaga idee părându-i- 
se îngrozitoare. Nu este posibil. 

— De ce nu? întrebă ea râzând din nou şi ridicându-şi 
mâinile într-un gest de nedumerire. 

— Nu am fost niciodată prezentaţi. Nu mi s-a oferit 
nicio prezentare în numele lui, şi chiar dacă s-ar fi 
întâmplat, ar trebui să o refuz. Nici măcar mama nu ar 
sugera-o. 

Ea scoase un sunet de nerăbdare şi se întoarse către 
rafturile cu cărţi. 

— Voi, aristocrații şi regulile voastre, şopti ea în timp 
ce scoase un volum pe jumătate şi se uită la titlu. Atât de 
prosteşti. 

— Poate că aşa vă par dumneavoastră, cu toate 
acestea, ele există şi eu trebuie să le urmez, pentru că, 
spre deosebire de dumneavoastră, nu sunt dispus să suport 
consecinţele dacă nu fac asta. 

— Atunci cum l-a întâlnit mama dumneavoastră, dacă 
regulile acestea sunt atât de importante, întrebă ea 
întorcându-se spre el după ce puse cartea înapoi la loc. 

— A dorit să i se facă un portret. L-a angajat. Apoi s-a 
decis ca el să o înveţe să picteze în ulei. Un lucru a dus la 
celălalt şi iată-ne. 

— Era atrasă de el şi voia să aibă o aventură, vreţi să 
spuneţi, zise ea râzând. Cât de adorabil de neastâmpărat 
din partea ei. Oh, duce, chiar îmi place de mama 
dumneavoastră. 

— Mă bucur să aud asta, dar nu văd ce poate fi 
încântător la o aventură. 

Chiar când pronunţa acele cuvinte, îşi dădu seama cât 
de prostesc sunase. Şi ea la fel. 

— Nu vă daţi seama? spuse ea, ochii castanii 
strălucindu-i poznaş. Chiar nu vă daţi seama? 

El se încordă, simțind pericolul faţă de calmul nou 


găsit, şi se temu că era chiar acel ipocrit despre care ea 
vorbea, acuzându-l, în timp ce dorinţa pentru ea se aprinse 
din nou. 

— Aş prefera să nu vorbesc despre condiţiile în care a 
avut loc aventura mamei, dacă nu vă deranjează. Este, 
până la urmă, mama mea. 

— Este foarte romantic, nu-i aşa? continuă 
domnişoara Deverill, surdă la dorinţa lui de a schimba 
subiectul. Să ai o aventură, apoi să te îndrăgosteşti. 

— Nu văd cum, mormăi el, schimbându-şi greutatea 
de pe un picior pe celălalt, foarte stânjenit de această 
discuţie. Din moment ce cu greu poate fi numită dragoste. 

— Nu înţeleg cum mama dumneavoastră v-ar putea 
considera vreodată un romantic fără speranţă, spuse ea 
oftând. 

Nici Henry nu putea vedea asta, pentru că gândurile 
despre femeia din faţa lui nu erau ceea ce ar fi numit 
romantice. Îşi cobori privirea, corpul începu să-i ardă şi ştiu 
că se îndreaptă spre teritorii periculoase. 

— Aspectul principal, spuse el, ridicându-şi din nou 
privirea către faţa ei, este că nu poate avea loc nicio 
discuţie între mine şi domnul Foscarelli. Convenienţa 
interzice acest lucru. În timp ce vorbea, era perfect 
conştient de cât de arogant suna, dar păru singurul lui 
refugiu în acel moment. Presupun că mă consideraţi foarte 
mofturos. 

— Este un fel de a spune, zise ea în timp ce trase o 
altă carte, o deschise şi începu să-i răsfoiască paginile. 

Acea replică rece, o reamintire a aşa-zisei lui ipocrizii, 
îl făcu să devină imediat defensiv. 

— Foscarelli este unic, cu multe cuceriri feminine. 
Este, de asemenea, ca să fiu crud, pus pe făcut bani. Dacă 
permit să-i fiu introdus, trimit un mesaj lumii că aprob un 
astfel de comportament. Nu pot face asta. Şi chiar dacă l-aş 
întâlni, continuă el în timp ce ea deschise gura să-l 
contrazică, abia dacă mi-ar schimba părerea. Dacă un 
bărbat s-a comportat precum un lup, dacă a prăduit precum 
un lup şi s-a ospătat precum un lup, contează dacă behăie 


precum o oaie? 

— Oh, pentru Dumnezeu, spuse ea exasperată şi 
închise cartea cu zgomot, acest bărbat ar putea fi curând 
un membru al familiei dumneavoastră. 

— Aş prefera să nu mi se reamintească această 
posibilitate, o posibilitate, aş putea adăuga, pe care 
dumneavoastră ar trebui să mă ajutaţi să o evit să devină 
realitate. 

— Asta se dovedeşte a fi ceva dificil după cum vă daţi 
seama, spuse ea uitându-se la el şi punând cartea 
deoparte. Sunteţi fiul ei. Dacă eforturile dumneavoastră de 
a o convinge contrariul au eşuat, nu sunt sigură la ce vă 
aşteptaţi de la mine. 

— Să-i scoateţi în evidenţă lipsurile, să-i accentuaţi 
reputaţia. Să o îndemnați la precauţie. Sunteţi editorul lui 
Lady Truelove. Cineva ar putea deduce că sunteţi şi 
confesorul ei. Scoateţi în evidenţă prietenia cu editorialistul 
dumneavoastră şi îi veţi câştiga încrederea. Asta o va putea 
convinge pe mama să vă asculte. 

— Este evident pentru mine - a fost tot timpul, spuse 
domnişoara Deverill în timp ce dădea din cap, că este o 
pierdere de vreme să o sfătuiesc pe mama dumneavoastră 
să nu se căsătorească cu el. 

— Pentru că oamenii nu doresc sfaturi, spuse el, 
amintindu-şi cuvintele ei de la micul dejun, cuvintele pe 
care nici acum nu voia să le accepte. Vor reasigurări cu 
privire la ce au decis deja. 

— Exact, oftă ea. Ştiu că nu credeţi asta, dar când mi- 
a scris, am urmat toate sugestiile dumneavoastră, şi aşa 
cum v-am spus deja, am sfătuit-o cu tărie să-şi asigure 
banii. Faptul că este de neclintit în hotărârea ei de a-l avea 
nu mă surprinde, dar refuzul de a nu-i acorda o zestre şi de 
a-i oferi o alocaţie mă uimeşte, recunosc. Mama 
dumneavoastră pare o femeie cu adevărat inteligentă. Nu 
înţeleg de ce a fost de acord să-i ofere o sumă de bani atât 
de mare ca parte a căsătoriei. 

— Eu înţeleg, spuse el oftând. A făcut-o ca să-mi 
deturneze planurile. 


— Ce vreţi să spuneţi? 

— Ştia că voi încerca să-l mituiesc şi a evitat ca acest 
lucru să se întâmple. 

— Nu înţeleg. Sunteţi foarte bogat, nu-i aşa. Cu 
siguranţă sunteţi mai bogat decât mama dumneavoastră. 
Dacă Foscarelli este, într-adevăr, escrocul pe care îl 
suspectaţi, de ce nu continuaţi să ridicaţi suma de bani 
până când ajungeţi la una pe care el o consideră 
acceptabilă? 

— Nu este atât de simplu. Mare parte din averea 
mamei - care este considerabilă, apropo - este în fonduri şi 
acţiuni care pot fi convertite cu uşurinţă în lichidităţi. 

— Cu siguranţă şi dumneavoastră aveţi lichidităţi, nu? 

— Da, însă majoritatea sunt legate de proprietăţi şi de 
titlu într-un anumit fel, fie ţin de terenuri în sine, dintre care 
majoritatea sunt asociate proprietăţilor, fie sunt în fonduri 
şi acţiuni care subvenţionează proprietăţile prin intermediul 
câştigurilor pe care le aduc. 

— Şi transformarea acelor fonduri în lichidităţi ar fi o 
problemă pentru dumneavoastră? 

— Nu pentru mine. O persoană poate trăi foarte bine 
cu un venit foarte mic. Dar dacă lichidez bunurile, ar suferi 
şi mulţi alţii. Sunt sute de persoane care depind de mine şi 
de veniturile pe care le produc proprietăţile mele. Nu voi 
lipsi de fonduri titlul şi nu voi risca mijloacele de trai ale 
celor care depind de mine pentru a cumpăra un vânător de 
averi, nici măcar pentru mama, şi ea ştie asta. Ştie că 
oferta ei este cu mult mai bună decât aş putea eu să ofer 
vreodată. II cumpără, şi drept rezultat, va fi legată pe viaţă 
de un bărbat complet nedemn de ea. 

— O concluzie pe care nu puteţi să o trageţi până nu îl 
cunoaşteţi. In ceea ce mă priveşte, refuz să cred că 
lucrurile sunt atât de dramatice cum le prezentaţi 
dumneavoastră. Este evident că ea îl iubeşte. 

— Dar dragostea nu este mereu legată de fericire. 
Este un vânător de averi. Chiar credeţi că mama ar putea fi 
fericită cu un astfel de om? 

— Poate, spuse ea ridicând din umeri. Mama mea a 


fost. 

— Tatăl dumneavoastră a fost un vânător de averi? 
întrebă el, uitându-se uimit la ea. Dar familia 
dumneavoastră a avut bani când tatăl dumneavoastră era 
tânăr, nu-i aşa? 

—  Detectivii dumneavoastră particulari v-au spus 
asta? 

— Da, mi-au spus, zise el nevăzând niciun motiv să se 
eschiveze. Din câte am înţeles, Deverill Publishing a fost un 
concern care, cândva, era foarte prosper. Cu siguranţă tatăl 
dumneavoastră nu a fost nevoit să se căsătorească din 
considerente financiare. 

— Oh, dar exact asta a făcut. Vedeţi, tânăr fiind, tatăl 
meu a fost un pierde-vară - sălbatic şi iresponsabil. A fost şi 
foarte nepriceput cu banii - încă este, mă tem. A avut 
nefericitul obicei de a cheltui toţi banii din salariul foarte 
generos pe care i-l dădea bunicul meu în cadrul companiei. 
Nu a acordat niciun interes afacerii publicistice şi nicio 
dorinţă să vină dimineaţa la muncă, la program, după ce 
băuse cu o seară înainte. Bunicul meu - care era un om 
destul de dur, apropo - a devenit exasperat din cauza lui. L- 
a concediat, l-a dezmoştenit şi l-a alungat din casă. l-a spus 
să nu se întoarcă până când nu a realizat ceva în lume în 
afara jocurilor de noroc, a băuturii şi a alergatului după 
femei. 

— Aşa că tatăl dumneavoastră a plecat în căutarea 
unei moştenitoare şi rezultatul a fost că s-a căsătorit cu 
fiica lui Ellesmere? Dar nu a funcţionat, sublinie el când ea 
îl aprobă dând din cap. După ce părinţii dumneavoastră au 
fugit, vicontele a dezmoştenit-o pe fiica lui şi a refuzat să-i 
ofere o zestre. 

— Adevărat, dar nu aceasta era important. Bunicul 
era mândru că aveam o adevărată lady în familie, fiica unui 
viconte, şi asta l-a făcut să-l primească înapoi pe tatăl meu 
şi să-i intre din nou în graţii. Şi chiar a reuşit să menţină 
lucrurile aşa. Mama, vedeţi dumneavoastră, putea face 
singurul lucru pe care bunicul nu l-a putut face vreodată: 
să-l ţină pe tatăl meu pe calea cea bună. A renunţat la 


băutură şi a muncit din greu să se ridice la nivelul 
aşteptărilor ei. 

Un bărbat care consuma coniac în orice moment al 
zilei cu greu putea fi descris ca fiind pe calea cea bună, dar 
nu sublinie asta. 

— Abia după ce a murit mama, spuse ea ca şi cum i- 
ar fi citit gândurile, Papa a început din nou să bea. Pentru 
că timp de cincisprezece ani cât au fost căsătoriţi, nu s-a 
atins de nicio picătură de băutură sau să se aşeze la vreo 
masă cu jocuri de noroc. Dar după ce a murit... 

Domnişoara Deverill se opri, un semn de durere 
vădindu-i-se pe faţă în timp ce îşi întoarse privirea. 

— Continuaţi, spuse el. După ce ea a murit... 

— Cu siguranţă aţi văzut singur rezultatul, spuse ea şi 
se uită din nou la el, ridicând din umeri ca şi cum nu conta, 
dar el înţelese opusul. Papa a fost complet distrus. Bunicul 
a încercat să-l ajute - nu voia să-şi vadă fiul cum 
recidivează, sunt convinsă. Dar apoi a murit şi bunicul, şi 
tata nu a mai avut apoi pe nimeni care să-l ajute. A încercat 
fratele meu, dar după o serie de certuri violente, tata la 
dezmoştenit şi el a plecat în America. 

— Şi fratele dumneavoastră v-a lăsat aici singure? 

— Papa nu era atunci atât de rău cum este acum. Şi 
din moment ce Papa l-a alungat, ce ar fi putut face altceva 
decât să plece să-şi facă un rost singur? Şi eu am încercat 
să-mi ajut tatăl, dar nici asta nu a fost bine. Cred că Papa 
pur şi simplu nu a mai considerat că are vreun motiv să fie 
responsabil, nu fără mama, spuse lrene şi se uită din nou la 
Henry, care văzu pe faţa ei o afecţiune clară pe care 
consideră că tatăl ei nu o merita. A iubit-o, vedeţi. Poate că 
a fost un vânător de averi atunci când a cunoscut-o, dar s-a 
şi îndrăgostit de ea. Şi ea l-a iubit pe el. 

— Dar după moartea mamei dumneavoastră, lucrurile 
s-au degradat, înţeleg? 

— Da, spuse ea cu un râs forţat şi lipsit de umor. În 
ciuda tuturor eforturilor bunicului meu de a-l învăţa, tatăl 
meu nu a putut niciodată să dezvolte o înclinaţie pentru 
afaceri, bietul prostuţ. A început din nou să bea şi să facă 


investiţii nesăbuite. Cu cât pierdea mai mult, cu atât bea 
mai mult şi cu atât mai iresponsabil devenea. 

— Mă tem că încercarea de a recupera pierderile este 
un lucru foarte obişnuit la oamenii care sunt pasionaţi de 
jocurile de noroc. Şi băutul mult înceţoşează mintea. Cu 
toate acestea, a fost dificil pentru dumneavoastră şi sora 
dumneavoastră. 

— Asta nu contează. Pot avea grijă de mine şi de sora 
mea. Dar nu vedeţi de ce vă spun toate aceste lucruri? 
Poate că tatăl meu a fost un vânător de averi şi un escroc, 
cu toate acestea a făcut-o fericită pe mama. 

— În ciuda puţinelor şanse. 

— Poate, dar nu aceasta este ideea. Tata este un om 
slab, nu este niciun dubiu cu privire la asta. Şi unele femei 
nu ar fi fericite cu un astfel de bărbat, sau cu un bărbat 
precum Antonio Foscarelli, în cazul acesta. Dar nu toate 
femeile sunt la fel. 

El îşi frecă fruntea cu mâna, încercând să decidă ce să 
spună, îşi aminti impresia mai puţin decât plăcută despre 
tatăl lui lrene şi simţi că este discutabil cât de fericită ar fi 
putut fi mama lui cu acel bărbat. Pentru el, imaginea 
familiei ei pe care tocmai o prezentase era un sentiment 
care ignora realitatea crudă: un escroc nu se putea 
schimba cu adevărat niciodată. Poate avea intenţia să o 
facă, ar putea să-şi ţină viaţa în ordine pentru o perioadă 
de timp de dragul celor la care ţine, dar era în primul rând 
şi în ultimul rând, pentru totdeauna, un escroc. Spunând 
asta nu ar fi făcut decât să susţină argumentul împotriva 
căsătoriei mamei lui, dar când se uită la lrene, blândă şi 
plină de compasiune pentru părintele ei, nu putu să o facă. 

— Încep să înţeleg, spuse el în schimb, de ce vă 
simţiţi atât de confortabil dându-i mamei sfatul pe care i l- 
aţi dat. Aţi crezut că este precum mama dumneavoastră. 

— Nu chiar. Am crezut că mamei dumneavoastră, ca 
şi mamei mele, trebuie să i se acorde prezumția că ştie 
ceea ce simte şi ceea ce gândeşte, şi să fie singura care ar 
putea sau ar trebui să decidă unde se află adevărata ei 
fericire. 


— Cu acel bărbat. 

— Ştiţi, ar putea să o iubească sincer. 

— Credeţi asta, spuse el şi nu se putu abţine să nu 
râdă. 

— Este posibil. Aşa cum am spus, tatăl meu s-a 
îndrăgostit de mama. A fost după ce a început să o curteze, 
dar cu toate acestea, chiar s-a îndrăgostit de ea. In ceea ce- 
| priveşte pe Foscarelli, nu pot spune ce simte, cred că 
cineva ar trebui să întâlnească pe altcineva înainte de a 
emite păreri cu privire la caracterul lor, şi nu l-am întâlnit 
pe bărbat. Mi-ar plăcea să o fac, pentru că sunt curioasă în 
legătură cu el, recunosc. 

— Nu vă puteţi întâlni cu el, spuse Henry nevenindu-i 
să creadă ceea ce auzea. 

— De ce nu? 

Ideea ca domnişoara Deverill, care nu numai că era o 
femeie nemăritată, dar şi una incredibil de frumoasă, să fie 
în apropierea acelui escroc era suficientă pentru a-l face pe 
Henry să simtă o furie totală. 

— Nu, spuse el, dând din cap. Este o cunoştinţă de 
neacceptat pentru dumneavoastră în aceeaşi măsură în 
care este pentru mine. Ba mai mult, chiar, pentru că sunteţi 
o tânără domnişoară. 

— Un lucru care cu atât mai mult mă face să vreau 
să-l cunosc, spuse ea râzând, respingând cu repeziciune 
regulile care guvernau lumea lui. Se spune că este un 
bărbat fascinant. 

— Şi cobrele sunt fascinante, dar tot sunt otrăvitoare. 
Întâlnirea cu el v-ar pune reputaţia serios în pericol. Este un 
libertin, un desfrânat, complet imoral. 

— Hmm... spuse ea cu un zâmbet care îi spuse lui 
Henry că nu o impresiona deloc. Cu fiecare cuvânt, îmi 
oferiţi şi mai multă înţelegere cu privire la farmecul 
bărbatului. 

— Fiţi serioasă, îi făcu el observaţie. Publicaţi un ziar 
de scandal, aşa că probabil ştiţi că Antonio Foscarelli este 
un fustangiu notoriu, deşi nu pot spune dacă acea reputaţie 
este datorată în mare parte legăturilor lui cu femeile sau 


portretelor lui cu ele nud. 

— Legături? Portrete nud? spuse ea ridicându-şi 
mâinile, prefăcându-se complet şocată. Oh, Dumnezeule! 

— Observ că aţi luat în serios cuvintele mamei mele 
de a mă tachina, spuse el uitându-se la ea, fără să fie 
amuzat. 

Ea se opri, punându-şi mâinile pe piept, atrăgându-i 
imediat privirea la pielea albă de sub vârful degetelor ei. 
Toată dorinţa pe care o stăpânise de când intrase ea în 
cameră se aprinse din nou, mai puternică decât oricând, şi 
îi veni în minte faptul că nicio femeie pe care să o fi 
cunoscut vreodată nu avusese talentul de a-i provoca, în 
acelaşi timp, atât dorinţă, cât şi furie. 

— Domnişoară Deverill, începu el. 

— Orice artist cu un caracter decent este celibatar, 
desigur, continuă ea cu solemnitate gravă. Şi pictează vase 
cu fructe care îţi taie respiraţia. 

Exasperarea lui se transformă în supărare amuzată şi, 
în timp ce îşi ridică privirea de la pieptul ei, în sus, spre 
gâtul delicat, spre faţa uimitor de frumoasă şi în ochii ei, 
corpului lui nu îi mai păsă deloc că toată bucuria ei era în 
detrimentul lui. 

Cu toate acestea, mintea îi lucra pentru a le aminti 
amândurora ceea ce era important. 

— Ideea dumneavoastră nu merită discutată, din 
moment ce tot ceea ce încercăm să facem este să o 
împiedicăm să se căsătorească cu el. 

— Ceea ce, aşa cum încerc să vă spun, nu va 
funcţiona. Aş putea să-i înşirui defectele în faţa ei de-acum 
şi până la sfârşitul timpului, şi aşa aţi putea face şi 
dumneavoastră, şi oricine din familie, şi mă îndoiesc că i-ar 
schimba sentimentele pentru acest bărbat. 

— Atunci aţi face bine să veniţi cu o altă soluţie să o 
determinaţi să se răzgândească. 

— Sau aţi putea să vă resemnaţi în faţa hotărârii ei, 
să-mi permiteţi o încercare de a-l convinge să semneze o 
înţelegere şi să vedeţi ceea ce este mai bun din ce se 
întâmplă. Nu îi confirmă acea sugestie cu un răspuns, dar 


expresia lui probabil că spunea foarte clar ce gândea. 
Serios, Torquil, strigă ea, sunteţi cel mai imposibil bărbat. 
Să ştiţi că nu puteţi controla totul şi pe toată lumea. 

— Se pare că nu, şopti el, uitându-se la femeia care 
părea a fi capabilă să-i distrugă tot controlul de sine într-o 
clipită. Şi cu toate astea, sunt hotărât. 

— Dacă mama dumneavoastră vrea să se 
căsătorească cu el, cine sunteţi dumneavoastră să spuneţi 
că nu poate? Dacă este îndrăgostită de el, cine sunteţi 
dumneavoastră să o judecaţi pentru asta? 

— Dragoste? spuse el cu dispreţ, dând din cap cu 
putere. Nu este dragoste. 

— Bineînţeles că este. Este pe cale să sacrifice totul, 
să rişte totul pentru a fi cu acest bărbat. Ce ar putea fi 
altceva dacă nu dragoste? 

— Este pasiune. Pasiune pură şi de nestăpânit. 

— Pasiune. Dragoste, spuse ea ridicând din umeri şi 
râzând în timp ce se uita la el, dându-şi pe spate buclele 
aurii, răspunzând celor mai întunecate dorinţe din el. Este o 
diferenţă aşa de mare? 

— Este o diferenţă imensă. Una este stabilă, de 
durată, sănătoasă. Cealaltă este sălbatică, de nestăpânit, 
nebună... spuse el şi se opri, uimit de inocenţa care îi 
lumina râsul şi faţa ridicată către el. Habar nu avea despre 
ce vorbea el. O dorea cu o îndârjire care îi tăie respiraţia, o 
femeie pe care o ştia de cinci zile. La naiba, o dorise de 
când abia o cunoscuse de cinci secunde. Dar ea nu ştia 
nimic de genul acela de sentimente. Foamea, disperarea, 
dorinţa dureroasă - acestea erau senzaţii pe care ea nu le 
experimentase încă. Vreţi să ştiţi diferenţa dintre pasiune şi 
dragoste? continuă el şi îşi puse o mână în jurul taliei ei, 
trăgând-o puternic spre el, înclinându-şi capul. Aceasta este 
pasiune, spuse şi o sărută. 


Capitolul 13 


Fiind deja sărutată o dată, la vârsta de treisprezece 
ani, lrene se gândi că era oarecum pregătită pentru o a 
doua astfel de experienţă. Acea tentativă de sărut cu 
băiatul de vizavi, când îşi lipiseră buzele, întreruptă imediat 
de paşii guvernantei care se apropia, fusese una blândă, 
dulce şi, adevărul fie spus, destul de dezamăgitoare. 

Sărutul lui Torquil nu era deloc aşa. 

Nu era nici dulce şi nici blând. În schimb, era puternic 
şi fierbinte, deloc experimental, şi îi provocă un fior pe care 
nu îl mai simţise înainte în viaţa ei. 

Inchise ochii şi, în momentul în care făcu asta, el îi 
copleşi simţurile. Nu mai era nimic pe lume decât el. 
Parfumul lui - săpun de Castilia, apă de colonie Bay Rum şi 
ceva mai pătrunzător. Gustul lui - coniac şi fructe. Braţul lui 
precum o centură de oţel în jurul taliei ei. Haina lui, catifea 
moale şi bumbac aspru sub palmele ei, iar sub acestea, 
inima lui, bătându-i cu putere în piept. 

El îşi deschise buzele, îndemnându-le şi pe ale ei să se 
deschidă, dar când ea se supuse, limba lui îi pătrunse în 
gură şi ea sări înapoi, întrerupând sărutul. Imediat, el 
înlemni, cu gura la câţiva milimetri de gura ei, respiraţia-i 
puternică amestecându-se cu respiraţia ei. El aştepta, îşi 
dădu ea seama. Ce aştepta? 

Nu ştia, dar ştia că nu dorea să se oprească, aşa că îşi 
strecură mâna în jurul gâtului lui şi se ridică pe vârfuri 
pentru a-i atinge buzele cu buzele ei. 

El gemu simţindu-i gura şi, parcă aşteptând asta, o 
strânse din nou de talie şi o împinse în spate, urmând-o în 
colţul camerei. 

Ea se lovi cu umerii de rafturile de cărţi din spate şi 
cărţi căzură de pe rafturile de sus în timp ce cu celălalt braţ 
o strânse şi mai tare. Işi adânci din nou sărutul, cu mâna 
încâlcindu-se în părul ei şi cu gura lipită de gura ei. 

lrene fu cuprinsă de plăcere în timp ce el gusta adânc 
din ea, de un val de dorinţă puternică, întunecată. Îşi puse 
cealaltă mână în jurul gâtului lui, dorindu-l mai aproape. Se 
mişcă, lipindu-se de el, desfătându-se, simţindu-i forma 
tare, masculină. Dorinţa din ea deveni mai fierbinte, mai 


puternică, şi cu toate acestea, tânjea după mai mult. Îşi 
înfăşură piciorul în jurul lui, dorindu-l chiar mai aproape, şi 
în timp ce îşi freca piciorul de-a lungul coapsei lui, senzaţia 
pantalonilor lui pe pielea ei goală îi crescu cumva plăcerea 
şi o făcu şi mai acută. Gemu în timp ce îl săruta, dorind ca 
senzaţia să continue la nesfârşit. 

Fără niciun fel de avertisment, el se desprinse de 
buzele ei, o retragere abruptă, aproape violentă care o 
forţă să-şi deschidă ochii. 

— Doamne, Dumnezeule, spuse el cu o voce răguşită, 
respirând greu şi repede. Asta trebuie să înceteze. O prinse 
de mâini, i le luă de pe gâtul lui, dar, în ciuda cuvintelor pe 
care le spusese, nu îi dădu drumul. Pentru binele 
amândurora, asta trebuie să înceteze. Cu siguranţă, 
domnişoară Deverill, şi dumneavoastră trebuie să aveţi 
aceeaşi părere. 

lrene nu putea gândi deloc. Capul i se învârtea, inima 
îi bătea cu putere şi corpul îi ardea, cu toate acestea, în 
ciuda a tot ce se întâmplase, se simţea absolut magnific. 
Ultimul lucru la care se gândea era să oprească această 
experienţă extraordinară şi să se întoarcă la realitate, astfel 
că dădu din cap, se apropie şi mai mult de el şi-şi puse din 
nou mâna în jurul gâtului lui. 

— Având în vedere ce tocmai s-a întâmplat, spuse ea 
fără suflare şi râzând, cred că îmi poţi spune, probabil, 
lrene. 

O umbră îi traversă chipul - vină, poate, sau regret - 
şi euforia încântătoare a lui Irene începu să se evaporeze. 
El făcu un pas în spate, se desprinse din îmbrăţişarea ei şi 
dădu din cap. 

— Nu pot face asta, spuse el. Ar fi... Vocea i se stinse 
şi se opri câţiva paşi mai încolo. Işi frecă mâinile peste faţă 
ca şi cum încerca să se gândească. Ar fi o libertate de 
neiertat. Şi mult prea intimă. 

Simţul lui cu privire la ceea ce era bine şi ceea ce era 
rău şi ceea ce se cuvenea era ceva ce lrene niciodată nu 
găsise a fi mai confuz ca în acel moment. 

— Prea intim? repetă ea, nefiind sigură că îl auzise 


bine. M-ai sărutat, Henry. 

El făcu o grimasă, îşi prinse mâinile la spate şi îşi 
ridică privirea, uitându-se la tavan. 

— Da. 

— M-ai ţinut în braţele tale, continuă ea, înroşindu-se 
în timp ce spunea acele cuvinte care îi amplificau dorinţa 
erotică pe care el o începuse. Limba ta a fost în... 

— Da, o întrerupse el, şi, deşi păru că îşi pierde 
interesul faţă de tavan, când îşi cobori bărbia, nu se uită la 
ea. Trebuie să cer să mă iertaţi, pentru că v-am supus unei 
atenţii masculine pe care o tânără domnişoară nu ar 
considera-o binevenită. 

Ea se înroşi şi mai tare amintindu-şi acea atenţie 
masculină încântătoare şi i se confirmă părerea că viaţa 
unei domnişoare trebuie să fie îngrozitor de plictisitoare. 

— Nu aş spune neapărat că... 

— Făcând asta, continuă el ca şi cum ea nu vorbise 
deloc, v-am expus şi la o trăsătură lipsită de bun-simţ a 
caracterului meu, una pe care prefer să o ţin ascunsă. 
Trăgând puternic aer în piept, îşi trecu mâinile prin păr şi îi 
întâlni privirea uimită. Ochii lui deschişi la culoare păreau 
că se întunecă, devenind de un gri mai adânc şi mai 
pătrunzător. Adevărul, domnişoară Deverill, continuă el, 
este că, deşi sunt un gentleman, sunt şi un bărbat cu 
dorinţe trupeşti puternice. 

— Da, spuse ea uşor, strângând cu degetele de la 
picioare covorul de pe jos. Aşa s-ar părea. 

— Am avut, din momentul în care ne-am văzut, o 
dorinţă puternică faţă de dumneavoastră, una pe care o 
găsesc imposibil de controlat. 

Ea se uită uimită la el, simțindu-se ca şi cum ar fi fost 
într-un vis ciudat şi nebun. Era ultimul bărbat la care s-ar fi 
aşteptat să aibă dorinţe trupeşti, deşi cu sărutul lui încă 
arzându-i buzele, cu greu putea nega asta. Vorbea de 
pasiune, şi după ce tocmai se întâmplase, ştia că trebuie să 
fi simţit aşa, şi cu toate acestea, arăta de parcă se bucura 
de acel sentiment ca şi cum s-ar fi bucurat de extracția 
unui dinte. Şi ea era cauza a toate acestea? Tot nu părea să 


accepte asta. 

Dar în seria de evenimente şocante din această seară, 
ce simţise pentru ea din momentul în care intrase în biroul 
ei era probabil cel mai şocant dintre toate. 

— Stai, spuse ea, disperată pentru o clipă ca să se 
poată gândi. Ai simţit asta pentru mine de la început? 

— Da, spuse el coborându-şi privirea, apoi ridicând-o. 

Se uită în ochii lui, atât de reci, de îndepărtați şi cu 
toate acestea care continuau să ardă în ea scânteia pe care 
o aprinsese sărutul lui, şi corpul îi răspunse imediat cu un 
hor puternic. 

— Dar... spuse ea făcând un pas către el. 

Se opri când el făcu un pas în spate. 

— Cu siguranţă că sentimentul pe care îl am este 
temporar, spuse el. Va trece, dar până când se va întâmpla 
asta, mă tem că veţi fi obiectul unor noi atenţii de acest fel 
din partea mea, pentru că aşa cum am spus, îmi este greu 
să le stăpânesc. Având asta în vedere, sugerez ca pentru 
restul timpului în care vă aflaţi aici să păstrăm o distanţă 
atât de mare pe cât o vor permite politeţea şi curtoazia. 
Asta era mai puţin decât încântător, mai ales când vorbea 
despre lipsa de control ca şi cum ar fi fost o obligaţie de a 
mânca lămâi. Voi face tot ce-mi va sta în putinţă, 
domnişoară Deverill, pentru a mă asigura că evenimentele 
din această seară nu se vor repeta. Bineînţeles că nu se 
poate aştepta nimeni să-mi uitaţi comportamentul, dar sper 
că îl puteţi ierta. Noapte bună, spuse el şi se înclină rigid, 
plecând. 

lrene, uimită, amuzată şi încă clar excitată, doar se 
putu uita la el în timp ce ieşea pe uşă, încă sunându-i în 
minte cea mai inexplicabilă recunoaştere. „Am avut, de 
când ne-am cunoscut, o dorinţă puternică pentru 
dumneavoastră.” Îşi imaginase astfel de cuvinte doar în 
întuneric, în intimitatea propriei camere şi cu siguranţă nu 
s-ar fi gândit niciodată că ar putea fi rostite de un bărbat. 

El dispăru pe uşă şi Irene se uită la holul gol. Clipi, 
dădu din cap, râse ca şi cum nu ar fi crezut şi abia apoi fu 
capabilă să articuleze de ce anume găsea întreaga situaţie 


atât de absurdă. 

— Dar nici măcar nu ne plăcem unul pe celălalt. 

Chiar în momentul în care spunea asta, era perfect 
conştientă de sentimentele pe care el le trezise în ea, 
sentimente pe care nu le mai experimentase până atunci şi 
nici nu ştia că existau. Se părea că nu era necesar ca 
oamenii să se placă pentru a exista pasiune. 

Îşi puse degetele pe buze, tresărind, pentru că erau 
umflate şi un pic dureroase la atingere. Planul ei, se gândi 
ea, se dusese pe apa sâmbetei. Avusese ideea nebună că 
putea fi mai uşor - sau cel puţin, mai puţin imposibil - să-l 
convingă pe Torquil să accepte căsătoria decât ar fi să o 
convingă pe mama lui să nu se căsătorească cu iubitul ei, şi 
întâlnirea de aici păruse o ocazie perfectă să-şi înceapă 
planul. Cu siguranţă nu încercase să-l seducă; nici măcar nu 
se gândise la o idee atât de nechibzuită. Torquil atras de ea 
ar fi fost o noţiune ridicolă în urmă cu zece minute. Şi, deşi 
începuse să vadă că avea anumite trăsături atrăgătoare, 
nu-şi imaginase niciodată nici în cele mai nebune gânduri 
că o asemenea căldură arzătoare exista sub suprafaţa 
aceea de gheaţă a lui. 

„Sunt un bărbat cu dorinţe trupeşti puternice.” 

Cam atât cu escaladarea ghețarului, se gândi ea cu 
îngrijorare. În seara asta, putea foarte bine să-l fi topit, 
ceva la care nici nu visase că ar fi posibil. 

Viaţa, se gândi ea, era uneori imprevizibilă. 


* 


Pentru Henry, următoarele cinci zile fură agonie. De 
fiecare dată când o vedea, era gentlemanul perfect. 
Discuţiile cu ea erau superficiale şi amicale. Atitudinea lui 
era impecabilă, atitudinea către ea era scrupulos de 
politicoasă, încât nimeni nu-i putea găsi vreun cusur. 

Dar în inima lui, tânjea. 

Singur în camera lui, închise ochii şi şi-o imagină cu el 
- cum ar arăta corpul ei minunat dacă ar fi fost goală lângă 
el, părul ei auriu căzându-i pe umeri. Îşi imagină textura 


pielii ei goale şi sunetele pe care ea le-ar putea face şi 
senzaţia corpului ei mişcându-se sub el - şi deasupra lui, şi 
în faţa lui. Imaginaţia lui, unealta dorinţei lui, părea că nu 
avea limite. 

În faţa altora, era grijuliu. Era discret. Nu se uita la ea 
mai mult de câteva secunde, şi când o făcea, se asigura ca 
expresia lui să nu scoată nimic la iveală, asigurându-se că 
nimeni, nici măcar cei mai dragi şi cei mai apropiaţi lui, nu 
ar putea ghici ce se întâmplase între el şi domnişoara 
Deverill într-un colţ întunecat al bibliotecii. 

Dar în mintea şi în corpul lui, el ştia. 

Ştia fiecare detaliu pentru că îl retrăise, mereu şi 
mereu. Mirosul părului ei şi gustul gurii ei şi aţăţarea 
piciorului ei urcând pe spatele piciorului lui. În loc de 
durerea superbă a propriei retrageri, îşi imagină finaluri 
diferite, mult mai satisfăcătoare. 

Nimic din toate acestea, bineînţeles, nu făcea ca 
falsul dezinteres politicos faţă de ea să fie mai uşor. Dar nu- 
şi putea opri gândurile indecente. Nici măcar nu dorea. 

Această situaţie nu mai putea continua mult timp, ştia 
asta. Dacă continua, ar fi înnebunit. Dar singura lui altă 
opţiune era să o trimită acasă pe domnişoara Deverill, şi nu 
avea nicio intenţie să facă asta. 

Nu avea de gând să renunţe la singurul mijloc prin 
care ar fi putut să o separe pe mama lui de italianul ei. 
Dacă ajutase la ceva, incidentul cu domnişoara Deverill îl 
convinsese mai mult ca niciodată că mama lui făcea o 
greşeală. Dorinţa nu era o bază pentru un angajament pe 
viaţă. 

Şi nici nu era sigur că trimiterea domnişoarei Deverill 
ar fi făcut vreo diferenţă. Se temea că distanţa din Upper 
Brook Street până la Belford Row nu era îndeajuns pentru 
a-i suprima apetitul. 

Nu, era prins, precum o muscă în melasă. Dar trebuia 
să recunoască faptul că era o a naibii de dulce metodă de a 
se duce în jos. 

Cu toate acestea, până în dimineaţa petrecerii pe apă, 
Henry reuşise să ajungă la un echilibru stabil, chiar dacă 


agonizant, şi simţi că era chiar posibil să reziste 
următoarele opt zile fără a o răvăşi pe domnişoara Deverill 
pe un coridor sau fără a se arunca singur de pe o stâncă. 

Dimineaţa era senină şi caldă, promițând acel gen de 
zi de vară atât de rară în Anglia şi atât de frumoasă când se 
întâmpla. Şi vântul părea potrivit pentru o zi pe apă, 
îndeajuns de puternic pentru a-i duce la Kew şi înapoi cu 
minimum de efort, dar îndeajuns de calm pentru o plimbare 
uşoară pe apă. 

Cu toate acestea, Mary Louisa abia ieşise de la docuri 
după reparaţii costisitoare. Şi pentru a se asigura că era 
complet pregătită pentru acea zi, Henry sosise la Queen's 
Wharf cu câteva ore mai devreme înaintea celorlalţi. 

Nu era ca şi cum ar fi dormit mult oricum, şi nu mai 
navigase de la începutul primăverii, astfel că pregătirea 
iahtului era o distragere a atenţiei binevenită. Îi supraveghe 
pe Andrew, pe Fitz şi pe ceilalţi membri ai echipajului şi îşi 
făcu şi propria parte din muncă, pentru că, în ciuda celor 
câtorva zile de pregătiri, iahtul nu era pe cât de pregătit ar 
fi dorit el. Când se făcu ora zece şi veni toată lumea la 
Queen's Wharf, încă mai erau multe de făcut, astfel că lui 
Henry îi fu uşor să stea departe de domnişoara Deverill şi 
lăsă în seama fraţilor lui să-i facă turul iahtului, găsind 
scuze pentru a fi ocupat în altă parte de fiecare dată când 
conversaţia cu ea devenea o posibilitate. Dacă această 
tendinţă putea continua, ar fi putut fi capabil să treacă 
peste întreaga zi fără să şi-o imagineze pe domnişoara 
Deverill dezbrăcată şi totul ar merge strună. 

Cu toate acestea, abia trecuseră de Battersea Park şi 
de podul Albert, înainte de a face greşeala de a lua cârma 
de la Andrew, iar ofiţerul secund abia plecase la bucătărie 
pentru o ceaşcă de cafea înainte ca Henry să vadă sursa 
tuturor gândurilor sale venind pe puntea de la tribord direct 
către el, fără a fi însoţită şi având o privire hotărâtă în ochi. 
Ducele se uită în jur, dar nici un alt membru al echipajului 
său nu era îndeajuns de aproape pentru a-i putea da 
cârma, şi ştiu că toate eforturile lui de a o evita fuseseră în 
zadar. 


Cam atât, se gândi el, cu plimbarea lină pe mare. 

Într-o situaţie normală, Irene nu s-ar fi gândit 
niciodată să-şi impună prezenţa în compania unei persoane 
care nu o dorea, şi în timp ce mergea de-a lungul punţii 
către el, era evident că Torquil prefera să fie în altă parte 
decât în apropierea ei. Făcuse foarte evident acest lucru 
timp de cinci zile deja. Având în vedere confesiunea lui din 
acea seară, nu îl putea învinui, şi dacă ar fi fost vorba de 
oricare alt bărbat, nu ar fi visat niciodată să îi provoace şi 
mai multă stânjeneală cu prezenţa ei, dar în cazul acesta, 
nu avea de ales. 

Timpul trecea şi ea nu era mai aproape de o finalitate 
fericită din situaţia aceasta decât era în ziua în care venise. 
Jumătate din timpul pe care îl avea la dispoziţie pentru a 
găsi o soluţie care să nu o coste mijloacele de trai trecuse 
deja şi ştia că pur şi simplu trebuia să găsească o cale 
pentru a-l convinge să o lase să iasă din situaţia aceasta. 
Se dovedea o situaţie intolerabilă pentru amândoi şi, după 
cinci zile în care o evitase, era hotărâtă să se ducă peste el, 
chiar dacă îi provoca durere sau nu, indiferent de câte ori 
era nevoie, pentru a-l face să înţeleagă. 

Poate că ar fi fost mai puţin supărat să ştie că nu era 
singurul care ar fi preferat să nu-i fie reamintită acea 
noapte. Poate ar fi găsit un pic de satisfacţie ştiind că 
începând cu acea noapte extraordinară, nopţile ei au fost 
unele neliniştite. Poate că ar fi găsit un pic de desfătare în 
faptul că vocea lui, groasă şi întunecată, îi tot revenea în 
vise, trezindu-i acele sentimente ameţitoare pe care i le 
sugerase cu sărutul şi confesiunea lui. 

„Sunt un bărbat cu dorinţe trupeşti puternice.” 

Poate că s-ar fi bucurat să ştie despre nopţile ei albe, 
despre cum sărutul lui delicios şi cuvintele pasionale au 
atins ceva carnal şi în ea. Dar nu avea să ştie nimic din 
toate acestea pentru că mai degrabă ar fi murit decât să-i 
spună. 

Şi până când ea ajunse lângă el, la cârmă, Henry deja 
avea atitudinea obişnuită de dezinteres rece. Dar nu conta, 
pentru că acum ştia ce sălăşluia dedesubt. 


Începu să se înroşească chiar înainte de a ajunge la 
el, dar nu putea evita asta. 

— Mă bucur să vă găsesc singur, spuse ea cu o voce 
pe cât putu de normală, găsindu-şi curajul. Trebuie să 
vorbesc cu dumneavoastră. 

— Dacă nava nu a luat foc, spuse el încet, rece, aş 
prefera să nu o faceţi. 

— Sunt convinsă de asta, continuă ea chiar dacă avea 
faţa în flăcări, şi îmi pare rău, dar nu se poate altfel. La un 
moment dat, duce, trebuie să vorbim. 

El vru să refuze, era evident. Dar în cele din urmă, 
poate din cauza unei vieţi întregi de politeţuri, reţineri şi 
curtoazie, nu refuză. 

— Prea bine, spuse el şi se dădu la o parte. Vreţi să 
luaţi cârma? 

— Mă scuzaţi? spuse ea şi se uită la cârmă, apoi 
înapoi la el, supărarea pe el fiindu-i înlocuită pentru 
moment de surprindere. Mă lăsaţi să fac asta? 

— Vă las. 

— De ce? se încruntă ea, dintr-odată suspicioasă. 
Pentru ca în momentul în care voi pune mâna pe cârmă, să 
dispăreţi şi mă lăsaţi blocată? 

Asta chiar îl făcu să râdă, şi văzându-l şi auzindu-l, 
râse şi ea, reducând tensiunea dintre ei chiar dacă 
zâmbetul lui şi râsul ei o făcură să simtă un nod de nervi în 
stomac. Era destul de frumos când îşi afişa expresia 
obişnuită de indiferenţă rece, dar când râdea, când coada 
ochilor lui se încreţea un pic, iar ochii aveau strălucirea gri 
şi gura i se curba în acel zâmbet care îi oprea inima în loc... 
Dumnezeule, era impresionant! 

— Nu voi dispărea şi nu vă voi lăsa, domnişoară 
Deverill, spuse el. Având în vedere că asta făcuse în 
ultimele cinci zile, nu se putu abţine să nu ridice, sceptică, 
o sprânceană. Este în joc, spuse el încă zâmbind un pic, 
vasul meu. 

— Oricum ar fi, mă lăsaţi să-l conduc. Dacă îl distrug? 

— Nu îl veţi distruge, promise el. Vă voi ajuta. 

Cel puţin vorbea cu ea şi altceva în afară de vreme. 


— Bine. Ce fac? 

— Staţi aici, spuse el şi se mută în partea cealaltă, 
făcându-i semn să-i ia locul în faţa cârmei mari, din lemn de 
stejar lăcuit. Acum, prefaceţi-vă că sunteţi ofiţer secund. 

— Ofiţer secund? spuse ea cu indignare prefăcută. De 
ce nu căpitan? 

— Nu vă forţaţi norocul, spuse el încruntându-se. 

— Oh, prea bine. Chiar am sperat la şansa de a vă 
ordona, dar presupun că nu este să fie, spuse ea în timp ce 
se uita la cârmă. Ce fac? 

— Mai întâi, vă decideţi direcţia, spuse el şi îşi puse 
mâinile pe umerii ei şi o întoarse spre un pupitru rotund din 
stejar din dreapta ei, deasupra căruia era un instrument 
mare din alamă cu un cadran pe care ea îl recunoscu 
înainte ca el să continue. Busola spune că vă îndreptaţi 
spre sud-vest. Dar _  uitaţi-vă ce este înaintea 
dumneavoastră. 

O întoarse să se uite la cârmă din nou, apoi îşi luă 
mâna de pe umerii ei şi se aşeză un pic mai încolo, lângă 
ea. Îşi întinse braţul deasupra umărului ei drept, atingându-i 
uşor gâtul în timp ce arăta spre litoral, care era chiar în faţa 
lor, deşi la o oarecare depărtare. 

— Staţi pe această direcţie şi veţi ajunge la mal. 

— Deci trebuie să întorc cârma către dreapta? 

— La tribord, da. Chiswick este la dreapta noastră, 
chiar acolo, spuse el şi făcu un semn către malul nordic. 
Râul coteşte spre nord-vest aici, astfel că va trebui să vă 
schimbaţi cursul 90 de grade până când busola va arăta 
NV. Înţelegeţi? 

— Da, cred că da, spuse ea şi dădu din cap, uitându- 
se înainte, apoi înapoi la busolă. 

— Bine. Acum, luaţi cârma şi întoarceţi-o uşor către 
tribord. În timp ce faceţi asta, veţi simţi cum vasul începe 
să se întoarcă. 

Era mai mult decât nervoasă, dar făcu aşa cum i se 
spusese. 

— Aveţi răbdare, o atenţionă el, întinzând braţul şi 
aplecându-se. Corpul lui îl atinse pe al ei în timp ce îşi puse 


propria mână pe cârmă şi dintr-odată toţi nervii din corpul 
ei se treziră. Nu suntem la Regata Henley, nu azi, cel puţin, 
aşa că nu este nevoie să vă grăbiţi, spuse el în timp ce o 
ajută să-şi corecteze un pic cursul, apoi se dădu înapoi. 
Bine, continuă el, luându-şi braţul de deasupra umărului ei 
în timp ce ea răsuflă încet uşurată. Continuati să întoarceţi 
şi menţineţi privirea pe busolă. De îndată ce vedeţi că arată 
nord-vest, îndreptaţi şi veţi fi bine pentru o scurtă perioadă 
de timp. 

Ea întoarse aşa cum îi spusese el, plimbându-şi 
privirea între busolă şi râul din faţă până când iahtul era pe 
un curs nord-vest şi mergea paralel cu ambele maluri. 

— Am reuşit, spuse ea râzând, uitându-se din nou la 
busolă, pentru a fi sigură. Am reuşit. 

— Exact. Şi foarte bine. Aţi putea fi în echipajul 
Henley. 

Ea râse, fericită, şi se întoarse să se uite la el. El se 
uita la ea, ochii întunecându-i-se spre gri-închis şi vocea 
căpătând o urmă de confesiune întunecată. 

— Nu aţi avut dreptate, apropo. 

— În legătură cu ce anume? spuse ea cu voce şoptită 
în timp ce simţi că i se usucă gâtul. _ 

— Că nu veţi putea niciodată să îmi daţi ordine. Imi 
trec câteva prin minte la care m-aş supune dacă ar veni de 
la dumneavoastră. Aveţi mai multă putere decât îmi doresc 
să recunosc, domnişoară Deverill. 

— Am? întrebă Irene râzând pentru a-şi ascunde 
nervozitatea subită şi simţi cum inima tresare de panică. 
Presupun că dacă v-aş ordona să acceptaţi căsătoria mamei 
dumneavoastră şi să-mi înapoiaţi ziarul nu aţi face asta, 
nu? 

Dintr-odată, văzu pe faţa lui privirea aceea era rece, 
îndepărtată, pe care o văzuse în biroul ei în prima zi. 

— De aceea aţi venit înapoi aici? întrebă el, cu o voce 
incredibil de fermă. După ce am recunoscut seara trecută, 
aţi crezut poate că sunt vulnerabil pentru a mă convinge cu 
privire la acel aspect? 

— Sunteţi cel mai imposibil bărbat, strigă Irene 


simțind cum îi explodează nervii deja fragili, iritată nu 
numai de acea acuzaţie, ci şi din cauza faptului că de 
fiecare dată când începea să-l placă, reuşea să spună ceva 
care o făcea să se simtă ca şi cum lucrurile îi explodau în 
faţă. Spre deosebire de dumneavoastră, spuse ea, deja am 
acceptat faptul că mama dumneavoastră nu va putea fi 
făcută să se răzgândească, indiferent de ceea ce spun eu. 
Recunosc că am venit aici sperând că aş putea să mă 
înţeleg cu dumneavoastră pe acest subiect - deşi nu ştiu 
cum m-am putut gândi că aş putea să mă înţeleg cu un 
bărbat atât de încăpățânat şi de arogant cum sunteţi 
dumneavoastră! Făcu o pauză pentru a se uita la cârmă, 
apoi îşi întoarse atenţia către el şi continuă înainte ca 
bărbatul să poată spune un cuvânt. Nu v-am căutat din 
cauza motivului la care v-aţi referit dumneavoastră. Nu, am 
venit înapoi pentru că singurul mod prin care pot discuta 
despre acest subiect cu dumneavoastră este să vă prind 
singur, ceva ce s-a dovedit a fi o sarcină dificilă în ultimele 
zile. Astfel, când am întrezărit ocazia de a vorbi cu 
dumneavoastră într-un cadru mai restrâns, am profitat. Dar 
nu a fost în niciun caz din pricina celor întâmplate cu 
câteva seri în urmă şi cu siguranţă nu m-am gândit 
niciodată să... să... îmi folosesc farmecele feminine asupra 
dumneavoastră. Făcu o pauză, trăgând adânc aer în piept 
înainte de a continua. În primul rând, nu aş şti cum. Nu am 
niciun fel de experienţă cu astfel de lucruri şi nici darul 
flirtului, şi cu siguranţă nicio dorinţă de a folosi această 
putere asupra cuiva aflat într-o stare de vulnerabilitate aşa 
cum aţi descris dumneavoastră. Ar fi crud. Şi-apoi, dacă 
vorbim despre a fi crud, nu sunteţi... 

„... Singurul care simte astfel...” 

Se opri, lăsând cuvintele să atârne în aer, reţinându- 
se dintr-o nevoie acută de autoconservare. Nu putea, pur şi 
simplu nu putea să-i mărturisească faptul că era la fel de 
vulnerabilă ca şi el. Că sărutul lui fusese cea mai palpitantă 
şi extraordinară experienţă din viaţa ei. Ar fi mult prea 
umilitor să accepte că îl găsea atât de al naibii de 
atrăgător, când era şi foarte conştientă despre părerea lui 


proastă despre ea, despre munca şi viaţa ei. Şi ura chiar să 
recunoască şi faţă de ea însăşi cât de mult o irita atracţia 
faţă de el. 

— Nu sunteţi atât de vulnerabil pe cât credeţi, spuse 
ea în schimb, uitându-se la el demnă. Aveţi poziţia 
dumneavoastră puternică în această lume şi rangul 
dumneavoastră, pe când eu nu am nici una, nici alta. Cu 
toate acestea, dacă tot vorbim despre asta, permiteţi-mi să 
vă spun că oricât credeţi că poziţia dumneavoastră vă 
îngăduie să dominați totul şi pe toată lumea, nu este aşa, şi 
nu puteţi face asta. Nici măcar marea putere ducală pe 
care o deţineţi nu este atât de mare. Poate că ar trebui să 
începeţi să acceptaţi acest lucru cu mai multă eleganţă. 
Despre mama dumneavoastră şi despre mine. 

Se opri, respirând cu greutate, şi aşteptă, nefiind 
sigură dacă trebuia să plece nervoasă acum, cât avea 
ultimul cuvânt, sau să aştepte ca el să spună ceva la fel de 
nesuferit ca să-l poată ataca din nou. Când el vorbi, nu 
spuse deloc ceea ce se aşteptase ea. 

— Aveţi dreptate. 

— Am? spuse ea clipind, furia domolindu-i-se un pic la 
această neaşteptată recunoaştere. 

— Da, şi se pare că trebuie să vă cer din nou iertare, 
domnişoară Deverill. Ceea ce am spus a fost de neiertat şi 
arogant, şi aveţi perfectă dreptate să mă mustraţi. În 
apărarea mea, pot doar să repet că în ceea ce vă priveşte, 
şi acum ştim amândoi, sunt... făcu o pauză, înghițind cu 
greutate, ca şi cum i-ar fi fost dificil să continue. Sunt 
dureros de conştient de susceptibilitatea dumneavoastră. 
Mă găsesc în situaţia în care fac tot felul de lucruri pe care 
nu le-aş face în mod normal pentru că simt lucruri pe care 
nu-mi permit, de obicei, să le simt. 

— Da, ei bine, şopti ea, un pic liniştită, dar încă 
irascibilă şi foarte jenată, nu sunteţi singurul. 

— Da, spuse el şi faţa lui nu lăsă să se vadă nimic, dar 
privirea îi cobori către buza ei de jos. M-am gândit că aşa 
stau lucrurile. 

Ea voi să-l întrebe ce-l făcea să creadă asta. Cum s-a 


dat de gol? Dar apoi îşi aminti cum îşi pusese mâinile în 
jurul gâtului lui şi cum îşi plimbase piciorul pe piciorul lui, şi 
înţelese cât de prostească ar fi fost acea întrebare. Cum să 
nu fi ştiut cum a făcut-o să se simtă acel sărut? 

Simti că se înroşeşte, dar nu putu să se mişte. Inima 
începu să-i bată cu putere din cauza panicii, dar nu putea 
fugi. El se gândea la acel sărut, poate să o sărute din nou, 
şi ea nu se putu abţine să nu se gândească la cum s-ar 
simţi dacă ar face-o. 

Buzele începură să o furnice şi inima îi bătea cu şi mai 
multă putere, dar apoi el se uită la cârmă şi ea simţi cum o 
străfulgeră dezamăgirea. 

— Suntem în derivă. 

— Hmmm? Cum? spuse lrene încruntându-se la faţa 
lui în profil, încercând să revină la realitate. 

— Suntem în derivă, repetă el şi întinse mâna peste 
umărul ei pentru a realinia nava pe un curs paralel cu 
malul, şi apoi se trase din nou înapoi. Mai bine aveţi grijă pe 
unde mergeţi. 

Brusc, ea îşi îndreptă atenţia la cârmuirea navei, 
realizând, spre umilirea ei, că dacă ar fi sărutat-o atunci şi 
acolo, l-ar fi lăsat, deşi toată lumea de pe vas i-ar fi putut 
vedea dacă s-ar fi întors din greşeală şi s-ar fi uitat la pupa, 
şi văzu într-o lumină mai bună sugestia lui de a păstra o 
distanţă discretă. 

— Aceasta este o parte înşelătoare a râului, spuse el, 
întrerupându-i gândurile. Ar trebui să preiau eu. 

lrene era fericită să-l lase. Se scuză şi se alătură 
celorlalţi, acceptând pe drum o cupă de şampanie de la un 
servitor, în speranţa de a-şi calma nervii şi emoţiile 
puternice. 

Se cufundă în scaunul ei de pe punte, unde 
conversaţia celorlalţi curgea în jurul ei, dar, deşi celelalte 
domnişoare încercară să o coopteze în discuţia lor, Irene se 
uita morocănoasă în zare, gândindu-se că se confrunta cu o 
problemă serioasă. 

Planul ei de a-l convinge de Henry să se 
răzgândească, în loc de a o face pe mama lui să se 


răzgândească, nu avea să funcţioneze. În primul rând, era 
exact ce se aşteptase el că va face. Şi-apoi, nu intra în joc, 
nu având în vedere pasiunea arzătoare pentru ea, aşa cum 
spusese chiar el. Doar amintirea acelor cuvinte era 
suficientă pentru a-i reaprinde dorinţa, şi lrene se ridică 
repede în picioare şi se duse la balustradă înainte să o vadă 
celelalte doamne  roşind. Această situaţie nu putea 
continua. Dar ce putea face în legătură cu asta, se întrebă 
ea în timp ce se uita ursuză la apă şi bea din şampanie. 

Prima ei încercare - planul lui Henry, fusese blestemat 
să eşueze din start. Cel de-al doilea plan era şi el aruncat 
pe fereastră. Nu avea un al treilea plan. Şi în ciuda 
evenimentelor neaşteptate de acum câteva zile, dacă 
ducesa se căsătorea cu italianul, lrene nu avea nicio iluzie 
în ceea ce-l privea pe Torquil. Poate avea o pasiune pentru 
ea, dar nu l-ar fi împiedicat din a o opri pe Lady Truelove şi 
de la a închide Society Snippets. Pentru că acesta, ştia 
bine, nu avea decât dispreţ. Şi cel mai rău dintre toate, de 
fiecare dată când se uita la el, descoperea că tânjeşte să o 
sărute din nou. 

lrene îşi puse coatele pe balustradă oftând. Cum avea 
să iasă din această încurcătură? 


Capitolul 14 


Pe când era copil la Eton, Henry învățase că mulţi 
preoţi catolici din Evul Mediu făceau o ablaţiune zilnică prin 
biciuirea proprie. Găsi acest lucru unul surprinzător, nu 
numai în calitate de anglican practicant, dar şi asemenea 
cuiva care avusese mereu o bună doză de bun-simt. 

Cu toate acestea, acum, cu mirosul pielii lui lrene şi 
căldura corpului ei atât de vii în minte, Henry începu să 
înţeleagă înclinația către tortura de sine. Şi cu siguranţă 
trăise ca un preot pentru mult prea mult timp. 

Nici nu e de mirare că o rugase pe ea să ia cârma. 
Ştiu că-i oferea scuza perfectă să stea lângă ea, să-i simtă 


mirosul, să o atingă, indiferent cât de puţin. Şi fusese 
cuprins de dorinţă, drept rezultat. 

Ca şi cum asta nu era îndeajuns de rău, îşi descărcase 
propria frustrare pe ea prin acuzaţii grosolane, dându-i ei şi 
mai multe motive să-l dispreţuiască şi sieşi şi mai multe 
motive de învinuire. 

Da, merita o pedeapsă. 

Sunetul unei persoane tuşind îl trezi din gândurile sale 
şi se uită peste umăr văzând-o pe mama lui la câţiva paşi 
depărtare, cu o expresie pe faţă pe care o cunoştea foarte 
bine. Se încordă, dar când vorbi, reuşi să aibă o voce 
calmă, sperând să-şi păstreze bine ascuns secretul. 

— Mama, ce faci aici? Vrei, la fel ca domnişoara 
Deverill, să preiei conducerea vasului? 

— Ai permite asta? întrebă ea. 

— De ce să nu permit? răspunse el un pic contrariat 
de întrebare. De ce crede toată lumea că sunt aşa un tiran? 

— Nu un tiran, spuse ea râzând, aşezându-se lângă el. 
Doar un bărbat care este amiralul flotei sale, şi care crede 
că este datoria lui solemnă de a se asigura că toate navele 
sale merg în direcţia pe care o consideră el potrivită. 

— Da, ei bine, şopti el defensiv, dacă asta este ceea 
ce cred, mă tem că sunt sortit dezamăgirii. Femeile din 
viaţa mea, vai, nu vor să fie la fel de predictibile precum 
iahturile mele. 

— Nu, îl aprobă ea şi se opri lângă el. Mai ales 
domnişoara Deverill, spuse ea după un moment, este o 
femeie care îşi stabileşte propriul curs. Şi o face şi destul de 
bine. 

Chiar şi menţionarea numelui ei era îndeajuns să-i 
amenințe slaba stăpânire de sine. Işi menţinu atenţia fixă 
pe cârmă. 

— Incetează să peţeşti, mama, spuse el, sperând că 
sunase la fel de indiferent pe cât îşi dorea să simtă. 
Domnişoara Deverill nu este, sub nicio formă, în viaţa mea. 
Şi nici nu îşi doreşte vreodată să fie. Nu are nevoie de cei 
ca noi. A spus acest lucru foarte clar. 

— Poate că ai dreptate. 


Ea nu dezvoltă subiectul spre care încercase el să o 
atragă, astfel că el îşi întoarse capul şi îi întâlni privirea, 
abordându-l el în locul ei. 

— Când am menţionat femeile din viaţa mea, m-am 
referit la tine. 

— Oh, spuse ea întorcându-se, plimbându-şi mâna 
înmănuşată peste suprafaţa de alamă a busolei din spatele 
lor şi frecându-şi buricele degetelor ca şi cum instrumentul 
era prăfuit. 

— Nu face pe modesta, mama. Nu cu mine. 

— Prea bine, spuse ea, se întoarse şi se uită din nou la 
el. Presupun că nu puteam să evit acest moment timp de 
două săptămâni întregi. Doar nu lăsa asta să se transforme 
într-o ceartă, dragule. Avem oaspeţi. 

— ÎI iubeşti? 

— Da. 

— Chiar dacă îţi vrea banii? spuse el dând din cap, 
aşteptându-se la un asemenea răspuns. 

— Nu este o problemă de vrut. Nu are niciun mijloc de 
trai şi niciun venit al său şi are rude de care trebuie să aibă 
grijă. Nu îşi permite să se căsătorească cu o femeie care nu 
are bani. Din fericire pentru noi, am eu destui pentru a ne 
întreţine, pentru că altfel mă tem că ar fi trebuit să ne 
despărţim. Ştii, nu numai un aristocrat este genul de om 
care are responsabilităţi şi datorii faţă de membrii familiei 
sale. 

— Şi în ciuda aspectului mercantil al curtării lui, ai 
încredere în el în ceea ce priveşte viitorul tău? 

— Da. Vezi tu, şi el mă iubeşte, Henry. 

Ea avea o voce fermă şi o privire de neclintit. El găsi 
asta de neînțeles, având în vedere reputaţia pe care 
bărbatul acela o avea cu femeile. 

— Cum poţi şti că este dragoste? Cum poţi fi atât de 
sigură? 

— Sunt atât de sigură pe cât poate fi un om despre un 
alt om. 

— Având în vedere natura umană, nu poţi fi foarte 
sigur. Chiar dacă este dragoste, cum de ştii că te va face 


fericită? 

— Nu ştiu. Nimic în viaţă nu este absolut sigur. 
Uneori, cred că îţi este foarte greu să accepţi asta, Henry. 

El înghiţi cu greutate, temându-se că avea dreptate. 
Dar îi plăcea predictibilitatea, la naiba! 

— Şi fiicele tale? Deja am vorbit despre cum le va fi 
afectat viitorul. Ce părere ai în legătură cu asta? 

— Va fi scandal, dar vom face tot ce vom putea să 
atenuăm daunele. Şi dacă rezultatul este că Angela şi 
Sarah găsesc bărbaţi care ţin la ele îndeajuns de mult în 
ciuda alegerii mamei lor, atunci căsătoria mea va fi fost un 
lucru bun pentru viitorul lor, nu un lucru rău. Poziţia şi 
adecvarea nu sunt totul când vine vorba de căsătorie. Cu 
siguranţă înţelegi asta, Henry, în ciuda propriei tale 
experienţe nefericite a căsătoriei din dragoste, nu? 

— Poziţia şi adecvarea nu sunt singurele lucruri de 
luat în seamă, spuse el oftând, dar mă îndoiesc că Angela şi 
Sarah vor vedea lucrurile aşa. 

— Le pot face să înţeleagă asta, dacă mă ajuţi. 

— Nu sunt sigur că ar trebui, mormăi el. Sau uneia 
dintre ele i-ar putea veni ideea de a fugi cu lacheul, şi 
atunci unde vom ajunge? 

— Oh, dragul meu, spuse ea râzând. Va trebui să le 
sfătuiesc să nu facă asta, pentru că mă tem că un lacheu în 
familia noastră ar fi prea mult pentru nervii tăi. 

— Nu voi câştiga această luptă, nu-i aşa? o întrebă el, 
uitându-se la faţa ei. 

Râsul ei dispăru, dar continuă să zâmbească uşor. 

— Despre ce luptă vorbim? Cea pe care o ai cu mine? 
întrebă ea întorcând capul la doamnele adunate în partea 
din faţă a iahtului şi în mod particular la una, care stătea un 
pic retrasă, uitându-se spre tribord. Sau, continuă ea, 
uitându-se la el din nou, cea pe care o ai cu tine însuţi. 

El se încordă, îngrozit că ar putea fi mai transparent 
decât se gândise, cel puţin în faţa spiritului de observaţie 
atent al mamei lui, şi fu rândul lui să se uite în altă parte. 
Dar tot îi putea simţi privirea asupra lui şi simţi înţelegerea 
din zâmbet şi îl făcu să se simtă foarte neconfortabil să se 


gândească că ea ar putea şti cauza suferinţei lui. 

— Dumnezeule, mama, reuşi el să spună, sper că nu 
intenţionezi să fii lipsită de tact. 

— Cred că aş putea. Dar nu voi fi. 

li mulţumi lui Dumnezeu pentru acea mică favoare. 

— Dar, continuă ea, sunt îngrijorată, recunosc. 

Bineînţeles că era. 

— Ştiu ce te îngrijorează. 

— Chiar ştii? 

Îşi îndreptă umerii şi se uită la ea, înfruntând teama 
care îi bântuia propria minte chiar în momentul în care 
vorbea. Te temi că voi face aceeaşi greşeală de două ori. 
Că îmi voi pierde capul. 

— Nu îmi este teamă că îţi vei pierde capul, Henry. Mă 
tem de ce s-ar putea întâmpla dacă îţi vei pierde inima. 

Nu era surprins că ea ar încerca să acorde conotaţii 
romantice la ceea ce simţea pentru domnişoara Deverill, 
când nu era nimic romanic în legătură cu asta, dar, de fapt, 
abia putea articula în faţa propriei mame ceea ce simţea 
pentru a se mai putea contrazice pe această temă. 

— Dacă este vorba despre inima mea, spuse el în 
schimb, de ce te-ar îngrijora asta? În ultima noastră discuţie 
pe acest subiect, păreai să consideri că ar trebui să 
folosesc acel muşchi mai mult decât am făcut-o. 

— Aşa cred. Dar mă tem că insişti în a considera 
pierderea inimii cuiva ca fiind o greşeală, şi pentru tine, o 
greşeală este ceva ce trebuie evitat cu orice preţ. Aş vrea 
să te pot face să înţelegi cât de greşit este asta, spuse ea şi 
se întoarse înainte ca el să o poată contrazice. Niciodată nu 
e o greşeală să-ţi pierzi inima, Henry, spuse ea peste umăr. 
Indiferent de ce se poate întâmpla după aceea. 

O filosofie convenabilă, se gândi el în timp ce îşi 
întorcea atenţia către râu, nimic mai puţin decât s-ar fi 
aşteptat de la ea, având în vedere situaţia ei actuală. Mama 
era într-o ceaţă romantică - şi în mintea lui, nerealistă. Ştia 
cum se simţea asta. Totul era minunat, şi să-ţi urmezi inima 
era la fel de inevitabil ca şi respiratul. Nu aveai unde să te 
duci de la acea înălţime ameţitoare, fericire ireală, decât 


înapoi pe pământ, unde aterizai pe tărâmul realităţii, 
zdrobindu-ţi oasele. 

— Inima mea, mama, spuse el în cele din urmă, nu se 
află în pericolul de a fi pierdută. 

Ea nu răspunse, şi când el îşi întoarse capul, văzu că 
plecase, fiind prea departe pentru a auzi. 

— Virtutea domnişoarei Deverill, murmură el oftând, 
poate fi o cu totul altă problemă. 


* 


Irene decisese că era, probabil, cel mai bine să-l evite 
pe Henry pentru restul zilei. Când ancorară la Kew şi 
plecară spre pavilion, ea merse cu Clara, în spatele lui şi al 
mamei lui. Regulile mai formale care se aplicau la cină nu 
erau urmate şi la un picnic la prânz, şi era bucuroasă 
pentru acest lucru, pentru că asta însemna că nu trebuia să 
stea în dreapta ducelui, şi alese partea opusă a mesei. Cu 
siguranţă şi el era la fel de uşurat ca şi ea. 

Când se plimbară prin faimoasele grădini, după ce 
serviră masa, abia începuseră plimbarea de câteva minute 
că ducesa încetini pentru a fi în pas cu ea. 

— Acum, domnişoară Deverill, spuse ea, luând braţul 
lui lrene, ne apropiem de grădina cu plante italiene, locul 
unde Torquil a aranjat ca Ellesmere să fie după prânz, 
pentru ca astfel să ne putem întâlni cu el. Torquil m-a 
asigurat că vicontele este dispus să se facă prezentările, 
astfel că, atunci când va sosi momentul, îl voi prezenta ţie 
şi surorii tale. Este posibil ca doar să se încline, să accepte 
prezentările şi apoi să plece, sau poate va dori să 
vorbească un pic. Nu era decis asupra acestui aspect când 
Torquil s-a întâlnit cu el. 

— Dacă doreşte să vorbească cu mine, îl voi lăsa, 
spuse lrene schimonosindu-se. Şi de dragul Clarei, voi fi 
foarte politicoasă. Dar sper că nu vă aşteptaţi să-l plac. 

— Bineînţeles că nu, draga mea, spuse ducesa râzând 
şi o mângâie pe braţ. Am multe rude pe care nu le plac. Ah, 
iată-l! 


Bărbatul care venea spre ei pe alee era bătrân, şi, 
deşi lrene se aşteptase la asta, nu se aşteptase să fie atât 
de slab şi de plăpând. Se mişca încet, ajutându-se de un 
baston şi sprijinindu-se de un bărbat care era, probabil, cu 
douăzeci de ani mai tânăr. Fiul lui, George, se gândi lrene, 
fratele mamei. 

Apropierea era lentă, dar când se aflară unii lângă 
alţii, ducesa făcu un pas în faţă. 

— Ellesmere, ce plăcere să vă văd! spuse ea. Şi pe fiul 
dumneavoastră. Ce minunat! Se întoarse, trăgându-le pe 
lrene şi pe sora ei în faţă, Viconte Ellesmere, Lord 
Chalmers, vă rog să-mi permiteţi să vă prezint prietenelor 
mele, domnişoara Irene Deverill şi domnişoara Clara 
Deverill. Domnişoarelor, lordul Ellesmere, şi fiul său, lordul 
Chalmers. 

Vicontele pufăi uitându-se la ele în timp ce ele făcură 
o reverență. 

— Nu mă voi înclina în faţa dumneavoastră, spuse el 
în timp ce ele se îndreptară, şi Irene se uită peste umăr 
către Torquil, care încă era la câţiva paşi în spatele lor, 
întrebându-se dacă toată treaba asta fusese în zadar. Dacă 
bărbatul nici măcar nu se înclina... Sunt prea bătrân pentru 
astfel de lucruri, continuă el ursuz, recăpătându-le atenţia. 
Mă doare spatele. Este de-ajuns că merg pe jos pe acest 
pământ tare. Nu le-am întâlnit niciodată pe prietenele 
dumneavoastră, ducesă, spuse el întorcându-se către ea, la 
fel de morocănos, dar, de fapt, sunt rudă cu domnişoarele 
Deverill. 

— Intr-adevăr? spuse ea cu falsă uimire, apoi continuă 
cu surprindere. Oh, Doamne, Dumnezeule, spuse ea cu un 
mic râset, cred că sunteţi. Am uitat. 

lrene asistă la acest mic schimb de replici false cu 
sentimente mixte. Toţi ştiau realitatea, întreaga întâlnire 
fusese aranjată dinainte, şi cu toate acestea, toţi trebuiau 
să se prefacă că era o coincidenţă fericită. În urmă cu o 
săptămână, ar fi considerat o asemenea şaradă drept 
ipocrizie, chiar de-a dreptul prostie, şi cu toate acestea, 
acum, în timp ce lua parte la aşa ceva, trebui să 


recunoască că asemenea false politeţuri uşurau lucrurile 
pentru toată lumea. Poate că unele dintre regulile acestea 
sociale nu erau atât de inutile cum crezuse. Uneori, se 
gândi ea, uitându-se la sora ei cea timidă, ar putea fi chiar 
utile. 

Bătrânul tuşi, făcând-o să fie atentă la el. Se uita la 
sora ei şi lrene se încordă când acesta îşi exprimă 
dezaprobarea. 

— Arăţi precum mama ta, fato, chiar aşa, într-adevăr. 

Perfect conştientă că vicontele putea gândi acest 
lucru drept ceva pentru care ar fi putut să-şi denigreze 
nepoata mai tânără. 

lrene se mişcă pentru a interveni, dar spre uimirea ei, 
îi văzu faţa şi se opri. Ochii lui de un albastru-deschis erau 
umezi, dar nu, realiză ea, din cauza vârstei avansate. 
Uimită, se uită în timp ce el clipi de câteva ori, apoi se uită 
în altă parte, în zare peste grădini. 

Dar dacă crezu că acel semn de sensibilitate ar fi 
valabil şi pentru ea, se înşelă. Când îşi mută privirea către 
ea, el pufni din nou, de data aceasta mai puţin favorabil, se 
gândi ea. 

— Tu, tânără fată, semeni mai mult cu tatăl tău. Era 
un bărbat frumos. 

— Acesta a fost un compliment, bunicule? întrebă 
zâmbind Irene care, ca de obicei, se refugie într-un răspuns 
nepoliticos. Îl voi lua ca atare, pentru că o fată nu poate 
primi niciodată prea multe complimente. 

— Ai o limbă ascuţită, fată, spuse el, dar cumva, ea îşi 
imagină că asta nu părea să-l deranjeze. 

De dragul Clarei, se bucură. Cu toate acestea, când îşi 
întoarse atenţia către ducesă, Irene nu se putu abţine să nu 
se simtă uşurată. 

— Prietenele dumneavoastră par o pereche elegantă 
de fete, spuse el ranchiunos. 

lrene rezistă impulsului de a-şi exprima speranţa că 
îşi va reveni din şoc. 

— Ducesă, spuse lordul Chalmers, intrând în 
conversaţie, tatăl meu nu mai primeşte musafiri şi preferă 


să stea la casa lui din Brentford, dar mă gândesc să 
organizez o petrecere înainte de finalul sezonului, când 
vom pleca toţi la proprietăţile noastre. Dacă mă veţi onora, 
voi trimite familiei dumneavoastră o invitaţie. 

Înainte ca ducesa să primească ideea cu un favor, 
vicontele se uită spre lrene şi Clara şi îl înghionti pe fiul său 
cu cotul. 

— Invită-i prietenele, George, adăugă el. Fetele au 
nevoie de societate. Este bine pentru ele. Acum, dacă mă 
scuzaţi, ducesă, trebuie să ne întoarcem la oaspeţii noştri. 

Se întoarse şi, aplecându-se cu putere pe braţul fiului 
său, plecă. Şi cei din partea ducesei făcură la fel, 
întorcându-se în direcţia opusă. 

În timp ce se întorceau la pavilion, ducesa încetini din 
nou pentru a fi în pas cu ea. 

— A mers bine, nu crezi? 

— Da, spuse Irene şi întoarse capul, uitându-se peste 
umăr la bătrânul plăpând care o dezmoştenise pe fiica sa 
pentru că fugise cu un bărbat a cărui familie tipărea ziare, 
şi nu se putu abţine să nu se gândească la cât va dura 
părerea bună a lui Ellesmere dacă va reuşi să-şi păstreze 
ziarul şi să continue să-l publice. 

— A mers bine pentru moment. 

Vestea despre recunoaşterea lui Ellesmere se 
răspândi şi în următoarele câteva zile, în timp ce lrene şi 
Clara erau duse la teatru, la operă şi la diferite alte întâlniri, 
erau prezentate mai multor persoane decât vreuna dintre 
ele ar fi putut vreodată să-şi amintească. Aceste zile erau 
lungi şi pline de activităţi, şi în mijlocul acelui vârtej social, 
chiar şi lrene era recunoscătoare pentru ajutorul şi sfaturile 
valoroase date de noua lor slujnică, domnişoara Holt. 

Continuă să supravegheze activitatea de la ziar, 
folosindu-se din plin de telefoane şi de mesageri. Îi lipsea 
munca ei, dar era plăcut, trebuia să recunoască, să aibă o 
vacanţă. Nu se referea la ocupaţia ei când era în societate, 
şi, din fericire, nimeni nu întrebase despre aceasta. Aşa 
cum spusese Henry, chiar dacă cineva trebuia să aibă o 
ocupaţie, putea fi discret în legătură cu aceasta. Irene reuşi 


să fie discretă. 

Henry o evită cât putu de mult, ceea ce era lucrul cel 
mai potrivit de făcut având în vedere situaţia. Rareori le 
însoțea atunci când se întâlneau cu cunoştinţele lui în 
societate. Ce făcea cu timpul lui, din câte îşi putu da ea 
seama, era să se ducă la clubul său, să conducă afaceri de 
tot felul şi să fie plecat din casa de pe Upper Brook Street 
cât mai multe ore cu putinţă. Era, fără îndoială, fericit să nu 
îi stea în cale, dar în ceea ce o privea pe ea, lrene era 
frustrată. Faptul că el o evita făcea ca lucrurile să fie mai 
puţin dificile, cu siguranţă, dar în ciuda eforturilor lui de a 
sta la distanţă, confesiunea lui erotică încă o bântuia şi 
sărutul lui o tortura. 

Cu toate acestea, pe măsură ce treceau zilele, ea 
devenea obsedată de o nouă problemă, diferită. 

Nu mai avea timp. 

Când era întrebată în mod delicat de către lrene, 
ducesa nu arăta niciun semn cu privire la diminuarea 
afecțiunii ei pentru italian sau vreo înclinaţie de a-şi 
schimba hotărârea şi Henry nu dădea niciun semn că 
accepta situaţia. 

Îşi stoarse creierii pentru o soluţie. Vorbi despre asta 
de nenumărate ori cu Clara. Fără niciun folos. 

începu să se simtă de-a dreptul disperată. Cu două 
zile înainte să-i expire timpul, lrene stătea întinsă în pat, 
trează, şi nu din cauza vreunei amintiri delicioase cu privire 
la sărutul ducelui de Torquil. Dar chiar şi după ce reluă în 
minte de nenumărate ori situaţia, tot nu avea o soluţie. 
Dacă ar fi putut măcar să se sfătuiască cu cineva. 

„Sfat.” Care era posibilitatea? 

lrene dădu la o parte cuvertura, cobori din pat şi 
aprinse o lampă. Mergând spre biroul de sub fereastra ei, 
scoase o hârtie şi îşi adună gândurile pentru câteva 
momente. Satisfăcută, înmuie pana în cerneală şi începu să 
scrie... „Dragă Lady Truelove” 

începu cu începutul, aşezând pe hârtie întreaga 
situaţie, într-o scrisoare către faimoasa-i creaţie literară. In 
timp ce scria, nu se putu abţine să nu simtă că acesta era 


un exerciţiu inutil, dar nu se opri. Mintea începu să o certe 
pentru că considera că era prosteşte să-şi scrie singură o 
scrisoare care nu va rezolva nimic, însă, cu toate acestea, 
continuă. 

— Vedeţi, Lady Truelove, şopti ea cu voce tare în timp 
ce scria, Torquil este convins că Foscarelli este interesat 
doar de bani, dar eu nu cred asta. Judecata ducesei este 
bună, sunt sigură, dar dacă amândouă ne înşelăm şi Torquil 
are dreptate? Şi chiar dacă el este cel care se înşală, ce l-ar 
convinge că banii nu sunt singurul motiv al acestui bărbat? 
Am sfătuit-o să nu îi dea zestre, ci doar o alocaţie, dar... 

Se opri din vorbit şi din scris şi dintr-odată, în mintea 
ei, următoarea ei mişcare era acolo, strălucitoarea precum 
un bănuţ nou-nouţ. 

— Trebuie să accepte să renunţe la zestre, şopti ea. 
Este singura metodă prin care Henry mă va lăsa să scap. 

Uşurată că cel puţin avea o nouă soluţie, lrene puse 
pana jos, stinse lampa şi se întoarse în pat. Nu ştia dacă 
planul ei va funcţiona, dar grijile i se risipiră, pentru că 
atunci când puse capul pe pernă, adormi imediat. 

În ziua următoare, îşi puse planul în acţiune. Josie 
obţinu pentru ea adresa lui Foscarelli, şi, deşi avea faţa 
luminată de curiozitate, nu puse nicio întrebare. In acea 
seară, când toată lumea plecă la un concert şi la cină, ea 
acuză o durere de cap, se îmbrăcă toată în negru şi luă o 
trăsură până la Camden Town. 

Antonio Foscarelli locuia într-un apartament modest, 
dar respectabil. În timp ce trăsura ajunse în faţă şi se opri, 
lrene îşi trase peste faţă vălul care era ataşat pălăriei ei. Cu 
identitatea ascunsă de ochii oricărui jurnalist care ar fi 
urmărit reşedinţa lui Foscarelli pentru orice semne ale 
ducesei, sau ale oricărei alte femei care l-ar fi vizitat pe 
artist, lrene cobori din trăsură. Îl plăti pe birjar, apoi îi dădu 
un şiling în plus. 

— Aşteaptă aici. Mă voi întoarce în jumătate de oră. 

Birjarul îşi atinse pălăria în semn de aprobare şi ea 
intră în clădire. Urcă pe scări până la cel de-al doilea etaj şi 
se opri la numărul 2, apartamentul din dreapta scărilor. La 


bătăile ei în uşă îi deschise un servitor bine îmbrăcat, însă 
cu o privire arogantă, care primi cu perfectă amabilitate 
prezenţa unei femei îmbrăcate în negru, cu un văl pe faţă, 
la uşa stăpânului său. Ea speră că asta se datora calităţilor 
lui excelente de servitor şi nu ca o mărturie cu privire la 
caracterul stăpânului său. 

— Vă pot ajuta, doamnă? 

— Doresc să-l văd pe domnul Foscarelli, vă rog, spuse 
ea ridicându-şi vălul negru, fiind acum la adăpost de ochii 
indiscreţi. 

— Cine să-i spun că-l caută? 

— Sunt o prietenă a ducesei. 

— Pe aici, spuse servitorul înclinându-se uşor şi 
deschise imediat uşa, conducând-o într-un salon care în 
ochii lui lrene, care venea din clasa de mijloc, păru 
îndrăzneţ de boem. 

Pereţii erau văruiţi în culoarea verde-deschis, pe care 
atârnau oglinzi aurite, evocând atmosfera unui salon 
parizian. Pene lungi de fazan erau aşezate într-o vază, erau 
teancuri de cărţi şi se simţea un miros pătrunzător de fum 
de ţigară, iar un tablou al unei femei parţial îmbrăcate 
atârna pe un perete deasupra şemineului. 

lrene zâmbi un pic la vederea acestuia, amintindu-şi 
cuvintele lui Henry despre artist. Intenţia lui fusese să o 
facă să-l desconsidere pe Foscarelli, bineînţeles, dar dacă 
acesta era un exemplu al muncii lui, putea vedea de ce 
femeilor le plăcea să fie pictate de el, pentru că imaginea 
era foarte bine redată şi deloc impudică. Era, de fapt, o 
reprezentare cu bun-gust, şi subiectul, deşi frumos, nu era 
în genul fetelor pubere care păreau să placă atât de mult 
artiştilor pentru reprezentările nude. Era, poate, de vârsta 
lui lrene, sau poate un pic mai mare. 

— Răposata mea soţie. 

Ea se întoarse la sunetul vocii bărbatului şi se găsi 
faţă în faţă cu bărbatul considerat a fi unul dintre cei mai 
notorii burlaci ai Londrei. Cu un păr deschis la culoare şi un 
ten palid specific nordului Italiei, arăta bine, dar nu 
extraordinar, şi era mai scund decât se aşteptase ea. 


— O lucrare excelentă, răspunse ea. 

— Multumesc, răspunse el şi făcu semn spre o 
canapea din catifea de un albastru-închis, şi lrene se aşeză, 
aranjându-şi în jurul ei fustele negre. Valetul meu mi-a spus 
că sunteţi o prietenă a ducesei? 

— Şi poate şi o prietenă a dumneavoastră, răspunse 
ea zâmbind uşor. 

— Vă cunosc, signora? întrebă el surprins, aplecându- 
şi capul şi uitându-se la ea cu o privire nedumerită. 

— Da, mă cunoaşteţi, într-un fel. Sunt Lady Truelove. 


Capitolul 15 


Henry se uita pe geam în timp ce trăsura în care 
călătorea trase în piaţa Thornhill din Camden Town. Nu 
plănuise să vină aici, şi nici acum, după aproape patruzeci 
de minute în trăsură, nu era deloc convins că făcea lucrul 
cel bun. 

Ignora regulile educaţiei lui, bunele maniere şi 
constrângerile unei întregi vieţi, precum şi propriul bun- 
simţ. Îndoiala de sine nu era o emoție pe care şi-o permitea 
prea des, dar având în vedere faptul că propria lume era un 
pic întoarsă pe dos în prezent, presupuse că avea dreptul la 
un pic de îndoială de sine. 

lrene era, bineînţeles, motivul pentru multe dintre 
acestea. 

„Nu crezi că ar trebui să-l întâlneşti înainte de a-i 
evalua caracterul?” 

O întrebare pe care nu voia cu adevărat să o 
exploreze şi având în vedere toate celelalte lucruri care se 
întâmplaseră în acea noapte în bibliotecă, nu era greu să o 
ignore. Cu toate acestea, plimbarea cu barca îl forţase să 
accepte că mama lui nu va putea fi influenţată să-şi 
schimbe cursul acţiunilor, şi acum singura lui alegere era să 
atenueze daunele. Pentru aceasta, întâlnirea cu Foscarelli 
nu mai era o alegere. Devenise o necesitate. 


Trăsura se opri în faţa casei şi Henry îşi reaminti că, 
deşi celălalt bărbat se dovedise a fi întru totul escrocul la 
care se aşteptase, nu putea, sub nicio circumstanţă, să-i 
dea un pumn în faţă. 

Birjarul deschise uşa. Henry trase adânc aer în piept, 
îşi înghiţi mândria ducală şi ieşi din trăsură. Plătind taxa, 
acesta îi spuse birjarului să aştepte, apoi intră în clădire şi 
traversă holul către scări. Dar înainte de a putea urca, auzi 
paşi deasupra lui şi când îşi ridică privirea, văzu o femeie 
îmbrăcată în negru coborând. Se întoarse cu faţa spre el şi 
înlemni. La fel şi ea, ţinându-se de balustradă, cu un picior 
deasupra treptei din faţa ei. 

— Henry? tresări ea, uitându-se la el. 

— lrene? spuse el şocat, uitându-se la ea. Ce naiba 
faci aici? 

— Aş putea să te întreb acelaşi lucru, spuse ea şi îşi 
ridică bărbia, uitându-se la el într-un fel pe care ajunsese 
să-l cunoască bine, în timp ce cobora restul treptelor. 

Era o întrebare pentru care nu avea starea de spirit 
necesară. 

— Vino cu mine, spuse el mergând înainte şi apoi îi 
luă braţul şi începu să o tragă - nu foarte uşor - spre uşă, 
cu singurul gând de a ieşi de acolo. O femeie, singură, în 
Camden Town, după lăsarea întunericului, şopti el în timp 
ce deschise uşa. Doamne, Dumnezeule, eşti nebună? 

— Stai, spuse ea cu o voce şuierată şi îşi trase vălul 
pe faţă chiar înainte ca el să o scoată afară pe uşă şi în jos, 
pe trepte. 

— Ştii riscurile pe care ţi le-ai asumat? spuse el în 
timp ce traversau strada către trăsura lui care îl aştepta. 

Şi trăsura ei o aştepta la curbă şi el îi făcu semn 
birjarului să plece, bărbatul ridicând din umeri, plesnind din 
frâiele şi pornind vehiculul în jos, pe drum. 

Propriul birjar deja coborâse şi deschise uşa. 

— Upper Brook Street, numărul 16, spuse el tăios, îşi 
dădu jos pălăria şi o împinse pe Irene în trăsură. 

Urcă şi el, îşi aruncă pălăria într-un colţ şi se aşeză pe 
locul din faţa ei în timp ce birjarul închise uşa în urma lor. 


— Doamne sfinte, Henry, bombăni ea în timp ce el 
trase perdelele. Nu este nevoie să mă bruschezi. 

— Am crezut că am fost foarte clar când am spus că 
nu îl poţi întâlni pe domnul Foscarelli. Este evident că nu ai 
avut nicio problemă în a nu asculta acea indicație, astfel că 
nu aveam niciun motiv să cred că te vei supune de 
bunăvoie să mă însoţeşti într-o trăsură. 

— Sunt bucuroasă să te acompaniez, spuse ea, îşi 
ridică vălul şi îşi aranjă fustele negre în jurul ei. Deşi nu mi- 
am imaginat că te voi întâlni. Am crezut că nu te poţi întâlni 
cu Foscarelli fără să fiţi prezentaţi. 

— Presupun că, în ciuda indicaţiilor mele specifice, ai 
ales să-l vizitezi pe domnul Foscarelli din curiozitate, fără 
niciun considerent cu privire la reputaţia ta sau a 
persoanelor care te prezintă în acest moment în societate. 
Erau doi tineri care râdeau în cadrul uşilor de peste drum, şi 
aş paria ultimul ban că erau angajaţi de competitorii tăi. 
Sau te-ai gândit că ziarele de scandal similare cu al tău se 
vor abţine de la a scrie despre tine din etică profesională? 

— Oh, nu mai exagera. Este întuneric afară. Am venit 
cu o trăsură, spuse ea şi îşi ridică mâinile să îşi dea jos 
pălăria, vânturând spre el o grămadă neagră de şifon. Am 
purtat un voal, pentru Dumnezeu. Sincer, Henry, ai putea 
să-mi acorzi un pic de credit, adăugă ea, înfigând acul în 
vârful pălăriei şi aruncând întreaga drăcie într-un colţ al 
trăsurii, unde ateriză pe propria lui pălărie. Ştiu cum să iau 
măsuri pentru a mă proteja de bârfe. 

— Nu sunt atât de sigur de asta. Stai în casa mea şi 
sunt sigur că m-au văzut. 

— Ei bine, faptul că nu poţi fi discret nu este treaba 
mea! Şi-apoi, dacă e ceva, vor crede că sunt mama ta. 

— Ciudat, dar nu găsesc acea posibilitate foarte 
reconfortantă. Şi, adăugă el, enervându-se şi mai tare, 
discreţia nici nu este cea mai importantă problemă. Cum 
rămâne cu siguranţa ta? Ai risca asta pentru a-ţi satisface 
curiozitatea? 

— Nu m-am dus să îl văd pe Foscarelli din curiozitate. 

— De ce, atunci? 


— Îți spun motivul meu dacă mi-l spui şi tu pe al tău. 
A fost pentru a încerca să-l cumperi din nou? Pentru că 
dacă acesta este motivul, nu vei avea niciun succes. 

— Ştiu asta. Aşa cum ţi-am spus, mama mi-a deturnat 
planurile în legătură cu asta. Cu toate acestea, speram că 
ar putea fi convins să accepte o dotă mai mică decât cea 
pe care şi-a însuşit-o pe nedrept de la mama. 

— Deci ai acceptat căsătoria lor ca fiind inevitabilă? 
clipi ea uimită. 

— Nu capitulez încă, crede-mă, murmură el. Dar nu 
este nimic rău în a te pregăti pentru ce este mai rău. Și 
acum că ţi-am explicat motivele pentru care sunt aici, aş 
vrea să le aud pe ale tale. Ce motiv ai putea avea pentru a- 
ţi pune siguranţa în pericol în felul acesta? 

— Piaţa Thornhill este un cartier perfect respectabil, 
oftă ea, uitându-se în altă parte, dar diferenţa din vocea ei 
îi spuse că avea dreptate cu privire la riscurile implicate. 
Este îndeajuns de sigură. 

— Indeajuns de sigură? întrebă el şi se uită la profilul 
ei frumos, amintindu-i consecinţele pe care le-ar fi putut 
avea decizia ei de a hoinări singură, noaptea, în partea de 
nord-est a Londrei. Poate că piaţa Thornhill este sigură, 
cred, dar cartierele pe care le-ai traversat pentru a ajunge 
aici cu siguranţă nu sunt. Dacă s-ar fi stricat o roată la 
trăsură sau dacă unul dintre cai nu ar mai fi putut merge? 
Dumnezeule... spuse el şi se opri, pentru că gândul la cei 
s-ar fi putut întâmpla era mai mult decât putea suporta, şi o 
scutură puţin. Unde îţi este mintea, Irene? 

Ea zâmbi la el şi Henry îşi ţinu respiraţia. Chiar şi în 
lumina plăpândă, zâmbetul ei îl dezarma şi furia lui se 
transformă în confuzie. 

— De ce zâmbeşti aşa, pentru numele lui Dumnezeu, 
când te cert? întrebă el. 

— Mi-ai spus Irene. 

— Imi cer iertare, se scuză el imediat şi îi dădu 
drumul, simțindu-se foarte stânjenit. Ştiu că mi-ai permis, 
dar chiar şi aşa, nu ar fi trebuit să fac asta. Pune-o pe 
seama nervilor încordaţi. Evenimentele de săptămâna 


aceasta m-au lăsat fără nervi. 

— Eşti îngrijorat pentru mine, spuse ea, părând a-i 
plăcea acel gând. 

Zâmbetul i se mări, şi Henry simţi cum este cuprins 
de căldura lui, intrându-i în fiecare os şi aducându-i nu 
numai plăcere născută din dorinţă, ci ceva mult mai adânc 
şi mai profund, pe care nu era sigur că dorea să-l 
exploreze. 

— Bineînţeles că sunt, spuse el stânjenit, uitându-se 
în altă parte. Orice gentleman ar fi. 

— Eşti atât de convins când spui asta, şopti ea, şi cu 
toate acestea sunt mulţi gentlemeni cărora puţin le-ar 
păsa. Era mai mult adevăr decât ar fi vrut el să recunoască. 
Nu sunt obişnuită cu asta, spuse ea contemplativ. 

El se uită la ea, curios, şi văzu că zâmbetul i se 
transformă într-o privire serioasă. 

— Cu ce anume nu eşti obişnuită? 

— Ca o persoană să fie îngrijorată pentru binele meu. 
Este... spuse ea şi făcu o pauză. Este frumos, şopti ea, 
părând surprinsă. 

— Da, ei bine... zise el şi se opri, străduindu-se să-şi 
găsească echilibrul. Sper că, acum că ţi-ai satisfăcut 
curiozitatea în legătură cu bărbatul care aspiră să fie tatăl 
meu vitreg, nu vei mai face alte plimbări în Camden Town 
după lăsarea întunericului. 

— Deja ţi-am spus, nu curiozitatea m-a adus aici. Am 
venit cam pentru acelaşi motiv ca şi tine. Speram că îl pot 
convinge să accepte o alocaţie în loc de dotă. 

— Înţeleg. Şi ai avut vreun succes? 

— Nu, pentru că are nevoie de o sumă substanţială de 
bani. Nu este pentru el... 

— Bineînţeles că nu, o întrerupse el cu un râs trist. 

— Ştii că are pământ în Italia? îl întrebă ea ignorându-i 
sarcasmul. Şi doisprezece fraţi şi surori? Are o fermă de 
măsline în apropiere de coasta amalfitană pe care bunicul 
lor a lăsat-o în paragină. Tatăl lui este mort şi, din moment 
ce el este cel mai mare, este de datoria lui să-i întreţină. De 
aceea are nevoie de o dotă. 


— Şi îndrăznesc să spun că îşi spune povestea 
înduioşătoare oricui ascultă. Ceva, cu siguranţă, despre 
mama lui săracă, rămasă văduvă în mod atât de tragic, şi 
dragii, dragii lui fraţi - poate o soră mai mică cu 
tuberculoză? Poate că a menţionat şi sânge regal - legătura 
lui de mult pierdută - şi complet născocită - cu ducele de 
Milan? 

Ea se strâmbă. 

— Nu este vorba de regalitate, nici de tuberculoză. 
Doar şase sute de acri de livadă de măslini şi de viță-de-vie. 
Sunt neglijaţi şi neîngrijiţi, ar putea fi făcuţi profitabili, doar 
dacă... 

— Doar dacă ar avea bani. Fără asta... făcu o pauză 
oftând cu exagerare. Mă tem că familia lui va avea o soartă 
tragică. 

— Serios, Henry, spuse ea încruntându-se, încerc să 
explic situaţia lui. 

— Despre care presupun că ar trebui să-mi pese? 

— Da, ar trebui, izbucni ea, exasperată, din moment 
ce foarte probabil va deveni membru al familiei tale în 
câteva zile, o posibilitate pe care ai recunoscut-o singur. 
Ideea este că are pământ. Cu siguranţă asta îl ridică un pic 
în cercurile tale aristocratice? 

— Pământul nu face dintr-un bărbat un gentleman. 

— Şi ce anume face? Un titlu? Un loc mai bun în 
herghelie? Dumnezeule, Henry, adăugă ea înainte ca el să 
poată răspunde, eşti cel mai înţepat, încăpățânat şi mai 
enervant bărbat pe care l-am cunoscut vreodată. Şi căzu în 
genunchi, apucându-i în pumni reverele hainei de seară, 
zdrobindu-i floarea de la buton şi umplând trăsura cu un 
miros puternic de garoafe. Şi vrei să ştii care este cel mai 
enervant lucru în legătură cu tine? întrebă ea, punctând 
fiecare cuvânt cu o smucitură a reverelor lui. De fiecare 
dată când încep să cred ce bărbat incredibil de atractiv eşti, 
deschizi gura şi distrugi tot! 

Henry clipi, uimit, sigur că nu auzise bine. 

— Crezi că sunt atrac... 

— Henry, spuse ea şi căzu la picioarele lui înainte ca 


el să o poată opri şi îl trase mai aproape. Mai taci, zise şi îl 
sărută. 

Buzele ei erau la fel de moi ca înainte, dar mai 
arzătoare, chiar mai dulci, şi încântarea lor, atât de acută, 
era precum durerea. Simţi dorinţa cum, dintr-odată, îi 
curgea prin vene, străfulgerându-i mintea, pulsându-i în 
sânge. 

— lrene, pentru numele lui Dumnezeu, spuse el 
apucând-o de mâini cât încă era în stare, şi se trase înapoi. 

Ea îl urmă şi îi tăie orice cuvânt cu un nou sărut, unul 
rapid pe gură, dar indiferent ce voise să-i spună, îi zburase 
din mine în timp ce ea îl săruta uşor pe obraz, spre ureche 
şi înapoi. 

Nu găsi puterea să o îndepărteze din nou. Nu se putu 
mişca deloc. 

Ea îşi înclină capul într-o parte şi îl sărută, la fel, şi pe 
celălalt obraz şi apoi îl sărută pe buze. In cele din urmă, se 
retrase. Cu câţiva milimetri distanţă de buzele lui, aştepta, 
şi el ştiu că dacă va exista un moment în care să-i oprească 
seducţia îmbietoare, acela era momentul. 

Începu să tremure pe dinăuntru. 

Ea era atât de aproape de el, încât respiraţia i se 
contopea cu a lui. Îi putea simţi mirosul pielii, al părului ei, 
amestecându-se cu mirosul de la butoniera lui. Dorinţa se 
agăța acum de el, înceţoşându-i mintea, alungându-i bunul- 
simţ. 

În cele din urmă, ea se retrase, dar nu îi aduse nicio 
alinare. Un sunet agonizat i se auzi de pe buze, o prinse de 
braţe şi o împinse înapoi în scaunul ei, dar în loc de a-i da 
drumul, o urmă, căzând în genunchi. 

Îi prinse gura cu a lui, depărtându-şi buzele şi 
sărutând-o adânc, deschis şi cu intensitate, dezlănţuind 
toată dorinţa cu care se luptase de când se cunoscuseră. 
Nevoia pentru ea care îi pusese acum stăpânire pe corp îl 
şocă chiar şi pe el, şi nu îşi putu imagina ce simţea ea. 
Când scoase un sunet în timp ce o săruta, se forţă să se 
domolească. 

Îi luă faţa în mâini şi o sărută uşor, gustând-o în 


muşcături uşoare, sugându-i buza de sus. O sărută pe 
obraz, apoi pe gât, dar deşi se gândi să coboare, se opri la 
claviculă. Dacă avea să o aprindă la fel cum era el de 
aprins, trebuia să înceapă de jos şi apoi să continue în sus. 

Işi coborî mâna de la obrazul ei peste forma plină a 
sânului ei, blestemându-l pe cel care inventase corsetul, şi 
merse în jos, peste coapsă şi peste genunchi. Luând în 
mână pliuri de crep negru şi de bumbac, îi ridică fustele şi 
îşi strecură o mână pe sub ele. 

O prinse de gambă şi urcă pe toată lungimea 
piciorului, până la partea de sus a ciorapului, unde vârfurile 
degetelor se luptară cu jartierele şi cu tivul ciorapilor. Când 
îi atinse pielea goală, era ca mătasea încinsă. 

Sărutând-o în continuare, îi zgârie uşor partea din 
spate a genunchiului cu vârfurile degetelor şi ea gemu din 
nou. Îşi prinse mâinile în părul lui şi îi cuprinse capul, 
trăgându-l mai aproape, vrând mai mult. 

El îi oferi mai mult, urcându-şi mâna mai sus, pe 
coapsă, şi apoi se mută între picioarele ei. Tresări surprinsă 
şi se desprinse din sărutul lui ţipând şi îşi cobori mâinile pe 
pieptul lui. 

Se opri, ştiind că, dacă teama feciorească ar fi făcut-o 
să se oprească acum, ar fi trebuit să îi dea drumul, şi dacă 
se întâmpla asta, ar fi trebuit să coboare din trăsură şi să se 
azvârle în plin trafic. 

Având în vedere spaţiul strâmt şi multele ei straturi 
de îmbrăcăminte, opţiunile lui de a o excita erau limitate. 
Se hotări că cea mai bună soluţie erau cuvintele. 

— Irene, vreau să te ating, spuse el, cu mâna între 
coapsele ei strânse. Lasă-mă doar să te ating. Doar la atât 
m-am gândit. 

Ea se relaxă un pic, apoi şi mai mult, şi apoi el putu 
să-şi bage degetele printre despicătura lenjeriei ei. 

— Oh, gemu ea, prinzându-l mai tare, îngropându-şi 
faţa roşie în gâtul lui. Oh, oh. 

Se mişcă pe canapea, cu coapsa lovindu-se de 
pântecul lui, şi un val de pură plăcere îi cutremură corpul, 
obligându-l să se oprească. 


— Dumnezeule, şopti el şi se ridică în genunchi, 
forţându-se să se abţină. 

După un moment, se aplecă, o sărută pe faţă şi 
începu să o mângâie din nou. 

— Irene, şopti el, spunându-i numele ca şi cum şi l-ar 
fi spus sieşi timp de o săptămână de nopţi de tortură, în 
timp ce vârful degetului său se mişca înainte şi înapoi din 
despicătura ei secretă, întinzându-i umezeala, până când 
corpul ei se mişca în tresăriri disperate şi fiecare răsuflare 
era un geamăt. 

Era aproape de orgasm, el ştia asta, şi se trase înapoi 
pentru a se putea uita la ea. Avea ochii închişi, buzele 
depărtate, o urmă uşoară de transpiraţie pe frunte în timp 
ce se îndrepta spre culmile plăcerii. 

— Asta este, Irene, şopti el, îndemnând-o, vrând mai 
mult ca orice să o vadă cum termină. Asta este. Eşti 
aproape. 

Nu ştia dacă ea înţelegea ce voia să spună, dacă îşi 
oferise vreodată singură plăcere, dar când ţipă, coapsele 
arcuindu-se în mâinile lui, ştiu că faţa ei era cel mai frumos 
lucru pe care îl văzuse vreodată, şi sunetele uşoare ale 
plăcerii ei, cele mai dulci lucruri pe care le auzise vreodată. 

încercă să-i ofere fiecare picătură de plăcere pe care 
corpul ei o putea obţine, şi când, în cele din urmă corpul ei 
se încovoie pe scaun cu un suspin, îi sărută din nou gura şi 
îşi trase mâna de sub fustele ei. 

Privind mai târziu înapoi, i-ar fi plăcut să creadă că ar 
fi fost capabil să reziste şi să nu-i ia virginitatea într-o 
trăsură, dar indiferent de cât de multe ori se gândise la acel 
moment, nu putu niciodată şti cu certitudine că putea fi 
atât de eroic. În orice caz, soarta nu îi dădu niciodată şansa 
să decidă. 

Trăsura se zdruncină, oprindu-se. 

Cu viteza luminii, îi trase fustele în jos. Se trase 
înapoi, departe de ea, şi simţi că se rupe în două. 

— Du-te la intrarea servitorilor, îi spuse în timp ce ea 
se ridică şi el se întinse după pălăria ei. Şi imediat în 
camera ta, cât poţi de repede. Dacă te vede cineva şi te 


întreabă unde ai fost, adăugă el în timp ce îi îndesa 
monstruozitatea neagră pe cap şi îi punea voalul la loc, ai 
fost la muncă şi să-ţi vizitezi tatăl. Din moment ce porţi 
doliu, va trebui să inventezi o rudă decedată şi să porţi 
doliu timp de o lună, aşa că să sperăm că nu te vede 
nimeni. Indiferent de ce se întâmplă, nu ai fost la Camden 
Town. 

Uşa trăsurii se deschise, dar ea nu se mişcă pentru a 
cobori. In schimb, se uita la el cu ochi mari şi faţa 
îmbujorată, arătând delicios de ciufulită şi copleşită pe de- 
a-ntregul. 

— Da, ştiu, spuse el şi se aplecă în faţă, luând-o de 
braţ şi trăgând-o spre el. Este destul de cutremurător, nu-i 
aşa? zise el şi o sărută, puternic, înainte ca ea să îi poată 
răspunde şi îi dădu drumul. Du-te. 

De data aceasta îl ascultă, protestând şoptit, 
traversând aleea şi coborând treptele de la intrarea 
servitorilor. El aşteptă până când ea ajunse înăuntru şi uşa 
se închise în urma ei, apoi se uită la birjar care aştepta 
lângă uşa trăsurii. 

— La White, spuse el, căci avea nevoie de o băutură. 


Capitolul 16 


Familia ieşise şi servitorii serveau masa de seară când 
lrene intră în casă, aşa că putu să traverseze coridorul de 
jos, să treacă de camera unde servitorii serveau cina şi să 
fugă sus pe scări în camera ei, fără a se întâlni cu cineva. 

Plecând de acasă pentru a se întâlni cu Foscarelli, nu 
acordase prea multă importanţă la ceea ce ar crede 
servitorii despre plecarea sau sosirea ei noaptea. Deja ştiau 
despre munca ei în oraş şi, deşi nu erau de acord cu asta şi 
cu ea, la fel cum nu era nimeni de sus de acord, lrene nu 
fusese niciodată atât de preocupată de a avea aprobarea 
cuiva, indiferent din ce mediu social provenea. Cu toate 
acestea, în acest caz particular, era foarte recunoscătoare 


să ajungă în cameră fără a fi văzută. 

Inchise uşa în urma ei cu un suflu de uşurare şi se 
sprijini de uşă, o mişcare ce îi înclină pălăria enormă pe 
spate. 

O smulse şi o azvârli cât colo, apoi se sprijini din nou 
de uşă, suflând greu nu numai din cauza faptului că 
alergase către camera ei, ci din cauza a tot ceea ce se 
întâmplase înainte. 

Ceea ce îi făcuse Henry - oh, Dumnezeule, ce îi 
făcuse? Sărutul lui, mâinile lui, o făcuse să simtă lucruri pe 
care nu le mai simţise niciodată în viaţa ei, senzaţii care nu 
visase că sunt posibile. Un freamăt atât de delicios care o 
prinsese într-un vârtej de plăcere, ducând-o sus şi tot mai 
sus, până când... nu se putea gândi cum să descrie. Nu 
erau cuvinte pentru ceea ce îi făcuse Henry. 

„Este destul de cutremurător, nu-i aşa.” 

— Cel puţin, şopti ea, punându-şi o mână pe piept şi 
trăgând aer în piept, încercând să oprească haosul din ea. 
Dar degeaba. Inima îi bătea cu putere, simţea furnicături în 
corp şi o cuprinse un val de căldură. Părea că fiecare celulă 
îi era aprinsă în interior de o euforie încântătoare. Râse şi 
se sprijini din nou de uşă. Se simţea absolut magnific. 


* 


Henry se simţea ca naiba. Băuse - de fapt, băuse trei 
pahare, dar chiar şi trei pahare de whisky se dovediră un 
remediu complet neadecvat pentru boala lui. Ordonă să-i 
fie pregătită o cameră şi trimise pe unul dintre valeţii de la 
White pentru a-l aduce pe valetul său şi un rând de haine 
de schimb, pentru că ştia că sub nicio formă nu se putea 
duce în halul acesta acasă. Nu putea suporta gândul de a 
sta în faţa lui Irene la micul dejun ziua următoare, bând 
ceai, mâncând pâine prăjită şi vorbind nimicuri cu ea, cu 
sora ei şi cu fraţii lui ca şi cum era o dimineaţă obişnuită. 
Făcuse asta timp de aproape două săptămâni. Nu putea 
îndura să o facă din nou. 

Făcu o baie rece, ceea ce ajută un pic, şi îşi petrecu 


noaptea la clubul său, deşi avu puţin de-a face cu dormitul, 
pentru că imaginea feţei ei şi ecoul sunetelor pe care le 
scosese în agonia pasiunii îl bântuiră întreaga noapte. Dar 
adormi în cele din urmă spre răsărit, şi pe la mijlocul zilei, 
după un mic dejun fierbinte şi o baie, se simţi pregătit să 
facă ceea ce ştia că trebuie făcut. Era vital să vorbească cu 
ea, şi pentru asta, avea nevoie de toată hotărârea de care 
putea da dovadă. Altfel, putea foarte bine să o ţintuiască de 
primul perete şi să o aibă pe loc. 

La începutul după-amiezii, merse acasă, unde mama 
lui îl trase imediat deoparte pentru o scurtă discuţie, şi 
ceea ce îi spusese sublinie faptul că trebuia să aibă o 
discuţie privată cu Irene cât de curând posibil. Din 
nefericire, nu era acasă. Plecase, îi spuse sora ei, să lucreze 
la ziar. 

Chemă trăsura şi, douăzeci de minute mai târziu, era 
pe trotuarul din faţa uşii placate cu sticlă care duce în 
birourile de la Society Snippets. 

Cât de ciudată era viaţa, cât de neaşteptată! În urmă 
cu doar două săptămâni, credea că este stăpânul propriei 
lumi şi ce se întâmpla în ea. Apoi apăruse lrene Deverill, 
distrugând acea iluzie. În multe feluri, el era un dezastru 
complet drept rezultat, dar când se gândea la ea aşa cum 
fusese seara trecută, nu putea schimba nimic. Problema 
era că haosul, dorinţa nemărginită şi tortura, deşi dulce, nu 
puteau fi suportate la nesfârşit. Trebuia să-şi limpezească 
mintea. Dacă nu, rezultatul ar fi fost anihilarea sau ruina 
lui. 

Deschise uşa. Clopoţelul sună când intră, un sunet 
slab care abia putea fi auzit de pe deasupra vacarmului 
maşinii de tipărit care bubuia într-un capăt al camerei, dar, 
cu toate acestea, tânăra brunetă care lucra la ea îl auzi. Se 
uită peste umăr şi el o recunoscu drept una dintre 
jurnalistele pe care le văzuse cu ocazia celei de-a doua 
vizite aici. Ea opri maşinăria imediat şi veni repede către el, 
şi peste ochelarii cu rame aurii de pe vârful nasului, ochii ei 
închişi la culoare îl studiară cu interesul profesiei ei. 

— Domnişoara Deverill? întrebă el, dându-i cartea lui 


de vizită. 

— Bineînţeles, Excelenţa Voastră, spuse ea şi luă 
cartea de vizită fără a o citi, arătând clar că ştia prea bine 
cine era. Vă rog să mă urmaţi, spuse ea împingându-şi 
ochelarii pe nas şi abordând o expresie de eficienţă vioaie. 

Îl conduse la uşa închisă de la biroul lui Irene, bătu 
rapid, apoi o deschise. 

— Excelenţa Sa, ducele de Torquil, anunţă ea, apoi se 
dădu la o parte pentru a-l lăsa să treacă. 

lrene se ridică în timp ce el intra, şi, în timp ce uşa se 
închidea în urma lui, zâmbetul ei radiant îl lovi cu puterea 
unui pumn în stomac. 

— Henry. 

—  Domnişoară Deverill, spuse el şi se înclină, 
încordându-şi maxilarul şi dându-şi jos pălăria. 

Când se ridică, zâmbetul ei dispăruse. Avea bărbia un 
pic ridicată, amintindu-şi de orgoliul ei, şi îl durea să ştie că 
rănea acea mândrie. După seara trecută, avea motive să 
aştepte mai multe de la el decât formalităţi ducale, dar deşi 
se simţea precum un mitocan, nu putea permite, nu 
îndrăznea să permită niciun fel de intimitate între ei acum. 
Nu era îndeajuns de puternic să reziste. 

— Sper că sunteţi bine, spuse el, refugiindu-se în 
politeţuri sociale. 

— Sunt. Şi dumneavoastră? 

— Foarte bine, minţi el. Tuşi şi apoi făcu o pauză, 
uitându-se la pălăria sa, încercând să găsească o altă 
întrebare politicoasă care ar fi putut uşura motivul venirii lui 
aici. Destul de ocupat. Ne pregătim să plecăm din Londra 
către Ravenwood. 

— Proprietatea dumneavoastră din Hampshire? 

— Da. Plecăm vineri. Atunci se termină sezonul, ştiţi. 

— Ah, da, spuse ea cu vocea strangulată, ceea ce îi 
spuse lui că discuţia despre nimicuri se dovedea dificilă 
pentru ea, aşa cum era şi pentru el. Gloriosul Doisprezece. 
Va... participa familia dumneavoastră la vânătoarea de 
potârnichi sau la navigarea pe Solent? 

— Oh, navigare, bineînţeles, spuse el zâmbind un pic, 


amintindu-şi prima ei seară în casa lui. Până la urmă, 
suntem o familie căreia îi plac plimbările cu barca. 

— Da, spuse ea şi se foi de pe un picior pe altul, 
uitându-se în jur, amintindu-i că această situaţie trebuia să 
fie pentru ea la fel de stânjenitoare cât era de agonizantă 
pentru el. 

— Mama se va căsători cu Foscarelli, spuse el 
chinuindu-se să treacă la subiect. Ea... se întrerupse, 
pentru că încă găsea greu de acceptat căsătoria mamei lui, 
dar după un moment, se chinui să continue. Voia să se 
căsătorească cu el mâine, dar am convins-o să mai aştepte 
o săptămână. De vreme ce vom pleca la ţară, sunt multe de 
făcut, atât aici, cât şi la Ravenwood, şi ar fi o povară pentru 
Carlotta să supravegheze întreaga instalare. Nu pot ajuta 
pentru că am prea multe de făcut pe proprietate pentru a 
mai ajuta cu gospodăria. 

— Deci... spuse ea şi făcu o pauză, părând 
nedumerită. Atunci îmi cereţi să merg cu dumneavoastră? 
Credeţi că încă o săptămână ne va fi de ajutor pentru a o 
face pe mama dumneavoastră să se răzgândească? 

— Nu, mă tem că am trecut de acel punct. Este 
hotărâtă, şi mă îndoiesc că va funcţiona vreo insistenţă. 
Mama va merge cu noi în Hampshire vineri, pentru a ajuta 
la Ravenwood, apoi se va întoarce luni şi se va căsători 
marţi cu Foscarelli, la Registrul Stării Civile. Vor sta, aşa 
cum mi-a spus ea, în noua lor casă în Chiswick pentru două 
săptămâni, apoi plănuiesc să plece în luna de miere în 
Italia, pentru a-i întâlni familia, lucruri de genul acesta. 

Cuvintele lui erau afectate, ciudate şi probabil că îi 
transmise ceva din ce simţea, pentru că lrene vorbi. 

— Ştiu că este o îngrijorare serioasă şi o dezamăgire 
pentru dumneavoastră şi îmi pare rău pentru asta. 

— Nu trebuie să vă gândiţi că vă acuz pe 
dumneavoastră în vreun fel. 

— Asta este o schimbare faţă de acum două 
săptămâni. 

— Da. 

— Am eşuat în sarcina pe care mi-aţi dat-o, spuse ea 


şi se uită în jos, la biroul ei, îndreptându-şi sugativa, apoi îşi 
ridică privirea şi îşi îndreptă umerii. Îmi veţi lua ziarul? 

Întrebarea îl şocă, deşi ştia că nu trebuia să se 
întâmple asta. El stabilise aceste mize şi cu siguranţă nu îi 
dăduse niciun motiv să-l creadă prea gentleman pentru a le 
urma. Nu putea niciodată să-i ia ceva ce iubea. 

— Nu l-aş fi luat niciodată, Irene, spuse el. Ştiu că 
probabil nu crezi asta, dar eram furios, şi disperat, şi - nu 
îmi este ruşine să recunosc - îmi era teamă pentru viitorul 
mamei mele. Uitându-mă în urmă, văd că aşteptările mele 
ca tu să o poţi convinge să se răzgândească erau 
nerealiste, fără să mai menţionez că nu erau rezonabile. Îmi 
pare rău pentru asta. 

— Incercai doar să o protejezi. Văd asta acum. 

— Da, însă nu poţi proteja pe toată lumea tot timpul. 
Nici măcar eu nu pot face asta, spuse el şi reuşi să râdă. 
Mai ales eu. Ceea ce mă aduce la motivul sosirii mele aici. 

Ea se încruntă, fiind pe bună dreptate uimită. 

El traversă camera, venind să stea în faţa ei, fericit că 
biroul forma o barieră între ei. 

— Aşa cum am spus, plecăm vineri. Angela se întreba 
dacă sora ta poate veni şi ea, dacă asta ar fi acceptabil? Nu 
cred, adăugă el înainte ca ea să poată răspunde, că ar fi 
potrivit să o însoţeşti. 

Durerea care îi licări pe faţă îl duru şi pe el, precum 
un cuţit în piept. 

— Corect, bolborosi ea şi se uită în altă parte. 
Bineînţeles că nu. 

— Irene, nu trebuie să mă înţelegi greşit... 

— Nici nu aş putea, oricum, spuse ea cu o voce 
suspect de veselă. Am neglijat ziarul mult prea mult timp 
deja. Şi mai este şi tatăl meu. Nu este bine, aşa cum ştii, 
şi... 

Vocea i se stinse, şi oricât de mult încercă el, nu putu 
ascunde ceea ce simţea. 

— Nu te pot avea acolo, Irene, spuse el, călcându-şi 
mândria în picioare, vocea fiindu-i un răguşit aspru şi 
disperat. Nu pot. Nu în aceste circumstante. 


Comportamentul meu din trecut arată clar că nu pot fi de 
încredere alături de tine. 

— Din cauză a ceea ce s-a întâmplat azi-noapte, şopti 
ea plecându-şi capul şi înroşindu-se. 

— Da. Şi din cauza acelei nopţi din bibliotecă şi a 
imaginilor cu tine şi cu mine care îmi inundă imaginaţia, 
imagini pe care le-ai găsi chiar mai şocante decât au fost 
deja faptele mele. 

— Oh. Sunetul era slab, hâşâit şi trecu un moment 
lung înainte ca ea să vorbească din nou. Şi, cu toate acesta, 
şopti ea, ridicându-şi privirea, acum nu mă pot gândi decât 
să-mi arunc mândria pe fereastră, să ocolesc biroul şi să 
mă arunc pe tine în cel mai puţin cuminte fel cu putinţă. 

Henry îngheţă, pironit, uitându-se la ea. Simţi că îi 
fuge pământul de sub picioare, împreună cu toate 
hotărârile lui onorabile. 

— Irene, nu ai idee ce spui. Dorinţa... mea pentru tine 
este neschimbată. 

— Da, spuse ea înroşindu-se mai tare. Eu... După 
seara trecută, acest lucru este evident. 

— Când eşti în apropiere, uit că sunt gentleman, şi 
dacă nu este distanţă între noi, mă tem că voi continua să 
profit de tine. Ce crezi că ţi se va întâmpla dacă asta 
continuă? 

— Eu... spuse ea şi făcu o pauză, umezindu-şi buzele 
ca şi cum ar fi fost uscate, un gest care îl atrase precum o 
muscă către lumină. Nu sunt foarte sigură. 

— lartă-mă, atunci, pentru că trebuie să fiu direct. Eşti 
virgină. Nu te-ai culcat niciodată cu un bărbat. Este corect 
ceea ce presupun, da? 

— Bineînţeles că nu! spuse ea, cu faţa roşie ca focul. 
Dumnezeule, crezi că aş putea lăsa alt bărbat să mă atingă 
aşa cum... 

— Chiar şi aşa, interveni el. Trebuie să fiu departe de 
tine, pentru că dacă nu, voi continua să te seduc. Este 
supărător pentru mine să recunosc asta, spuse el repede 
înainte ca ea să poată răspunde, dar mă îndoiesc că voi fi 
capabil să mă opresc şi mă tem că voi aduce avantajele 


experienţei mele. Dacă nu cedezi, voi continua să trăiesc în 
chinuri, şi dacă cedezi, consecinţele pentru tine - pentru 
amândoi - ar fi disperate. 

— Câteodată cred că te gândeşti prea mult la 
consecinţe, Henry. 

— Da, ei bine, am motive întemeiate să fac asta, 
având în vedere trecutul meu. 

— Ce vrei să spui? 

El se uită la pălăria lui, strângându-i marginile în 
pumni. Nu voia să-i spună, dar ştia că era nevoit. Trebuia să 
o facă să înţeleagă de ce anume era în stare. 

— Am mai fost căsătorit o dată. 

— Cum? Ochii ei căprui se umeziră. Dar... 

— Nimeni nu ştie. Ei bine, mama ştie, dar nimeni 
altcineva. Nici măcar fratele şi surorile mele. A fost cu mult 
timp în urmă. Eram la facultate. Aveam doar nouăsprezece 
ani, ea avea şaptesprezece. Nu era din acelaşi mediu social 
ca mine. Am convins-o să fugim şi am păstrat căsătoria 
secretă. Nu a fost... făcu o pauză, trăgând aer în piept. Nua 
fost o căsătorie fericită. Ne-am despărţit complet după un 
an şi nu ne-am mai văzut după aceea. Ea a murit anul 
următor. Holeră. p 

— Înţeleg, spuse ea şi îşi muşcă buza. Îmi pare rău. 

— A fost cu mult timp în urmă, spuse el dând din cap 
şi făcând un semn cu mâna în aer. Nu mai contează acum. 

— Dacă nu contează, de ce îmi spui? se încruntă ea, 
nedumerită. Ce legătură are cu noi... cu situaţia noastră? 

Asta, bineînţeles, era partea complicată, sordidă. Nu 
încercă să o îndulcească. 

— Era fata unui vânzător din Cambridge, vânzător de 
tabac. M-am îndrăgostit de ea, complet şi iremediabil, de 
prima dată de când am văzut-o la tejghea, chiar înainte de 
a şti cum o cheamă. Nu pretind că intenţiile mele erau 
onorabile; chiar nu erau. Eram fiul unui duce, nu ne 
potriveam deloc, ştiam asta, dar eram hotărât să o am. 
Problema pentru mine era că era virtuoasă, o fată inocentă, 
şi eu eram plin de pasiune, orb în faţa raţiunii - Irene, de ce 
naiba zâmbeşti? 


— Pentru că mă bucur foarte tare că îmi spui asta. 

— Te bucuri? Doamne, Dumnezeule, de ce? 

— Ei bine, ca să fiu sinceră, Henry, eşti mult prea 
secretos pentru gustul meu. 

Din moment ce simţea că trebuia să emane dorinţă 
douăzeci şi patru de ore pe zi, astfel încât să vadă toată 
lumea, recunoaşterea faptului că nu se întâmpla asta era 
oarecum o uşurare. 

— Nu sunt cel mai deschis dintre bărbaţi, recunosc 
asta. i 

— Aşa se întâmplă dacă vrei să fi politicos. In cea mai 
mare parte a timpului, nu am nici cea mai vagă idee la ce 
te gândeşti sau ce simţi. 

— Având în vedere situaţia, mă gândesc la tine, şopti 
el, uitându-se în altă parte, ceea ce este probabil un lucru 
bun. 

— Nu, nu este. Şi de aceea mă bucur. Ideea că mi-ai 
spune nişte lucruri atât de personale, mai ales având în 
vedere profesia mea... Este... de-a dreptul uimitor, spuse 
ea şi făcu o pauză, râzând un pic. Chiar extraordinar. Sunt 
onorată că ai atâta încredere în mine, şi îţi promit, nu voi 
spune nimănui. 

— Bineînţeles că nu vei spune. Adică, ştiu asta, spuse 
el şi se foi, simțindu-se inconfortabil, apoi se uită din nou la 
ea. Dar având în vedere situaţia, şi ceea ce este între noi, 
este necesar să-mi cunoşti trecutul. 

— De ce? Pentru că ai impresia că acel trecut se 
repetă... îl întrerupse ea, făcând din nou ochii mari. 
Doamne, Dumnezeule, Henry, nu te gândeşti să te 
căsătoreşti cu mine, nu-i aşa? Nu te... te îndrăgosteşti de 
mine? 

— Nu este dragoste, lrene. Cel puţin, nu cea care ar 
duce la o căsătorie amiabilă. Asta încerc - prost, recunosc - 
să explic. Eşti a doua femeie pe care am întâlnit-o vreodată 
pentru care sentimentele mele sunt atât de puternice încât 
nu pot fi negate, spuse el râzând amar. Am o înclinaţie, se 
pare, pentru femei care nu sunt potrivite cu viaţa mea, şi 
este o viaţă pe care nu o pot schimba. Te doresc, da. Vreau 


să te sărut, să te ating aşa cum te-am atins aseară, să îţi 
aduc plăcere, să mă culc cu tine şi - iartă-mă dacă 
îndrăznesc prea mult - dacă sunt lângă tine pentru prea 
mult timp, asta s-ar putea întâmpla. Dacă se întâmplă, te 
voi fi distrus, exact aşa cum... spuse el şi se opri, pentru că 
şi acum, zece ani mai târziu, durea să o spună. Aşa cum am 
distrus-o şi pe ea. Ar trebui apoi să ne căsătorim. 

— Nu înţeleg de ce... 

— Şi cu toate astea, o întrerupse el, simțindu-se cel 
mai mitocan bărbat, aş face-o. În acest moment, sunt 
foarte vulnerabil în ceea ce te priveşte, atât de slab, încât 
dacă ai fi de acord, m-aş căsători cu tine, doar pentru a te 
putea avea. Da, aş face din nou aceeaşi greşeală. 

— Înţeleg, spuse ea cu o voce rece şi simţi văpăi în 
ochi. Deci căsătoria cu mine ar fi o greşeală? 

Nu voia să se certe. În mod normal, nu dădea înapoi 
într-o dispută cu ea, dar azi, nu avea putere pentru aşa 
ceva. 

— Ştiu că mereu reuşesc să îţi spun cele mai greşite 
lucruri, şi nu ştiu exact de ce se întâmplă asta, oricum, nu 
crezi şi tu că ar fi o greşeală să ne căsătorim? Spunând 
altfel, ai vrea să te căsătoreşti cu mine, să îţi legi viaţa 
pentru totdeauna de a mea? Să fii ducesa mea? 

Privirea înspăimântată de pe faţa ei îi spuse cu o 
claritate brutală răspunsul pe care îl ştia deja. 

— Dumnezeule, nu. 

În ciuda faptului că nu se aşteptase la un alt răspuns, 
era un pic iritat de un refuz atât de radical la o poziţie 
pentru care mii de alte femei ar sări prin foc să o aibă. 

— Nu sunt fata unui vânzător de tutun, e-adevărat, 
continuă ea, dar nu fac parte din înalta societate, şi nici nu 
am vreo dorinţă în acest sens. 

— Chiar aşa, spuse el, încă iritat. 

— Nu aş mai putea să susţin drepturile femeilor. 

— Ducesa mea cu siguranţă nu ar mărşălui pe străzi, 
dacă la asta te referi. Şi familia noastră are înclinații 
politice. Mereu i-am susţinut pe Conservatori, dar niciunul 
dintre aceste partide nu susţine votul... 


— Ei bine, iată! Nu voi renunţa să lupt pentru dreptul 
la vot, Henry. Niciodată. Şi ar trebui să renunţ la Society 
Snippets, ceva ce nu-mi pot imagina vreodată să fac. Imi 
iubesc munca mult mai mult decât mi-ar plăcea să fiu o 
ducesă. Nu că ştiu cu adevărat ce fac ducesele, în afară de 
faptul că se duc la Ascot şi organizează petreceri, şi ştiu 
asta doar pentru că scriem despre astfel de lucruri tot 
timpul. Dar cunosc îndeajuns încât să-mi dau seama că nu 
mi-ar plăcea să fiu o ducesă, şi nu m-aş descurca deloc, şi 
m-aş plictisi îngrozitor, şi... 

— Atunci, se pare că suntem de aceeaşi părere, spuse 
el, încercând să-şi recapete demnitatea în faţa acestei 
evaluări nimicitoare a ceea ce ar însemna să fie ducesa lui. 
încercă, de asemenea, să accepte cu graţie că Irene ar 
prefera să conducă un ziar de scandal decât să fie soţia lui. 
Dar ştiuse asta de dinainte. De la început, acest lucru în 
mod particular îl găsise al naibii de atrăgător la ea. Şi asta 
nu duce nicăieri, aşa cum am încercat să explic. 

— Mai este o alegere, una despre care este evident că 
nu ai uitat. Am putea avea o aventură. 

— Nu putem face asta, spuse el, de data aceasta el 
fiind cel uimit. 

— De ce nu? râse ea, spre stupoarea lui. Nu este un 
păcat ceea ce simţi. 

— Nu este? Găseşte un preot care să fie de acord cu 
tine şi voi fi pe punctul de a ceda acestei variante. 

— Ceea ce vreau să spun este că nu consider că este 
un păcat, indiferent de doctrină. Tu? 

— Nu ştiu, spuse el şi încercă să se gândească la 
întrebare în mod raţional, dar ştiu că nu putea avea 
încredere în abilitatea de a fi raţional, nu când venea vorba 
de ea. Am fost crescut să consider că este un păcat, aşa 
cum sunt convins că ai fost şi tu. Amândoi suntem 
necăsătoriți. În ochii celorlalţi - dacă nu în ai noştri o 
aventură între noi doi este desfrâu şi incalificabil de imoral. 

— Când m-ai atins, Henry, nu m-am simţit imorală, 
spuse ea şi se uită la el, cu faţa caldă şi drăgăstoasă, 
chemându-l pe diavolul din el. 


— Consecințele ar fi îngrozitoare, mai ales pentru 
tine, insistă bărbatul, atât pentru el, cât şi pentru a-i explica 
ei. Ai fost acceptată în societate prin intermediul bunicului 
tău şi, dacă cineva află că avem o legătură, ti-ar fi pătată 
onoarea pe loc. Ai ajunge să regreţi amarnic, şi aş uri să... 

— Nu aş face asta, îl întrerupse ea. Nu îmi pot 
imagina nicio situaţie în care aş regreta o legătură de 
dragoste cu tine, Henry. 

Blândeţea din vocea ei era aproape sfârşitul lui şi 
încercă să o îndepărteze şi mai mult înainte de a-şi spune 
ideea de neconceput. 

— Astfel de sentimente minunate sunt uşor de spus, 
dar cum rămâne cu familia ta? Ce se întâmplă când află 
lumea şi familia ta este făcută de ruşine odată cu tine? Ce 
se întâmplă când rivalii tăi îţi pun numele ruinat în ziarul lor 
şi discută cu poftă aventura noastră sordidă? Crezi că nu ar 
face asta? 

— Ei bine, bineînţeles că ar trebui să fim extrem de 
precauţi! Nu aş vrea să se afle, de dragul Clarei. Şi al tău. 

— Dar nu de dragul tău? 

— Societatea nu mă va accepta oricum, Henry, spuse 
ea zâmbind ca şi cum propria ruină era o problemă trivială. 
M-am simţit atât de bine în aceste două săptămâni cum nu 
am crezut că o voi face, e adevărat, dar astfel de lucruri nu 
pot dura, nu pentru mine. Conduc un ziar de scandal. Am o 
carieră. Sunt o sufragetă. Cât timp crezi că va trece până 
când Ellesmere va afla că nu am nicio intenţie să renunţ la 
toate acestea sau la părerile mele radicale? Clara va fi bine. 
A plăcut-o, şi poate să beneficieze de bunătatea lui şi de 
cea a familiei tale, indiferent de lucrurile scandaloase pe 
care le fac eu. 

— Nu sunt sigur cât de mult va putea familia mea să o 
protejeze pe sora ta de îndată ce mama se va căsători cu 
italianul ei. Dar desigur, vom face tot ce putem pentru 
amândouă. 

— Aşa cum am spus, nu este pentru mine. Societatea, 
mă tem, nu mă va accepta niciodată, indiferent dacă între 
noi se va întâmpla ceva sau nu. 


— Nu trebuie să fie astfel lucrurile. Aşa cum am vorbit 
mai devreme, va trebui să eviţi să te lauzi cu profesia ta şi 
să nu mai fii atât de radicală, dar... 

— Cum să nu mai fiu aşa de radicală? Nefăcând 
munca pe care o iubesc? Abandonând o cauză în care cred? 
Nu voi face asta, nu pentru tine, nu pentru tatăl meu, nici 
măcar pentru Clara. Lucrez să formez o uniune cu alte 
femei, ca să facem o petiție pentru vot, şi când se va 
întâmpla, competitorii mei, nu am niciun dubiu, se vor 
bucura foarte tare afirmând lucruri nedemne de o femeie, 
mai ales când voi fi arestată şi poliţia mă va duce la 
închisoare. 

— Oh, Dumnezeule, gemu el, temându-se foarte tare 
că acea profeție avea să se adeverească într-o bună zi. 

— Deci vezi? Mă tem că dezaprobarea şi ruina sunt 
inevitabile pentru mine, într-un fel sau altul, şi nu vreau să 
pierd această şansă cu tine pentru a evita ceea ce este 
inevitabil. Cu toate astea, o asemenea asociere cu mine 
este un risc şi pentru tine, deci dacă tu... spuse ea şi făcu o 
pauză, părând dintr-odată nesigură. Dacă nu mă vrei în 
aceste condiţii, aş înţelege. 

să nu o vrea? Dumnezeule, cum putea gândi un 
asemenea lucru, chiar şi pentru o clipă. Nu ştia deja că ar 
face orice pentru a o avea în patul lui? Dar nu era vorba 
numai despre el şi despre ceea ce voia el. Ştia asta prea 
bine. Se forţă să rămână onorabil. 

— Sunt diferite tipuri de ruinări, Irene. Făcu o pauză, 
gândindu-se cum să spună mai bine, dar nu exista o 
metodă delicată de a purta o asemenea conversaţie. Chiar 
şi dacă suntem discreţi, chiar dacă putem ascunde 
aventura noastră de ochii iscoditori - ceea ce este deja 
dificil -, mereu este posibilitatea apariţiei unui copil. In acel 
moment nu se mai pune problema de discreţie. 

Ea se înroşi din nou şi el speră că poate, într-un final, 
o convinsese, dar următoarele ei cuvinte îi demonstrară 
contrariul. 

— Da, ei bine... ahm... deja m-am gândit la asta. 

Niciodată, se hotărî el, nu avea să o înţeleagă pe 


femeia asta. Acest lucru însă nu îi diminuă deloc dorinţa 
pentru ea. 

— Te-ai gândit? 

— Ei bine, sincer, Henry, spuse ea şi îi aruncă o privire 
cu reproş, poate că încurajez urmarea pasiunii inimii, dar 
nu sunt proastă. 

— Bineînţeles, fu el de acord imediat, neştiind ce să 
spună altceva. Dar se pare că încurajezi dragostea liberă. 
Cum rămâne cu copiii care o însoțesc? 

— Aşa cum am discutat, chiar cred că oamenii ar 
trebui să fie liberi în a iubi pe cine doresc, atâta timp cât 
este alegerea ambelor părţi şi niciunul nu este căsătorit cu 
altcineva. 

In ciuda circumstanțelor blestemate, el nu se putu 
abţine să nu râdă. 

— Realizezi că părerea ta despre asta este complet 
opusul celei a societăţii? Printre cei ca mine este absolut în 
regulă ca oamenii căsătoriţi să aibă aventuri, doar că nu cu 
cei care nu sunt căsătoriţi. 

— Un motiv în plus ca cei ca tine să îşi refacă 
priorităţile. Dar în ceea ce priveşte copiii, nu, având în 
vedere rigorile societăţii, să aduci pe lume copii într-o 
asemenea situaţie ar fi crud. Pentru că ar fi nelegitimi şi 
condamnaţi pentru ceva ce nu este vina lor. 

— Şi astfel...? 

— Cred că îmi amintesc de la ultima întâlnire a 
sufragetelor la care am participat că a fost menţionată o... 
0... Se opri, uitându-se în altă parte în timp ce îşi puse 
mâna pe gât. Moduri de a... hm... preveni... ahm... anumite 
situaţii. 

In urmă cu doar două săptămâni, Henry ar fi fost 
complet şocat de tot ceea ce ar şti o tânără domnişoară 
despre astfel de lucruri, că cineva i-ar spune despre ele sau 
că ea ar vorbi despre ele, mai ales cu el. Ar fi fost şocat să 
ştie că ar discuta atât de deschis subiecte precum copii 
nelegitimi şi dragoste liberă, sau că ar lua în considerare 
posibilitatea, chiar şi teoretic, de a dezvirgina o femeie cu 
care nu era căsătorit. Chiar şi cu Elena, a aşteptat până 


după nuntă pentru a revendica acea onoare. 

Să aibă o legătură nelegitimă cu o femeie până atunci 
inocentă şi nemăritată era complet inacceptabil, era de 
neimaginat. Dar conştiinţa lui, ştia, era foarte slabă atunci 
când venea vorba despre această femeie. Cât despre ea, 
începea să accepte faptul că lui lrene nu îi păsa de ceea ce 
credeau ceilalţi. Avea un fel care îi arunca pe apa sâmbetei 
toate noţiunile cu privire la comportamentul cuviincios. Mai 
ceva ca dinamita. 

Poate că suferea de un fel de şoc din această cauză, 
pentru că mintea lui nu era dispusă să renunţe la acest 
subiect şi să-l arunce pe uşă afară. Şi din moment ce 
depăşiseră discuţia despre refuz, nu avea niciun rost să se 
învârtă în jurul a ceea ce voia ea să spună prin eufemisme 
prosteşti. Acum asta era. 

— Te referi la metodele de protecţie, spuse el direct. 
E adevărat, previn sarcina, precum şi boala, dar sunt şi 
ilegale. Cu siguranţă ştii asta, nu? 

— Ei bine, da. Tocmai de aceea tu ar trebui să fii cel 
care ar face rost de ele. Eşti duce. Poliţia nu te-ar aresta 
niciodată. 

Asta, fu el obligat să accepte, era adevărat. 

— Se pare că te-ai gândit mult la asta, spuse el încet. 

— Da, zise ea. M-am gândit. Oh, Henry, chiar tu ai 
spus că îţi este imposibil să stai departe de mine, şi trebuie 
să ştii că şi mie îmi este foarte greu să stau departe de tine. 

El începu să vorbească, dar ea se apropie peste birou, 
punându-i mâinile peste gură pentru a-l opri. 

— Dacă sărutul acela din bibliotecă nu a dovedit-o 
îndeajuns, cu siguranţă a făcut-o plimbarea cu trăsura. 

În oricare altă situaţie, s-ar fi simţit foarte măgulit să 
o audă recunoscând asta cu voce tare, şi atingerea 
degetelor lui îi trimitea fiori periculoşi prin corp, dar în acest 
moment, mintea lui nu putea fi lăsată să se bucure de 
nimic din toate astea. O prinse de încheietură, îi trase mâna 
în jos şi îi dădu drumul. N 

— După aseară, te simţi copleşită. Ințeleg asta şi este 
vina mea în totalitate... 


— De ce? întrebă ea râzând uimită. Numai tu eşti de 
vină că în faţa atenţiilor tale nu mă pot abţine să-ţi rezist? 
Se pare că trebuie să fac rost de nişte săruri sau voi leşina 
data viitoare când mă vei săruta. 

— Te rog, Irene, nu mă tachina, te implor. Nu acum. 

— Nu sunt copleşită, Henry, spuse ea serioasă. Doar 
că ştiu ce propun şi îţi promit că fac asta fără nicio 
constrângere. 

El se întoarse, mergând spre mica fereastră a biroului 
ei şi se uită la zidul din cărămidă al casei solide de vizavi, 
gândindu-se la toate consecinţele ştiind că ea nu poate 
face asta. 

— Dar ceea ce încerc să-ţi explic este că nu este o 
decizie care să se justifice. Nu pentru tine. Nu poate fi. Se 
chinui să se întoarcă şi să se uite în ochii ei, să-i vadă 
aceeaşi dorinţă pe care şi el o simţea înăuntru şi pe care o 
refuza. Nici măcar nu-ţi poţi imagina ce înseamnă să-ţi 
pierzi inocenţa, Irene. Nimeni nu poate, până nu se 
întâmplă. Şi odată ce se întâmplă, nu mai este cale de 
întoarcere, indiferent de consecinţe. Nu ai idee ce 
înseamnă să-i oferi inocenţa ta unui bărbat. 

— Aşa este, Henry. Dar, adăugă ea uşor, eşti singurul 
bărbat pe care l-am întâlnit şi căruia mi-am imaginat să-i 
ofer inocenţa mea. Dacă nu eşti tu, mă îndoiesc că va fi 
cineva vreodată. Nu vreau asta. 

Cu acele cuvinte, atât de simple şi de plăcute, 
pierduse, şi ştia asta. Încă de la început, chiar înainte de 
sărutul din bibliotecă şi de acea călătorie fierbinte cu 
trăsura, încă de când toate acestea nu erau nimic altceva 
decât imaginaţia lui erotică, dorise acest lucru de la ea, şi 
în ciuda faptului că era împotriva a tot ceea ce fusese 
crescut să creadă despre bine şi rău, ştiu că răspunsul lui 
era inevitabil. Poate că mereu ştiuse asta. 

— Prea bine, spuse el. Voi face aranjamentele. Se 
întoarse brusc înainte ca vreunul dintre ei să se 
răzgândească, dar se opri la uşă pentru încă un lucru. Vei 
avea nevoie de pălăria aceea îngrozitoare, spuse fără a se 
uita la ea, apoi deschise uşa şi ieşi. 


Capitolul 17 


În timp ce Irene privea cum se închide uşa în urma lui 
Henry, se simţi atât de ameţită încât trebui să se aşeze. 
Sugerarea unei legături ilicite nu era genul de lucru pe care 
o fată îl făcea în fiecare zi. 

Cu toate acestea, propunerea ei curajoasă nu este 
singurul lucru care îi făcea genunchii să tremure. Faptul că 
ştia că dorise o fată cu atât de multă pasiune încât sfidase 
toate regulile societăţii pentru a o avea era la fel de 
uimitor. Lui Irene îi veni să râdă gândindu-se la ziua aceea, 
acum două săptămâni, când venise vijelios acolo, când îl 
crezuse atât de rece. Henry, descoperea ea acum, era la fel 
de rece precum un incendiu. Cine ar fi crezut? 

Ştia că drumul pe care urmau să-l înceapă era unul 
necugetat, nebunesc, inconştient, chiar. Şi, cu toate 
acestea, nu îi păsa. Era atât de entuziasmată de acest gând 
că abia putea respira. Era dispusă să îşi asume orice risc, să 
plătească orice preţ. Pentru că părea de neimaginat acum 
să nu fie cu el. 

Până la finalul zilei, trebuia să se întoarcă în casa din 
Belford Row, după ce o asigura pe Clara că ea trebuia, 
bineînţeles, să se ducă vineri la Hampshire cu familia 
ducelui şi să refuze fericită toate rugăminţile surorii ei de a 
merge cu ei la Ravenwood. 

Ignoră, de asemenea, şi dezamăgirea, şi 
dezaprobarea tatălui ei cu privire la decizia de a se întoarce 
acasă. Tatăl ei, oricât de mult ţinea la el, încetase să mai 
fie o persoană de a cărei aprobare avea nevoie. În trecut, 
acest lucru o făcuse mereu să se simtă atât tristă, cât şi un 
pic vinovată, dar acum, în lumina noii alegeri, era 
bucuroasă de distanţa emoţională care exista de mult între 
ei, pentru că îi era mai uşor să facă ceea ce intenţiona. 

Aşteptarea era partea cea mai grea. Toată ziua de 
duminică, nu se putuse gândi decât la Henry şi la cum ar fi 


să o atingă. Chiar şi în timpul slujbei, Dumnezeu să o ajute, 
se gândise numai la el. 

Luni, primise o scrisoare de la el cu indicaţii, şi în acea 
seară îşi împachetase o mică valiză şi îi spusese tatălui ei 
că îi era atât de dor de Clara încât se ducea înapoi, să 
petreacă restul nopţilor rămase cu ea, înainte să plece din 
Upper Brook Street. Apoi, îşi pusese o pelerină lungă peste 
haine şi ceea ce Henry numise „pălăria îngrozitoare” 
împreună cu voalul care îi ascundea faţa şi luă o trăsură 
până la un mic hotel de pe o stradă obscură din St. John's 
Wood. Acolo, se prezentă la recepţie drept doamna Jones. 
Domnul Jones, o informă sobrul portar, ajunsese deja şi era 
în apartamentul lui - care era alăturat de alei. 

— Sper că doamna Jones găseşte acest lucru 
satisfăcător? 

— Bineînţeles, spuse ea, încercând să pară naturală 
când, în schimb, simţea ca şi cum avea sute de fluturi în 
stomac. 

Valetul îi luă valiza şi o conduse la cel de-al doilea 
etaj, şi apoi pe un coridor scurt, slab luminat, către o 
pereche de uşi aflate în capăt. Descuie uşa din partea 
dreaptă, o deschise şi se dădu într-o parte pentru ca ea să 
intre. Apoi o urmă şi el, aşezând valiza lângă o uşă închisă 
care, presupuse ea, putea duce doar către camera 
alăturată. 

— Veţi avea nevoie de o servitoare, doamnă? Dacă 
da, pot trimite una. 

— Nu, nu voi avea nevoie de o servitoare, mulţumesc, 
spuse ea abia dezlipindu-şi ochii de la uşa închisă, uitându- 
se în jur în timp ce el dădea la o parte draperiile. Nu era o 
cameră mare, dar era neaşteptat de drăguță, cu pereţi de 
culoarea turcoaz şi draperii de un albastru mai închis. Avea 
candelabre aurite, mobilă din lemn de alun şi un 
considerabil pat din alamă. 

Lui lrene îi bătea inima în piept cu putere. 

— Vă mai pot ajuta cu ceva, doamnă? tuşi uşor, în 
spatele ei, valetul. 

Se întoarse, realizând că acesta se dusese spre uşă şi 


aştepta, cu mâna înmănuşată întinsă în mod discret. 
Imediat, lrene îşi deschise poşeta. 

— Nu, mulţumesc, răspunse ea punându-i o monedă 
de un şiling în palmă. Puteţi pleca. 

— Prea bine, doamnă. Dacă aveţi nevoie de ceva, 
soneria este lângă pat, spuse el şi plecă, închizând uşa în 
urma lui. 

lrene îşi dădu jos mantia şi pălăria, dar abia le aruncă 
pe un scaun înainte de a auzi o bătaie în uşă, venind 
dinspre camera alăturată. Traversă camera şi, trăgând 
adânc aer în piept, deschise uşa pentru a-l descoperi pe 
Henry de cealaltă parte, iar imaginea lui în cămaşă o făcu 
să tresară de bucurie, încât râse. 

— Emoţionată? întrebă el zâmbind. 

— Îngrozitor, dar... spuse ea şi făcu o pauză, uitându- 
se la el o clipă. Mi-am dat seama, spuse ea încă zâmbind un 
pic, este prima dată când te văd fără sacou. 

Acest lucru păru să accentueze intimitatea situaţiei 
lor şi îi reaminti de consecinţele a ceea ce urmau să facă. 
Dar el vorbi din nou, fără a-i da răgaz lui lrene să se 
gândească la cât era de nervoasă. 

— Cada este conform aşteptărilor tale, sper? 

— Ce anume? întrebă ea uitându-se la el cum făcea 
un semn cu capul către ceva din spatele ei şi se întoarse 
spre baia alăturată camerei ei. Văzu, prin uşa întredeschisă, 
conductele din cupru şi cada albă, din email. Dumnezeule, 
nu am observat-o când am venit. 

— Mă răneşti, Irene. Mi-a luat întreaga după-amiază 
să găsesc un hotel îndeajuns de discret care să aibă o baie 
privată. 

— Mulţumesc, spuse ea râzând şi se întoarse din nou 
către el. A fost un gest foarte cavaleresc. 

— Nu atât de cavaleresc, zise fără să râdă. Se uită în 
ochii ei şi ea amuţi, văzându-i privirea intensă. Sper că o 
vom împărţi, continuă el. 

La acele cuvinte, inima lui lrene bubui cu putere, şi 
fluturii din stomac i se transformară într-un stol de păsări 
speriate. Probabil că el simţi asta, pentru că păşi pe uşă și Îi 


cuprinse faţa în mâini, palmele calde pe obrajii ei. 

— Eşti absolut sigură că vrei să faci asta? 

— Da, spuse ea dând din cap, confirmându-şi atât 
sieşi, cât şi lui. Nu cred că am mai fost sigură de ceva în 
toată viaţa mea, Henry. Deci... se opri ea pentru o clipă. Ce 
se întâmplă acum? 

— Sunt câteva căi pe care le putem urma. Dacă îţi 
este foame, pot comanda cina şi putem mânca mai întâi, 
zise, mâna alunecându-i pe gâtul ei, vârfurile degetelor lui 
plimbându-se pe ceafa ei. Sau poţi folosi cada, să faci o 
baie, şi apoi să te schimbi într-o ţinută mai confortabilă. Aş 
sugera o rochie largă care nu necesită corset. Sau... spuse 
el şi făcu o pauză, şi degetele i se opriră. Intensitatea 
privirii lui deveni mai pătrunzătoare, făcându-i ochii de 
culoarea fumului. Sau îmi poţi permite mie să te dezbrac. 

lrene nu avu nevoie de mult timp pentru a se decide 
ce preferă şi, în timp ce mâna lui o mângâia, i-o prinse şi i-o 
ridică spre butonul de sus al costumului ei de oraş. 

— Cred, spuse ea, că prefer cea de-a treia opţiune. 

Gura lui era peste a ei chiar înainte ca ea să termine, 
trăgându-şi mâinile din prinsoarea ei şi cuprinzându-i faţa, 
sărutând-o. Sărutul era şi tandru, şi arzător, iar buzele ei se 
deschiseră imediat către el şi către orice experienţă avea el 
să-i ofere în seara asta. 

Henry îi gustă gura cu săruturi tandre, bogate, în timp 
ce o conducea cu spatele către camera ei, şi încercă să nu 
se gândească la faptul că o împingea peste râul Rubicon. 
De îndată ce se găsiră amândoi în camera ei, împinse uşa 
din spatele lor şi o închise. O sărută şi mai adânc chiar, 
aprinzându-şi propria dorinţă pentru a-şi face conştiinţa să 
tacă, trecutul şi orice alte contemplări neconvenabile 
despre bine şi rău. 

Dar această strategie de a se ocupa de propria 
conştiinţă avea şi dezavantaje, pentru că, în câteva 
secunde, era complet excitat, şi dacă continua astfel, seara 
aceasta nu avea să fie experienţa extraordinară pe care şi- 
o dorea pentru ea. Trebuia să o lase mai uşor. 

Intrerupse sărutul, încercând să echilibreze cele două 


forţe opuse din el în timp ce începu să-i descheie sacoul. 
Făcea acest lucru încet, pentru că mâinile îi tremurau de la 
efortul de a-şi controla mişcările. Ea observă, bineînţeles. 

— Nu eşti şi tu emoţionat, nu-i aşa? şopti ea, părând 
surprinsă. 

— Glumeşti? Bineînţeles că sunt, murmură el, dându-i 
sacoul jos de pe umeri şi aruncându-l alături. Apoi se uită 
din nou la ea, ducându-şi mâna prin păr şi trăgând puternic 
aer în piept. Sunt al naibii de emoţionat. Dintr-un motiv 
anume, acest lucru o făcu să râdă. Continuă, atunci, spuse 
el în timp ce începu să-i descheie nasturii cămăşii. Râzi pe 
socoteala mea. Se pare că îţi place în mod deosebit acest 
lucru. _ 

— Ei bine, da, recunoscu ea. Imi place să te tachinez, 
e adevărat. Dar îmi place şi că eşti emoţionat. 

— De ce, pentru numele lui Dumnezeu? 

— Pentru că arată că nu deţii mereu controlul aşa 
cum pretinzi. 

Suspectă că ea nu ar spune asta dacă şi-ar pierde 
controlul atât de mult pe cât îşi dorea şi lăsa liber ceea ce 
sălăşluia în el, şi era fericit că ea alesese să-l lase să o 
dezbrace. Dacă s-ar fi îmbrăcat cu ceva larg, cu nimic pe 
dedesubt, se temea că ar fi fost sfârşitul lui, iar 
dezvirginarea ei, o experienţă scurtă şi deloc romantică. 
Aşa cum se întâmpla acum, deschiderea nasturilor şi 
dezlegarea fundelor îl făceau să-şi liniştească, puţin câte 
puţin, propriile porniri, iar când ajunsese în cămaşă şi 
pantalonaşi, se simţi pregătit să îşi concentreze întreaga 
atenţie pe ceea ce era cel mai important: excitarea şi 
plăcerea ei. 

De când începuse să o dezbrace, se uitase la faţa ei. 
Era îmbujorată, respira repede - un semn bun că era la 
jumătatea drumului, dar nu era suficient. Nici măcar pe- 
aproape. li prinse bărbia şi o sărută, apoi se trase înapoi. 

— Este în regulă dacă mă tachinezi şi râzi, spuse el în 
timp ce începu să-i desprindă acele de păr. Înainte ca 
noaptea să se termine, lrene, mă voi răzbuna. 

— Dumnezeule, şopti ea, plecându-şi genele. Se pare 


că voi avea nevoie, până la urmă, de sărurile acelea. 

În ciuda cuvintelor ei glumeţe, el simţi fiorii care îi 
cutremurau corpul, deşi nu ştia dacă din cauza spaimei sau 
a anticipării. Probabil amândouă. 

Se întoarse pentru a arunca acele de păr pe măsuţa 
de lângă el, în timp ce îşi trecu cealaltă mână prin părul ei, 
răsfirându-i-l pe umeri, exact aşa cum fusese în noaptea 
aceea în bibliotecă, exact aşa cum fusese în toate visele pe 
care le avusese cu ea de atunci. 

Apucă în pumn un mănunchi mătăsos auriu şi îi trase 
capul pe spate. O sărută, cu cealaltă mână deschizând 
nasturii cămăşii ei. Voia să-i atingă sânii, să-i prindă în 
mâini şi să-i sugă, dar îl împiedică decolteul mic al 
cămăşuţei ei. Prinse marginea cămăşuţei şi trase de ea în 
sus, însă, brusc, ea îl apucă de încheieturi pentru a-l opri. 

— Este în regulă. Nu-ţi fie teamă, spuse el aplecându- 
se şi sărutând-o pe ureche. 

— Nu îmi este teamă. Doar că... zise ea şi făcu o 
pauză, râzând uşor. Amândoi ştim că nu am experienţă în 
astfel de situaţii, dar sigur nu sunt singura care rămâne 
fără haine, nu? 

— Nu. Însă probabil că este cel mai bine dacă rămân 
îmbrăcat cât mai mult timp posibil. 

— Nu cred că este prea corect, spuse ea, cum îi era 
obiceiul, fără a putea accepta această explicaţie. 

Nu era corect, într-adevăr, dar era mult mai uşor 
pentru el să se abţină dacă rămânea îmbrăcat. Voia ca 
totul, fiecare secundă din ce se întâmpla, să fie ceva ce ea 
ar preţui fără regret, şi să-l atingă, se gândea el, era parte 
din asta. Trebuia să suporte tensiunea. 

— Prea bine, spuse el şi îşi desfăcu braţele. Dacă 
doreşti să mă dezbraci, nu mă voi opune. 

— Nu ştiu nimic despre hainele bărbaţilor, spuse ea în 
timp ce îşi ridica mâinile la nasturii de sus ai vestei lui. Mă 
tem că mă voi dovedi mai puţin îndemânatică decât valetul 
tău. 

— Te vei descurca. Hainele noastre sunt ca toate 
celelalte lucruri despre noi, răspunse el la privirea ei 


întrebătoare. Directe. Necomplicate. 

Ea pufni sceptică în timp ce îi scotea vesta, dar nu se 
opri să îl contrazică. 

El deja îşi scosese lavaliera şi gulerul, astfel că ea 
trebuia să-i dea jos doar butonii, bretelele şi să îi deschidă 
nasturii cămăşii. Cu toate acestea, nu observă nasturele 
care îi prindea cămaşa de pantaloni, şi el nu se putu abţine 
să nu râdă când îi văzu uimirea că nu reuşea să-i scoată 
cămaşa din pantaloni. 

— Lasă-mă pe mine, spuse el şi termină în locul ei, 
scoţându-şi cămaşa şi bluza de dedesubt în câteva 
secunde. 

Le aruncă alături, dar când se uită din nou la ea, faţa 
ei îl făcu să înţepenească. 

Avea buzele întredeschise şi privirea neclintită în timp 
ce se uita la pieptul lui gol, părând fascinată. Işi puse 
palmele pe pieptul lui şi îşi plimbă mâinile peste umeri, 
coborând pe braţe. Mângâierea caldă şi înceată se simţea 
atât de bine încât Henry gemu, lăsându-şi capul pe spate, 
lăsând-o să-l exploreze şi să-şi satisfacă curiozitatea, deşi 
se lupta să-şi controleze starea de excitare. Ea îşi plimbă 
mâinile pe muşchii pieptului lui, pe umeri, pe braţe şi pe 
abdomen. Dar când ajunse la talia pantalonilor, el ştiu că 
nu putea îndura mai mult. 

— Este suficient, spuse şi, ignorând protestele ei, o 
apucă de încheieturi şi îi îndepărtă mâinile. Vei putea 
explora mai târziu. Este rândul meu. 

El se uită în jos, observându-i forma plină a sânilor şi 
linia proeminentă a sfârcurilor pe sub materialul subţire al 
cămăşuţei, o imagine care îi crescu şi mai mult dorinţa, şi 
ştiu că nu mai avea răbdare să vadă ceea ce până acum 
doar îşi imaginase. 

—  Ridică braţele, îi ceru prinzând cu mâinile 
materialul delicat, şi când ea făcu întocmai cum îi spusese, 
trase de material în sus şi îl aruncă peste grămada de haine 
de la picioarele lor. 

Dar când se uită din nou la ea, imaginea ei era atât de 
frumoasă, atât de răpitor de frumoasă, încât nerăbdarea i 


se risipi şi trebui să se oprească şi să se uite la ea. Avea 
pielea albă precum frişca, cu o tentă delicată de roz. Sânii îi 
erau rotunzi şi plini, sfârcurile tari şi excitate, cu areole 
mătăsoase rozii. 

| se uscă gâtul. 

Se lăsă în genunchi în faţa ei şi îi prinse sânii cu 
ambele mâini. Ea trase adânc aer în piept, lăsându-şi capul 
pe spate, arcuindu-se la atingerea lui. Piele ei era fină ca 
mătasea, iar Henry se jucă cu ea, plimbându-şi degetul 
peste sfârcurile ei, frecându-i-le între degete. Ea începu să 
geamă, încet, legănându-şi capul, plimbându-şi degetele 
prin părul lui, dar nu era suficient. El o voia atât de dornică, 
atât de excitată, ca atunci când venea momentul să o aibă 
cu totul, să fie la fel de pregătită cum era şi el. 

Se aplecă mai aproape, îi prinse în palmă unul dintre 
sâni în timp ce îşi plimbă gura peste el din nou şi din nou. 
Ea ţipă, corpul tresărindu-i drept răspuns. El o supse, uşor, 
apoi mai tare, muşcându-i sfârcul cu dinţii. 

— Henry, ţipă ea uşor, mişcându-se, agitată. Oh, 
Dumnezeule, Henry. 

El se mai jucă un pic cu ea, apoi se trase înapoi, dar 
nu avea nicio intenţie de a se opri, pentru că o voia şi mai 
excitată. Prinse nasturele care îi ţinea pantalonaşii şi îl 
desfăcu, apoi îi trase în jos. Cuprinzând-o cu ambele braţe 
de coapse, începu să o sărute pe pielea goală şi mătăsoasă 
de pe abdomen. Ea tresări, agitată, dar el o ţinu şi mai 
strâns, ştiind că i-ar amplifica şi mai mult dorinţa pe care o 
simţea dacă nu se putea mişca. O sărută pe abdomen şi o 
linse pe buric şi îşi strecură mâna între coapsele ei. 

Işi presă degetul pe pliul sexului ei, şi ea gemu, cu 
genunchii tremurându.-i, însă el o ţinu nemişcată, cu mâinile 
prinse în jurul coapselor ei, şi continuă să îşi mişte degetul. 

Ea îşi plimbă mâinile prin părul lui, în timp ce coapsele 
îi tresăreau în prinsoarea braţelor lui în timp ce, instinctiv, 
încerca să aibă orgasm, dar el continua să o ţină strâns, 
împiedicând-o să ajungă la climax. Ea gemu protestând, 
dorinţa din ea crescând şi mai mult în timp ce el o mângâia 
cu degetul. 


Îşi săltă capul pentru a se uita la ea. Nu îi putea vedea 
faţa, pentru că avea capul căzut pe spate, dar era în regulă 
pentru el, fiindcă ceea ce putea vedea - pielea ei 
îmbujorată, gâtul lung şi zvelt, sânii plini şi bombaţi - era 
îndeajuns de minunat. 

Era umedă şi excitată, şi el îşi împinse degetul în ea 
doar un pic, apoi îl scoase din nou, împrăştiindu-i umezeala 
pentru a-i creşte plăcerea. Ea gemu din nou, corpul 
cutremurându-i-se. 

— Henry, se plânse ea. Oh, Dumnezeule! Oh, 
Dumnezeule! 

— Acum cine este tachinat, hm? O sărută pe 
abdomen în timp ce îi mângâia clitorisul. Te-am prevenit, 
continuă el. 

Ea gemea, disperată. 

— Te rog, gemu ea. Oh, te rog. 

— Te rog, ce? întrebă el în timp ce făcea cercuri cu 
vârful degetului pe clitoris. Vrei să mă opresc? 

— Nu, nu, nu te opri, spuse ea dând din cap cu 
putere. Oh, Dumnezeule, te rog nu te opri. Doar vreau... 
vreau... coapsele i se smuceau incontrolabil. Mai mult. Te 
rog, Henry. 

— Nu încă. Aşteaptă, spuse el sărutându-i abdomenul 
şi mângâindu-i sexul fără a o lăsa să se mişte, înteţindu-i 
flăcările dorinţei, şi pe ale lui, în timp ce rugăminţile ei dulci 
de a avea mai mult îl aduceau şi mai aproape de orgasm. 
Doar când ştiu că era pe punctul de a nu mai rezista, se 
opri, slăbindu-şi strânsoarea. Imediat, şoldurile i se mişcară 
cu putere, îşi strânse coapsele în jurul mâinii lui şi, cu un 
geamăt uşor pe care deja îl ştia şi o tresărire zguduitoare, 
termină în grabă şi căzu în genunchi. 

El se ridică, trăgându-şi mâna dintre picioarele ei şi o 
luă în braţe. O sărută şi apoi o ridică, aşezând-o pe pat. 

lrene putu doar să se uite la el, uimită şi rămasă fără 
cuvinte în timp ce se aşeza pe pat lângă ea. După ceea ce 
tocmai experimentase, nu îşi putea imagina ce senzaţii 
ciudate şi minunate ar fi fost posibil să urmeze. 

Ştiuse că informaţiile pe care le cunoştea despre 


relaţiile fizice dintre bărbaţi şi femei erau incomplete, 
puţine câte erau dintr-o discuţie dureros de stânjenitoare 
cu mama ei, pe când avea cincisprezece ani, câteva discuţii 
şoptite de-a lungul anilor cu câteva doamne căsătorite la 
întâlnirile sufragetelor şi trasul cu ochiul la cărţi interzise 
atunci când reuşea să facă rost de ele. Dar combinate cu 
călătoria nebună şi minunată cu trăsura, cu Henry, noaptea 
trecută, venise aici în această seară gândindu-se că avea o 
idee destul de bună la ce să se aştepte. Dar acum, 
dezbrăcată fără ruşine în faţa lui, cu toate simţurile într-un 
tumult ametitor şi euforic, îşi dădu seama că nu ştia absolut 
nimic despre asta. 

Dar asta nu era tot, o ştia, pentru că Henry se uita la 
ea, fixând-o cu ochii lui gri strălucitori de saltea în timp ce 
începu să-şi descheie pantalonii, şi când îi trase în jos, Irene 
nu putu decât să se uite uimită la pântecul lui, înțelegând, 
în cele din urmă, ceea ce voiau de fapt să zică acele discuţii 
şoptite şi stânjenitoare. Pentru prima dată, simţi o urmă de 
panică. Privirea îi zbură către faţa lui. 

— Henry? 

El îşi cobori pantalonii şi lenjeria până la glezne, apoi 
le scoase de tot şi, când se îndreptă, lrene văzu că ţinea în 
mână un plic mic, roşu. Înghiţi cu dificultate, încercând să 
alunge accesul brusc de panică. 

Probabil că el văzuse pe chipul ei ceea ce simţea, 
pentru că se aplecă şi o sărută pe gură. 

— Va fi în regulă, o asigură el. 

Se întinse pe pat lângă ea, ascunzând plicul roşu sub 
pernă, şi când se întoarse, ea îi simţi partea tare erectă a 
corpului pe coapsă. 

— Henry? spuse ea din nou, simțind dintr-odată o 
nevoie disperată de asigurare. 

— Dumnezeule, eşti minunată, spuse el ridicându-se 
şi sprijinindu-se pe un braţ, uitându-se în ochii ei în timp ce 
o mângâia. Mâna îi alunecă, urmată de privire, în timp ce 
palma se plimba peste sânul ei, de-a lungul coastelor, peste 
abdomen şi jos, între coapse. De fapt, spuse el, râzând 
uşor, cred că eşti, cu-adevărat, cea mai frumoasă femeie 


pe care am văzut-o vreodată. Brusc, mâna i se opri pe 
şoldul ei şi o umbră îi traversă privirea. Dacă vrei să te 
opreşti, spuse el cu o voce şoptită şi răguşită în timp ce îi 
prinse din nou obrazul cu mâna şi se uită în ochii ei, poţi, 
lrene. Ar fi... mai uşor pentru mine dacă ai face asta acum 
mai degrabă, decât mai târziu. 

— Nu vreau să mă opresc, spuse ea întorcându-se şi 
sărutându-i palma. 

— Ai vrea, spuse el. Înainte de final. 

— De ce aş vrea? 

În loc să-i răspundă, îşi strecură mâna sub pernă. Găsi 
plicul roşu, îl deschise şi scoase ce era în interior. 

— Este asta... spuse ea şi făcu o pauză, ridicând capul 
pentru a se uita mai bine, dar el deja îl ascunsese în palmă. 

— Da, spuse el şi începu să îi acopere uşor corpul cu 
corpul lui, mişcându-se încet ca şi cum îi dădea destul timp 
pentru a se răzgândi, până când fu complet aşezat între 
picioarele ei, şi ea îl simţi, tare şi erect, în locul unde o 
sărutase atât de intim acum câteva clipe. El îşi strecură 
mâna între ei, şi după un moment, o atinse unde o mai 
atinsese înainte, mângâindu-i cu degetele pliurile celui mai 
intim loc, trezindu-i din nou acele sentimente minunate. Ea 
se lăsă pe spate, închizând ochii, dar vocea lui o preveni să 
se adâncească în pasiunea pe care părea că o aducea 
mângâierea lui. 

— Irene, ascultă-mă. Uită-te la mine. 

Ea se supuse, deschizând ochii. 

— Va fi dureros pentru tine, spuse el. Nu este cale de 
a evita asta. Dar dacă, oricând, vrei să mă opresc, spune, 
şi... se opri şi o sărută, puternic. Şi mă voi opri. Îţi promit. În 
regulă? 

Vocea lui suna straniu, strangulată şi dură, şi 
respiraţia i se înteţi, dar ea nu se temea. 

— Nu vreau să te opreşti, şopti ea, şi în timp ce 
vorbea, orice urmă de panică se risipi. 

Pentru că îşi dorea asta. Acum mai mult ca oricând. 

El se mişca şi ea putu simţi partea lui tare frecându-se 
de ea. Locul dintre coapsele ei părea foarte sensibil la 


senzaţii acum şi îi simţi erecţia foarte fierbinte şi delicios de 
senzuală. Ea gemu, lipindu-şi coapsele de el. 

— Irene? Acum vorbea repede, ridicându-se deasupra 
ei şi sprijinindu-se pe braţe. Nu mă mai pot abţine. Intru în 
tine. 

înăuntru? Făcu ochii mari uitându-se la faţa lui, tăcută 
şi de necitit deasupra ei, dar înainte de a spune întrebarea 
care-i stătea pe buze, îl simţi cum se împinge. In ea. 

Trase adânc aer în piept, uimită, în timp ce corpul i se 
lărgi pentru a primi această invazie mare, neconfortabilă. El 
se opri deasupra ei, aşteptând. Ştia ce aşteaptă şi dădu din 
cap, grăbindu-l, ridicându-şi coapsele. 

Părea că doar de asta avea nevoie. Dintr-odată, cu un 
sunet aspru, el mişcă puternic din şolduri şi partea lui tare 
şi erectă intră cu totul în ea, şi, deşi o avertizase, ea nu se 
putu abţine să nu ţipe la acest asalt imediat. El prinse 
sunetul durerii ei sărutând-o, în timp ce ea îşi strânse 
braţele în jurul lui. Se opri din nou, sărutând-o, săruturi 
încete în timp ce o mângâia pe păr. Apoi se trase înapoi şi 
începu să o sărute peste tot - pe gât, pe obraji, pe gură şi 
chiar şi pe vârful nasului. 

— Va fi în regulă, Irene. Îţi promit că va fi. 

Dar chiar în timp ce o liniştea, durerea se estompa. 

— Sunt în regulă, Henry, şopti ea şi încercă să se 
mişte sub el, ca să se obişnuiască cu el în felul acesta. 

El îşi îngropă faţa în gâtul ei şi începu să se mişte în 
ea, mărind ritmul. Pe măsură ce făcea asta, mişcările îi 
deveneau mai adânci şi mai puternice, iar ea ştiu că simţea 
şi el aceeaşi plăcere pe care i-o oferise ei. Ea se împinse 
înainte, strângându-şi şi îndoindu-şi coapsele şi când el 
răspunse cu un geamăt, zâmbi, începând să-i placă această 
parte. Durerea se transformă într-o jenă uşoară înăuntru, 
nimic ce nu putea fi tolerat, şi începu să se mişte cu el, 
încercând să găsească acelaşi ritm. 

Respirația lui era sacadată şi îşi împingea coapsele în 
ea cu putere, cu mişcări repezi, urgente. lrene începu să 
simtă din nou acea plăcere minunată pe care i-o oferise 
înainte, dar chiar mai aprinsă şi mai adâncă. 


Dar apoi, dintr-odată, fiori îl scuturară pe Henry şi îl 
auzi cum ţipă răguşit, cum se împinge în ea o ultimă dată şi 
apoi se opreşte, întregul său corp acoperindu-l pe al ei, 
respirând repede pe gâtul ei. 

II mângâie, plăcându-i cum se simțeau muşchii tari şi 
catifelaţi de pe spatele lui, iar când el se ridică şi se uită la 
ea, fu cuprinsă de o nemărginită blândeţe, care nu semăna 
cu nimic din ceea ce simţise înainte în viaţa ei. Îi strânse 
inima şi o făcu să vrea să râdă şi să plângă în acelaşi timp. 
Părea că-i umplea întregul suflet. 

Deci asta însemna să fie o femeie distrusă. Nu simţea 
niciun regret şi nicio ruşine. Simţea doar o bucurie 
copleşitoare, care creştea în ea până când nu mai putu să o 
ţină, şi râse cu poftă. Să fie distrusă se simţea extraordinar 
de bine. 


Capitolul 18 


— Irene? spuse Henry şi se ridică de pe ea, părând 
suspect. Râzi? Ş _ 

— Ei bine... da. Il zăpăcise, era sigură. Imi pare rău 
dacă este nepoliticos să fac asta într-un astfel de moment. 
Doar că... sincer, nu înţeleg deloc represiunea şi cenzura cu 
privire la asta. Făcu o pauză, râzând din nou. Este glorios. 
De ce nu fac oamenii asta mereu? 

Asta îl făcu şi pe el să râdă, un râs adânc, din inimă, şi 
îi plăcu sunetul acestuia. 

— Mulţi oameni o fac, spuse el, prinzându-i faţa cu 
palmele. Crede-mă, sunt oameni care se întâlnesc în 
camere de hotel şi în dormitoare peste tot în Londra chiar 
în acest moment în care noi suntem aici şi vorbim de asta. 

— Dar tu? întrebă ea, dispărându-i râsul în timp ce se 
uita la faţa lui. Ai fost cu multe femei? In afară de soţia ta, 
adică. 

— Nu, nu cu multe. Adică, îndeajuns de multe să ştiu 
ce fac. Dar nu îndeajuns de multe încât să fiu cinic în 
legătură cu asta, slavă Domnului. 


— Şi unii oameni sunt cinici? 

— Mult prea mulţi, mă tem, spuse el şi se uită la ea, şi 
zâmbetul îi fu înlocuit de o expresie gânditoare. Eşti o 
femeie neobişnuită, ştii asta? 

— De ce? Pentru că deşi te cunosc abia de două 
săptămâni, te-am făcut iubitul meu? 

încercă să sune degajată, dar se temu că aceste 
cuvinte spuse pe nerăsuflate o dădură de gol. 

— Într-un fel, da. Eşti neaşteptată, Irene. Pare că 
niciodată nu pot prezice ceea ce gândeşti sau ce simţi 
despre ceva. Sau ce îţi pui în minte să faci. 

— Este parte din şarmul meu. 

Era glumeaţă, dar el nu râdea. 

— Într-adevăr, este. Cred că, de fapt, începe să-mi 
placă, spuse el şi o sărută, apoi se ridică de pe ea şi ea 
răsuflă uimită în timp ce el se desprinse de ea. 

Ducele puse mâna între ei, căutând între coapsele ei, 
dar nu era o mângâiere, şi ea ştiu că el caută ceea ce 
fusese în pachetul roşu. Ciudat, ştiind asta, o făcu să se 
simtă, dintr-odată, ruşinată. 

— Ce se întâmplă acum? şopti ea. 

— Depinde unde crede lumea că eşti. 

— Dacă te referi la Clara, ea crede că sunt la Belford 
Row. Dacă te referi la Papa, el crede că-mi petrec noaptea 
în Upper Brook Street. 

El se încruntă. Pe neaşteptate, se rostogoli, iar ea 
simţi un fior de teamă în timp ce el se ridică, cu spatele la 
ea, cu conţinutul pachetului roşu strâns în pumn. 

— Ce s-a întâmplat? 

— Nimic. Doar că este un pic ciudat, spuse el râzând 
uşor. Să vorbim despre tatăl tău în acest moment. 

— Dacă crezi că regret ce s-a întâmplat, Henry, să ştii 
că nu o fac. 

— Mă bucur, spuse el întorcându-şi capul, zâmbind 
uşor, şi cu mâna liberă întinzându-se spre mâna ei. 

O sărută, apoi îi dădu drumul şi se ridică din pat. lrene 
se ridică, permiţându-şi să-l privească lung în timp ce se 
ducea spre camera lui. Avea un corp chiar splendid, se 


gândi ea, lungindu-şi gâtul. Umerii laţi, spatele musculos, 
fundul. El dispăru pe uşă, şi ea se mai uită o dată, oftând 
îngrijorată înainte de a se arunca din nou pe saltea. 

Când se întoarse, era îmbrăcat cu un halat lung, roşu- 
închis, spre exasperarea ei. Se aşeză pe marginea patului. 

— Dacă nu trebuie să fii acasă imediat, luăm cina 
aici? 

— Oh, putem? Ce idee minunată! Sunt lihnită. 

Asta îl făcu să râdă, şi ea zâmbi la auzul râsului lui. 

— Oricât de mult aş vrea să te fac să râzi, spuse ea şi 
se ridică, de ce a fost asta amuzant? 

— Pentru că ştiu motivul pentru care îţi este foame. 

Zâmbind înapoi, o sărută, apoi se uită în jos şi îi prinse 
sânul cu mâna. 

Corpul ei răspunse imediat la atingere, arcuindu-se în 
mâna lui, dar anticiparea ei delicioasă fu distrusă înainte ca 
ea să aibă şansa de a o savura. 

— Va trebui să-mi acorzi un pic de timp să-mi revin, 
draga mea, spuse el. Bărbaţii au nevoie de asta. 

— Oh, spuse ea şi se înroşi, realizând că erau o 
groază de lucruri pe care nu le ştia despre bărbaţi. Apoi se 
încruntă, bătându-l pe încheietură. Atunci dacă aşa este, de 
ce mă tachinezi? 

El făcu ochii mari şi, pentru un moment, arătă la fel 
de nevinovat precum unul dintre nepoţii lui. 

— Asta fac? şopti el, trecându-şi degetele peste 
sfârcurile ei, aprinzând dorinţa în ea. 

— Da, spuse ea hotărât şi îi îndepărtă mâna. Şi-apoi, 
mi-ai promis mâncare. 

— Deci, cina pentru doi, atunci? Ai încredere să 
comand pentru tine? 

— Bineînţeles. Fiind un duce, cu siguranţă ştii ce vin 
se potriveşte cu ce fel de mâncare, şi toate lucrurile de 
genul acesta, comandă deci ce consideri că e cel mai bine. 
Dar fără desert, adăugă Irene în timp ce Henry se ridică. 

— De ce fără desert? întrebă el aşezându-se înapoi, 
uitându-se la ea cu o privire uimită şi un pic încruntată, una 
care îi spuse că îl înfruntase din nou. 


— Nu vreau, spuse ea şi zâmbi, punându-şi mâinile în 
jurul gâtului lui şi sărutându-l. Tu eşti desertul meu. 


* 


Şi astfel începu viaţa doamnei şi a domnului Jones. 
Henry îi telefona de la club spunându-i la ce hotel puteau 
sta, un hotel diferit în fiecare noapte. El aranja transportul 
valizei ei şi curăţarea hainelor ei, pentru ca, indiferent unde 
petreceau noaptea, ea să aibă lenjerie curată fără ca vreo 
persoană din casa lui sau din casa ei să aibă suspiciuni 
când îi spălau hainele. Şi o asigură că nu venea niciodată 
cu propria trăsură şi că mereu venea pe o rută ocolitoare. 
Se întâlneau după căderea nopţii şi se despărţeau înainte 
de răsărit. 

Aceste aranjamente ilicite erau un aspect al vieţii 
despre care ea deja ştia câte ceva, pentru că pâinea şi 
cuțitul editorialelor de zvonuri implicau legături de dragoste 
ale diferiților membri ai aristocrației. Şi aceste cunoştinţe îi 
folosiseră pentru a se proteja împotriva oricărui zvon 
îndreptat către ea şi Henry. Se asigura mereu că pleca 
învăluită în mantaua ei neagră şi cu voal. Gările foloseau 
drept locuri bune pentru a se dezbrăca de hainele ei 
întunecate şi pentru a se îmbrăca în obişnuita ei cămaşă şi 
fustă, o uniformă cu nimic deosebită de cea a 
vânzătoarelor, a telefonistelor şi a dactilografelor care 
fugeau prin Londra seara târziu şi dimineaţa devreme. 
Chiar şi culoarea părului ei era bine ascunsă sub o pălărie 
simplă din paie. In ciuda precauţiilor, unul dintre 
competitorii lui Irene menţionase în ediţia de miercuri 
despre interesul subit al ducelui de Torquil pentru o 
anumită doamnă misterioasă, forţând-o pe Irene să se 
asigure că următorul editorial Delilah Dawlish al lui Josie va 
face acelaşi lucru, pentru că lipsa unei astfel de menţiuni ar 
fi fost cu siguranţă observată de competitori. Începu chiar 
să inventeze o identitate pentru amanta lui Torquil. 
Bineînţeles că familia lui nu îi puse nicio întrebare despre 
această femeie, pentru că aşa cum o asigură el, printre 


genul acesta de oameni, amanta unui bărbat nu era 
niciodată un subiect de discuţie. 

Tatăl ei, care nu citea niciun ziar de bârfe şi fusese de 
mult obişnuit cu orele ciudate la care venea şi pleca lrene, 
nu avea niciun motiv să fie suspicios, şi atâta timp cât Clara 
nu vizita Belford Row, secretul privind aranjamentele de 
dormit ale lui lrene putuseră rămâne intacte. 

Pentru lrene, nopţile lor împreună erau minunate, nu 
numai datorită bucuriei pe care o simţea în braţele lui 
Henry, dar şi datorită conversaţiilor lor, pentru că ea nu 
avusese niciodată în viaţă ocazia unor discuţii oneste, 
deschise cu un bărbat. Avusese un pretendent sau doi, 
tineri respectabili care îi fuseseră introduşi prin intermediul 
verilor săi sau pentru că locuiau în vecinătate şi îi ştia de o 
viaţă întreagă. Toţi fuseseră politicoşi, sinceri şi plictisitori. 
Orice părere din partea ei care nu era în acord cu opiniile 
lor sau sfaturi îi făcuseră să se simtă stânjeniţi şi înclinați să 
schimbe subiectul. Nu interacţionase niciodată cu un bărbat 
care să o poată înfrunta, aşa cum o făcea Henry. Nu îi 
găsea mintea deloc intimidantă şi nici inferioară propriei 
minţi. Şi nici nu obişnuia să îi vorbească de sus sau să îi 
facă pe plac pentru a evita discuţia, şi conversațiile lor îi 
făceau să fie, de obicei, la fel de înflăcăraţi ca atunci când 
făceau dragoste. Aşa cum se întâmplase din clipa în care se 
cunoscuseră, el era capabil să o provoace, să o enerveze şi 
să o facă să gândească. 

— Dar de ce artrebui ca femeile să aibă drept de vot? 

Irene puse jos cuțitul şi furculiţa, fericită să preia 
controlul peste tava cu micul dejun împrăştiat între ei pe 
pat, în cea de-a treia cameră de hotel într-o săptămână. 

— De ce nu artrebui să aibă drept de vot? Răspunde- 
mi la asta. 

— Nu este un argument, spuse el şi se sprijini de 
capătul patului din alamă, ţinând în mână cana de ceai, 
aşezându-se confortabil. Susţine-ţi cauza. 

— De ce ar trebui să fac asta? Bărbaţii au fost nevoiţi 
să o facă? Sau ei doar decid - suntem mai mari, mai 
puternici, câştigăm? 


— Ei bine, da, probabil că exact aşa s-a întâmplat, 
dar, din nou, acesta nu este un argument. Ştii că dacă vrei 
să ai drept de vot, va trebui să faci mai multe decât să 
mărşăluieşti, să protestezi şi să declari că ai un set de 
valori morale superior. Va trebui să convingi bărbaţii de la 
conducere să-ţi cedeze puterea, şi pentru a realiza asta, va 
trebui să îţi argumentezi mai bine ideea. Nu vei rezolva 
nimic dacă te plângi cât de nedrepte sunt lucrurile şi cum 
bărbaţii au făcut numai ce au vrut pentru prea mult timp. 
Dacă vreodată vei acapara atenţia unui politician şi vei 
spune prostii d-astea, îţi vor râde în faţă şi îţi vor spune că 
ceea ce ai nevoie este să te căsătoreşti şi să ai o droaie de 
copii pentru a-ţi aminti unde îţi este locul. 

— E mai adevărat decât îmi place să cred, spuse ea 
încruntându-se. 

— Deci, răspunde-mi la întrebare. De ce ar trebui 
femeile să aibă drept de vot? 

— Cred că, dacă femeile ar avea drept de vot, lumea 
ar fi mai bună, spuse ea uitând de micul dejun, punând jos 
tacâmurile şi dând la o parte tava. 

— Acesta este un motiv bazat pe sentiment, şi nu îmi 
pasă ce crezi. Aminteşte-ţi, adăugă el la sunetul ei de 
indignare, sunt oponentul tău. Sunt parlamentarul pe care 
trebuie să-l convingi, încearcă din nou. 

— Voi încerca, Henry, dar serios, nu crezi că dreptul 
femeilor la vot aduce schimbări care sunt bune? Uită de 
faptul că trebuie să argumentez, spune-mi doar ce crezi tu, 
personal. 

— Sincer? Nu ştiu, spuse el ignorând sunetul pe care îl 
scoase ea exasperată şi se gândi pentru un moment. Dacă 
s-ar întâmpla, spuse el încet, schimbarea ar fi enormă, 
chiar haotică. Ar fi schimbări bune? Cum pot răspunde la 
asta? Toată viaţa mea, am fost crescut după anumite 
reguli. Sunt un duce, este responsabilitatea mea să menţin 
lumea stabilă, să am grijă de toţi care există în lumea mea. 
Administratorii fermelor mele, servitorii angajaţi în serviciul 
meu, negustorii din satul meu - toţi aceşti oameni depind 
de mine să le menţin lumea cât mai stabilă cu putinţă, 


aceasta este o certitudine a existenţei mele. Sunt perfect 
conştient că situaţia economică a acestor oameni, mai ales 
a femeilor şi a copiilor, depinde foarte mult de deciziile pe 
care le iau. 

— Dar pune titlul deoparte. Tu ce crezi? 

— Vorbind în calitate de bărbat, mereu am crezut că 
este datoria mea, responsabilitatea şi onoarea mea şi am 
grijă de femeile din viaţa mea, şi de copii. Dacă nu am asta, 
dacă nu mi se permite asta, atunci - ca bărbat - ce sunt? 
Care este rostul meu pe această lume, dacă nu este să 
protejez şi să am grijă de cei pe care îi iubesc cel mai mult? 

Uitându-se la el în timp ce vorbea, lrene simţi o 
durere profundă în piept. Nu putea răspunde pentru că era 
copleşită de un amalgam de sentimente. Nedumerire, 
pentru că el chiar nu vedea că era mult mai mult decât o 
persoană care purta de grijă celorlalţi. Confuzie, pentru că 
nu cunoscuse niciun bărbat pentru care grija faţă de ceilalţi 
însemna atât de mult. Şi da, simţea o urmă de invidie, 
invidie faţă de cei care erau îndeajuns de norocoşi să-l aibă 
alături. 

Nu se putu gândi cum să spună toate acestea, şi, în 
timp ce îl privea, el se încruntă un pic. 

— De ce te uiţi la mine în felul acesta? întrebă el. 

— Pentru că, Henry, spuse ea uşor, nu eşti deloc 
precum ceilalţi bărbaţi pe care i-am cunoscut. 

El se simţi stânjenit, îşi putu ea da seama, pentru că 
se uită în altă parte şi tuşi. 

— Da, ei bine, nu cred că sunt un specimen aşa de 
rar. 

— Dar eşti. Şi pentru că nu toţi oamenii sunt ca tine, 
cum rămâne cu femeile care nu sunt îndeajuns de 
norocoase să fie în grija ta? 

— Dumnezeule, lrene, spuse el trecându-şi o mână 
prin păr şi râzând, nu ştiu. Mă combaţi la orice spun, chiar 
asta faci. De ce cu tine mereu pun la îndoială ceea ce 
gândesc, ceea ce cred, ce este corect şi ce este greşit? 
Până să te întâlnesc pe tine, eram absolut sigur că ştiam 
toate aceste lucruri. 


— Şi acum? 

— Acum nu mai sunt sigur de nimic, ca să fiu sincer. 
Mă provoci şi mă înnebuneşti şi mă exciţi şi mă împingi să 
mă îndoiesc de tot ceea ce ştiu şi cred. Mă găsesc că port 
discuţii despre subiecte la care nu m-am gândit înainte şi 
combaţi idei despre viaţa mea pe care mereu le-am luat 
drept adevărate. 

— Şi tu faci la fel cu mine. Dar asta este... un lucru 
bun. Imediat ce spuse asta, simţi un fior pe şira spinării, ca 
şi cum un vânt rău prevestitor suflă prin cameră. Nu-i aşa? 
şopti. 

— Este? spuse el şi se încruntă, uitându-se împrejurul 
camerei de hotel şi, în timp ce ea îi urmă privirea, observă 
urmele pe care le lăsase întâlnirea nebună dintre ei, care 
avusese loc cu puţin timp în urmă - hainele împrăştiate, 
plicul roşu. Sunt prins în situaţii la care nici nu aş fi visat în 
urmă cu câteva săptămâni, continuă el contemplativ. Sapi, 
lrene, chiar la fundaţia existenţei mele. 

— Ai spus că nu vei regreta asta, şopti ea, forţându-se 
să se uite din nou la el. Ce avem. 

— Nu regret, spuse el şi îşi puse jos ceaiul, aplecându- 
se înainte şi prinzând-o de obraz. Deloc, nici măcar un 
moment. Dar cunoscându-te, este un pic haotic pentru 
simţurile mele. Vrei să schimbi lumea, draga mea, adăugă 
el, zâmbind atât de tandru încât momentul ei de teamă se 
risipi şi dispăru. Şi eu sunt mult prea obişnuit să fiu 
mulţumit cu lumea aşa cum este. Şi acestea fiind spuse, 
adăugă el, lăsându-se pe spate, cu mâna căzându-i 
deoparte, tot nu m-ai convins de ce femeile ar trebui să 
aibă drept de vot. Continuă, deci. 

Ea se gândi pentru o clipă, încercând să găsească un 
argument aşa cum se aştepta el să o facă. 

— Pentru că ceea ce este decis de către bărbaţi în 
locul nostru nu ia deloc în considerare ce vrem, ce ştim că 
este mai bun pentru noi. 

— Dar în calitate de bărbat, ştiu ce vreţi cu adevărat 
şi ce este bun pentru voi. 

— Serios, Henry, se înecă ea, orice noţiune de discuţie 


rezonabilă fiind aruncată pe apa sâmbetei. Tu nu crezi cu 
adevărat asta, nu? 

— Bineînţeles că asta cred, spuse el, cu o privire 
impasibilă. 

Şi cu toate acestea, ea înţelese, fără să ştie cum de îşi 
dăduse seama de asta, că o provoca dinadins. Şi mai şi 
funcţiona, pentru că acum era furioasă, şi bombănea, şi era 
complet neelocventă. 

Se uită încruntată, frustrată de abilitatea lui de a 
întoarce discuţia în avantajul lui, folosindu-se de emoţiile ei 
chiar împotriva ei. 

— Nu este corect. Voi, bărbaţii, mergeţi la facultate, 
petreceţi patru ani învățând şi practicând cum să 
discutati... 

— Eu nu am făcut asta, spuse el rânjind. Am făcut 
nouă ani, nu patru. Inainte de Cambridge, a fost Harrow. Și 
înainte de asta, profesorii mei. Şi da, la Cambridge, am 
excelat la oratorie. Am fost primul în clasă patru ani la 
rând. Deci, ai dreptate - eşti complet depăşită. Ceea ce 
este oricum o realitate, adăugă el, rânjind, din moment ce 
eu sunt bărbat şi tu eşti femeie. Nu ai nicio şansă. 

— Prostii, spuse ea, perfect conştientă că acum o 
tachina. Dă-mi peste nouă ani de antrenamente la 
dezbateri şi oratorie, şi vezi cât eşti de departe atunci. 

— Nu sunt convins că asta contează. lrene, sunt 
înconjurat de femei, şi te pot asigura, toate reprezentantele 
sexului tău sunt capabile să creeze un argument pe loc. 
Poate că nu este unul logic... 

Ea obiectă dându-i un ghiont cu piciorul. 

— Ştii la ce mă refer. Voi învăţaţi dezbatere şi oratorie 
la universitate. Nouă, femeilor, ne este refuzată această 
oportunitate. 

— Nu este negată. Nu mereu, cel puţin. 

— Deşi, de cele mai multe ori este. Nouă ne este 
permis dacă bărbaţii din viaţa noastră - care mereu deţin 
controlul banilor noştri - vor fi de acord să plătească taxele. 
Deci, din nou, sunt bărbaţii noştri - soţi, fraţi, taţi - care 
decid pentru noi câtă educaţie primim. Majoritatea dintre 


noi avem voie să ştim un pic mai mult decât lucrurile de 
bază. 

— Parcă ai fi sora mea, spuse el zâmbind. Ea a vrut să 
meargă la facultate. 

— Angela? întrebă Irene, îngheţând, uimită. Henry, nu 
i-ai refuzat surorii tale o educaţie universitară, nu-i aşa? Te 
rog spune-mi că nu ai făcut asta. 

— Nu, nu, nu Angela. Patricia. Era nebună, absolut 
nebună, cu chimia. Voia să se ducă la Girton şi să devină 
medic. Dar tatăl meu - era în viaţă, atunci - nu a suportat 
gândul. Era îndeajuns de rău că unul dintre bărbaţii din 
familia noastră voia să se facă medic, dar o femeie? 
Dumnezeule, nu. A fost o dezamăgire zdrobitoare pentru 
ea. l-a frânt inima. 

lrene tocmai îşi argumentase punctul de vedere, dar 
nu îi păsa de asta acum, pentru că se uita la faţa lui, şi 
orice dezbatere pe drepturile femeilor şi educaţie fusese 
lăsată deoparte. 

— Patricia? A murit, nu-i aşa? 

— Acum doi ani, da. A murit la naştere. Eclampsie. Și 
copilul, spuse el şi se foi, tuşind. Dacă susţii drepturile 
femeilor, te pot asigura că aş susţine fericit oferirea unui 
mai bun acces femeilor la educaţie universitară, mai ales 
dacă asta înseamnă mai multe femei medici şi îngrijiri 
medicale mai bune pentru voi. 

Era evident că încerca să aducă din nou discuţia la 
politică pentru că era mai sigur pentru el decât să 
vorbească de pierderea personală şi de durerea intimă, dar 
lrene nu i-ar permite o asemenea diversiune. 

— Cum era? 

— Patricia? întrebă el şi zâmbi, dar cu o evidentă 
tristeţe, şi ea se întrebă cum de putuse să îl considere pe 
acest bărbat de gheaţă sau fără sentimente. Cred că poţi 
ghici cum era, continuă el cu un zâmbet ironic. Mi-ai 
cunoscut nepoţii. 

— Oh, Doamne, spuse Irene râzând. 

— Exact. Pat era cel mai aventuros membru al familiei 
noastre. Voia mereu să ştie de ce şi cum se întâmplau 


lucrurile. Şi avea o minte brici. Era o femeie care ar fi făcut 
lumea mai bună, ca să folosesc argumentul tău. Ei bine, se 
corectă el, cu excepţia că aproape a aruncat în aer casa de 
vară o dată. 

— Dumnezeule. Aşa mamă, aşa fii. 

— Da. Un experiment chimic care a dat greş. Dar în 
afara incidentului cu casa de vară, era strălucită. Dacă s-ar 
fi dus la Girton, i-ar fi plăcut fiecare minut. Cu toate 
acestea, îl iubea la nebunie pe Jamie şi îşi adora băieţii - nu 
spun că a trecut peste faptul că nu s-a dus la facultate, 
pentru că nu poţi trece peste zdrobirea unui vis de-o viaţă, 
dar era capabilă să fie fericită în ciuda acelei pierderi. 

— Da, spuse Irene dând din cap. Trebuie să depăşeşti 
durerea, nu-i aşa? Adică, ce mai poţi face? In afară de a fi 
precum tatăl meu. El va... se opri şi se uită la farfuriile 
pentru micul dejun. Se va omori singur cu băutura, şopti ea. 
Ştiu asta. 

— Dacă face asta, spuse Henry apucându-i bărbia şi 
ridicându-i faţa, nu prea ai ce face pentru a-l opri. 

— Da, ştiu. Am făcut tot ce se putea. Obişnuiam să îi 
caut zilnic prin cameră, să-i arunc sticlele. Le-am ordonat 
servitorilor să ţină băutura departe de el, le-am spus 
negustorilor să nu aducă niciodată băutură în casă, pentru 
că nu voi plăti factura dacă fac asta, dar... spuse ea şi dădu 
din cap. Nimic din toate astea nu a făcut niciun bine. Papa 
mereu reuşea să bea din altă parte, şi în cele din urmă, pur 
şi simplu am renunţat. Am acceptat faptul că dacă o 
persoană este hotărâtă să meargă pe un anumit drum, 
nimeni altcineva nu poate să o împiedice. 

— Cred, spuse el cu un oftat, că amândoi am ajuns să 
acceptăm acest lucru despre oameni. 

— Te gândeşti la mama ta, ştiu, spuse ea şi dădu 
tăvile la o parte ridicându-se în genunchi, întinzându-se şi 
punându-şi braţele în jurul gâtului lui. Dar nu trebuie să-ţi 
faci griji, Henry. Drumul ei poate fi perfect corect, pentru ea 
şi pentru tine. Doar timpul o va spune. 

— Pot doar să sper că ai dreptate, pentru că am fost 
obligat să recunosc că nu este decizia mea căsătoria ei. 


— Deci pot câştiga dezbateri cu tine, spuse ea rânjind. 
Cât de satisfăcător este să ştiu asta! 

— Nu ai câştigat-o pe cea la care te-ai încumetat, îi 
reaminti el. Tot nu ai demonstrat de ce femeile ar trebui să 
aibă drept de vot. 

— Problema este că de fiecare dată când o femeie 
susţine o asemenea cauză, spuse ea oftând, sau când doar 
încearcă să discute problema într-o adunare publică, ni se 
spune că nu se cade pentru femei, dragă, şi să încetăm să 
mai fim atât de pline de resentimente şi de furie. 

— lrene, spuse el înclinându-şi capul, uitându-se la ea, 
ai putea să stai pe stradă în cămaşă şi cravată, şi chiar - 
ferească Dumnezeu - într-o pereche de pantaloni, ţinând o 
pancartă deasupra capului prin care să ceri capetele tuturor 
bărbaţilor pe tăvi în timp ce un poliţist te arestează, şi nu 
aş putea niciodată să te consider mai puţin femeie. Şi chiar 
acum, adăugă el, uitându-se în jos, când nu porţi mai nimic, 
nu prea pot gândi deloc. 

Dintr-odată, toate instinctele ei feministe se treziră la 
viaţă, dar apoi îşi dădu seama ce face şi se încruntă. 

— Încerci din nou să-mi distragi atenţia. 

— Ei bine... spuse el şi făcu o pauză, ridicând 
marginile cămăşii ei de noapte pentru a trage cu ochiul la 
pieptul ei, diversiunea este o tactică fundamentală a 
dezbaterii. 

— Nu va funcţiona, Henry, spuse ea lovindu-l peste 
mână şi lăsându-se pe spate. Ai grijă! 

— Oh, prea bine. Distragerea atenţiei amândurora ar 
fi distractivă. Pe de altă parte, ai nevoie disperată de 
pregătire pentru dezbateri. Unde eram? 

— Argumentai în mod exagerat că ţi se cuvine, 
cumva, prin simplul fapt că eşti bărbat, să iei decizii pentru 
mine. 

— Deci simţi că ar trebui să-ţi cedez puterea şi să-ţi 
acord drept de vot pentru că nu crezi că îţi vreau binele. 

— Nu! Nu este deloc asta. Oh, aş vrea să te pot face 
să înţelegi. Puterea cu privire la binele meu nu este ata 
pentru a o ceda sau a o păstra, a o lua sau a o da. Nu ai 


dreptul să decizi ce vreau sau ce este bine pentru mine. 
Doar eu am acest drept. 

— Dar legal, bărbaţii au acest drept, când vine vorba 
de femeile pe care le au în grijă. 

— Şi legea este greşită. Greşită la fel cum şi sclavia 
este greşită, şi servitutea contractuală este greşită. Sunt o 
fiinţă umană, cu propriul suflet, cu propriile gânduri, cu 
propriile opinii şi propria voinţă. Aceste lucruri nu îţi 
aparţin, cum nu îi aparţin nici tatălui sau fratelui meu, sau 
oricui altcuiva, bărbat sau femeie, şi chiar dacă eşti de 
acord cu mine, Henry, destinul meu este al meu, şi 
alegerile care determină acel destin sunt tot ale mele. 
Numai ale mele. 

— Abia aceasta, draga mea, spuse el uşor, zâmbind, 
este baza unui argument solid. 


* 


Deşi ziarul ei putea specula cu privire la lucrurile 
necuviincioase ale altora, Irene nu fusese niciodată 
implicată în ceva necuviincios, şi nici nu visase că ar putea 
fi, dar întâlnirile secrete cu Henry erau atât de delicios de 
necuviincioase că o umpleau de nerăbdare când nu era cu 
el şi de plăcere când era. Poate că era o greşeală a 
caracterului ei, dar găsea totul foarte palpitant. Henry nu 
era de acord cu ea. 

El considera secretul cu privire la legătura lor drept un 
rău necesar. Oricât de mult îi plăcea discreţia, îi displăcea 
secretomania. Furişatul şi aventurile la miezul nopţii îl 
făceau să se simtă foarte inconfortabil, şi posibilitatea de a 
fi prins îl îngrijorau de dragul ei. Ea suspecta şi că se simţea 
vinovat. Trebuie să se fi simţit aşa, pentru că era atât de 
cinstit şi de moral. Şi cu toate acestea, în nopţile lor secrete 
împreună, lrene începuse să descopere mai multe despre 
cealaltă latură a sa, întunecată, senzuală, despre care el o 
avertizase în acea noapte în bibliotecă. 

Pentru el, ea învățase că erau nenumărate poziţii în 
care doi oameni puteau face dragoste, şi că preferata lui 


era ca ea să stea deasupra, pentru ca el să-i poată vedea 
faţa şi să-i mângâie sânii în timp ce ea avea orgasm. Învăţă 
cum să-i ţină în mână penisul în erecţie, şi cum să-l atingă 
uşor până îl aduce aproape de orgasm, învăţă că cel mai 
bun lucru după încântătorul orgasm era să stea cu capul pe 
pieptul lui gol, pentru că îi plăcea la nebunie sunetul 
bătăilor inimii lui. Şi învăţă că mereu el rezerva o cameră 
cu cadă pentru că îi plăcea să o ajute să se îmbăieze, 
acoperind-o cu săpun şi mângâind-o, şi află că se gândise la 
această activitate în mod particular încă din prima noapte 
în casa lui când vorbiseră despre băi. 

Şi cel mai bun dintre toate, află că putea să lase 
deoparte orice comportament sentimental cu el, că putea 
să preia controlul oricând dorea. Era plin de modestie şi 
minunat când află că dorinţa lui cea mai mare era să o facă 
pe ea să se simtă bine, dar spre încântarea ei, află că îl 
excita şi îi plăcea dacă îi spunea ce o excita şi ce îi făcea ei 
plăcere. li plăcea la nebunie să audă asta. 

— Ce părere ai despre asta? întrebă el, mângâind-o 
cu vârful degetelor pe spatele genunchiului îndoit. 

— Hm... murmură ea oftând, aşezându-se mai bine pe 
salteaua de sub ea, pretinzând a fi indiferentă. Este plăcut. 

— Plăcut? Plăcut? O sărută pe umăr. Niciun bărbat nu 
poate auzi un comentariu atât de lipsit de entuziasm stând 
jos. 

— Henry, tu stai jos, spuse ea chicotind. 

— Nu contează, din contră, spuse el şi se ridică, 
dezbrăcat, şi se duse la piciorul patului. Insist asupra unei 
explorări complete a acestei chestiuni. 

— Explorări? întrebă ea şi ridică capul. 

— Oh, da, spuse el zâmbind, uitându-se în ochii ei, şi 
o prinse de glezne. Incet, începu să-i desfacă picioarele. 

— Henry? întrebă ea simțind un mic fior - anticipare 
amestecată cu o urmă de teamă pentru că era complet 
dezbrăcată. Ce faci? 

— Ce părere ai despre asta? întrebă el urcând şi 
coborând în sus şi-n jos pe interiorul gambelor ei şi peste 
fluierul piciorului. Iți place asta? 


Când ea nu răspunse, el se aplecă, depărtându-i un 
pic mai mult genunchii şi aşezându-şi trupul între ei. 

— Sau asta? întrebă el şi o sărută pe interiorul unuia 
dintre genunchi, apoi pe celălalt, apoi îşi ridică capul. 

Uitându-se în ochii ei, cu un scop clar în privire, se 
mai mişcă un pic între coapsele ei şi îşi strecură mâna între 
picioarele ei. 

— Henry? spuse ea cu o voce gravă. 

Dorinţa ei creştea. 

— Ce părere ai, întrebă el în timp ce îşi aplecă 
fruntea, despre asta? 

Îşi puse buzele uşor pe locul ei cel mai intim şi 
senzaţia era atât de arzător de dulce încât ea ţipă. 
Instinctiv, îşi strânse coapsele. 

— Nu, nu, zise ea încet, şocată şi ruşinată şi excitată 
în acelaşi timp. 

El se opri şi-şi ridică privirea, dar ea nu se putu uita la 
el. Putea doar să-şi ţină ochii strâns închişi. 

— Nu îţi place? spuse el aplecându-se din nou, 
frecându-şi nasul de ea. 

— Nu... nu ştiu. Sunt sigură că nu poate i... oh, 
Dumnezeule, Henry, nu. Este crud. 

Se înroşise cu totul, cu siguranţă, pentru că ruşinea 
era atât de mare, încât abia o suporta. Asta era dincolo de 
orice făcuseră, dincolo de orice plăcere pe care i-o oferise 
el până atunci. 

— lrene, spuse el, cu respiraţia caldă peste umezeala 
ei. Vreau să fac asta. Vreau să te sărut aici. Vreau să te 
gust. Lasă-mă. 

Şi apoi o gustă, iar ea trase adânc aer în piept şi 
coapsele ei se mişcară spre gura lui. 

— Oh, oh. 

— Ar trebui să continui? întrebă el tandru, ridicându-şi 
capul şi apoi frecându-şi nasul de ea, tachinând-o. |ţi place? 
Nu eşti sigură? adăugă el când ea nu răspunse. 

— Nu sunt sigură, reuşi ea să spună, topindu-se cu 
totul de plăcere. Mai mult. 

— Mai mult să fie, râse el uşor. 


Ea se prinse cu mâinile de tăblia patului în timp ceo 
săruta cu buzele şi o mângâia cu limba, gustând-o, în timp 
ce ea doar putea sta întinsă acolo, scăldata de senzaţii atât 
de superbe încât nici nu putea să vorbească. 

— Oh, oh, oh, era tot ce reuşea să spună, în timp ce 
dulcea plăcere creştea, ajunse pe culme şi o învălui cu totul 
- nu era o senzaţie nouă, nu, dar mai puternică, mai 
intensă, mai cutremurătoare ca înainte. 

Şi apoi veni din nou, şi din nou, şi tot ce putu face era 
să suspine de extaz în timp ce săruturile lui carnale, fără 
pic de ruşine, storceau toate picăturile de plăcere din 
corpul ei. 

— Vreau să fiu în tine, spuse el în cele din urmă, 
ridicându-şi capul. 

— Da, gâfâi ea, deschizându-se imediat pentru el, 
desfăcându-şi larg picioarele în timp ce el se aşeza peste 
ea. 

Făcu o pauză doar cât să găsească plicul roşu, găsi 
prezervativul - acel scut care îi proteja aşa-zisa ei virtute. Îl 
puse şi o luă, intrând atât de tare şi de complet, încât o 
făcu să rămână fără aer şi pe el să geamă. 

— Nu mă mai pot abţine, şopti el pe gâtul ei în timp 
ce coapsele i se legănară din nou pe coapsele ei. Îmi pare 
rău, Irene. Chiar nu mai pot. 

Incă două zvâcniri şi apoi îşi puse braţele strâns în 
jurul ei şi termină, corpul cutremurându-i-se de forţa 
orgasmului său, căzând apoi, gâfâind, deasupra ei. 

Ea stătea întinsă acolo, plimbându-şi degetele în părul 
lui, încă uimită de ceea ce tocmai făcuse el. Se gândi la 
toate momentele când era în biroul ei, săptămâna aceasta, 
uitându-se pe micuța ei fereastră către peretele de 
cărămidă de vizavi, visând la următoarea lor întâlnire, dar 
niciun vis pe care l-ar fi avut, indiferent cât de erotic, nu 
semănase cu asta. 

„Sunt un bărbat cu dorinţe trupeşti puternice.” 

Da, se gândi ea, zâmbind. Cu siguranţă era. 


Capitolul 19 


Henry se mişcă, sărutând-o pe păr în timp ce îşi 
strecură mâna între ei pentru a găsi prezervativul. 
Ascunzându-l în pumn, cobori din pat. Dezbrăcat, se duse la 
fereastră şi, cât ea admira priveliştea pe care o avea, el se 
uită afară printre draperiile trase. 

— Va fi lumină în curând, spuse el, trăgând înapoi 
draperiile şi ducându-se spre camera lui. Mai bine ne 
îmbrăcăm. 

Dispăru în camera alăturată şi Irene se dădu jos din 
pat. Se mişcă încet, mintea ducându-i-se înapoi mereu la 
ceea ce tocmai se întâmplase şi la toate celelalte 
experienţe senzuale pe care i le oferise în ultimele patru 
nopţi. Chiar era un bărbat neaşteptat. Lucrurile pe care le 
ştia, mai ales despre femei. Poate pentru că fusese 
căsătorit sau de la celelalte femei cu care fusese. 

Nu multe. „Îndeajuns de multe încât să ştiu ce fac. Nu 
îndeajuns încât să devin cinic în legătură cu asta.” 

Îi plăcea asta la el. Unii bărbaţi, mai ales aristocrații, 
erau afemeiaţi notorii. El nu era. De fapt, se gândi ea în 
timp ce îşi lua corsetul şi începea să se îmbrace, nu era 
genul care să apară foarte des în ziarul ei, şi când se 
întâmpla asta, zvonurile despre el erau cele mai insipide, 
speculaţii ocazionale despre faptul că a dansat cu o 
domnişoară la un bal şi că ea ar putea fi cea cu care s-ar 
putea căsători, lucruri de genul acesta. 

Se va căsători, bineînţeles. Va trebui să o facă în cele 
din urmă, nu? 

„Un duce trebuie să se căsătorească cu o femeie 
demnă de poziţia lui.” 

Îi veniră în minte cuvintele lui din prima noapte când 
fusese în casa lui şi mâinile lui lrene se opriră pe balenele 
corsetului ei. Cu siguranţă nu era ea acea femeie. 

Nu o deranja asta, îşi spusese odată. De ce, cu câteva 
zile în urmă, luase în derâdere ideea de a se căsători cu el. 
Nu erau deloc potriviţi. Ştia asta, şi ştia şi el. 


„Am o slăbiciune, se pare, pentru femei care nu sunt 
potrivite pentru viaţa mea, şi este o viaţă pe care nu o pot 
schimba.” 

lrene se uită la podea, gândindu-se la viitor, şi era un 
punct de vedere deprimant. Nu ştia cât va dura această 
relaţie, dar avea să se termine. Şi apoi ce urma? Nu îşi 
dădu voie să se gândească la asta. In ultimele câteva zile, 
nu se gândise la nimic altceva în afară de noaptea care 
urma, şi acum ştia de ce nu îşi îngăduia astfel de speculaţii. 

Ceea ce s-ar întâmpla era inevitabil. El va găsi pe 
cineva potrivit şi ea se va întoarce la viaţa pe care o 
avusese înainte de a-l întâlni, o viaţă cu munca pe care o 
iubea, într-o lume pe care o înţelegea. O viaţă fără el. 

lrene se simţi dintr-odată deprimată. 

— Dumnezeule, lrene, o întrerupse vocea lui din 
gânduri când intră în cameră şi îşi adună butonii de pe 
noptiera ei, doar atât te-ai îmbrăcat? Chiar trebuie să ne 
grăbim. Se va lumina în curând. Şi trebuie să dorm un pic, 
pentru că am o mulţime de lucruri de făcut înainte de a 
pleca la ţară. 

Pleca la Hamshire. Un alt lucru la care nu-şi dăduse 
voie să se gândească. Cu corsetul strâns, se opri din 
îmbrăcat şi se întoarse, urmându-l până la uşă în timp ce el 
se întoarse în camera lui. 

— La ce oră este trenul tău? 

— La ora două, din gara Victoria, spuse el după ce îşi 
aruncă butonii pe noptiera lui, apoi îşi luă gulerul. 

Uitându-se la el, pe lrene o lovi realizarea despărțirii 
iminente, adâncindu-i starea de tristeţe pe care o avea 
deja. 

— Până în acest moment, spuse ea încet, uitându-se 
la spatele lui în timp ce îşi punea gulerul, nu m-am gândit la 
faptul că nu te voi vedea în seara asta. 

— Nici eu, recunoscu el. A fost o săptămână oarecum 
sălbatică. 

— Poate aş putea veni cu tine şi cu familia ta. Ştiu că 
nu ai vrea să fac asta, adăugă ea, sperând ca naiba că 
sunase destul de indiferentă de dragul orgoliului, dar asta 


era înainte ca noi... Făcu o pauză uitându-se la el cum se 
opri, dar se forţă să termine. Dar asta a fost înainte. Acum 
este diferit, nu-i aşa? 

— Este? întrebă el şi se întoarse, şi lrene îşi dori, dintr- 
odată, să nu fi devenit mai pricepută la a-i citi expresia 
feţei, pentru că ştiu ce urma să spună chiar înainte ca el să 
vorbească. 

— Nu poţi veni la Hampshire, Irene, spuse el încet. Nu 
se cade. 

Ea se uită în jos, întristându-se în faţa refuzului. 

— Înţeleg, mormăi ea, deşi, de fapt, nu înţelegea. 

Într-o clipă, el era în faţa ei, punându-şi mâinile pe 
braţele ei. 

— Uită-te la mine. 

Mândria o forţă să-şi ridice privirea, deşi ochii, la 
naiba, o usturau. 

— Este mult, mult mai dificil să fii discret la ţară, mai 
ales acolo unde toată lumea ştie cine sunt. În Londra sunt 
hoteluri, trăsuri şi un anumit grad de intimitate şi anonimat. 
În satul meu, nu ar fi nimic din toate acestea. Am putea să 
ne strecurăm pentru o bucată de timp, dar sunt şanse mari 
să fim văzuţi. Şi chiar dacă nu vom încerca dinadins să fim 
împreună singuri, mă tem... se opri şi trase aer în piept. 
Sunt, după cum ştii, un bărbat care nu îşi arată 
sentimentele, şi mereu am considerat asta un talent 
folositor, dar de când te-am întâlnit pe tine, Irene, acel gen 
de sânge-rece a fost din ce în ce mai greu de păstrat. 
Dorinţa mea pentru tine nu s-a domolit în aceste patru zile. 
Doar a crescut şi mai mult, şi mă tem că nu voi putea 
mereu să o ascund. Trăiesc fiecare clipă cu această teamă 
- că cineva se va uita la faţa mea şi va vedea ceea ce simt. 
Că într-o zi voi uita de discreţie, voi uita precauţiile, şi 
oamenii vor şti adevărata natură a ceea ce se întâmplă 
între noi. Poţi spune, sincer, că vei putea să-ţi ascunzi 
mereu dorinţa pe care o simţi pentru mine? 

— Nu. Era un lucru greu de recunoscut. Nu cred că aş 
putea, nu în fiecare clipă. 

El o sărută, apoi îşi luă mâinile de pe umerii ei şi se 


întoarse. 

— Având în vedere asta, spuse el în timp ce se 
întoarse către noptieră şi îşi luă unul dintre butoni, cred că 
este un lucru bun că voi fi la ţară pe perioada toamnei. Vom 
avea timp amândoi să ne revenim. 

— Întreaga toamnă? spuse lrene şi se uită la el cu 
stupoare. 

— Va trebui să vedem, zise el oprindu-se pentru o 
clipă din ceea ce făcea şi apoi continuând să se închidă la 
butoni. Am foarte multe de făcut la Ravenwood, şi la fel şi 
la celelalte proprietăţi. Voi putea veni în oraş uneori, dar nu 
foarte des, sau se vor isca zvonuri şi speculaţii. Vezi tu, nu 
am de ce să fiu aici în această perioadă a anului. 

— Şi cum rămâne cu noi? întrebă ea, deşi ştia 
răspunsul chiar în timp ce rostea întrebarea, şi tristeţea i se 
adânci. Nu te voi vedea foarte mult, nu-i aşa? 

Ducele îşi ridică lavaliera şi o învârti în jurul gâtului 
înainte de a răspunde. 

— Mă tem că nu, spuse el în cele din urmă. Nu până la 
primăvară. Şi chiar şi atunci, va trebui să continuăm să fim 
la fel de discreţi pe cât posibil. 

— Bineînţeles, dar... făcu o pauză, înțelegând pentru 
prima dată ramificaţiile acestei situaţii, tăind ceața care o 
înconjurase în aceste ultime patru zile. Oh, Dumnezeule, nu 
vom mai putea niciodată să fim văzuţi împreună în public, 
nu-i aşa? 

El se opri cu mâinile la guler. 

— Crezi că putem? continuă în timp ce îşi termina de 
legat lavaliera. Ştii mai bine decât oricine, spuse el în timp 
ce îşi lua vesta şi o îmbrăca, cum încep bârfele, cât de 
repede se răspândesc. Eşti o femeie necăsătorită şi eu sunt 
un bărbat necăsătorit. Având în vedere ceea ce simţim, 
crezi că putem risca să fim văzuţi împreună, chiar doar în 
calitate de companioni, fără să dăm ocazia unor zvonuri? 
Oamenii vor începe să speculeze despre noi. Competitorii 
tăi vor simţi începutul unei poveşti şi vor începe să te 
urmărească, şi vom da de necazuri. 

Ea realiza că niciodată nu îi va putea vedea casa. Nu 


va putea niciodată să se plimbe cu barca cu el sau să stea 
alături de el la cină. Se uită peste umăr la camera ei de 
hotel şi la hainele împrăştiate, amintindu-şi urmarea primei 
lor nopţi împreună şi ştiu, dintr-odată, ceea ce el ştiuse tot 
timpul. 

— Deci, asta este tot ce avem, spuse ea, uitându-se 
din nou la el. Să ne vedem pe furiş în timpul sezonului şi, 
poate, de câteva ori în restul anului. 

El se întoarse de la oglindă şi veni din nou să stea în 
faţa ei. Îi prinse faţa în mâini, dar ea nu se uită la el. În 
schimb, se uită la cămaşa lui şi la elegantul ac de argint cu 
emblema ducală. 

— Îţi aminteşti, Irene, şopti el, mângâind-o pe obraz 
cu vârfurile degetelor, ce ţi-am spus când ai propus prima 
dată acest aranjament? 

— Nu există cale de întoarcere, şopti ea. 

În momentul în care o spuse, totul se răzvrăti în ea, 
aprinzându-i furia şi frustrarea. 

— Dumnezeule, nu este niciun loc pentru noi, în afară 
de asta? 

— Există. Ai putea să te căsătoreşti cu mine. 

— Deja am vorbit despre asta, spuse Irene 
încordându-se. 

— Poate că ar trebui să vorbim din nou. Ştiu că nu 
vrei să renunţi la munca ta, dar aşa cum am discutat, ai 
putea continua până la un anumit punct, dacă eşti discretă. 
Şi, deşi ştiu că nu vrei să fi ducesă, nu cred că te-ai gândit 
la asta într-o lumină obiectivă. 

Ea se mişcă inconfortabil, nefiind sigură că dorea să 
reia acest subiect. 

— Nu sunt sigură că vreau să trăiesc în lumea ta, 
Henry. Recunosc, nu sunt sigură că îmi place prea mult. 

— Să mă mut eu în lumea ta, în schimb? O lume a 
ziarelor de scandal şi a meseriilor pentru femei şi a 
sufragetelor şi a caselor cu terasă din clasa de mijloc? Unde 
m-aş potrivi eu în lumea aceea? Sunt un duce, nu un 
funcţionar la Lloyds. Nu îmi pot da deoparte poziţia. Nu 
există mijloace pentru a face asta. Şi chiar dacă aş putea 


face asta, nu aş face-o, pentru că sunt mult mai mulţi 
oameni în afară de noi la care trebuie să ne gândim. Aceşti 
oameni depind de mine, lrene, să fiu ceea ce sunt şi cine 
sunt unde sunt. Nu pot pleca din lumea mea. 

— Ştiu. Nu ţi-aş cere asta. 

— Atunci acesta este răspunsul la întrebarea ta. Acum 
suntem într-un loc între lumile noastre, un loc al întâlnirilor 
secrete pe timp de noapte, al camerelor de hotel şi al 
riscului şi al secretelor, şi, doar dacă te răzgândeşti şi te 
căsătoreşti cu mine, asta este tot ce avem. 

— Şi asta, şopti ea, încercând cu greutate să spună 
cuvintele, nu este suficient pentru tine, nu-i aşa? 

— Pentru moment, poate că este suficient. Dar nu 
poate dura, lrene. 

Ea se uită în sus, uimită, dar înainte de a putea 
răspunde, el continuă: 

— Oricât de mult te doresc, nu ştiu cât de mult pot 
rămâne aici. Efortul acestei situaţii mă uzează, chiar şi 
după mai puţin de o săptămână, pentru că simt că istoria 
se repetă. Te tratez aşa cum mi-am tratat soţia - te ascund, 
te păstrez ca pe o plăcere secretă şi un obiect al ruşinii. 
Este mai dificil decât m-aş fi aşteptat chiar şi eu, şi, cu 
fiecare moment care trece, vina a ceea ce fac atârnă şi mai 
greu. 

— Tot acest timp, murmură Irene, şocată şi 
consternată, în aceste nopţi în care am fost împreună, am 
fost atât de fericită. Dar tu... se opri, neputând rosti 
cuvintele. Dar tu nu ai fost. 

— Am fost, spuse el cu o voce dură, rece. Ochii săi gri 
erau întunecaţi şi tulburi, dar pe faţa lui se putea vedea 
durerea, o durere care o rănea şi pe ea, care o făcea să 
simtă ca şi cum inima îi era smulsă din piept. Aici, în 
camera aceasta, unde suntem numai noi şi nu este nimic 
altceva, au fost cele mai fericite clipe din viaţa mea, Irene. 
Dar viaţa nu poate fi numai camera aceasta. Şi acolo în 
lume, sunt în agonie. 

Cu această confesiune, simţi cum inima îi este smulsă 
complet din piept direct în mâinile lui. În acel moment, se 


îndrăgosti de el. 

Sentimentul era copleşitor, şi îi trebui un moment să 
se gândească înainte de a răspunde ceva. 

— Şi eu care credeam că încep să te cunosc. Nu 
aveam idee de asta. De ce nu mi-ai spus? 

— Ce să-ţi spun? Am încercat să-ţi spun înainte cum 
va fi, dar am ştiut că nu vei înţelege. Ar fi trebuit să plec, 
dar am fost de acord cu acest aranjament pentru că, 
Dumnezeu să mă ajute, te doream atât de mult, nu am 
putut suporta să nu te am. Incă simt asta, indiferent cât de 
egoist şi neonorabil este. 

— Am ales asta împreună. Nu trebuie să te pedepseşti 
şi să te simţi vinovat pentru ceea ce este între noi. 

— Nu trebuie? Chiar dacă îmi merit pe deplin propriile 
acuzaţii? Sunt sfâşiat, nu numai de dorinţa mea pentru tine, 
dar şi de toată teama şi de tensiune, şi de ceea ce îmi 
spune conştiinţa, aşa cum ar trebui să fie. Dacă suntem 
prinşi, atunci tu vei fi considerată o femeie stricată şi eu aş 
fi vinovat pentru că te-am făcut să fii aşa. 

— Nu s-a întâmplat asta, Henry, îi reaminti ea. Nu ne 
putem împovăra cu griji pentru lucruri care nu s-au 
întâmplat. 

Arăta de parcă ar fi vrut să spună mai multe, dar dădu 
din cap în schimb. 

— Prea bine, murmură el şi se întoarse la noptieră. 

— Cel puţin prima noastră despărţire nu va fi lungă, 
spuse ea, încercând să vadă partea bună a lucrurilor în 
timp ce el se încheia la vestă. Te voi vedea când te vei 
întoarce luni împreună cu mama ta şi sora mea. 

El nu răspunse. În schimb, îşi luă ceasul de buzunar, 
dar apoi se opri şi, deşi avea capul plecat şi ea nu îi putea 
vedea faţa în oglindă, simţi un fior de teamă pe spinare. 

— Nu cred, spuse el după o clipă, că voi veni atât de 
curând în oraş. 

— Dar cum rămâne cu nunta mamei tale, întrebă 
lrene uluită. 

— Nu voi participa la nuntă, spuse el, îşi puse ceasul 
în buzunarul de la vestă şi legă cureaua. Nu se duce nimeni 


din familie. 

— Dar ai spus că i-ai acceptat decizia de a se căsători 
cu el, spuse ea, nevenindu-i să creadă ce auzea. 

— Aşa este. Dar participarea la nuntă ar fi un semn 
pentru societate că sunt de acord, spuse el ridicându-şi 
capul şi privind-o în oglindă. Ceea ce nu este adevărat. 

— Oh, Henry, serios, ţipă ea, enervată peste măsură. 
Nu pot să cred că încă eşti atât de dificil. 

— Deteşti să fii ipocrită, însă, cu toate astea, crezi că 
eu ar trebui să fiu? 

— Presupun că m-am gândit că vei fi mai generos, 
răspunse ea, înţepându-l. Mai iertător. 

— Nu este o chestiune de generozitate sau de iertare, 
lrene. Astfel de înjosire din partea mea ar avea consecinţe 
pe viitor asupra familiei mele în ochii societăţii. 

— Oh, lasă-mă cu imaginea şi preţioasa ta societate. 
Vorbim despre mama ta. 

El îi ignoră mustrarea şi cuvintele nervoase în timp ce 
îşi lua lanţurile pentru butoni şi începu să şi le pună. 

— Participarea mea ar strica şansele pentru Angela şi 
Sarah. Ar însemna şi mai puţine invitaţii pentru ele, şi 
astfel, şi mai puţin şanse să aibă în vedere o căsătorie 
potrivită. 

— Căsătoria nu este totul, ţipă ea. Adecvarea nu este 
totul. 

— Surorile mele nu ar fi de acord cu tine, lrene. 

— Dar tu? 

— Nici eu nu sunt de acord cu tine, spuse el 
întorcându-se, după ce tăcu un moment, şi apoi îşi puse 
butonii. Simţi aceste cuvinte precum un cuţit care îi 
străpunse pieptul şi se pare că şi el simţise impactul lor, 
pentru că oftă. Probabil că nu te aşteptai să spun asta? 

— Nu ştiu la ce răspuns mă aşteptam, mărturisi ea, 
uimită, cu o durere în piept. Poate că unul care nu era atât 
de dezamăgitor. 

— Îmi pare rău că te-am dezamăgit, spuse el, şi cu 
acel răspuns rece, toată fericirea ultimelor zile începu să se 
sfărâme. 


La ce se gândise să se aştepte să fie altcineva decât 
bărbatul care era? Credea că după câteva săptămâni 
alături de ea şi câteva nopţi în patul ei putea să depăşească 
restricţiile de o viaţă? Chiar îndrăznise să spere că în urma 
câtorva discuţii entuziaste putea să-l facă să adopte o parte 
din viziunile ei din clasa muncitoare şi valorile ei moderne? 
Crezuse vreodată că avusese suficientă influenţă asupra lui 
pentru a-l face să vadă dincolo de reguli şi tradiţii şi ce ar 
putea crede alţii? Dacă asta crezuse, clar se pierduse într-o 
fantezie. Îşi simţea locul din piept unde înainte îi fusese 
inima precum a gaură larg deschisă, goală. 

Dacă aşa se simţea să fii îndrăgostit, se gândi ea, 
atunci nu voia nimic din toate astea. Îi scăpă un sunet care 
semăna cu un suspin. 

Într-o clipă, el era din nou în faţa ei, cu mâinile pe 
braţele ei... 

— lrene... 

— Şi te miri de ce refuz să mă gândesc să mă 
căsătoresc cu tine? întrebă ea înecându-se. 

El îşi întoarse uşor capul, ca şi cum l-ar fi lovit peste 
faţă, şi trecu o clipă lungă înainte de a vorbi. 

— Dacă continuăm aşa cum suntem, va veni o vreme 
când nu vei avea de ales. Când suntem prinşi, numele tău 
va fi târât prin nămol. Competitorii tăi vor dezvălui tuturor 
din lumea ta şi din lumea mea toate detaliile de senzaţie 
ale legăturii tale. Ce vei face atunci, lrene? 

— Nu s-a întâmplat asta! 

— Dar se va întâmpla. Este, mă tem, inevitabil. Asta 
este ceea ce încerc să te fac să vezi. In acel punct, 
circumstanţele îţi vor forţa mâna. Mă poţi refuza, să trăieşti 
în ruşine, şi să mă laşi să port povara faptului că te-am 
dezonorat şi te-am distrus. Sau ai putea să te căsătoreşti cu 
mine, şi amândoi va trebui să trăim cu faptul că ai fost 
forţată să faci asta din cauza circumstanțelor. Ai regreta, 
regretul acela va creşte, şi orice simţi pentru mine s-ar 
transforma, în cele din urmă, în cenuşă. 

— Vorbeşti despre răposata ta soţie acum, nu despre 
mine. 


— Vorbesc despre inevitabilul curs al unei relaţii de 
dragoste care nu are loc într-o manieră onorabilă! spuse el 
şi îi prinse mâna când ea încercă să fugă. Ascultă-mă, 
Irene. Dacă alegi să te căsătoreşti cu mine acum, de 
bunăvoie, fără a aştepta să te forţeze circumstanţele, 
atunci ar fi diferit. 

— Ar fi? întrebă ea. Vorbeşti despre libera mea 
alegere, însă, cu toate acestea, încerci să mă convingi cu 
propriile tale păreri. Ştiu că tu crezi că ar trebui să simt 
aceeaşi ruşine pe care o simţi şi tu, însă, deşi poate că este 
o trăsătură slabă a caracterului meu, Henry, nu simt ruşine. 
Vorbeşti despre aprobarea mea, nu mă întrebi ce vreau. 
Vorbeşti despre onoare şi datorie, şi obligaţii, pentru că 
acestea sunt importante pentru tine, dar nu întrebi 
niciodată ce este important pentru mine. 

— Nu întreb pentru că... spuse el trăgând aer în piept 
şi dându-i drumul. Făcu o pauză, mâinile alunecându-i de 
pe umerii ei. Mă tem că răspunsul mi-ar frânge inima. 

— Ai o inimă? ţipă ea. lartă-mă că sunt sceptică, dar 
nu am văzut foarte multe dovezi în acest sens. Şi am ajuns 
la miezul problemei. Vreau să te iubesc, Henry. Şi o faci să 
fie imposibil. 

Vocea i se stinse şi, spre umilirea ei, începu să 
plângă. El se mişcă să o atingă, dar ea făcu un pas în spate 
şi mâinile îi căzură în lături. 

— Vreau să te iubesc, şi nu mă refer numai aici, în 
această cameră. Vreau să te iubesc pentru că sunt 
îndrăgostită de tine. Chiar când spunea aceste cuvinte, 
durerea pe care o simţea în piept îi cuprinse întreg trupul, 
pentru că ştia că dragostea nu aducea nimic bun nici unuia 
dintre ei. Şi nu-mi spune, continuă ea cu înverşunare, 
înainte ca el să poată răspunde, că ceea ce simt este doar 
pasiune, sau că sunt copleşită, sau că m-a luat valul, pentru 
că ceea ce simt nu este nimic din toate acestea. Te iubesc. 
Ştiu că aşa este, la fel cum îmi ştiu numele, şi cu toate 
acestea văd pe faţa ta că nu mă crezi. 

— Cum aş putea? abia spuse el, frecându-şi mâinile 
peste faţă ca şi cum încerca să se gândească. Spui că mă 


iubeşti, dar nu te-ai căsători cu mine şi nu ai împărtăşi viaţa 
mea. 

— Nu, Henry, nu aş face asta. Nu este din cauza 
meseriei mele, adăugă ea imediat, pentru că oricât de mult 
iubesc ceea ce fac, aş renunţa dacă ar trebui să o fac, 
pentru a-mi urma inima. Şi nu este pentru că aş fi ducesă, 
fiindcă, deşi nu mă încântă ideea, îndrăznesc să spun să m- 
aş descurca în acest rol dacă s-ar ajunge acolo. Nu, nu mă 
voi căsători cu tine pentru că nu poţi să participi la nunta 
mamei tale. 

— Ce Dumnezeului are de-a face nunta mamei cu noi? 
o întrebă el uitându-se la ea complet uimit. 

— Este mama ta, Henry. Are nevoie de tine, are 
nevoie de susţinerea ta, dar tu îi refuzi asta, şi pentru ce? 
Spui că o faci pentru alţi membri ai familiei, dar i-ai întrebat 
dacă vor să participe? 

— Nu, pentru că ştiu care ar fi răspunsul lor. 

— Şi poate concluzia ta s-ar fi dovedit corectă, dar 
ideea mea este că nu i-ai întrebat. De fapt, mă îndoiesc că 
ai luat în considerare dreptul lor de a fi consultaţi cu privire 
la acest subiect. Şi chiar dacă ai dreptate în acest caz 
particular în ceea ce priveşte decizia lor, te-ai gândit 
vreodată că, în calitate de cap al familiei, cele mai bune 
acţiuni ale tale ar fi să îţi susţii mama şi să încerci să-i 
convingi şi pe ceilalţi membri ai familiei să facă acelaşi 
lucru? Dintre toate îndatoririle pe care le-ai avea, cu 
siguranţă cea mai importantă este să le arăţi celorlalţi, prin 
puterea exemplului, ceea ce este corect. Şi în acest caz, 
asta înseamnă să fii alături de mama ta când are nevoie de 
tine, nu să-i întorci spatele. 

— lrene, începu el. 

— Inţelegi acum de ce te refuz? Dacă mă căsătoresc 
cu tine, ce s-ar alege de mine? spuse ea şi îşi puse o mână 
pe piept. De mine, lrene? Ce s-ar întâmpla cu ceea ce cred 
că este corect? Cu ceea ce îmi doresc şi cu lucrurile în care 
cred? M-ai întreba ce îmi doresc, te-ai sfătui cu mine şi mi- 
ai cere părerea, sau ai decide pur şi simplu ce este mai 
bine pentru mine? Nu aşteptă ca el să răspundă. Şi cum 


rămâne cu copiii? continuă ea. Dacă mă căsătoresc cu tine, 
şi avem o fiică, ce va fi ea în lumea ta? Cum rămâne cu 
speranţele şi visurile ei? Dacă vine într-o zi la tine şi spune: 
„Papa, nu vreau să particip la sezon şi să îmi găsesc un soţ; 
vreau să merg la facultate şi să devin doctor şi să fac lumea 
un loc mai bun”? Ce îi vei spune? 

— Eu... încercă el să spună şi înghiţi cu greutate. 
Poziţia mea m-ar obliga să o descurajez să o ia pe un 
asemenea drum. 

— Oh, Dumnezeule, Henry! Chiar dacă nu era 
surprinsă de răspunsul lui, o enervă şi îi întări hotărârea. Cu 
fiecare lucru pe care îl spui, îmi întăreşti convingerea că am 
dreptate să te refuz. Pentru că, deşi te iubesc, îmi frângi 
inima cu părerea ta rigidă şi lipsită de compromisuri faţă de 
lume. Şi în ceea ce priveşte ce îmi doresc, aş trăi fericită în 
păcat ca o prostituată şi plăcerea vinovată a unui bărbat, 
dacă cealaltă alegere a mea ar fi să fiu obligaţia şi datoria 
lui. Şi dacă toate acestea nu sunt un motiv să te refuz, 
adăugă ea, oprindu-şi lacrimile, nu m-aş putea căsători 
niciodată cu un bărbat care mă doreşte, dar care nu mă 
poate iubi - un bărbat care, de fapt, nici nu pare să ştie ce 
este dragostea! 

Cu aceasta, lrene făcu un pas în spate şi îi închise uşa 
în nas, perfect convinsă că făcuse lucrul corect, chiar în 
timp ce izbucnea în lacrimi şi inima i se sfărâma în mii de 
bucățele. 


Capitolul 20 


Galeria de la Ravenwood era un coridor lung şi larg. 
Pe o parte, mărginită de o balustradă din stejar gravată cu 
minuţiozitate, dădea spre intrarea principală, care era 
donjonul original al castelului. De-a lungul celeilalte părţi, 
sute de tablouri erau aliniate pe perete, portrete pictate în 
ulei şi înrămate cu lemn aurit. Henry merse de-a lungul 
galeriei, trecând prin faţa răposaţilor duci de Torquil, 


împreună cu nevestele şi copiii lor, şi, deşi se uită la ei în 
timp ce trecea, nu se opri decât atunci când ajunse la un 
anumit tablou. 

Faţa care se uita la el semăna cu a lui - acelaşi păr 
negru, aceiaşi ochi gri, acelaşi maxilar pătrat. Incepu să se 
teamă că asemănările nu se terminau cu aspectul fizic. 

„Îmi frângi inima cu părerea ta rigidă şi lipsită de 
compromis despre lume.” 

Se gândi la copilăria lui, şi teroarea pe care o simţea 
în inimă de fiecare dată când făcea ceva împotriva regulilor 
şi trebuia să le dea ochii cu tatăl său. _ 

Regulile. Mereu se ajungea la asta. Intreaga lui viaţă 
era trăită după reguli şi coduri de maniere. De onoare. ŞI 
datorie. 

„Dintre toate datoriile pe care le-ai putea avea, cu 
siguranţă cea mai importantă este - trebuie să fie - să le 
arăţi celorlalţi, prin puterea exemplului, ce este corect.” 

Dar cum ştia ce era corect? Incă de când Irene îi 
spusese aceste cuvinte, se tot gândise la ele. In timpul 
călătoriei cu trenul către Hampshire şi în fiecare dintre cele 
trei zile de-atunci, nu se gândise la nimic altceva. Bântuit 
de dubii, se plimbă prin pădurile moşiei sale strămoşeşti, 
făcu turul fermelor şi al colibelor, se plimbă prin casă şi prin 
grădini, încercând să-şi recapete, printre aceste pietre de 
hotar, simţul moral cu privire la bine şi la rău, o reafirmare 
a propriului sens şi semnificaţia locului lui în lume. Nu 
avusese niciodată motiv să se îndoiască sau chiar să se 
gândească la aceste lucruri până când nu apăruse o 
frumuseţe pătimaşă cu vederi radicale, punând sub semnul 
întrebării tot ceea ce credea că ştie, şi cerându-i răspunsuri 
care nu puteau fi găsite în experienţele lui anterioare, lrene 
îi scuturase chiar fundamentul existenţei sale. 

Acum, stătea în faţa celorlalţi duci, sperând că, 
uitându-se la portretul tatălui său, ar găsi răspunsuri, dar în 
schimb, simţi mai mult ca niciodată greutatea poziţiei lui. 

Când mama lui se va căsători, ziua următoare, cu 
Foscarelli, vieţile tuturor celor din familia sa vor fi pentru 
totdeauna schimbate. Nu putea împiedica asta. Singurul 


lucru pe care îl putea face acum era să stabilească cel mai 
bun curs pentru viitorul familiei sale. Dar care era acesta? 
În urmă cu puţine zile, era de la sine înţeles, dar acum era 
pierdut într-o mare de interese care erau în conflict. 

„Te-ai gândit vreodată că, în calitate de cap al 
familiei, cea mai bună acţiune a ta ar fi să o susţii pe mama 
ta şi să încerci să convingi şi alţi membri ai familiei tale să 
facă acelaşi lucru? Este mama ta, Henry. Are nevoie de 
tine, are nevoie de susţinerea ta, dar tu i-o refuzi, şi pentru 
ce?” 

Pentru reguli, bineînţeles. Pentru a păstra lucrurile aşa 
cum ar trebui să fie. Pentru tradiţie şi datorie. Dar nu, în 
acest caz, pentru ceea ce era corect. Cuvintele lui Irene îl 
usturară precum un bici, dar meritase pe deplin biciuiala. 
Pentru că acum, uitându-se la faţa implacabilă din tablou, 
ştiu că decizia fusese a tatălui său, nu a lui, şi fusese una 
greşită. Nu era tatăl său, şi nu voia să fie. 

Se uită la portretul de lângă cel al tatălui său, şi 
vederea chipului mult iubit al mamei îi dădu un motiv în 
plus să se certe. Mama lui nu îl iubise pe tatăl său. 
Încercase, dar Papa, aşa cum toată lumea din familia lor 
ştia prea bine, fusese un om dificil de iubit. Henry ştiuse 
mereu că părinţii lui se căsătoriseră din datorie şi adecvare, 
dar nu se gândise niciodată la asta, pentru că în lumea lui, 
dragostea ocupa un loc secund când venea vorba de 
căsătorie, şi dacă se întâmpla, era un accident fericit. 
Mama îşi făcuse datoria; se căsătorise cu omul potrivit, îi 
oferi moştenitorul cerut şi pe lângă asta şi alţi patru copii, 
dar niciodată nu îi fusese permis să-l iubească. 

Acum, avea prima ei şansă şi probabil singura de a se 
căsători din dragoste, şi modalitatea lui de a gestiona acest 
lucru fusese felul de a fi al tatălui său - să o împiedice la 
fiecare pas. Se uită încă o dată la portretul sever de lângă 
cel al mamei sale şi se temu că semăna mai mult decât 
voise vreodată să creadă cu bărbatul din faţa lui. „Vreau să 
te iubesc, Henry. Şi mă faci să îmi fie imposibil.” 

Cuvintele lui Irene sunându-i în minte îl forţară să se 
gândească la Elena, pentru că în urmă cu zece ani, soţia lui 


i-ar fi putut spune aceleaşi cuvinte. Ca un tânăr de 
nouăsprezece ai, fusese cuprins de pasiune pentru o fată 
dulce şi inocentă. Se căsătorise cu ea, se culcase cu ea, dar 
nu îi dăduse niciodată inima lui. In schimb, o ascunsese, un 
secret ruşinos care trebuia să fie ţinut tăinuit de lume, şi o 
pasiune care nu fusese preschimbată în dragoste; în 
schimb, se prăbuşise în praf. Mereu pusese eşecul 
căsătoriei sale pe seama faptului că se însurase cu cineva 
care nu era din aceeaşi clasă socială ca şi el, dar acum ştiu 
că nu acesta era, de fapt, adevăratul lui păcat. 

„Tu o inimă? lartă-mă că sunt sceptică, dar nu am 
văzut foarte multe dovezi în acest sens.” 

Henry îşi luă capul în mâini. Avea o inimă. Ştia asta 
pentru că în acel moment îl durea în piept ca o rană 
deschisă. Dar bineînţeles că lrene nu o văzuse niciodată. 
Cum ar fi putut, când se chinuise atât să o ţină ascunsă, să 
o ţină mereu sub control. 

O iubea pe lrene. Se îndrăgostise de ea aproape de la 
început - din momentul, suspectă el, în care îi spusese că 
este un om bogat care nu munceşte şi condamnându-l pe el 
şi tot ce reprezenta el. Şi de atunci, făcuse tot ce putuse 
pentru a o şi-o apropia, aducând-o în lumea lui şi chiar în 
casa lui doar pentru a fi în preajma ei, dar nu se gândise că 
ceea ce simţea era dragoste. Nu, în mintea lui, o numise 
dorinţă şi, făcând asta, fusese în stare să se convingă că nu 
era necesar să-i ofere inima. 

In capătul galeriei se auziră paşi şi îşi ridică capul, 
întorcându-se în timp ce Angela cobora scările. Il văzu şi se 
opri pe treaptă, încruntându-se. 

— Mă gândesc la viaţa mea, la datoria mea şi la tot ce 
înseamnă. 

Ea se încruntă, pe bună dreptate contrariată de un 
răspuns atât de enigmatic, şi veni spre el. 

— Ce a determinat asta? întrebă ea oprindu-se lângă 
el. Vreo criză ducală? 

— Ai putea spune asta. 

— Şi te uiţi la portretul lui Papa pentru îndrumări? 
spuse ea întorcându-se către portretul de pe perete. 


— Într-un fel, deşi nu în felul în care poate ar fi sperat 
el. Mă gândesc la ce fel de bărbat sunt şi ce voi transmite 
generaţiilor viitoare care să fie parte din mine. 

— Henry! tresări ea, întorcându-se pentru a se uita la 
el, ochii ei gri umplându-se de entuziasm. Cine este? 

— Femeile, gemu el. Săriţi de la o afirmaţie inofensivă 
la o concluzie inevitabilă într-o clipită. 

— Este domnişoara Deverill, nu-i aşa? Oh, aşa sper, 
pentru că îmi place de ea. 

— Ii place? 

— Da. Şi lui Sarah îi place. Carlottei nu îi place, 
adăugă ea râzând. Un fapt care mă face să o plac şi mai 
mult. Şi dacă o iubeşti, ei bine, atunci, bineînţeles, o voi 
adora. 

Se uită la el cu o privire iscoditoare, dar el refuză să 
muşte momeala. 

— Toată viaţa mea, şopti el, m-am mândrit cu 
circumspecţia şi cu discreţia mea. Se pare că sunt umilit la 
fiecare pas zilele astea. 

— Ei bine, nu prea ai făcut un secret din interesul tău. 

— Ce vrei să spui, întrebă el cuprins de teamă. 

— Ai lăsat-o să conducă barca, Henry! Doamne, 
Dumnezeule, am văzut asta şi aproape că am căzut peste 
balustradă, atât am fost de surprinsă. Când este nunta? 

— Mergi prea departe, Angie. Nu este nicio nuntă. 

— Oh. Pentru un moment, arătă complet dezamăgită, 
apoi se lumină. Ai dreptate. Merg prea departe. O ştii abia 
de două săptămâni. Dar este dintr-o familie respectabilă, 
cel puţin din partea mamei ei, deşi este un pic mai... 
independentă decât cei cu care noi suntem obişnuiţi. 

— Este un fel de a spune, da, confirmă el cu un oftat. 

— Dar este atât de amuzantă. Face discuţia la cină 
atât de interesantă. Ei bine, aşa este, adăugă ea, râzând în 
timp ce râdea şi el. Este de obicei atât de plictisitor - 
discuţii despre sezon şi despre ultimele rochii, şi lucruri de 
genul acesta, în timp ce ea vorbeşte despre meserii şi cum 
este să lucrezi - lucruri care contează. Este fascinant! 

— Da? Angie, întrebă el înainte ca ea să poată 


răspunde, ce vrei pentru viaţa ta? 

— Poftim? spuse ea cu o voce uimită. Ce vrei să spui? 

— Pentru viaţa ta. Ce vrei? întrebă el şi făcu un semn 
cu mâinile în jurul lor. Vrei toate astea? Să fii căsătorită şi 
să ai un soţ din familia potrivită şi portretul tău pe peretele 
din galerie? 

— Cred, spuse ea încruntându-se, părând uimită. 
Adică, ce altceva aş putea face? 

— Nu ştiu. Dar este o întrebare pe care ar trebui să ți- 
o pui singură, din când în când, şi să te gândeşti serios. 
Promite-mi că vei face asta. 

— În regulă, spuse ea şi dădu din cap, părând 
nedumerită. 

— Nu îţi alege calea doar pentru că este cea mai 
uşoară, sau cea evidentă. Nu... vocea i se întrerupse şi 
înghiţi cu greutate, gândindu-se că pierderea frâielor 
controlului asupra celor care îi erau dragi era un lucru al 
naibii de greu de făcut. Nu alege doar ce crezi că aş vrea eu 
pentru tine, sau ce ar crede prietenii tăi că este corect. ŞI 
indiferent ce alegi, să fii sigură că voi fi alături de tine şi te 
voi susţine. Mereu te voi susţine. 

— Mulţumesc, dar... spuse ea şi făcu o pauză, 
uitându-se la el cu îndoială. Eşti... îţi este teamă că mă 
îndrăgostesc de un bărbat nepotrivit, sau ceva în sensul 
acesta? 

— Nu, spuse el râzând şi apoi îi trecu un gând prin 
minte, râsul dispărându-i şi încruntându-se la ea. Nu eşti, 
nu? 

— Nu, deşi dacă aş fi, nu ţi-aş spune. Te-ai enerva 
atât de tare. 

— Nu, nu aş face-o. Bine, poate aş face-o, se corectă 
el în timp ce ea se uita la el cu o privire sceptică. Dar aş 
vrea mereu să fii fericită. Tu şi sora ta, şi oricare alt 
membru al familiei noastre. Chiar şi mama, adăugă el după 
ce făcu o pauză. 

— Se pare că ţine foarte mult la acel bărbat, oftă 
Angela şi bărbia îi tresări, uitându-se în altă parte, deşi nu 
ştiu de ce trebuie să se căsătorească cu el. Este greu de 


acceptat, izbucni ea după o pauză. 

— Ştiu. Dar este decizia ei şi noi nu o vom face să se 
răzgândească. Tot ce putem face este să o acceptăm. Făcu 
o pauză, gândindu-se la consecinţele a ceea ce urma să 
facă, apoi trase aer în piept şi o luă pe sora lui de mână. De 
aceea, spuse el, mă întorc la Londra. Voi lua trenul de 
seară. 

— Londra? 

— Da. Mă duc la nuntă mâine. 

— Dar de ce? ţipă ea, trăgându-şi mâna din a lui. Nu 
se poate să fii de acord! 

— Nu, dar nu contează dacă sunt eu de acord. 

— Ducându-te, asta arăţi. Asta va crede toată lumea. 

— Imi dau seama, spuse el şi se uită la portretul 
tatălui său, cuvintele lui lrene sunându-i în urechi. Dar nu 
vreau să fiu atât de legat de ceea ce cred oamenii încât să 
nu fac ce este corect. 

— Nu se va întâmpla asta, Henry, spuse ea. Mereu 
faci ceea ce este corect. 

— Oare? Se gândi la Elena, şi la Irene, şi la inima lui, 
şi zâmbi amar. Nu mereu. 

— Ba da, insistă ea. Deşi, uneori faci asta după ce ai 
încercat toate celelalte lucruri. 

— Da, fu el de acord, zâmbind un pic. Poate că asta 
este adevărat, continuă el serios. Şi în cazul acesta, simt că 
lucrul corect pentru mine este să fiu alături de mama. 

— Cu doar câteva săptămâni în urmă, erai complet 
împotriva căsătoriei. 

— Tot nu sunt convins că este lucrul corect, dar asta 
nu contează, pentru că nu este decizia mea. Mă duc la 
nuntă nu pentru că sunt de acord, ci pentru că trebuie să 
fiu alături de mama mea, aşa cum aş sta alături de oricare 
membru al familiei noastre care are nevoie de sprijinul 
meu. 

— Nu avem şi noi, Sarah şi cu mine, nevoie de 
sprijinul tău? 

— Da, şi după aceea, voi face tot ce voi putea pentru 
a diminua orice pagubă pe care nunta mamei sau 


participarea mea v-ar cauza-o ţie şi surorii tale. 

— Dar nu vei sta deoparte? Faţa i se schimonosi când 
el dădu din cap, sfâşiindu-i inima. Ştii că posibilitatea mea 
de a-mi găsi un soţ este aruncată pe fereastră? 

— Situaţia nu este atât de disperată, spuse el încet. 
Eşti o fată frumoasă dintr-o familie influentă şi, aşa cum am 
spus, voi face tot ce voi putea pentru tine. 

— Singurul lucru pe care îl poţi face cu adevărat este 
să creşti zestrea. 

— Ceea ce nu voi face, spuse el. Asta doar ar atrage 
vânătorii de averi. 

— Un lucru care abia contează, spuse ea întorcându-şi 
capul, din moment ce mama se căsătoreşte cu unul. Un 
lucru pe care nu mă pot abţine să nu-l simt ca fiind foarte 
egoist din partea ei. 

— Poate... spuse el şi făcu o pauză, uitându-se la faţa 
mamei lui, chinuindu-se să gândească pe cât pe obiectiv 
posibil cum fusese căsătoria ei cu tatăl lui. Poate că după 
douăzeci de ani într-o căsătorie fără iubire, spuse el încet, 
mama a câştigat dreptul de a fi egoistă, cel puţin în privinţa 
persoanei cu care se căsătoreşte. Îl iubeşte pe Foscarelli, şi 
dragostea este importantă, deşi cei ca noi încearcă mereu 
să spună că nu este. 

— Asta spune şi mama. Spune că prin căsătoria ei, voi 
putea să îmi găsesc un bărbat care mă iubeşte cu adevărat 
pe mine şi nu poziţia mea socială. Crezi că este adevărat? 

— Da, cred. Deşi nu cred că te alină foarte mult acum. 
Îmi pare rău. 

— Oamenii ne vor ridiculiza, vor râde de noi. 

— Da. Dar ne avem unii pe alţii, şi va trebui să fim 
curajoşi să trecem împreună prin asta. În calitate de cap al 
familiei, este datoria mea să navighez nava prin furtună, 
dar ar însemna foarte mult pentru mine dacă aş şti că mă 
pot baza pe echipajul meu. 

— Prin asta, spuse ea cu o grimasă, presupun că vrei 
să spui că vrei ca toţi să mergem la nuntă împreună, în 
semn de solidaritate. 

— Trebuie să faci ce-ţi dictează conştiinţa, Angie. Nu 


îţi voi spune ce să faci. 

— Dumnezeule, murmură ea, strâmbându-se. Există o 
prima dată pentru toate lucrurile. 

El zâmbi, dar nu răspunse. Pur şi simplu aşteptă, 
uitându-se la ea, şi după un moment, ea capitulă. 

— Oh, presupun că ai dreptate să ne sfătuieşti să fim 
împreună ca o familie. Mai ales din moment ce vom fi 
personae non gratae oricum. Voi merge la Londra cu tine şi 
voi încerca să o conving şi pe Sarah să vină. Va trebui să-i 
convingi tu pe David şi pe Jamie, dacă vrei să vină şi ei. In 
ceea ce o priveşte pe Carlotta, voi vorbi şi cu ea, deşi nu 
ştiu ce rost va avea. 

— Eşti o stâncă, Angie. 

— Şi din moment ce vom fi oricum în Londra... spuse 
ea şi făcu o pauză şi se uită lung la el. Poate ar trebui să îi 
faci o vizită domnişoarei Deverill? Dar, adăugă ea în timp 
ce oftă, indiferent ce faci, nu trebuie să grăbeşti lucrurile. 
Ştiu că este greu pentru tine, pentru că eşti un pic 
nerăbdător uneori. Dar abia o cunoşti. Mai bine să mai 
aştepţi un pic, până eşti sigur, înainte să o ceri de soţie, sau 
ceva de genul acesta. 

— Mă tem că este un pic cam târziu pentru sfatul 
acesta. Fapta este făcută, spuse el şi făcu o grimasă, 
întorcând capul înainte ca ea să-i poată vedea durerea de 
pe faţă. M-a refuzat, Angie. 

— Cum? Nu! 

— Surpriza ta este gratificatoare, draga mea soră, 
spuse el fără a se putea abtine să nu râdă un pic. 

— Ei bine, cine nu ar fi surprins? Eşti cea mai bună 
partidă din Anglia! 

— Sunt? spuse el amuzat şi îşi strânse buzele, 
întorcându-se pentru a se uita la peretele cu portretele 
ducilor şi ale duceselor de dinaintea lor. Nu mă simt ca un 
aşa mare premiu. 

— Oh, dragul meu, zise Angela şi îşi puse braţele în 
jurul umerilor lui într-o îmbrăţişare alinătoare. A spus de ce 
te-a refuzat? Nu te iubeşte? Despre asta este vorba? 

— Nu este atât de simplu, mă tem. 


— Ei bine, îi ceri să-şi asume o sarcină enormă, şi 
poate că nu s-a simţit în stare. Sau că nu este pregătită. 
Stai un pic, mai încearcă. Cu siguranţă nu renunţi după un 
refuz, nu-i aşa? 

— Îți aminteşti de Papa? întrebă el în loc să-i 
răspundă, făcând un gest către faţa dinaintea lor, de pe 
perete. 

— Bineînţeles. 

— Crezi... că sunt ca el? 

— Semeni cu el. Şi eu, de fapt. 

— Dar la caracter, sunt ca el? 

Dacă sperase la o negare imediată şi hotărâtă a 
acestei posibilităţi, fu dezamăgit. În schimb, sora lui se 
întoarse spre el şi îl privi, cumpănind întrebarea pentru o 
clipă înainte de a răspunde. 

— Un pic, cred. Eşti foarte strict şi poţi fi, uneori, 
foarte sever. Aşa era el. Dar... se opri ea pentru a se gândi 
mai departe. Dar eşti diferit faţă de Papa, spuse ea încet, şi 
asta pentru că ştiu, am ştiut în orice clipă a vieţii mele că tu 
mă iubeşti. Faptul ca ştiu asta face toată diferenţa. 

— Da? întrebă el şi se uită la ea şi, dintr-odată, ştiu ce 
trebuia să facă şi nu reuşise până atunci. Angie, eşti o 
scumpete, strigă el şi o prinse de mâini. Râzând la uimirea 
ei în faţa declaraţiei lui înfocate, o sărută recunoscător pe 
frunte. Sper să ai dreptate. 


Capitolul 21 


Irene mâzgălea flori, şi inimi, şi omuleţi din bețe pe 
foaia de hârtie a carnetului din faţa ei. Teancul de hârtii din 
dreapta ei rămăsese neatins. Faţa ei, spera, nu mai era 
umflată de la lacrimile pe care le vărsase în criza de plâns 
din această dimineaţă. Pe de altă parte, din moment ce era 
cea mai recentă criză de plâns din ultimele trei zile la rând, 
abia dacă mai conta. Şi având în vedere durerea din inima 
ei, abia dacă îi păsa cum arăta faţa ei oricum. 


Trebuia să fie fericită - fericită, la naiba - că se 
întorsese în oraş pentru nunta mamei lui. Măcar o parte 
dintre lucrurile pe care i le spusese trecuseră prin capul 
acela dur. Şi ruptura din cadrul familiei era, aparent, 
vindecată. Cum putea să nu se bucure? 

Faptul că trecuseră trei zile întregi de atunci şi el nu 
venise să o vadă nu era deloc surprinzător. Surorile lui 
veniseră de două ori să o vadă pe Clara, dar el nu venise cu 
ele. Cu toate acestea, la ce altceva se putea aştepta? li 
oferise o căsătorie onorabilă; îl refuzase, mustrându-l aspru 
în timp ce făcuse asta. Din punctul lui de vedere, ce mai 
era de spus? 

Se îndoia că avea să-l mai vadă din nou. Chiar dacă el 
ar vrea, poate, să o vadă pe ea, probabil că era vreo regulă 
tâmpită care îl împiedica să facă asta în cartea lui ducală 
de etică. 

| se puse un nod în gât şi îi căzu o lacrimă pe foaia de 
hârtie, estompând liniile omului din linii. 

Nu era ca şi cum regreta decizia pe care o luase, sau 
lucrurile pe care le spusese. Nu era ca şi cum voise să fie 
ducesă. Nu voia. Problema era că se îndrăgostise de un 
duce. Nu se putea, era evident, să exista una fără cealaltă. 

Şi ducele, ghinion, nu părea să se fi îndrăgostit de ea. 
Probabil că încă dorea să se culce cu ea. Poate că încă era 
pregătit să se căsătorească cu ea astfel încât acea situaţie 
agreabilă să poată continua. Ce fată nu s-ar entuziasma la 
o asemenea ofertă? 

Doar gândindu-se la asta o făcea să se enerveze din 
nou. Şi o făcea să fie mai convinsă ca oricând că făcuse 
lucrul corect. Refuzându-l, de fapt, fusese singurul lucru de 
care era absolut sigură în aceste trei săptămâni nebuneşti. 

Dădu din cap, hotărâtă, însă nu se simţi mai bine. In 
schimb, se simţi şi mai nemulțumită, nu numai de el, dar şi 
de lume şi de tot din ea, inclusiv de propria viaţă. Fusese 
perfect mulţumită de viaţa ei aşa cum era, chiar fericită. 
Până când apăruse Henry. 

Drept rezultat, îşi pierduse virginitatea şi avea inima 
frântă. La fel de catastrofal, îşi pierduse tot interesul în 


meseria ei. Acum, părea fără rost şi trivial. De ce i-ar păsa 
cuiva câte presupuse fantome prosteşti bântuiau în jurul 
castelului Berry Pomeroy? Conta dacă lordul Bransford 
participa la petrecerea organizată la reşedinţa sa de către 
Sir John Falk? Fusese anulată logodna lui Lady Mary 
Bartholomew? Nu conta. Irene se uită încruntată. Era acolo 
un duce, eligibil, bogat şi imposibil, care era disponibil în 
prezent. Poate Lady Mary putea să pună mâna pe el. Lady 
Mary era fiica unei marchize, până la urmă. O ducesă în 
devenire perfectă. 

Irene se opri din măzgălitul ei şi se întrebă dacă poate 
ar trebui să îşi ia o vacanţă adevărată. Să renunţe de tot la 
ziar. Să se ducă în America şi să-l vadă pe Jonathan, sau să 
provoace furia lui Papa şi să-l aducă pe Jonathan aici. El ar 
putea să conducă ziarul şi ea s-ar duce la Paris să-şi 
regăsească bucuria de a trăi. Ar putea să deseneze, sau 
ceva de felul acesta. 

Irene se uită la omuleţul ei din linii şi la flori şi avu 
îndoieli. Nu, presupuse ea, o viaţă de desene nu era cea 
mai bună idee. Şi dacă Jonathan intra în casa lor, Papa 
probabil că ar chema poliţia. În afară de asta, se îndoia că 
dacă se ducea undeva cu inima zdrobită ar rezolva ceva. 
Voia să se întoarcă la a fi persoana dinainte, cineva care ar 
fi fericită şi împlinită şi perfect mulţumită aici, în propria ei 
sferă. Dar nu se putea întoarce. 

Îşi strânse ochii, dar în momentul în care făcu asta, 
trebui să-i deschidă din nou, pentru că gândindu-se la nopţi 
secrete în camere de hotel cu Henry nu avea să se simtă 
mai bine. El era ruşinat de acele nopţi, sfâşiat de propria 
incriminare şi de vină, şi ea avea doar cea mai vagă idee. 
Cum se putea căsători cu un bărbat când majoritatea 
timpului nu avea nicio idee despre ceea ce gândea şi 
simţea, de fapt. 

De ce, se întreba poate pentru a suta oară în decursul 
ultimelor trei zile, nu s-a putut îndrăgosti de cineva 
confortabil? Cineva plăcut şi amabil. Cineva care o iubea? 
Henry era imposibil de rigid şi arogant precum diavolul, şi 
în întreaga cerere în căsătorie, nu fusese nici cea mai mică 


motivaţie de dragoste. Cel mai apropiat lucru fusese o 
scurtă referire la inima lui. Şi orice bărbat care nu se vedea 
lăsându-şi propria fiică să meargă la facultate, chiar dacă 
era visul vieţii ei, nu avea o inimă. 

O altă lacrimă căzu pe pagină, transformând desenul 
ei chinuit al unei margarete într-un nor gri, aducându-i 
aminte de o pereche de ochi gri. Cu o mişcare bruscă, îşi 
puse creionul pe după ureche şi puse foaia cu mâzgălituri 
deoparte. 

Asta trebuia să înceteze. Pentru numele lui 
Dumnezeu, trebuia să lucreze. Trebuia să înceteze să fie 
această fată groaznic de distrusă. Avea o viaţă de trăit, şi 
nu îl includea, nu îl putea include pe el. Viaţa lui nu o 
includea pe ea. Era atât de simplu şi de îngrozitor. 

Se întinse după lista de companii pentru care trebuiau 
reînnoite contractele de publicitate, dar înainte de a o 
putea citi cu atenţie, se auzi un ciocănit în uşa ei deschisă 
şi ea ridică privirea, văzând-o pe Josie în prag. 

— Ai vrut să mă vezi? 

— Da, Josie, spuse lrene îndreptându-se în scaun. 
Intră şi închide uşa în urma ta. 

Sprâncenele negre ale editorialistei de zvonuri se 
ridicară în semn de surprindere la solicitarea ei legată de 
uşă, dar se supuse, închizând-o, şi veni să se aşeze pe 
scaun, de cealaltă parte a biroului. 

— Despre ce e vorba? întrebă ea, uitându-se la lrene 
pe deasupra ramelor ochelarilor ei, cu siguranță 
observându-i faţa umflată şi aerul întunecat. Ne este dor de 
înalta societate, nu-i aşa? Sau poate, adăugă ea, privirea 
perspicace întâlnind-o pe cea a lui lrene, de un anumit 
membru al ei? 

— Deloc, minţi ea, încercând să şi-l scoată pe Henry 
din minte şi să abordeze atitudinea vioaie pe care ar trebui 
să o aibă editorul unui ziar. Am vrut să te văd pentru că voi 
face o schimbare la conţinutul ziarului. O schimbare care te 
va afecta profund. 

— Asta sună de rău augur, spuse Josie şi trase aer în 
piept. Doar spune-mi direct... sunt concediată? 


— Nu, nu, se grăbi ea să spună. Deşi după această 
conversaţie, ar fi perfect de înţeles dacă ai vrea să pleci, şi 
dacă acesta este cazul, fii sigură că vei primi cea mai 
exagerată şi laudativă scrisoare de recomandare pe care ți- 
o poţi imagina. 

— Mulţumesc, dar acum chiar mă alarmezi. Ce s-a 
întâmplat? 

— Schimb un pic conţinutul editorial. Trase aer în 
piept, pregătindu-se pentru ce urma să spună. Renunţ la 
toate bârfele. Din păcate, s-a terminat cu Delilah Dawlish. 

— Editorialul meu? spuse Josie uitându-se ea, uimită 
pe bună dreptate. Dar în afară de Lady Truelove, este cel 
mai popular editorial pe care îl ai. Toată lumea îl iubeşte. 

— Ştiu. 

— Şi zvonurile sunt toate adevărate. lrene, niciodată 
nu îţi aduc absolut nimic care nu este adevărat. 

— Ştiu şi asta. Decizia nu are nicio legătură cu tine 
sau cu calitatea muncii tale. Doar... spuse ea şi făcu o 
pauză, gândindu-se la o modalitate de a spune lucrurile 
fără a se da de gol. Nu mai vreau ca ziarul să scrie zvonuri 
despre înalta societate. 

— Inalta societate, pe naiba! spuse Josie şi mişcă un 
degete către ea. Ceea ce vrei să spui, de fapt, este că nu 
mai vrei să publici niciun zvon despre ducele de Torquil şi 
familia lui. 

Cam atât despre a nu se da de gol. 

— Nu mă gândesc la familia Torquil, spuse ea. 

— Spune cui vrei tu! Suspini după bărbatul acela de 
când te-ai mutat înapoi din West End. 

— Nu am suspinat după el, negă ea, dar era o 
minciună atât de flagrantă, încât renunţă şi devie discuţia 
de la subiectul Henry. Asta nu este din cauza lui Torquil, 
Josie, spuse ea în schimb, încercând să sune pe cât se 
putea de indiferentă. Trebuie să mă gândesc la Clara. Sunt 
fericită să spun că Ellesmere şi-a revenit. Pare dispus să-i 
acorde un pic de atenţie, să o scoată în lume, lucruri de 
felul acesta, şi va continua să lucreze pentru mine doar 
până voi putea angaja o nouă secretară, apoi îşi va lua 


zborul în societate. 

— Cum rămâne cu tine? 

— Cu mine? întrebă ea dând din cap, râzând. 
Ellesmere nu mă va introduce în societate, nu când va afla 
că nu voi renunţa la ziar. Dar este diferit pentru Clara. Va 
putea face lucruri minunate pentru ea, şi familia ducelui 
este dispusă să ajute. Nu îi pot pune în pericol şansele 
publicând zvonuri despre Ellesmere şi Torquil şi cei ca ei. 
Nu pot. Delilah trebuie să dispară. 

—  Inţeleg, spuse Josie muşcându-şi buza de jos, 
gândindu-se un pic înainte de a vorbi din nou. Şi ce se 
întâmplă cu mine? 

— Vom păstra restul în linii mari la fel, astfel că poţi 
scrie tipul de poveşti pe care îl scriu Elsa şi Hazel. 

— Sau aş putea să o duc pe Delilah la un competitor, 
spuse ea trăgând aer în piept, întâlnindu-i privirea fermă. 
Social Gazette sau Talk of the Town ar adora-o. 

— Sunt sigură că ar face-o. Şi dacă asta este alegerea 
ta, atunci te voi înţelege pe deplin. Aşa cum am spus, îţi voi 
da o scrisoare de recomandare excelentă. Nu că, adăugă 
ea cu un zâmbet, vestita Delilah Dawlish are nevoie de o 
recomandare pentru a-şi găsi de lucru. 

— Nu, este probabil mai bine să aibă un caracter 
prost, spuse Josie zâmbind înapoi la ea. Făcu o pauză, 
zâmbetul dispărându-i. Dar cred că oricum aş vrea 
scrisoarea. 

— Deci intenţionezi să pleci? 

— Trebuie, Irene. Nu o pot lăsa pe Delilah să dispară. 
Este creaţia mea, invenţia mea. Este ceva din mine - sau 
cum să-ţi explic? i 

— Nu trebuie să explici. Inţeleg ce vrei să spui. Chiar 
înțeleg. 

Cealaltă femeie dădu din cap. 

— Ultimele episoade de viață senzaţională ale lui 
Delilah despre bogătaşi sunt pe biroul Clarei, aşteaptă 
editările tale. Le vei publica mâine, sau le pot lua cu mine? 

— Nu le voi publica, şi eşti liberă să le iei cu tine. Dar 
nu trebuie să pleci imediat, Josie. Eşti binevenită să 


beneficiezi de cele două săptămâni obişnuite, cu salariu, 
bineînţeles. 

— Mulţumesc, dar nu îmi plac despărţirile lungi. Şi cu 
fraza asta dramatică, adăugă ea, ridicându-se în picioare, 
voi pleca. Trimite-mi scrisoarea la apartamentul meu, da? 

— Bineînţeles, spuse lrene ridicându-se şi întinse 
mâna. La revedere, Josie. ţi doresc numai noroc şi succes 
literar. Încearcă doar să nu scrii nimic răutăcios despre 
Clara. 

— Nu voi scrie, rânji ea. Nu sunt niciodată răutăcioasă 
cu oamenii pe care îi plac. 

Cu aceasta, Josie o salută obraznic şi plecă, închizând 
uşa în urma ei, dar lrene abia se aşeză din nou pe scaun 
înainte de a auzi o nouă bătaie la uşa ei şi Clara intră. 

— Aici este munca tuturor de săptămâna aceasta, 
toată tipărită şi gata pentru editare, spuse Clara, punându-i 
în faţă teanc după teanc de hârtii prinse cu clipsuri. 
Editorialul lui Elsa, „Fapte din Devons” şi piesa ei „Cele mai 
bântuite locuri din Anglia. Veştile din nord ale lui Fran”, şi 
articolul ei despre o zi din viaţa servitoarei unei lady. Care a 
fost o idee genială, Irene, trebuie să spun. 

Oricând altă dată, lrene ar fi fost măgulită să audă 
asta. 

— Mulţumesc, reuşi ea să spună, încercând să nu 
ofteze. 

— Şi aici sunt „Veştile din piaţa St. James” ale lui 
Josie, continuă Clara, punând un alt teanc de hârtii pe biroul 
lui lrene. Şi editorialul ei Delilah Dawlish. 

— Nu vom mai avea nevoie de asta, interveni lrene. 
Josie pleacă, aşa că i-l poţi da înapoi la ieşire. 

— Pleacă? Clara făcu o pauză, dar doar pentru un 
moment. Nu contează. Va trebui să îmi spui despre asta 
mai târziu. Sunt prea ocupată ca să mă opresc şi să ascult 
acum. Păstrând editorialul infam al lui Josie cu o mână, 
puse pe biroul lui lrene ultimul articol rămas. Şi în cele din 
urmă, acesta este interviul lui Hazel cu lordul Pomeroy 
despre lucrările parlamentului. L-a întrebat dacă vor discuta 
chestiunea dreptului de vot pentru femei în cadrul 


următoarei sesiuni, dar bătrânul mocofan i-a spus că nu 
erau interesaţi de data asta. Imi pare rău, Irene. 

— Nicio surpriză aici, mormăi ea, adunând articolele 
pe care Clara tocmai le pusese pe biroul ei, neputând să 
manifeste nici cea mai mică urmă de interes pentru ele şi 
întrebându-se cât de mult va mai părea viaţa ei atât de 
plictisitoare. Şi cât de mult îşi va mai simţi inima ca şi când 
ar zornăi în ea sub formă de bucăţi ascuţite precum lama. 

— Asta este tot, spuse Clara cu un oftat de uşurare. 
Ştiu că eşti îngrozitor de ocupată azi, dar te deranjează 
dacă ies câteva minute şi iau ceaiul cu Papa? 

— Bineînţeles că nu, spuse ea făcând un semn cu 
mâna către uşă. Va fi încântat. 

— Oh, încă un lucru, spuse Clara întorcându-se de la 
uşă. 

— Da, spuse Irene ridicând privirea. 

— Am uitat să menţionez de editorialul lui Lady 
Truelove. Este şi el acolo. L-am tipărit în această dimineaţă. 

Doar menţiunea despre Lady Truelove fu de ajuns 
pentru lrene să-şi simtă pieptul ca şi cum ar fi fost despicat, 
dar încercă să nu arate. 

— Mulţumesc, Clara. Du-te să iei ceaiul. 

— Poate vrei să te uiţi mai întâi peste el. Nu sunt 
sigură deloc de el. 

— Nu ţi-a plăcut scrisoarea de la „Un cavaler din 
Knightsbridge”? întrebă Irene, încruntându-se. 

— Pot să spun că sunt îngrijorată în legătură cu ea. Şi 
cred că după un pic de reflecţie, ai putea să te gândeşti 
dacă vrei să o publici. 

lrene era destul de uimită. Clara critica rar, dar când 
făcea asta, instinctele ei aveau mereu dreptate. 

— Dar nu pot schimba acum, spuse ea, îngrozită, 
dând paginile şi căutându-le pe cele relevante. Mâine 
merge la tipar. 

— Tocmai de aceea ar trebui să-l editezi imediat. Mă 
întorc repede, şi îmi poţi spune ce vrei să faci? 

lrene făcu un semn absent cu mâna spre uşă în timp 
ce îşi scotea creionul de după ureche şi continuă să 


răsfoiască prin teancurile de pagini, uitându-se peste toate 
în căutarea salutului faimos care deschidea mereu 
editorialul ei de sfaturi. 

Dar când găsi ceea ce căuta, nu era ce aşteptase. 
Clara spusese că îl tipărise, dar cuvintele „Dragă Lady 
Truelove” de la începutul paginii şi toate cuvintele de 
dedesubt erau scrise de mână, şi nu era scrisul ei. 

Uimită, scoase scrisoarea din teanc şi începu să 
citească, dar abia ajunsese la cel de-al treilea rând al 
scrisului caligrafic perfect înainte ca şocul să o lovească 
precum electricitatea şi să îi scape creionul dintre degete. 

Creionul căzu pe birou, se rostogoli pe foi şi căzu pe 
podea, dar lrene abia observă, pentru că se uita la pagina 
din mâna ei, încremenită. Probabil că inima i se prinsese la 
loc, pentru că începu să îi bată în piept precum pistonul 
unui motor cu aburi. Auzi un răcnet în urechi şi nu prea 
reuşea să înţeleagă ceea ce citea. Se simţea ameţită - de la 
lipsa de oxigen, probabil, pentru că peste toate, se pare că 
nu putea respira. 

La finalul primului paragraf, trebui să se oprească 
îndeajuns de mult pentru a trage adânc aer în piept, dar nu 
îşi putu relua sarcina. În timp ce se uita la pagină, literele 
frumos curbate păreau că se estompează înaintea ochilor 
ei, şi clipi de câteva ori, încercând să-şi recapete vederea, 
dar nu avu nicio şansă să citească această scrisoarea 
uimitoare. 

— „Dragă Lady Truelove” spunea vocea unui bărbat 
care nu putea fi confundat, şi îşi ridică privirea pentru a-l 
vedea pe Henry stând în cadrul uşii, cu pălăria în mână, cu 
faţa atât de frumos de serioasă că biata ei inimă aproape 
că se frânse din nou. Şi când vorbi, plăcerea şi durerea 
vocii lui şi a cuvintelor lui erau atât de intense, încât se 
temu că inima îi va înceta să bată. 

„M-am îndrăgostit”, continuă el să citeze din 
scrisoarea pe care ea o ţinea în faţa ei, „complet şi cu 
adevărat pentru prima dată. Cu toate acestea, femeia 
pentru care nutresc această pasiune”, continuă el în timp 
ce intra în biroul ei şi se îndrepta către ea, „nu este din 


acelaşi mediu social ca şi mine. Este editor, o sclipitoare 
femeie de afaceri şi o sufragetă înverşunată. Nu este 
necesar să mai spun, societatea nu ar fi de acord.” 

Se opri în faţa biroului ei. 

— „Dar pasiunea mea nu va fi suprimată. Cu fiecare zi 
care trece, devine mai puternică. l-am oferit o căsătorie 
onorabilă, dar m-a refuzat.” Făcu o pauză, înghițind cu 
greutate, şi se uită în jos la pălăria sa. „Nu doreşte să fie 
soţia mea sau mama copiilor mei.” 

lrene deschise gura, dar nu putu spune nimic. Era 
mută şi, înainte de a-şi controla emoţiile care o copleşeau, 
el reluă naraţiunea. 

— „Nu aş putea să o învinuiesc, pentru că am fost 
inadecvat în curtarea mea, arogant în maniere şi orb la 
grijile ei cu privire la ce ar putea însemna o căsătorie 
pentru viitorul ei şi cel al copiilor care ar putea binecuvânta 
uniunea noastră”, continuă el, încă uitându-se la pălăria lui. 
„Mă tem că ea crede că aş fi un soţ tiranic şi un şi mai 
tiranic tată, şi când am fost confruntat cu aceste griji de 
înţeles, nu am reuşit să le înlătur aşa cum se cuvine. Având 
în vedere refuzul ei, cursul normal al lucrurilor ar fi să mă 
retrag complet din viaţa ei şi să nu îmi mai îndrept atenţia 
către ea. Dar nu pot face asta.” 

EI îşi ridică privirea. 

— „Pentru că o iubesc. Şi este o dragoste aşa cum nu 
am mai simţit până acum. Este mai adâncă decât orice 
pasiune fizică. Este mai puternică decât mândria mea, şi 
mai profundă decât convingeri de o viaţă, şi mai mare 
decât lumea în care trăiesc. Este adâncă precum sufletul şi 
pentru întreaga viaţă, şi am ajuns să înţeleg că toate 
celelalte aspecte ale vieţii mele - averea mea, poziţia, ce 
cred alţii despre mine şi chiar datoriile faţă de titlul şi 
proprietăţile mele - nu înseamnă nimic fără ea alături. Voi 
îndeplini orice datorii impuse de poziţia mea socială, dar, 
dacă printr-un miracol nu o pot convinge să se 
răzgândească, căsătoria nu va fi unul dintre ele, şi voi 
rămâne singur pentru restul zilelor mele” 

— Henry... spuse Irene şi suspină din nou. 


El se aplecă peste birou şi îi prinse faţa în mâini, 
mângâindu-i gura cu degetul. 

— „Nu am fost niciodată cel care să-şi dea inima, nici 
măcar să conştientizez existenţa ei, şi mă tem că, drept 
rezultat, femeia pe care o iubesc nu îmi cunoaşte deloc 
sentimentele pentru ea, pentru că nu am fost clar în 
exprimarea lor.” 

Mâna îi alunecă şi ea îşi muşcă buza în timp ce el 
continuă. 

— „Vezi tu, uneori sunt înclinat - aşa mi s-a spus - să 
vorbesc când nu ar trebui şi să fiu destul de enervant în 
discurs, şi drept consecinţă, sunt cunoscut că stric 
momentele romantice cu discursul meu. Drept rezultat, îmi 
este teamă să nu spun din nou lucrul greşit şi să nu-i 
adâncesc şi mai mult furia împotriva mea. Îţi scriu această 
scrisoare, Lady Truelove, în speranţa că o vei publica, 
pentru că nu ştiu altă cale în afară de aceasta să îi 
mărturisesc ceea ce simt. Dacă vede această scrisoare, s-ar 
putea îndupleca măcar cât să-mi acorde timp să o curtez 
cum se cuvine, şi astfel, să o pot convinge de profunzimea 
sentimentelor mele şi de sinceritatea cererii mele în 
căsătorie. In final, aş fi foarte recunoscător pentru orice 
părere sau sfat pe care mi le poţi oferi. Semnează, Un duce 
în suferinţă.” 

— Henry, jur, ţipă ea în timp ce ocolea biroul, 
încercând să-şi şteargă lacrimile de pe obraz doar pentru a 
fi înlocuite de unele noi, dacă nu taci, să mă laşi şi pe mine 
să spun un cuvânt, voi cădea aici pe podea în plâns! 

El se supuse, nemaispunând nimic în timp ce se 
întorcea cu faţa către ea, şi pe lrene o duru inima de un dor 
atât de puternic încât nu ştiu ce să îi răspundă. După un 
asemenea discurs, ce ar putea spune orice fată? Dar oricât 
era de frumos, erau doar cuvinte. 

— Mi-ai frânt inima, Henry. Vocea i se stinse spunând 
asta, toată durerea acelui moment revenind. Îşi strânse 
pumnii şi îi lovi de piept. Mi-ai frânt inima, la naiba cu tine, 
chiar în momentul în care am realizat că este în mâinile 
tale. 


— Ştiu, spuse el şi o prinse de încheieturi. Şi îmi pare 
rău. Îmi pare atât de rău. În apărarea mea, tot ce pot spune 
este că din momentul în care a început relaţia noastră, 
protejarea ta a devenit responsabilitatea mea principală, şi 
cu cât continua, cu atât devenea mai de nesuportat să te 
am precum un secret ruşinos. 

— Dar nu ai spus niciun cuvânt despre faptul că mă 
iubeşti, Henry. Am fost furioasă şi atât de rănită, spuse ea 
dezlănţuindu-se. Încă sunt. 

— Şi ai avut dreptate să mă refuzi, lrene, pentru că 
atunci când te-am cerut în căsătorie, nici măcar eu nu îmi 
înţelegeam sentimentele pentru tine. Doar după ce m-ai 
refuzat, şi am ştiut că nu voi mai putea să te am în viaţa 
mea, am început să înţeleg adevărata profunzime a 
dragostei mele pentru tine. Nu este doar dorinţă fizică sau 
infatuare, dar nu am fost pregătit să conştientizez asta 
până când nu m-ai refuzat. Şi nu am ştiut, după ce s-a 
întâmplat între noi, cum să te fac să mă crezi. Atunci când 
te-am cerut în căsătorie, nu m-am putut gândi decât la 
faptul că vreau să te fac a mea în mod public, şi voiam să 
fiu al tău în mod public. Nu sunt genul de bărbat pentru o 
aventură. Cu mine, este căsătorie sau nimic altceva. Sunt 
atât de demodat. Făcu o pauză şi, încet, se întinse spre 
mâinile ei şi i le luă în ale lui. Deci, vrei, lrene? Dă-mi şansa 
să te curtez cum se cuvine şi onorabil, şi să-ţi dovedesc că 
aş fi un soţ mai bun decât am demonstrat până acum? 

Ea se uită la el, în ochii lui sclipitori, şi încă era uimită 
de cum de îl crezuse rece. 

— Atâta timp cât înţelegi că fiicele noastre se vor 
duce la universitate dacă doresc, izbucni ea, şi puţin îmi 
pasă dacă îţi place sau nu. 

El se schimbă la faţă şi abia atunci înţelese că îi 
fusese teamă că îl va refuza din nou. Dădu drumul mâinilor 
ei, îi prinse faţa în palme şi o sărută. 

— Aşa va fi, promise el şi începu să-i sărute obrajii 
înlăcrimaţi. Dacă îşi doresc. Ele vor fi cele care vor decide, 
nu noi, pentru că vor avea propriile gânduri, propriile opinii 
şi - având în vedere cum este mama lor - propria lor voinţă. 


— Sunt de acord, dădu ea din cap, râzând. Ele vor 
alege. 

— Un lucru, însă. Nu vreau să avem copii până la 
nuntă. Astfel că, până atunci, vom fi acompaniaţi cum se 
cuvine şi reputaţia ta va fi protejată. Carlotta va fi 
însoţitoarea ta. 

— Carlotta? spuse Irene uimită. 

— Ei bine, nu poate fi mama. Ea va fi în Italia. Apropo, 
ştii că s-a căsătorit cu Foscarelli, nu? 

— Da, ştiu. Şi, nu se putu abţine să nu adauge, ştiu şi 
că tu şi toată familia aţi fost la nuntă. 

— Aşa este. Te poţi bucura să afli că după aceea am 
rugat-o pe mama să mă prezinte soţului ei. 

— Dumnezeule, şopti ea, zâmbind în timp ce îl sărută. 
Sunt surprinsă că pământul nu s-a oprit în loc. Şi acum că l- 
ai cunoscut, ţi-ai mai îndulcit părerea despre el? 

— Nu, spuse el imediat. Este un bădăran, lrene, şi mă 
face să-mi doresc să-l bat. 

— Cu toate astea, nu l-ai lovit, spuse ea uitându-se 
nesigură la el. Nu-i aşa? 

— Nu. Am dat mâna cu el cum se cuvine, i-am urat 
bun venit în familie şi l-am asigurat că va fi sub protecţia 
mea - şi privirea mea - de acum înainte. 

— Oh, Doamne, spuse ea râzând. Probabil că asta l-a 
făcut să tremure în cizme. 

— S-a albit un pic, acum dacă stau să mă gândesc. 
Sper doar că l-am impresionat îndeajuns cu ameninţarea 
mâniei mele încât să se poarte frumos. 

— Sunt convinsă că aşa va fi. Apropo de mânie... 
spuse ea şi făcu o pauză şi apoi îl apucă cu pumnii de 
reverele hainei. Cred că încă meriţi o parte din furia mea. 
Nunta a fost marţi, azi este vineri. Vineri, Henry, repetă ea 
pentru a scoate în evidenţă, smucindu-l de revere. Ceea ce 
înseamnă că m-ai făcut să te aştept trei zile întregi înainte 
de a veni să mă vezi, şi am fost un dezastru în tot acest 
timp. 

— Ai fost? întrebă el şi păru mult prea mulţumit de 
acele veşti. Asta este trist. 


— La naiba, Henry, spuse ea certându-l, de ce a durat 
atât? 

— Am avut nevoie de timp. Nu numai pentru a scrie 
scrisoarea, dar şi pentru a o memora. 

Ea râse, imaginându-şi-l mergând în sus şi în jos prin 
cameră, spunând cuvintele pe care le recita din nou şi din 
nou. 

— Dar cum ai strecurat-o aici? 

— Sora ta. Am aranjat să înlocuim scrisoarea pe care 
ai scris-o pentru editorial cu scrisoarea mea, şi să ne 
sincronizăm astfel încât să fiu în biroul din faţă când ea îţi 
aduse poveştile pentru editare. Surorile mele au acţionat 
drept intermediari. 

— A fost... se opri, punându-i-se un nod în gât. O 
scrisoare frumoasă. 

— Da, ei bine... El se încordă un pic, stânjenit. 
Mulţumesc. Discursurile romantice nu sunt chiar punctul 
meu forte. S-ar putea să nu mai auzi niciodată unul. 

— Ce te-a făcut să te răzgândeşti în ceea ce priveşte 
nunta mamei tale, întrebă ea zâmbind. 

— Tu, bineînţeles. Crezi că am fost elocvent în 
scrisoarea pentru tine? Cuvintele tale pentru mine, acum 
trei zile au fost usturător de elocvente şi m-au bântuit încă 
de când mi le-ai spus. Meritam fiecare dezaprobare pe o 
auzeam în minte. Am greşit în hotărârea de a nu participa 
la nunta ei, pentru că nu este posibil să fiu în serviciul 
familiei mele şi în acelaşi timp să întorc spatele oricărui 
membru al ei. Am realizat că aveai dreptate, că prima mea 
datorie era să fiu alături de mama mea în decizia ei. Şi când 
am prezentat situaţia familiei, toţi au fost de acord cu mine. 
Chiar şi Carlotta, deşi suspectez că a făcut asta doar pentru 
că David a ameninţat cu separarea legală dacă nu era de 
acord. Nu am văzut nimic care să o facă pe Carlotta să tacă 
din gură atât de repede. 

— Foarte bine pentru David. Asta este ce are ea 
nevoie, ca el să o înfrunte. Dar chiar trebuie să fie ea 
însoţitoarea noastră? 

— Ei bine, aşa cum am spus, mama nu o poate face. 


Nici bunica ta, vicontesa Ellesmere. Orbeşte şi este surdă 
precum un stâlp, şi deloc de încredere pentru o însoţitoare. 
Şi am nevoie de cineva care să mă ţină ferm departe de 
tine şi să mă facă să mă port cum trebuie. Mă tem că fie 
este Carlotta, fie nu e nimeni. 

— Prefer să nu fie nimeni. Ne-am descurcat până 
acum. 

— Nu, lrene, în joc este reputaţia ta, şi nervii mei nu 
vor rezista suspansului. 

— Prea bine, capitulă ea cu un suspin, dar îi vei spune 
foarte clar că va trebui să se prefacă că nu observă dacă te 
voi trage fără ruşine în spatele unui gard viu pentru un 
sărut pasional. 

— Văd că nu numai nervii mei vor fi testaţi, spuse el 
gemând, dar şi curajul meu masculin. Prea bine. Voi îndura 
ceea ce trebuie. Şi în timpul logodnei noastre, întreaga 
familie te va ajuta să înveţi tot ce trebuie să ştii despre ce 
fac ducesele, ca să ştii în ce te bagi. Şi mama, când se va 
întoarce din luna de miere, te va ajuta să te pregăteşti un 
pic înainte de nuntă. Asta dacă noi ceilalţi nu te-am speriat 
până atunci. 

— Nu mă veţi speria. Nu mă sperii atât de uşor. 

— Slavă Domnului, pentru că dacă nu te căsătoreşti 
cu mine în şase luni de-acum înainte, mă tem că va trebui 
să mă arunc de pe o stâncă. 

— Nu va fi nicio stâncă, Henry, îţi promit. Dacă îmi 
poţi promite un lucru. 

— Păstrează ziarul, spuse el dând din cap ca şi cum 
ştia la ce se referă. Nu îmi va păsa. 

— Nici măcar de zvonuri? 

— Nu îmi va plăcea, recunosc, şi va fi greu pentru 
familie, dar... 

— Nu îţi face griji, Henry, spuse ea râzând, fiindu-i 
milă de el. Chiar înainte de a veni în birou azi, deja 
decisesem să elimin rubrica de zvonuri din conţinutul 
ziarului. 

— Da? spuse el şi arătă atât de uşurat, încât ea râse 
din nou. Ce te-a făcut să iei hotărârea asta? întrebă el. 


— Crezi sau nu, spuse ea serioasă, nu îmi plac 
zvonurile. Altor oameni le plac, bineînţeles, acesta fiind 
motivul pentru a le include, pentru că atunci când am 
început ziarul, aveam nevoie disperată să fie un succes. 
Dar nu mi-a plăcut niciodată să isc scandal. Şi acum că 
ziarul merge atât de bine, mi-am permis să le elimin cu 
totul. Avem în continuare informaţii despre modă, ceea ce 
poartă doamnele la Săptămâna Cowes, cine se duce la ce 
petrecere, lucruri de felul acesta. Am putea adăuga şi 
interviuri cu membri ai aristocrației - o zi din viaţa unei 
ducese, de exemplu. Dar fără bârfe. 

— Asta nu poate... se întrerupe şi îi sărută tandru 
vârful nasului. Asta nu poate fi exclus pentru familia mea, 
nu-i aşa? 

— Ştii că este, şopti ea. Nu aş putea să văd ceva 
scandalos despre familia ta în ziarul meu. 

— Mulţumesc, draga mea, spuse el şi o sărută, un 
sărut lung, adânc. 

— Dar, adăugă ea, când putu respira din nou. Din 
moment ce curând voi fi ducesă, va trebui să aduc un 
partener care să conducă ziarul pentru mine. 

— Păstrează discreţia. Dacă ce ţi-am spus în acea 
noapte în bibliotecă este singurul motiv pentru care aduci 
un partener, nu face asta. Condu-l tu dacă asta vrei. Nu 
vreau să simţi vreodată că trebuie să fii ipocrită. 

— Nu este vorba despre asta. Voi fi foarte ocupată să 
fiu ducesă. Ceea ce mă aduce la cererea mea, spuse ea şi 
trase adânc aer în piept. Sper că nu te aştepţi să renunţ la 
munca mea cu privire la dreptul de vot, Henry. Pentru că nu 
o voi face, spuse ea înainte ca el să poată răspunde. Nu pot 
face asta, nici măcar pentru tine. Aşa că dacă sunt arestată 
pentru că protestez şi mărşăluiesc pe străzi, mă tem că va 
trebui să-ţi scoţi soţia de la închisoare. 

— Nu fi absurdă, draga mea. Ducesele sunt precum 
ducii. Cei ca noi nu sunt arestaţi. Nu se face. Dar, adăugă 
el, strecurându-şi mâinile după talia ei, nu sunt sigur că va 
fi nevoie să mărşăluieşti. In calitate de ducesă, vei avea la 
dispoziţie mijloace mult mai eficiente pentru a schimba 


lumea. Să-i atragi atenţia prim-ministrului la cină, de 
exemplu. Sau să susţii pentru Camera Comunelor candidaţi 
care îţi împărtăşesc opiniile. 

Astfel de posibilităţi o făcură să-şi ţină respiraţia, dar 
ştiu că nu fusese nevoie numai de influenţa ei. 

— Va face o diferenţă numai dacă vei fi cu mine şi 
dacă mă vei susţine. O vei face? 

— Mereu, spuse el încet. Mereu voi fi aici pentru a te 
ajuta şi pentru a te susţine. Chiar şi în legătură cu dreptul 
de vot, chiar dacă habar nu am cum va fi să trăiesc într-o 
lume în care femeile votează. Mă aştept să fie totul 
schimbat. In ceea ce priveşte ziarul tău, nu mă pot abţine 
să nu fiu curios. La cine te gândeşti să fie partenerul tău? 
Clara? 

— Nu ar vrea. Nu, mă gândesc să îi scriu lui Jonathan, 
să văd dacă ar vrea să vină acasă şi să conducă afacerea. 
Cred că i-ar plăcea. Poate am începe un alt ziar sau două, 
sau vreo douăsprezece. Să renaştem afacerea familiei la 
scară mare. Dacă proprietatea va garanta aceste investiţii 
îndeajuns de mult încât să putem face profit? Nu aş întreba, 
dacă... 

— Bineînţeles că vă vom susţine, spuse el şi o sărută. 
Cred în familie şi în loialitatea familiei foarte mult, ştii. 

— Mi-ar plăcea să păstrez şi Lady Truelove. 

— Cred că este nevoie. Mai ales din moment ce 
trebuie să-mi tipăreşti scrisoarea. 

— Nu o voi tipări, Henry. Este numai pentru ochii mei. 
Dar o voi păstra până când i se va îngălbeni hârtia şi se va 
rupe, iar cerneala se va şterge. O voi păstra, adăugă ea cu 
căldură, până când voi muri. Şi o voi citi în fiecare zi. 

— Şi de fiecare dată când devin autocrat şi tiranic, o 
poţi scoate, să-mi citeşti propriile cuvinte şi să mă pui la 
punct. 

— Ei bine, da, şi asta, spuse ea zâmbind, ridicându-şi 
mâna pentru a-i prinde o buclă de păr. 

— lar în ceea ce priveşte tipărirea ei sau nu, este 
hotărârea ta, draga mea. Atâta timp cât ştii că sunt sincer, 
este tot ce contează. Şi sunt de acord că trebuie să o ţii în 


viaţă pe Lady Truelove. Ea este cea care ne-a adus 
împreună. Nu o poţi face să dispară. Vorbind de lup... spuse 
el şi făcu o pauză, strângându-şi braţele în jurul ei. 
Niciodată nu mi-a acordat beneficiul sfatului ei. 

— De parcă ai avea nevoie! Cred că te-ai descurcat 
foarte bine singur. Oricum, tot ceea ce ţi-ar spune Lady 
Truelove este să-ţi urmezi inima şi să mă iubeşti. lubeşte- 
mă, Henry, şi căsătoreşte-te cu mine şi învaţă-mă să fiu cea 
mai pricepută ducesă pentru ca împreună să putem avea 
grijă de familiile noastre şi să facem lumea un loc mai bine. 

— Abia ăsta, şopti el, aplecându-se pentru a-i săruta 
gura, este cel mai bun sfat pe care l-am auzit vreodată. 


Sfârşit 


